
1 (Jayĕngrĕmi, Jayĕngraga sarabinipun saking Wanataka) 

Lampahipun Jayĕngrĕmi, Jayĕngraga sarabinipun saking Wanataka dhatĕng 
Wanamarta ginarubyug para mitra kulawangsa, mampir-mampir ing 
dalĕmipun para Kyai mitranipun Ki Bayi Panurta, nyipĕng lajĕng nĕrusakĕn 
lampah. Para Kyai sami tumut, badhe sowan Ki Bayi Panurta saengga 
rombonganipun tambah-tambah ngantos dados tiyang salangkung. 

Dumugi ing Ngardipala ing dalĕmipun Sĕh Malangkarsa rombongan 
kinurmatan lan sinugata. Dalunipun sasampuning dhahar kĕmbul, lajĕng 
tĕrbangan, singiran, emprak, ojrat, dipundhulĕngi para ĕstri. Ni Pĕlangi 
bojonipun Sĕh Modang wasis andhulĕng, gandmng dhatĕng Jayĕngraga. 
Rarasati, rabinipun Sĕh Amongraga, mangĕrtos lan tansah ngulatakĕn. Sĕh 
Amongraga lan Ni Selangbrangti rawuh kadhĕrĕkakĕn Ragarĕsmi, ngimami 
salat, tumut narĕbang lan paring piwulang sawatawis. Sĕh Amongraga 
sapandhĕrĕk musna. Bakda Subuh rombongan nglajĕngakĕn lampah. Sĕh 
Malangkarsa kalayu badhe sowan Ki Bayi Panurta. 

Kaca 01-24. 

SĔRAT CĔNTHINI XII 


691 Asmaradana 

1. Kae Sĕh Malangkarsĕki | 
mijil paregolanira | 
pangguh lan para tamune | 
gupuh dĕnnya uluk-salam | 
pan samya sinauran | 
ngalaĕkumu salamu | 

laju ngancaran kewala || 

2. Sadaya samya umiring | 
kerit marang wismanira | 
ngaturan lunggyĕng salune | 
atata dĕnnira lĕnggah | 
anĕng paningratira | 

sira Sĕh Malangkarsĕku | 
gupuh dĕnnya jawat-tangan || 

3. Kae Sĕh Mangunarsĕki | 
gĕpah rahab sasalaman | 
gantya-gantya sadayane | 
myang para rubiyahira | 
samya aturkĕn salam | 

kang kulawangsa tan kantun | 
samya ngabĕkti tur salam || 

4. Binagya wau kang prapta | 
alon mangsuli wacana | 
raharjĕng palakramane | 

Sĕh Malangkarsa anabda | 
mring pawong ĕstrinira | 
sira timbalana gupuh | 
nyainira maring ngarsa || 

5. Kang liningan mentar nuli | 
tan adangu nulya prapta | 

Malangrĕsmi ing ngarsane | 
ngling sira sasalamana | 
lan para arinira | 

iku kang asring sun-tutur | 

Sĕh Mangunarsa Wanantaka || 

6. Sĕh Gungrimang kang taruni | 
kalawan rubiyahira | 

Jĕngraga Jayĕngrĕsmine | 
kang kinĕn anulya gĕpah | 
dĕnnira sasalaman | 

sarya panĕmbramanipun | 
pambagya mring tamunira || 

7. Agupuh tur salam sami | 
mangsuli kramaning sabda | 
katĕmbyan rĕh basukine | 

Nikĕn Malangrĕsmi mulat | 
marang para rubiyah | 
jinawab kumpula lungguh | 
waela tri rinakĕtan || 

8. Langkung sih siniyanĕki | 

Nikĕn lan para waela | 
saking tyas samya katĕmbĕn | 

Malangrĕsmi anambrama | 
yayi katĕlu pisan | 

sami kantuna alungguh | 
sakĕdhap ingong babĕthak || 

9. Mariksani kang sasaji | 
waela tri tur sumangga | 
saryarsa nut mring pa-awon | 
samya datan sinung lunga | 

Malarĕsmi gya mentar | 
anjĕnĕngi kang angukus | 
angrukti karya sugata || 

10. Sĕh Malangkarsa ngling aris | 

yayi saking Wanantaka | 
wanci punapa angkate | 

punapi nananggĕl lampah | 
tuwin maruput enjang | 

Sĕh Mangunarsa nor wuwus | 
inggih awalipun enjang || 

11. Radi karĕmbĕnĕn dening | 
rewang pidak lan rubiyah | 
ing lampah sapakantuke | 
jalwĕstri samya sumĕdya | 
panggya paduka kakang | 
ngiras nguntap lampahipun | 

Jayĕngrĕsmi Jayĕngraga || 

12. Kalihnya samya amulih | 
mring karajan Wanamarta | 
wus antara ing lamine | 
kapisah ing yayah-rena | 
dungkaping tĕkĕng mangsa | 
saking tĕbih parĕkipun | 
sangating nis panca warsa || 

13. Malangkarsa mĕsĕm angling | 
e yayi Alhamdulillah | 
andhatĕngakĕn pamule | 
pamitra tĕkĕng sudarma | 
yayi yĕn makatĕna | 
manira mĕlu tumutur | 
singgih marang Wanamarta || 

14. Yun papanggya (n)Jĕng Kiyai | 
guru Ke Bayi Panurta | 
wulangun manira rĕke | 
sadaya suka nor-raga | 
myarsa ing wuwusira | 

Kae Sĕh Malangkarsĕku | 
tumutur inguntap lampah || 

15. Tan dangu wau kang prapti | 
para mitranira papat | 

Pariminta Mongsarine | 

Trĕsnaraga lan Sĕh Modang | 
tan srĕnti dĕnnya prapta | 
sarta mĕngakakĕn pintu | 
sarĕngan dĕnnya luk-salam 1 1 

16. Gupuh kang sinungan angling | 
nauri panjawabira | 

samya angingsĕr linggihe | 
anĕng ing bale watangan | 
tĕgĕse bale dawa | 
amĕpĕt dĕnnira lungguh | 

Sĕh Malangkarsa ris nabda || 

17. Kang samya rahab tur taklim | 
ing tatamu jalma tama | 

kang sabĕn sun-pajarake | 
kang sinung ujar agĕpah | 
dĕnnya anjawat-tangan | 
marang Sĕh Mangunarsĕku | 
miwah Ki Sĕh Anggungrimang || 

18. Tuwin maring Jayĕngrĕsmi | 
kalawan Ki Jayĕngraga | 
saha bagya wulangune | 
winangsulan karaharjan | 
wus tata lungguhira | 
myang para rubiyahipun | 

Sĕh Pariminta Sĕh Modang || 

19. Anunggil lĕnggah samyĕstri | 
pan samya salam-salaman | 
kupu samya waelane | 
kalangkung rakĕtanira | 
katĕmbyan rĕh papanggya | 
arahab rarasan ngĕlmu | 
padha wadon liliriyan || 

20. Sĕh Malangkarsa ngling aris | 
mring pangulu Basariman | 
priksanĕn nyaimu kae | 

yĕn wus samya asasajwa | 
kon-naoskĕn ing ngarsa | 
kang liningan mentar gupuh | 
matur mring Malangrĕsmi ka || 

21. Kinĕn sasaji ing ngarsi | 

Ni Malangrĕsmi agĕpah | 
anuduh mring pawongane | 
Ulangan sigra angatak | 
mring rowang nampa dhulang | 
wus samya kerit mangayun | 
prapta rampadan tinata || 

22. Bucu mĕgana kĕbuli | 
pulĕn wuduk liwĕt tambra | 
sĕmoa lam-ulamane | 

opor bĕbĕk pindhang banyak | 
agya ti susujĕnan | 
yĕm mĕnjangan lan bĕtutu | 
bĕlbĕt surung basngĕk ayam || 

23. Lombok kĕncĕng lawan pĕtis | 
dhĕndhĕng nganjĕn lan masrĕnan 
myang palimpuk duduh koyor | 
abon ĕmpal kisi lidhah | 
rambak sayadan rĕmpah | 

bon rĕmus karupuk tĕrung | 
tim dara gĕcok-gĕnĕman || 

24. Gorĕngan kathik gulathik | 
sangkĕp saliring lawuhan | 
sambĕl lan lalabane | 
wusnya dĕnnira atata | 

Kae Sĕh Malangkarsa | 
aris pangancaranipun | 
wawi samya wawantingan || 

25. Sumapala cadhang bukti | 
karana Allah kewala | 
ing sawontĕnipun rĕke | 
agĕpah ingkang liningan | 
angrabbi ing pasojar | 
sadaya sarĕng tuturuh | 

(n)dan lĕkas samya anadhah || 

26. Akĕmbul jalu lan ĕstri | 
kapang nĕng salu paningrat | 
sami ambĕng dhewe-dhewe | 
miwah lĕlawuhanira | 

pan rinampad priyangga | 
pra waela sadayĕku | 
pikantuk dĕnnira nadhah || 

27. Pra priya samya tan pati | 
ngathahakĕn ing anadhah | 
wus lantĕh pariyalate | 
mangkana dĕnnira nadhah | 
antara dangunira | 
luwaran samya tuturuh | 
ambĕng nuli cinarikan || 

28. Ulangan lawan Cĕnthini | 
anglorodakĕn rampadan | 
sinungkĕn kulawangsane | 
samya tinadhah akapang | 
warata pawongira | 

jalu ĕstri samya nutuk | 
tuwuk tan ana kang kurang || 

29. Sĕh Malangkarsa ngling aris | 
nyarakkĕn dhaharanira | 
sumangga sami ginape | 
pangusaping amisan | 
punapa kang kinarsan | 
gĕpah ingkang sinung wuwus | 
angalap sasĕnĕngira 1 1 

30. Nyamikan kang manis-manis | 
pamangsĕg sasĕnĕngira | 

pra waela suka tyase | 
rahab dĕnnya rarakĕtan | 
apan tawa-tinawa | 
samya gantya asung sinung | 

rubiyahira Sĕh Modang || 

31. Kang nom sira (m)bok Pĕlangi | 
sadangunira lungguhan | 
paliringira pan wĕngwĕng | 
mung mĕndir mring Jayĕngraga 
iriban lan kang lanang | 
liringe tan pati pagut | 

Pĕlangi ciptaning driya || 

32. Dingarĕnne wong asigid | 
tan ngugĕr pancĕring tingal | 
ĕman bae wong abancĕr | 
angowahi paliringan | 
anyuda prayĕng naya | 
smakĕyan kang wuwuh bagus | 
awiwing kaya arjuna || 

33. Cahyane ambusanani | 
liringe gawe wigĕna | 
paran baya darunane | 
nora kaya biyĕn ika | 
akarya lara branta | 
sasolahe awĕh wuyung | 
kae bagus Jayĕngraga || 

34. Mĕngko iki angoncati | 
asangkrib pangĕksinira | 

tan karsa ningali mring ngong | 
ya ta lah nora kaya-a | 
baguse Jayĕngraga | 
cinadhang lĕlĕjĕmipun | 
tan pisan anglawanana || 

35. Solahe nimbok Pĕlangi | 
dĕnnya anĕnancang tingal | 
mring Jayĕngraga ulate | 
lĕlewane kawistara | 
angambil nyanyamikan | 
kumlawe mlaku kadulu | 
marang Kae Jayĕngraga || 

36. Sing anyamikan dĕn-ambil | 

pan ginigit uga ora | 
mung pijĕr amandĕng bae | 
Jayĕngraga ciptĕng driya | 
dene nora kaya-a | 

iku setan (ng)ggawa dhadung | 
ngudha-udha dhĕdhĕwĕkan || 

37. Mĕncĕngis bĕlis maringis | 

anggonjak bĕdruning driya | 

iku wong tan na sĕbute | 
Rarasati wruhing cipta | 
kalamun ingkang raka | 

kinandhang dening pandulu | 
sasmita asĕmu prana || 

38. Mring Turida dĕnnya angling | 
netra kang datan kumĕdhap | 
botĕn walang-walang bae | 
sanadyan ĕpring lan ula | 
tuwin ulam ĕlohan | 

nadyan jalma kadhangipun | 
wontĕn tan bisa kumĕdhap || 

39. Mlolo kewala mucicil | 

Turida nauri sabda | 
ngĕndi ana wong tan kĕdhĕp | 

Rarasati mĕsĕm mojar | 
ririh anjawil pada | 

puniku tiyang andulu | 
mring arinta Jayĕngraga || 

40. Turida mulat ngrĕngoni | 
supaya aywa kadawa | 

Pĕlangi sumĕdhot tyase | 
kawangun liringira | 
apucĕt netyanira | 

ketang wirang jroning kalbu | 
mring waela Rarasatya || 

41. Susumĕh aminta kapti | 
rumakĕt anor wicara | 
amanohara wuwuse | 
wus kasaman rahabira | 
tan mantra ing sanitya | 
kapundhuhan rakĕtipun | 
tan dangu rĕnguning driya || 

42. Sĕh Malangkarsa ngling aris | 
jĕbĕng Kae Mangunarsa | 
mĕnggah ing rarasan rĕke | 
kang lapal kulu sae-an | 
aliunna wajitah | 
kadipunĕndi puniku | 
mahadabipun kang purna || 

43. (n)Dungkapipun ing kajatin | 
yayi yogya madhangĕna | 
rungsiting ngĕlmu ijmahe | 
kiniyas lawan ngain-nya | 
kususing kanyata-an | 

Sĕh Mangunarsa nor wuwus | 
singgih kakang Malangkarsa || 

44. Kang lapal kulusae-in | 
aliun wahjatah punika | 
kang ingucap sawijine | 

samadaya kengang rusak | 
makluk sagala donya | 
sejirim mungkin mabau | 
wus pinasthi gantung rusak || 

45. Dening Hyang Kang Maha Sukci | 
amung sawijining kila | 
kawulaning Hyang Kang Mansoh | 
suhul anĕng pangayunan | 
ngupamakkĕn punika | 
mukanipun Hyang Maha Gung | 
saĕstu tan kenging rusak || 

46. Sujalma kang wus sinung sih | 
marang ing sira Pangeran | 
dinoh saking pasiksane | 

bab ingkang puniku kakang | 
tan kenging ginagampang | 
kang sinung upami wau | 
minangka mukaning Sukma || 

47. Punika jatining jalmi | 

wus man ing dalĕm ngagĕsang | 
kang sampun sagĕd anungge | 
subranta maring Pangeran | 
tan ana lyan kaĕksan | 
kalawan pribadinipun | 
sumangga (n)dungkaping cipta || 

48. Sadaya mĕsĕm miyarsi | 
rĕh sampun sami kaduga | 
tan ana waon-winaon | 

rĕh sampun atunggal tingal | 
tan pae pangartinya | 
kasaman kupu ing kalbu | 
angranggoni lĕjĕmira || 

49. Sĕh Malangkarsa ngling aris | 
yayi puputing rarasan | 
pĕnĕde sunat sĕsambĕn | 
wawi sami tarĕbangan | 
salawat pujining Hyang | 
yayi ing riki wus tĕmtu | 
adate ing Ngardipala || 

50. Kang dados pangatĕr dikir | 
ing ngriki mung kakĕntrungan | 
lawĕding ngĕlmu-rasane | 
alambar suluk Panamar | 
sĕmuning rasa jatya | 
bungkaking kanĕnganipun | 
pangojratira Hyang Sukma || 

51. Sĕh Mangunarsa ngling aris | 
inggih utawi kinarsan | 
jalar palaling Hyang rĕke | 
mĕsĕm Ki Sĕh Malangkarsa | 
angling marang Sĕh Modang | 
lah konĕn ngambil kĕntrungku | 

Bin-uwah kalawan tĕrbang || 

52. Wasisan tarĕbang mami | 

Basariman dĕn a-enggal | 
yĕn ana tarĕbang manĕh | 
tĕka ro ĕngkas kewala | 
agupuh ingkang liningan | 
angambil tarĕbangipun | 

tan dangu prapta ing ngarsa || 

53. Katur ing Malangkarsĕki | 
tinampan nulya sinĕntak | 

Sĕh Modang nĕntak tĕrbange | 
si Sontri sampun ginĕmbrang | 

Mongsari kĕntrungira | 

Tisnaraga nĕrbang wau | 
miwah Ki Sĕh Pariminta || 

54. Kae Sĕh Malangkarsĕki | 
tarĕbange si Kumandhang | 
wong lima mangku tĕrbange | 

Sĕh Malangkarsa ris mojar | 
lah payo pra wadonan | 
myang yayi sadayanipun | 
prayogi sunat salawat || 

55. Sumangga turira sami | 

Sĕh Modang lan Pariminta | 
katĕlu Amongsarine | 
kang abawa singirira | 

(n)dan lĕkas asalawat | 

la ilaha ilolahu | 

Mukamadun Rasullolah || 

56. Gya sadaya naurani | 
ĕstri priya barung swara | 
arampak arum swarane | 
kalangkung asri kapyarsa | 
agobyog panĕrbangnya | 
abĕbanggĕn pong-trung-pong-trung | 
thung-plĕg thung-plĕg dhĕng thung-thung brang 

57. Kathah lĕlambanirĕki | 
ukur bĕbanggĕn kewala | 
narĕbang bĕsus-bĕsuse | 
tutuk sĕlĕhing sauran | 
tinampan singirira | 
anglik singir tan kantu | 

swara tĕtĕlon araras 

58. Sajak saukĕle sami | 
cengkoke nora sulaya | 
apan wus kakancuhane | 
sĕlĕh singir sinauran | 
jalu ĕstri araras | 

ramya sru swara karungu | 
tangga parĕpating desa || 

59. Gumriwis akĕh kang prapti | 
dhasar tĕrang padhang bulan | 
tuwa anom lanang wadon | 
samya marang Ngardipala | 
suka nonton tarĕbang | 
saking lor kidul adulur | 
sami prapta ing pandhapa || 

60. Kang uwus duwe pangarti | 

Ke Malangkarsa tamuwan | 
wong bagus ro biyĕn kae | 

Jayĕngrĕsmi Jayĕngraga | 
ing mĕngko malih prapta | 
ngong-tutukne wor pandulu | 
bĕngi yĕn branta maring wang || 

61. Samya mangkana ciptĕki | 
rara randha nom walanjar | 
angayu-ayu abraĕn | 
sabisane wong adesa | 
rĕrĕsik matut sandhang | 
amamangi nginang arum | 
myang sĕkar gajah-olingan || 

62. Mangkana dĕnnira singir | 
dĕnnya talu sarambahan | 
suwuk maca salawate | 

Ke Malangkarsa ris mojar | 
mring kaum Basariman | 
lan Ulangan pawongipun | 
kinĕn nyaoskĕn sugata || 

63. Kang liningan sandika glis | 

Ni Ulangan Basariman | 
anuduh pawong mitrane | 
yata wau ingkang prapta | 

Sĕh Adi Amongraga | 
lagya nĕng palataripun | 
santri Monthĕl tinimbalan || 

64. Praptĕng ngayun angabĕkti | 
nulya kinĕn sung uninga | 
tur sandika santri Monthĕl | 
matur mring Sĕh Malangkarsa | 

lamun Sĕh Amongraga | 
nĕng palatar tĕmbe rawuh | 
agupuh sadayanira || 

65. Ngudhuni kang wau prapti | 
sigra Ki Sĕh Malangkarsa | 
tur salam atur sĕmbahe | 
miwah pra ari mitranya | 
tur bĕkti samadaya | 
nulya ingaturan laju | 
anĕng sajroning kang wisma 

66. Anging Mongraga tan apti | 
akarsa anĕng pandhapa | 
gya tinata gĕlarane | 

nulya samya parĕng lĕnggah 
lan garwane keringira | 
Cĕnthini marĕk ing pungkur 
lan Monthĕl tan kĕna tĕbah II 


67. Sadaya ingkang ningali | 
mring Sĕh Adi Amongraga | 
langkung sumunu cahyane | 
kabĕh tan kawawa mulat | 
sanginggil patĕnggĕkan | 
samya amĕpĕs tumungkul | 
langkung jrih pagutan netra | 

68. Sĕh Malangkarsa ngling aris 
maring ing rubiyahira | 

sira babĕktiya age | 
marang sang Sĕh Adimulya | 
tuwin marang sang Waela | 
ingkang tinuduh ing kakung 
Malangrĕsmi gya mangarsa | 

69. Tur bĕkti marang sang yogi | 
sumĕmbah angaras pada | 
nulya ngabĕkti mring Nikĕn 
saha panĕmbramanira | 
pambagya karaharjan | 
winangsulan sabda ayu | 
gantya pra ari rubiyah || 

70. Sira Nikĕn Rancangkapti | 
Turida lan Rarasatya | 
miwah pra rubiyah kabĕh | 
kumarubut tur pranata | 
warata sadayanya | 
lungguh pra ĕstri akumpul | 
tata dĕnnya lulungguhan || 

71. Sĕh Mongraga ngandika ris | 
yayi Kae Malangkarsa | 

lagya punapi kayune | 
tingale asusunatan | 
matur Sĕh Malangkarsa | 
singgih mawi awon nganggur | 
samya sunat kĕkĕntrungan || 

72. Sĕh Amongraga nauri | 
lah yayi mara tutugna | 
sunat dadi pamujine | 
samya kakĕntrungan ojrat | 
utama dhinulĕngan | 
anjujunun ing Hyang Agung | 
apupuji linagonan || 

73. Kae Sĕh Malangkarsĕki | 
mĕsĕm dĕnnira wacana | 
yayi Sĕh Modang ing kono | 
kinarsan kinĕn angojrat | 
sapa kang andhulĕnga | 

Sĕh Modang mĕsĕm umatur | 
anjawi rayi paduka || 

74. Apan inggih pun Pĕlangi | 
kang dhulĕng singir aojrat | 
tan wontĕn liyane manĕh | 
kang sagĕd andhulĕng ojrat | 
swaranipun prayoga | 
pawĕstri sawawratipun | 
sarwa pikantuk kewala || 

75. Swara sulukipun wasis | 
pandhulĕnge awiraga | 

Malangkarsa mĕsĕm linge | 
lah ya ta mara Bismillah | 
prandene wus kalilan | 
nulya Sĕh Modang anuduh | 
marang ing rubiyahira || 

76. Anulya Nimbok Pĕlangi | 
sumandhing ing priyanira | 
nulya alĕkas bawane | 

lagon Sĕkar Gadhung mĕmbat | 
la ilah haillah | 

Mukamadun kabibbuhu | 
padakammad salalaha || 

77. Tinampan kĕh naurani | 
swara jalwĕstri araras | 
arĕmpĕg tan na sarĕntĕn | 
kĕntrung tarĕbang barungan | 
gumĕr ramya kapyarsa | 
pong-brung pong-pĕg pong-brung | 
thung-plĕg thung-plĕg dhung pungpung brang || 

78. Sang Kae Sĕh Amongraga | 
amundhut kĕntrung tinabah | 
animbangi tanduk rĕke | 
sajake akĕtipungan | 
lĕlamban lĕliriyan | 

dadya sadaya asĕngkut | 
dĕna abarung silawat || 

79. Sĕlĕhing sauranĕki | 

Ni Pĕlangi (n)dan amĕnyat | 
andhulĕngi mong kĕmbĕne | 
sarwi nglik swara lantas | 
amĕrit wuluh irat | 
gĕtas rĕnyah manis arum | 
sĕmbada parikanira || 

80. Wontĕn wanita sinung-sih | 
ing priya pandhitotama | 
purwa duksina dĕlinge | 
wadon wajib (ng)guguruwa | 
mring priya kang utama | 
lah takokna dĕn-aparlu | 
masalah wolung prakarsa || 

81. Ingkang dhingin bab maskawin 
Allah kalawan Mukamad | 
ping ro Ngaras lan Kursine | 
kaping tri maskawinnira | 
dalu kalawan siyang | 

ping pat lintang lawan ngĕlmu | 
ping lima ĕstri lan priya || 

82. Ping nĕm surya lawan sasi | 
miwah bantala akasa | 
swarga nraka maskawine | 
aywa katungkul nĕng donya | 
sayogya gurokĕna | 

ywa pijĕr ulah cacĕnthung | 
ujare kang asung cipta || 

83. Maskawin kawula Gusti | 
pan patĕmoning nurrollah | 
kalawan uripe rĕke | 
maskawin Ngaras Kursinya | 
sapatĕmoning rasa | 

lan wahya kajatĕnipun | 
maskawin ĕstri lan priya || 

84. Tĕmuning roh lan jasmani | 
maskawin ngĕlmu lan lintang | 
aib mustahar tĕgĕse | 
tĕmuning atingal cipta | 
sanyata osikira | 

anĕng jinĕming jajantung | 

maskawin kasa bantala 


85. Tĕmuning murah lan asih | 
nyatĕng utĕk lan sirrolah | 
maskawin siyang ratrine | 
tĕmuning arip lan netra | 
rasaning kanugrahan | 

tan ana karasĕng kalbu | 
turu dununging supĕna || 

86. Wĕkasane kang maskawin | 
kang swarga lawan naraka | 
patĕmoning nĕpsu rĕke | 
singgih lawan budinira | 
panunggaling dhirinya | 
nyatĕng ala bĕcikipun | 
kang wruh pisah kumpulira || 

87. Puniku dipun kaĕksi | 
sakĕh maujud sadaya | 

[•••] | 

ingkang bangsa ati puat | 
mungguh sira Pangeran | 
nyata tinggal jiwa wujud | 
maujuding dhawakira || 

88. Samya karĕnan kang mĕksi | 
mring kang andhulĕng aojrat | 
yĕn wus tĕkĕng sĕlĕhane | 
tinampan bawa sauran | 
ngalĕtĕr akalangan | 

abĕsus saengga gambyung | 
sisirig munyĕt tingtingan || 

89. Kadya tinutus kang liring | 
kapara pat-mara lima | 
dununge branta wirage | 
dhat marang Sĕh Amongraga | 
liringe tan-tumama | 

[...]! 

mring Jĕngraga tan kapadhan || 

90. Mring Gungrimang nabĕt liring | 
liringe kadhang linawan | 
myang mring Piturun kasamĕn | 
Gungrimang mĕsĕm ing nala | 
ya ta lah tan kaya-a | 

yĕn ta kadiya rumuhun | 
lir tan kongsi sapĕnginang || 

91. Miwah maratani liring | 

mring wong lanang kang nĕningal 
hoyĕg samya mĕsĕm bae | 
sĕmune kĕh kang kedanan | 

nging wĕdi mring kang lanang | 
ana kang cipta marucul | 
katungkula bae kĕna || 

92. Ni Pĕlangi lamun wĕngi | 
bedhang-bedhangane gampang | 
kĕtara ing polatane | 

ulate ulat gĕlĕman | 
sakĕhing pra lanangan | 
samya ngincim-incim wuyung | 
yang-uyung winĕyan ulat || 

93. Wong wadon kang aningali | 
uyĕg ngangsĕg rĕbut ngarsa | 
mrih parĕk Jayĕngragane | 
samya ngugĕr-ugĕr tingal | 
mring Kae Jayĕngraga | 
samya mrih-amrih kadulu | 
lĕlewa suprih katara || 

94. Yĕn nuju kacĕkoh wuri | 

wong kang ngadhang-adhang tingal | 
pating kalĕsĕt polahe | 
ambĕnakkĕn kĕmbĕnira | 
ngatokkĕn kĕmbang kinang | 
kang kirab ngewahi gĕlung | 
mĕmasang paguting tingal || 

95. Jĕngraga micarĕng ati | 
dubilah dene anjirab | 
para ulat ting dĕlĕrĕng | 
thĕthĕkan setan bĕnthĕtan | 
amanjĕr cadhang tingal | 
nora kĕna wong aidu | 
dĕn-dalih andhĕmĕnana || 

96. Dĕn-kongsi pĕcĕ mucicil | 
angĕnthĕr kĕri maring wang | 
biyĕn-biyĕn mĕngko-mĕngko | 

Jayĕngraga ajatmika | 

ing solah tan amunya | 

yata ingkang dhulĕng kĕntrung | 

anampani singirira || 

Jilid 12 - Kaca : 11 

97. Anglĕg bĕning kumalinthing | 
suluk adat kang kinarya | 

lir pendah suling sasĕlĕn | 
amlas-asih piniyarsa | 
cĕtha kalimahira | 
mangkana parikanipun | 
adate wong doyan nendra 1 1 

98. Sungkanan tur tan saririh | 
sarta doh daulatira I 

adate wong mumah-mumoh | 
doyan mangan tan watara | 
tan duwe pangupaya | 
ing tĕlung prakara tĕmtu | 
yĕn uwong doyan amangan || 

99. Linyok kĕbluking akardi | 
angĕsĕt nora andĕlan | 
anggadĕbus dhĕmĕn goroh | 
juwĕh ngrĕcĕh angrurucah | 
marang padhaning janma | 
doh budine kang rahayu | 
saujare ngayawara || 

100. Ginawe ngidung rĕrĕpi | 
wong doyan turu lan mangan | 
kĕthul tyas lalĕn lan wangkot | 
tan kaya janma kang karsa | 
ngurangi nadhah nendra | 

tan pati nendra yĕn dalu | 
tan pati nadhah yĕn siyang || 

101. Adate wong kurang guling | 
wong angungurangi mangan | 
sinung padhang jroning tyase | 
abĕning panyiptanira | 
gampang sakĕhing sĕdya | 
sinung akal kang rahayu | 
dening Hyang Kang Maha Mulya 

102. Kabuka paningal sidik | 
winĕngan aibing ilham | 

pan wus jangjining Hyang Manon 
sing sapa acĕgah mangan | 
lan sarta cĕgah nendra | 
sinung kamulyaning kalbu | 
gampang kang sinĕdya prapta || 

103. Sarta amanggih kamuktin | 
sinung warĕg tanpa mangan | 
winĕh bungah tan manganggo | 
sayĕkti Kang Maha Mulya | 
marĕkakĕn walĕsan | 

yĕn wong suka manggih bĕndu | 
yĕn wong duka manggih suka || 

104. Saking adiling Hyang Widdhi | 
siji winalĕs sadasa | 

sadina ing rialate | 
winalĕs sadasa dina | 
sing sapa prihatinan | 
winalĕs suka rahayu | 
angĕt-angĕting agĕsang || 

105. Duk cilik tumĕkĕng kaki | 
tan ana prihatinira | 
dadya malarat sajĕge | 
datan sinung pangawikan | 
tan kadya wong nastapa | 
trus tingal sidiking wuwus | 
sabab kirang turu mangan || 

106. Anrawang kalbunirĕki | 
waspada ing kira-kira | 
lambar saking nĕstapane | 
angungun sakĕh kang myarsa | 
kajaiting wardaya | 
sasurasanirĕng suluk | 
mituhyĕng tyas anastapa || 

107. Antara dangunirĕki | 

Ni Palangi dĕnnya ojrat | 

wus tĕkĕng sauranane | 

anĕsĕg trĕbang barungan | 

ngandhĕlong sinalahan | 

amaca salawat suwuk | 

bĕng bĕng bĕng bĕng sĕlĕh trĕbang || 

108. Samya ngaso ngaring-aring | 
gya kaum Ki Basariman | 
naoskĕn pasugatane | 
pĕpanganan wedang kinang | 
sangkĕp awarna-warna | 
pan pininta sadaya wus | 

Cĕnthini lawan Ulangan || 

109. Anglaladĕni ing ngarsi | 
mring sang Sĕh Adi Mongraga | 
miwah mring para arine | 
myang marang para waela | 
wus samya sinakmĕtan | 

Sĕh Mongraga ngandika rum | 
wus payo akĕndhurĕnan || 

110. Agumuh ingkang sinung ngling | 

(n)dan samya ngalap nyamikan | 
sasĕnĕngira anggape | 

wusira aso dhadharan | 

Kae Sĕh Amongraga | 
ngandika mring arinipun | 
miwah marang siswanira || 

111. Yayi Kae Jayĕngrĕsmi | 
kalawan Ki Jayĕngraga | 

Gungrimang Ragasmarane | 
lan Piturun wong lilima | 
padha sira nrĕbanga | 
abarung sasingiripun | 

Mangunarsa angrawiya 


112. Nulya Ki Mangunarsĕki | 
ambukak nuskah Ruwiya | 
anggalĕndĕm suwarane | 
ulĕm tan pati rĕkasa | 
apelag sajak Arab | 
swara ngalĕp manis amm | 
wus tamat pamacanira || 

113. Salawat bamng kaping tri | 

Jayĕngraga (n)dan abawa | 
sajak Arab lĕlagone | 
angĕlik kang swara raras | 
laila lailalah | 

Mukamad Rasulullolahu | 

Mukamadun kabibolah || 

114. Tinampĕn Sĕh sauraning | 
sarta tarĕbang gĕnturan | 
samya bĕsus panrĕbange | 

[•••] i 

pong-pyĕg pong-tĕg tung pung brang | 
pĕg-pĕg bah-bah-bah bur-bah-bur | 
tong-ting-tong brung plak-blang plak-blang || 

115. Gumuruh swaranira tri | 
jalwĕstri angantĕp swara | 
miwah kang para santri kĕh | 
tan etang ĕrak gondhangnya | 
sru saking rahapira | 
sĕlĕhing sauranipun | 

kang singir ngĕlik barungan || 

116. Ragasmara Jayĕngragi | 
atamng loro kewala | 

lir pathĕt nyamlĕng ĕnĕme | 
swaranya santak tan sumbang | 
ĕmbat ukĕle padha | 
tan salaya wilĕtipun | 
akancuh ilon-ilonnya || 

117. Anyamlĕng kĕnyaming singir | 
tan na kal tubias sĕla | 

bi arbabe saodate | 
kadasamsu pil ibira | 
jihatat tanakala | 
sarya panrĕbange bĕsus | 
ngapipir kĕpyuh ngapinjal || 

118. Bĕbanggĕn imbal nyĕlani | 
amagak gĕdhug bĕm sĕbah | 
kokosĕkan rara-ciblon | 
bisa mĕt swaraning trĕbang | 

dhasar trĕbang si Sontrang | 
arum lir gĕndhing pinalu | 
kĕntrunge akĕtipungan || 

119. Sĕlĕhe saurannĕki | 
gantya ingkang singir bawa | 

Kae Sĕh Anggungrimange | 

Ki Piturun kalihira | 
dhasar kancuhe lama | 

duk misih jajakanipun | 
mĕlantrang ambarang trĕbang || 

120. Dadya pilalan ing nguni | 
duk misih ran Mas Cĕbolang | 

Piturun ran Nurwitrine | 
andhulĕng gambyong ronggĕngan | 
komuk talĕdhĕk lanang | 
tau-tate tate-tau | 

dadya gĕndhot kalihira || 

121. Tau kinedanan ĕstri | 
tate kinedanan priya | 
kalangkung dening pĕpayon | 
mangkana wau dĕnnira | 

Gungrimang singir bawa | 
abarung lawan Piturun | 
swara manis arum raras || 

122. Mĕrit mĕthit muluh rujit | 
kadya rĕbab sinulingan | 
mĕt paran pĕcalang ngĕse | 
apĕrang tĕmu irama | 

tan siliring kang swara | 
apupunton tĕpung arum | 
lĕs wilĕt ukĕle padha || 

123. Gĕtĕr krĕkĕle tan srĕnti | 
mĕmbat nganyut-anyut driya | 
dhasar sĕmada digawe | 
anolih Ki Jayĕngraga | 
mĕsĕm mong liringira | 

dhat krasa maksiyatipun | 
ĕngĕt duk masih bĕgeran || 

124. Pan wus kakarĕmannĕki | 

Jayĕngraga siyĕn mila | 
karĕm rarasing agĕndhĕng | 
kathah kaĕngĕtanira | 
langĕne duk waunya | 
ronggĕng lanang Surat Sĕnu | 
ĕsĕme Ki Jayĕngraga || 

125. Tyas sĕmada sĕnak-sĕnik | 
mulat marang Anggungrimang | 

yĕn mungguh maksiya anom | 
jajakan bocahanira | 
bisa olah gĕndhĕngan | 
kaya tan wurung kinrĕmus | 
wungkuk-sangkuk ginendhongan || 

126. Nulya gantya kang asingir | 
sira Kae Jayĕngraga | 
ngapti dĕnnya singir dhewe | 
angantĕp bĕsusing swara | 
mĕt sĕdhĕng sru ririhnya | 
anglik ngalĕp ngĕntul-ĕntul | 
kadya ngalapĕna jiwa || 

127. Akarya sĕkaring ati | 
prĕstri samya kedanan | 
sanadyan sami priyane | 
kanyut maring Jayĕngraga | 
saking rum-ruming swara | 
pra wadon mĕjĕn angrungu | 
kumĕnyut samya kasmaran || 

128. Anggungrimang ciptĕng ati | 
myang Piturun rasĕng driya | 
kadya wong wadon angĕnne | 
myarsa ngĕs wilĕting swara | 
kadi ngĕnĕl-ngĕnĕla | 

myang pra ĕstri kang kayungyun | 
samya mĕs nyunyunganira || 

129. Yang-uyangan dĕnnya linggih | 
ngungal-ungal mrih katingal | 
agorĕh linggih ngalih (ng)gon | 
sami cacadhangan cipta | 
liringe Jayĕngraga | 

wĕnĕh ana ririh wuwus | 
baguse ingkang narĕbang || 

130. Suwe ora awĕh liring | 

mring wong lĕgana ing manah | 

nolĕha sadhela bae | 

yĕn ta malĕmbaring (n)jaba | 

tak-gĕndĕnge mring wisma | 

nora sun-wĕnĕhi mĕtu | 

ngong kungkung kon-dadah-dadah 

131. Rowange ananauri | 
e lah ta ora-ora-a | 
ambĕdhog tĕtanggonning wong | 
dhĕwĕkan sun mau mula | 
dĕn-tĕmu pĕk dadalan | 

tĕka ora ana wong buncur | 
anjĕngĕk kang sinauran || 

132. Awawan winawan angling | 
gumrĕjĕg tĕmah atukar | 
gĕgĕr pinisah wong akĕh | 
para sĕmbĕr antuk dalan | 
mundhak olĕh (ng)gon ngarsa | 
anjĕngglĕng samya dol ayu | 
tan ngromĕsi kang tukaran || 

133. Nutug kang salawat singir | 

Jayĕngraga lan Gungrimang | 
dangune dĕnnya gagĕntĕn | 
sinalahan mĕt irama | 
suwuk sĕlĕh tarĕbang | 

Sĕh Mongraga ngandika rum | 
yayi Kae Malangkarsa || 

134. Mungguh ngagĕsang puniki | 
palal wus binagyĕng Suksma | 
ing takdir lan pribadine | 
taksir panduming ganjaran | 
lawan sarwi kamulyan | 
kang sinung mulya ing kalbu | 
kang sinung mulya ing donya || 

135. Miwah mulyaning rupĕki | 
kalawan mulyaning asta | 
lan mulyaning swara rĕke | 
liripun ingkang kamulyan | 
wondene yayi ingkang | 
mulyaning kalbu puniku | 
kang bisa ahli ing sastra || 

136. Akĕh ngĕlmuning kang aji | 
musakab saliring kitab | 
tan kalĕmpit surasane | 
mulyaning asta kang sarwa | 
bisa agĕgaweyan | 
mulyaning donya kang cukup | 
sandhang kalawaning pangan || 

137. Mulyaning rupa yĕn rĕsmi | 
rĕspati suwarnanira | 
mulyaning swara bĕcike | 
alĕp rum awĕh wigĕna | 
karya rarasing driya | 

lir swaranya rinta iku | 

Jayĕngraga Anggungrimang || 

138. Piturun Ragasmarĕki | 
swara wus samya kawilang | 
akarya lamlaming akĕh | 
sakĕh kang ngucap mulya | 
suwarna kalbu asta | 
dunya swara kang puniku | 

< Serat Centhini Jilid 12 - Halaman : 21 > 


nunungkuli kajateyan 


139. Tan suhul maring Hyang Widdhi | 
katungkul karĕm kamulyan | 
tĕkabur (ng)gunggung dhirine | 
pambukaking lawang suka | 
suka bungah sumĕngah | 

malah mrih pĕkah kĕpatuh | 
tan na yan tarekahira || 

140. Kalulun mring kang dĕn-sĕmmi | 
singa kang dadi karĕmnya | 
mring papa ngaling-alinga | 
apan ĕnggonning pratandha | 
mukmin ngam lan kas ika | 
lamun bisa tunggal wuyung | 
mulyaning kang kinarĕman || 

141. Anyapih pasiyanĕki | 

kang nirikakĕn mrih wingwal | 
amuhung maring Hyang Manon | 
yĕku ingkang olĕh tandha | 
kang wus man ing Pangeran | 
linuwihkĕn ing Hyang Agung | 
mukmin kas bangsa nujĕmba || 

142. Dene mukmining kas nĕnggih | 
jalma kang tan nĕdya singsal | 
saking pangamĕng-amĕnga | 
mulyaning kang pinangeran | 
abidĕngah ing donya | 
sadaya kang myarsa wuwus | 
tumungkul anganor jiwa |] 

143. Sinambi ngalap nyĕnyamik | 
wus aso satoranira | 

kang samya karĕnan tyase | 
tanggaping graita pasang | 
linĕjĕming sasmita | 
lĕjar wus tan sĕlan surup | 
sasare wus kinawruhan || 

144. Sĕh Mongraga ngandika ris | 
yayi Kae Malangkarsa | 
prayogi tinutugake | 
dĕnnyarsa sami singiran | 
kewala sajak Jawa | 

Ke Malangkarsa agupuh | 
angling marang Jayĕngraga || 

145. Suwawi ing ngriku yayi | 
ing mangkya lagya kinarsan | 
sajak cara Jawa rĕke | 
punapi lagon sumangga | 

pĕnĕde dhinulĕngan | 

sintĕn ingkang ngamprak sumbu | 

Sĕh Mongraga ris ngandika || 

146. Bĕcike ingkang ngĕmpraki | 
si Monthĕl lan Ragasmara | 

Ki Jayĕngraga agupoh | 
mĕsĕm sarya nyandhak tĕrbang | 
pinangka ginalewang | 

anglik lagu Sĕkar Gadhung | 
ya lailaha haillalah || 

147. Mukamad Rasullohi | 
tinampĕn kĕhning barungan | 
jalwĕstri tan na sarĕntĕn | 

lir pendah sundari sasra | 
sru asri kapawanan | 
trĕbange ramya tinabuh | 
agagĕnturan brang-brungan || 

148. Pong-prung pong-pĕg tong-ting tong-gring | 
tung-plĕg tung-plĕk bĕm-pyung-pyung brang | 
tarĕbang barung kĕntrunge | 

Ki Monthĕl ĕmprak gĕntĕnan | 
kalawan Basariman | 
ĕmprake ajumbul-jumbul | 
ngĕmut sumbu bĕbrongotan || 

149. Tĕlĕrongan pasĕr gĕni | 
abĕbakaran priyangga | 
tĕnggok cĕcongklakan cingklok | 
langkung suka kang tumingal | 
ĕmprake Monthĕl Basar | 
gagĕntyan kang (n)dhulĕng wau | 

Piturun lan Ragasmara || 

150. Rowang imbal samya singir | 

Jayĕngraga Anggungrimang | 
kancuwanira gagĕntĕn | 

Piturun lan Ragasmara | 
timbange gagĕntĕnan | 

lan Jĕngraga kaitipun | 

lan Gungrimang tan na ĕmprak || 

151. Singirira Jayĕngragi | 
kang suluk Koja-kasiyan | 
mĕmĕsu raga abĕnne | 
dĕn papati dhirinira | 
dahat dĕnnya nanĕrang | 
tansah sarira marlĕsu | 
ngĕnirkĕn kang pancadriya || 

152. Yĕn tan wruh titining urip | 
kalawan paranning branta | 

tan uwis dĕn-uwusake | 
wawasi kalawan ajar | 
brahmana myang pandhita | 
pujangga ngulama nĕngguh | 
sami arĕbat kasidan || 

153. Ajar atotor ing wukir | 
angurangi turu pangan | 
toya pinangeran mangka | 
wawasi sutapanira | 
midĕring kasamunan | 
paksan norraga ginunggung | 
pujangga aulah sastra || 

154. Cipta kawi karya gupit | 
dadi anĕmbah ing nyana | 
ngulama amardi raos | 
mangeran ing basa swara | 
brĕmana manoara | 
ukara kang pinujĕku | 

rat mĕtu cĕnung dĕn-ambah || 

155. Eling-eling dĕn a-eling | 
rungsiting Hyang Maha Mulya | 
tan anĕng kana myang kene | 
ĕnggonne tanpa tutuhan | 

tan kajro tan kajaba | 
adoh tanpa wangĕnipun | 
aparĕk tanpa gĕpokan || 

156. Kang myarsakkĕn ingkang singir 
kang dungkap graitanira | 

tan sĕlan salah surupe | 
kadya wos ginalĕpungan | 
anglĕmbut ciptaning tyas | 
kang tan wruh surasĕng suluk | 
kĕnyut myarsa swaranira || 

157. Miwah kang para pawĕstri | 
cipta tan kuwawa-a | 
amyarsakkĕn ing swaranya | 
ngungun tyasira lir gigal | 
balĕdhug angluh nala | 
nalikanira ing ngriku | 

tan cipta lyan Jayĕngraga || 

158. Tan mikir ĕmĕling singir | 
kasongar dening suwara | 
nora mikir kalimahe | 

mung ngĕs wilĕting kang swara | 
tumanĕm anĕng karna | 
gantya-gantya singir wau | 
Anggungrimang kang abawa || 

159. Anglik mĕrit muluh rujit | 
samyantap-untapan swara | 

Malangsumirang suluke | 
amurangniti nrangbaya | 
dĕnnira among gita | 
raryanom tan wruh ing dudu | 
angĕlar ujar kang sasar || 

160. Nrangbaya tan wrin ing wĕsthi | 
angucap tan wruh ing tatrap | 
lala-luya pangucape | 

datan kĕna winikalpa | 
citho tan wruh ing sastra | 
amulang dalan kalurung | 
ambawur tutur angawar || 

161. Pan angucap tanpa kering | 
tan na bayane wong wikan | 
ing kajatĕne awake | 

kang sinimpĕn kinĕkĕran | 
sajatining sarira | 
apan ta roro katĕlu | 
kadyangganing riringgitan || 

Jilid 12 - Kaca : 18 

162. Duk lungane sang Apanji | 
ngumbara maring nagara | 
nĕng Gĕlang lampah ringgite | 
andhalang sisilih aran | 
karan dhalang Jaruman | 
mĕndhĕm kula namurlaku | 
tan ana ingkang wĕruha || 

163. Yĕn sang Panji kang ngaringgit | 
pan bĕlolokĕn ing rupa | 

tan wruh ing dhalang yĕktine | 
yĕn iku putra Jĕnggala | 
ingkang mindha dhadhalang | 
lir Krĕsna kalawan Wisnu | 
tan Wisnu Krĕsna kang ana || 

164. Kĕh wong karĕp ing kajatin | 
ciptaning wong puruita | 
dĕn-pisah-pisah jatine | 
dĕn-sĕngguh sanĕs wujudnya | 
raga kalawan Sukma | 
jatining sarira iku | 

kang obah mosik ya Sukma || 

165. Kawangwanging siyang ratri | 
raga tan ana nyana | 

lamun Sukma sajatine | 
angĕdhĕng dadya dhadhalang | 
kawayang cipta rasa | 
budi angĕn-angĕn iku | 

akĕlir jagad walikan 


166. Katon ring paĕsan jati | 
lĕlakone Kae Dhalang | 
prang lan banyol karĕsmine | 
anĕng sajroning wĕnginya | 
nyatĕng wahya jatimika | 
ngaurip kalakonipun | 

yĕkti nang jroning yuswanta || 

167. Mangkana ingkang pinĕthik | 
suluke Sĕh Anggungrimang | 
kang tanggap panggraitane | 
cumĕplong tyas lir binilas | 
asukur suka rĕna | 
ingkang balilu kalulun | 
ring swara rĕmĕn tyasira || 

168. Miris kadya dĕnris-iris | 
kadrĕsan rarasing swara | 
parĕstri tambuh driyane | 
acipta salaminira | 

Gungrimang tan kedyeka | 
modot kabagusanipun | 

lir jajaka awiraga || 

169. Pawĕstri kĕh samya branti | 
lepya maring Jayĕngraga | 
mring Anggungrimang wuyunge | 
angungudang jroning nala | 
samya angalĕmbana | 

Ki Anggungrimang abagus | 
abĕsus bisa wĕh branta || 

170. Sĕlĕhing saurannĕki | 
gantya singir Ragasmara | 
anglĕg kang Sĕkar Gadhunge | 
suluk Purbajati ika | 
kinidung singirira | 

gyuh siwuh sasolahipun | 
lir rĕtna anĕng raraga || 

171. Kewala rĕke anyilih | 
tan wande angulihĕna | 

tan langgĕng angga angangge | 
lir tingaling patopĕngan | 
tan tipsan ing paningal | 
kalingan ing pandulu | 
tĕpĕngmu lĕlĕng tan mulat || 

172. Panglĕnging Hyang Purbajati | 
muksa nir tan katingalan | 
karĕm kandhĕg pandulune | 
paran margane panggiha | 

ngulati (ng)granning arga | 

Sukma nĕdhĕng dhirinipun | 
aliwung ing wuyungira || 

173. Kadyangganing sĕkar kentir | 
nir anggananing kusuma | 
dening kaijaban wimboh | 
rĕke adoh yĕn dinohna | 
parĕk pinarĕkĕna | 

tĕtĕmu nora kĕpangguh | 
sirna tansah kawistara || 

174. Wus awor datan anunggil | 
kapisah tan kĕna bĕnggang | 
kahana tan na nyatane | 
pralambang sandi pralena | 
lir tibaning asmara | 
campuh ika iki iku | 
sampurnane sawatgata || 

175. Swarane Ki Ragarĕsmi | 
cumĕngkling lir gambang gangsa | 
manis arum karya lamong | 
lan-lam wiwilĕtanira | 

lĕse araras driya | 

kumĕsar sakĕh kang ngrungu | 

akale kaya kapinjal || 

176. Randha wulanjar kang branti | 
myang para parawan tuwa | 
kang samya dĕlĕwĕr sĕmbĕr | 
kababar kabara-bara | 
angrurah manah inah | 
wiwinih dĕnnya mĕmanuh | 
kang gĕnah kang dadi manah || 

177. Lali maring Jayĕngragi | 

lali marang Anggungrimang | 
mung mring Ragasmara bae | 
kang ingugĕr-ugĕr tingal | 
katĕmbĕn wruh ing warna | 
kĕlayu angguyu-guyu | 
mring Ragasmara kasmaran || 

178. Nulya gantya ingkang singir | 

Ki Piturun anglik raras | 
kadya wulung kapipite | 
ngalĕp-alĕp angumandhang | 
gĕtĕr gĕtas arĕnyah | 
tyasing wong kadya tinutus | 
rĕmus tan urus kadrawas || 

179. Wus kadya sinuwir-suwir | 
ngawar-awar ngayawara | 
srĕrĕyongan atine | 

maro mĕrtĕlu mĕrapat | 
tambuh kang dĕn-piliha | 
tyas anglut mring Ki Piturun | 
karĕntĕke brantanira || 

180. Suluk kang kinarya singir | 
pan suluk Jatipralena | 
carmining roh tokit rĕke | 
wĕwayangan rupa tunggal | 
tan kĕna palih kayan | 
kayun wisesa puniku | 

Maha Sukcining Hyang Sukma || 

181. Mulya wisesa sajati | 
kang rupa wisesa kayan | 
molahkĕn rohira rĕke | 
marang rupa samadi ka | 
mĕpĕki uripingrat | 
uriping kahar puniku | 
atmalul ngĕlmu tokitnya || 

182. Kang tokit kijabing gaip | 
kang dumadi kawruhana | 
sahadat tri prakarane | 
kang dhingin mutanakirah | 
lawan mutawasitah | 
mutawilah puniku | 

lide kang mutanakirah || 

183. Angucap kalimah kalih | 
asĕksi mukmin mupakat | 
sahadade mukmin rĕke | 
lide kang mutawasitah | 
ngabdah lasarikalah | 
malekat kang mukarakun | 
kang kaĕksi ing nujĕmba || 

184. Allah ngawmhi pribadi | 
lide kang muta-awilah | 
anaksĕni ing dhĕwĕke | 
sinangala-an punika | 
gaib tan kawanguran | 

Nabi Kabib badalluhu | 
kang sinung muta-awilah || 

185. Ing nguni datan kakalih | 

kale langgĕng mung satunggal | 
lir wawadhah upamane | 
akĕtĕk gung isĕnira | 
yĕku mutanakirah | 
minangka wawadhahipun | 
ing mutasita-awilah || 

186. Ana papan tanpa tulis | 
puniku mutawasitah | 
de tulis tanpa papanne | 
pan sadat muta-awilah | 
kamoting mutakirah | 
dĕn-raosna kang satuhu | 
tĕgĕs lan pasĕmonira || 

187. Sahadat kalih puniki | 
kawadhah ing mutakirah | 
dadya kang mukmin kalbune | 
jujuluk idayatolah | 

papan mawa tulisnya | 
kang tulis kodratolahu | 
papan iradating Sukma || 

188. Dadya sĕmbah lawan puji | 
kalbune mukmin nugraha | 

Mukamadiyah rubuke | 
lan Mukamad karijiyah | 
wawadhah ngĕlmu Allah | 
lir gatha-rĕtna sumunu | 
isi madu pinasthika || 

189. Pinĕt kang madu sajati | 
sah saking sasananira | 
madu mutak sing rasane | 

sub ring habganing Hyang Sukma | 
suhul tan manjing mĕdal | 
kĕmbul jiwa nora wujud | 
kalawan wĕkasing tingal || 

190. Dadya tan ana nganani | 
ton-tinon tunggal dhirinya | 

Maha Sukci ing jĕnĕnge | 
tasbĕhing Hyang Kang Wisesa | 
anĕsbĕh ing sagala | 

ngĕsthi jiwa dhawakipun | 
lĕstari jiwangganira || 

191. Kadya muksa tan aningit | 
anglaut tanpa banyunya | 
sampurna napi isbate | 
purna langgĕng jĕnĕnigra | 
tan nir kidam baka-nya | 
wus tam dĕnnya singir suluk | 

Ki Tokitjati Pralena || 

192. Tĕkĕng sauranirĕki | 
suwuk amaca salawat | 
ngaring-aring dĕnnya aso | 
ĕstri kang samya niningal | 
samya korag-karegan | 
bingung paranning awuyung | 

kapiran kang kinĕdanan 


193. Siji tan ana pinilih | 
padha kewala brantanya | 
dadya arĕp mring kabĕhe | 
batinne kapara-para | 
blero ura ngalampra | 

tan wus ucapĕn kang (n)dulu | 

Sĕh Malangkarsa ngandika || 

194. Lah ta Sariman dĕn-aglis | 
ruktinĕn kandhurinira | 
ingkang liningan nulya ge | 
atata-tata ambĕngan | 
miwah ingkang rampadan | 

Cĕnthini naoskĕn ngayun | 
ambĕng mring bĕndaranira || 

195. Sĕh Mongraga ngandika ris | 
yayi Kae Malangkarsa | 
mungguh mukmin Jawa kiye | 
tanggaping pangĕrtining tyas | 
dhangan sacaranira | 
priyangga rasaning suluk | 
andungkap panggayuhiya || 

196. Prabeda pasahing kalbi | 
ingkang saking kitab Kur'an | 
kĕdah kathah rubedane | 
adangu suruping driya | 

tan tĕkĕng rasa sabda | 
kĕdah nĕng lambang kikiung | 
lĕlagon tĕmbang macapat || 

197. Tumungkul kang sinung angling | 
ajrih tan purun matura | 

saking kasinggihanane | 

Sĕh Mongraga ris ngandika | 
suwawi samya nadhah | 
kandhurĕn kewala kĕmbul | 
pĕnĕd sami karananlah || 

198. Anulya sami awanting | 
alĕkas bukti kĕmbulan | 
jalu kalawan ĕstrine | 

wus samya ambĕng priyangga | 
pakantuk dĕnnya nadhah | 
waradin sadayanipun | 
myang wong nonton kawaratan || 

199. Wus tutug dĕnnira bukti | 
luwaran gya cinarikan | 
samya dinum barĕkate | 
linorod rumpadannira | 
pan sampun aluwaran | 

ing wanci wus gagad bangun | 
bubaran dĕnnya singiran || 

Jilid 12 - Kaca : 22 

200. Wong kang nonton sami mulih | 
ana kang banjur anatas | 

datan mulih omah adoh | 
angasag liring manawa | 
sapa kang asung tingal | 
pan samya kaku amĕtu | 
ahne randha wulanjar || 

201. Sĕh Mongraga ngandika ris | 

Kae yayi Malangkarsa | 

ing mangkya bakda Subuhe | 
kewala samya umangkat | 
sami lampah tirakat | 
marang Wanamarta dhukuh | 
arinta sadayanira || 

202. Sĕh Malangkarsa turnya ris | 
kawula inggih akajat | 
tumutur ing rinta rĕke | 
kawularsa yun apanggya | 
marang rama paduka | 
singgih (n)Jĕng Kiyai Guru | 

Panurta ing Wanamarta || 

203. Sĕh Mongraga mĕsĕm angling | 
hĕh yayi Alkamdullillah | 
andhatĕngakĕn kajate | 
suwawi yayi sĕmbahyang | 
waktu utama awal | 

kang samya liningan gupuh | 
mring masjid mĕt rastu kadas || 

204. Sĕh Mongraga angimami | 
swaranira rum araras | 
surat wusing Patekahe | 
surat Sujadah winaca | 
adĕge sinujudan | 
adangu pamaosipun | 

kang makdum rahab miyarsa || 

205. Rĕkangatipun kang akir | 
sawusing Patekahira | 

Surat Kasah wawatone | 
antara rĕkangatira | 
adĕge Kinunutan | 

tahyat bakda salat sampun | 
angamal puji-pujian || 

206. Dikir donga dĕn-nasibbi | 
salawat asasalaman | 
jalwĕstri makmum ngumume | 

paragat wĕktuning salat | 
dadya samya alĕnggah | 
pra santri kĕh samya mĕdhun | 
sang Sĕh Adi Amongraga || 

207. Pangandikanira aris | 

lah yayi Ke Malangkarsa | 
kantuna basuki rĕke | 
kawula yun mring panisan | 
sasanĕng pasamunan | 
sung salam pra arinipun | 
gupuh nĕmbah jawat-tangan || 

208. Nulya lumaksana aris | 
lan kang garwa Ni waela | 

Selabranta lan siswane | 

Ragasmara tansĕng wuntat | 
umiring dwijanira | 

mijil salĕngkaning pintu | 
muksa tan wis kawistara || 

209. Mulya sasanĕng awingit | 
kang samya anguntap kurmat | 
ring Sĕh Mongraga kundure | 
samya wangsul lajwĕng wisma | 
tata dĕnnira lĕnggah | 

Kae Sĕh Malangkarsĕku | 
aris dĕnnira ngandika || 

210. Mitrĕngsun Sĕh Amongsari | 
kalawan Kae Sĕh Modang | 
kang sun-gawa mentar mangka | 
katĕlu si Basariman | 

dadya grĕmaning marga | 
dene kang kari ing pungkur | 
kakang Kae Pariminta || 

211. Lan Trĕsnaraga wong kalih | 
padha rumĕksa ing wisma | 
miwah bar-jumuwah rĕke | 
ywa kongsi wĕktu muadah | 
kang liningan sandika | 

ngling malih mring garwanipun | 
lah Malangrĕsmi ta sira || 

212. Lah sira kariyĕng wuri | 
sangganing ambĕng Jumungah | 
aywa owah lan sabĕnne | 
manawa wus kalawasan | 
anĕng ing Pamintaran | 
mangsa bodhowa sirĕku | 
karĕksane Jumungahan || 

213. Sira Nikĕn Malangrĕsmi | 
ingujaran lawan garwa | 
datan lĕnggana ature | 
miwah Mongsari Sĕh Modang | 
bĕbeja mring rabinya | 
sadaya sami jumurung | 
nging rubiyahe Sĕh Modang || 

214. Bibisik marang ing laki | 
kawula tumutur mentar | 
tan bisa sah saparanne | 
tan bisa lamun tinilar | 
yĕkti kula lĕnggana | 

Ki Modang mĕsĕm gumuyu | 
lah sira iya mĕluwa || 

215. Lĕga tyasnya Nyi Pĕlangi | 
linilan milya umentar | 
batinne seje arahe | 
saking tan bĕtah sah mulat | 
marang Ki Jayĕngraga | 

yĕn ing mangke-mangkenipun | 
manawa kĕna ingarah || 

216. Sisinglon tambaning branti | 
karasa yun wruhing rasa | 
kang kinayu alakake | 
mĕjĕn lir mati-matiya | 
tansah dĕn ĕnĕbing tyas | 
saking lintang brantanipun | 
angayun hyun jroning driya || 

217. Sĕh Malangkarsa mĕsĕm ling ] 
paran kang samya liningan | 
bibisikan rubiyahe | 

matur punika rayinta | 

Palangi anut mentar | 
mring Wanamarta tumutur | 
nauri ĕnggĕh prayoga || 

218. Sĕh Mangunarsa ngling aris | 
mring kang rayi Anggungrimang 
kulawangsanira kuwe | 
prayoga padha wangsula | 
mulih mring Wanantaka | 
anĕtĕpana ing wĕktu | 

yĕn ing dina bar-jumungah || 

219. Aywa akĕh kang umiring | 
pĕrlu rumĕksĕng agama | 
yĕn muadah Jumungahe | 
gupuh Kae Anggungrimang | 
ngling marang kulawangsa | 
kakang Martaduta iku | 


< Serat Centhini Jilid 12 


Halaman : 33 > 


Prakosa lan Dĕrmadana 


220. Miwah kakang Palakarti | 
kinarsan kinĕn wangsula | 
mantuk mring Wanantakane | 
tan karilan tumutura | 
lamun mring Wanamarta | 
kewala mung Ki Piturun | 
ĕmas Sĕca Jatingarang || 

221. Tan lĕnggana kang sinung ling | 
pra samya matur sandika | 
kumambang rĕhing karsane | 
nulya pamit atur salam | 
watara wus linilan | 

mentar kulawangsa catur | 
mulih maring Wanantaka || 

222. Kae Sĕh Malangkarsĕki | 
angling paran wus samĕkta | 
kang rinukti gagawane | 
wus matur samya samĕkta | 
jal-wĕstri samadaya | 
wong pitulas kang lumaku | 
pra kanthinira nĕng marga || 

692 Kinanthi 

1. Marahbang mĕh rainesuk | 
sumirat ring ngawiyati | 
wimbaning ima-pracima | 
jwala lir lungsir akuning | 
pendah tinrahing pradĕndah | 
rĕgĕding niricarambi || 

2. Sasmita krĕsna tinuntung | 
dĕnnira dada ngrĕnuki | 
lir wastra pulas turutan | 
wraning jalada muryani | 
kasuluh karabang mambang | 
singip nĕng ngudayĕng wukir || 

3. Wĕh kĕrtyaningrat sawĕgung | 
sunaring Hyang bangun enjing | 
petang pradata kadipan | 
sawining patra maĕksi | 

lir sasmita kĕn tumulya | 
mring kang myarsa mara aris || 

4. Malangkarsa aris muwus | 
marang Sĕh Mangunarsĕki | 
manawi sampun samapta | 
suwawi mumpung a-enjing | 
parang timbuling Aruna | 

maruput naput ing siti || 

5. Sĕh Mangunarsa umatur | 
sumanggĕng karsa umiring | 
samya nulya lumaksana | 
mijil sing pawismanĕki | 
pra waela anĕng ngarsa | 
tumurun dhingkiling dĕsi || 

6. Aturut toya pinĕcut | 
ngapit kanan kering margi | 
guntinging toya cinakra | 
ginĕntha gathit angringing | 
kumriwis sinrang srang-srangan | 
kumringsing sampyoh kalinthing 


2 (Lampahipun tumuju dhusun Gunungsari) 

Lampahipun tumuju dhusun Gunungsari, dalĕmipun Ki Cariksutra. Mĕdal 
pasabinan, lajĕng lumĕbĕt wana. Kĕndĕl namung nalika salat Luhur lan Asar 
sarta dhahar. Ki Cariksutra kalihan adhinipun Ki Carikmudha, dalah para 
ĕstrinipun nampi tamu sarta atur pasĕgahan langkung manfaat. Dhahar 
kĕmbul sinambi gĕgujĕngan bab Ni Wilapa, semahipun Ki Cariksutra ingkang 
drĕmba. Jayĕngraga nyuwun piwulang Ki Cariksutra bab basa lan sastra Jawi: 
Kawiswara, Keratabasa, Panitisastra, Carakabasa, Candrasangkala, 

Candragĕni dumugi Dasanama, sakĕlangkung damĕl rĕnaning para ingkang 
mirĕngakĕn. Ugi bab wataking tiyang ingkang namanipun kanthi awaling 
aksara Jawi: Ha dumugi Nga. Lajĕng kasambĕt tĕrbang langkung rame, 
kawiwitan kanthi suluk Bathik, pralambanging ngĕlmi raos. Bakda Subuh 
sami bidhal, cucuking lampah Sĕtradrĕma lan Monthĕl. Ki Cariksutra tumut 
rombongan sowan Ki Bayi Panurta. Ki Carikmudha kadhawuhan kantun 
anjagi ngibadahipun para santri. 

Kaca 25 - 61. 

692 Kinanthi 

7. Sabĕn jog undhakan sinung | 
jinĕntra dĕn-kĕkĕlĕngi | 
ramya lir gĕndhing tinabah | 
sri kapyarsa pangringinging | 
yata wau kang lumampah | 

Kae Sĕh Malangkarsĕki || 

8. Lawan Sĕh Mangunarsĕku | 

Anggungrimang Jayĕngrĕsmi | 

Jayĕngraga lan Sĕh Modang | 

Piturun lan Amongsari | 

Ki Monthĕl lan Basariman | 

Jatingarang Man Sĕcĕki || 

9. Miwah pra rubiyahipun | 

Ni waela Rancangkapti | 

Turida lan Rarasatya | 

Pĕlangi cĕthi Cĕnthini | 
pitulas sadayanira | 

rolas priya kang limĕstri 


10. Praptĕng sor dĕnnya tumurun | 

(n)jog margagung pinangantin | 
parĕrĕman sĕndhang Blara | 
sĕndhang gĕdhe anyawĕning | 
enjang wus kambah pra janma | 
kang ngangsu adus jalwĕstri || 

11. Ing wanci lagya sadhawuh | 
trap karya jalma sasabin | 
gumyah kĕh warnaning karya | 
maluku anglĕr nampingi | 
kang lagya ngĕlĕp tulakan | 
kikirih amurih warih || 

12. Kang mimijah ngĕmbĕng ranu | 
alirab ombak maringin | 
canthoka tusthĕng gothaka | 
kaplikaning toya sabin | 
gambira kasranging toya | 
kadya amangun kamuktin || 

13. Anabah kapyuking banyu | 
kasibo bĕntaring rawi | 
katungkul mungkul tan malat | 
ring sarparsa amangsahi | 
sinaut canthoka kĕna | 
pukange angulat alit || 

14. Kinĕroncal nora ucul | 
wĕktu (n)jrit kasĕring-sĕring | 
waskitha tang pakswasi bang | 
tangginas wĕktu binukti | 
kalap lan sarpane kĕna | 

si asuka lĕh mangsĕki || 

15. Ge-yangge binĕkta mabur | 
mring panggalĕngan angalih | 
anjrah kang paksi putiyan | 
kacubing wĕ mĕk mangsĕki | 
trap nĕng galĕng jĕjĕr wayang | 
lir puspa mĕnur mĕnuhi || 

16. Sĕlur wong magawe tandur | 
tan ana mangsane siji | 
anĕbar mocong dautan | 
kang nĕba ambĕbanjari | 
kang lagya marapĕk mudha | 
mĕrkatak angĕmping kuning || 

17. Kang ramya panĕn andulur | 
wong dĕrĕp nganĕn-anĕni | 
yata wau kang lumampah | 

arayat tataning margi | 
nut tinunging pagalĕngan | 
jalma kĕh samya ngaruhi || 

18. Nilingkĕn ngawe andulu | 

Kae Ki Malangkarsĕki | 
ana maring ngĕndi baya | 

de akĕh tĕmĕn kang ngiring | 
kang dĕrĕp parĕking marga | 
randha walanjar samyĕksi || 

19. Tumingal ingkang alangkung | 
pating barisik ngling ririh | 

e e kuwe Jayĕngraga | 
baguse kapati-pati | 
mendah kang duwe lanangan | 
tan ana warĕge gandhik || 

20. Ginuyu mring rowangipun | 
jorogan gĕpyokan pari | 
paguywan acĕcikikan | 

Jayĕngraga myat anolih | 
kapranan kang tiningalan | 
kang katrajang ing pangĕksi || 

21. Samya mitĕnggĕng andulu | 
pari sapocong lĕhnĕki | 
gumrĕgĕl runtuh ing lĕmah | 
suprandene tan tinolih | 

kang nginang nyawang lambe bang 
ting cĕnanun anjĕwĕri || 

22. Ĕstri kang sipĕng ing dalu | 
tutwuri kongsi atĕbih | 
ngalintangi pasabinan | 
tĕgal pagagan palĕstrin | 
myang patunon patalunan | 
yata kang samya lumaris || 

23. Laju wau lampahipun | 
kapungkur Ngardipalĕki | 
tĕgal gaga patalunan | 
tĕgalan palĕstrĕn sabin | 
kang samya wus kalintangan | 
napak tratabing wanadri || 

24. Ki Monthĕl lawan pangulu | 
Basariman anĕng ngarsi | 
kang dadya ngrĕmaning marga | 
nitik marga ing asungil | 
umasuk ing wanawasa | 

kĕh buron wana maguti || 

25. Singa andaka andanu | 

kidang manjangan myang kancil | 

sasakan samya kabrasat | 
anĕbas lumayu wingwrin | 
tan ana wani nukarta | 
marang kang andon lumaris || 

26. Lampah sapakantukipun | 
barkat parah lan pawĕstri | 
sring raryan ing sasinguban | 
amucang wĕnĕh nyanyamik | 
lamun parĕk ing padesan | 
kewala raryan tan kampir || 

27. Yĕn pinuju manggya ranu | 
wus wanci pidak mĕh lingsir | 
samya mahĕran mukadas | 
wĕktu ngabĕkti ing Widdhi | 
bakda Luhur lumaksana | 
myang Ngasar kadalon Mahrib || 

28. Kewala anĕng wana gung | 
wĕktu kalarĕng ratri | 
kajat tirakat jro wana | 
kang asimpar mawa wingit | 
ing Mahrib tumĕkĕng Ngisa | 

Sĕh Mangunarsa ngimami || 

29. Wusing bakda Ngisanipun | 

tan lĕngsĕr saking (ng)gyannĕki | 
wus prayoga amirantya | 
nĕng sala kumlasa rĕsik | 
kayoman wrĕksa mandera | 
tranggulun lawan kusambi || 

30. Kang ngagar karya ruh-urub | 

Monthĕl Basariman sami | 
anyamik sasangunira | 
jadah jĕnang apĕm bathil | 
myang lĕmpĕng sabun krasikan | 
sagon gĕmblong pĕlĕm manis || 

31. Samya angganing rarapuh | 
katoran dĕnnya lumaris | 
wau kang para waela | 
kasayahĕn dĕnnya laris | 
samya pĕtĕk-pĕtĕk pada | 
paparĕm sariranĕki || 

32. Langus wannahulu rukuh | 
wau ni wadon Pĕlangi | 
duking waktu bakda Ngisa | 
kalajon dĕnnira guling | 
tan sĕmbada niyatira | 

duk sorene dĕnnya mikir || 

33. Marang Ki Jayĕngragĕku | 
mĕngko samangsa wus ratri | 
anĕng wana sirĕp jalma | 
sĕdyane anggĕgrĕmĕti | 
ginujĕg manawa arsa | 
sisinglon mriyĕmbadani || 

34. Anggĕgĕpok bae lothung | 
saking sangĕt dĕnnya kingkin | 
tyasnya tansah nganta-anta | 
ngahyun-hyuning siyang ratri | 
cadhang paguting asmara | 
yĕn kalakyaning punagi || 

35. Anging Ki Jayĕngragĕku | 
wus wruh saliring pangapti | 
mring Pĕlangi lĕjĕmira | 

Jayĕngraga ngawekani | 
lamun ta kalampahana | 

Pĕlangi kongsi anjawil || 

36. Yĕn nganti anyiwĕl pupu | 
tan wande katĕmbĕn tangi | 
tĕmah anggugurkĕn lampah | 
wus cipta amamarĕni | 
nalangsa sajroning nala | 
pupuji luputing dĕngki || 

37. Doh nĕng setan ngagu-agu | 
guguyon margane sisip | 
kang mugi sinung elinga | 

Pĕlangi aywa nĕkani | 
dudu mukriming agama | 
anggege godhaning ati || 

38. Kae Sĕh Malangkarsĕku | 

Mangunarsa Jayĕngrĕsmi | 

Jayĕngraga Anggungrimang | 

Piturun lan Amongsari | 
tanapi Kae Sĕh Modang | 
samya rawatib ing wĕngi || 

39. Trap wirit Salsiyahipun | 

Sabariyah Nakisbandi | 

Muallah Barjah Jalallah | 
samya sumungku amupit | 
asuhul pan ahulpana | 
pangasikirĕng Hyang Widdhi || 

40. Santosa dĕnnira junun | 

ratri praptĕng bangun enjing | 
bakda dĕnnira wiritan | 
ngulama jalu lan ĕstri | 
kasubing sira Pangeran | 

mahanucĕkakĕn dhiri 


41. Tawakup panlangsanipun | 
tapakur sukuring Widdhi | 
kandhas rumangsaning driya | 
kaslamĕtaning aurip | 
pasrah sĕkadaring driya | 
wus nir tan awalangati || 

42. Wus anggagad wĕktu Subuh | 
suluh lintang panjĕr-wĕngi | 

Sĕh Malangkarsa ris mojar | 
wĕktu sĕdhĕnging ngabĕkti | 

Subuh utami kang awal | 
suwawi mahĕrastuti || 

43. Sĕh Mangunarsa umatur | 
inggih sumangga ngabĕkti | 
samya tumurun maring Lah | 
kang aturu dĕn-gugahi | 

Ni wadon Pĕlangi kagyat | 
ginugah mring lakinĕki || 

44. Datan nyana nĕng wana gung | 
sinĕngguh nĕng wismanĕki | 
maksih mirurut netyanya | 
gĕgĕtunnira tan sipi | 

tan bisa sapagĕpokan | 
kalawan Ki Jayĕngragi || 

45. Dĕn-yap-uyap dhadhanipun | 
kaduwung dĕnnira guling | 
aturu wit sore mula | 
sawĕngi nora ngalisik | 
atine abuntayangan | 
tambuh kang dĕn-uring-uring || 

46. Gya mĕlu mĕt toya wulu | 
kabĕh wus samya susuci | 
adan sira Jayĕngraga | 
ririh swara rum amanis | 
kadya dede swarĕng jalma | 
lir swaraning smarabumi || 

47. Kumĕnyut ingkang angrungu | 
kumĕsar tyase Pĕlangi | 
mĕngkarag gigithokira | 
mĕjĕn mĕtokkĕn rahsĕki | 
saking sru dubilah setan | 
brantane mring Jayangragi || 

48. Sawusnya (n)dan sunat gupuh | 
anulya kinĕn ngamati | 

wus kamat ngangkat parlunya | 

Sĕh Mangunarsa ngimami | 

Surat sawusing Patekah | 

Surat Sujadah ingapti || 

49. Sinujudan adĕgipun | 
dungkap rĕkangat kang akir | 
surat sawusing Patekah | 

Surat Kasar wacanĕki | 
adĕge wus Kinunutan | 
tĕkĕng tahyat bakda nuli || 

50. Ngamal pupujiyanipun | 
dhikir sucining ngabĕkti | 
anumpa pandonganira | 

Jayĕngraga anasibi | 
paragat wĕtuning salat | 
maksih rĕmĕng saput siti || 

51. Ke Malangkarsa amuwus | 
suwawi mangkat lumaris | 

ywa kongsi kambang ing surya | 
maruput mupung aenjing | 
gya mangkat sadayanya | 
pan maksih rĕmĕnging ratri || 

52. Lĕstari dĕnnya lumaku | 
lĕstari tan na drigami | 
marga kĕh tĕrusannira | 
timbuling Hyang Arun-enjing ] 
sring papagan ing lumampah | 
priyayi manca-nagari || 

53. Sudagar myang wong buburu | 
kikitĕr giwĕr anggiling | 

miwah kang wong dhadhampalan | 
momot tan tarkadhang santri | 
kang panggrĕma nitik wana | 
kalang-odhĕg amĕdhati || 

54. Kalanya raryan ing ĕnu | 

Sĕh Malangkarsa ngling aris | 
kang ĕndi marga simpangan | 
kang marang ing Gunungsari | 
manira ayun mampira | 
panggih lan Cariksutrĕki || 

55. Monthĕl Basariman matur | 
ing mangke yĕn sampun prapti | 
ing wana Jĕmbul marganya | 
simpangan sidhating margi | 
kang ngalor ngetan lajĕngnya | 
margi mring Wirasabĕki || 

56. Ingkang ngalĕr-ngilĕn laju | 
inggih saking Gunungsari | 

lah ya wis ayo umangkat | 
ywa kongsi nananggung margi 
lamun kabancanĕng jawah | 
sayĕkti nora dumugi || 

57. (n)Dan samya mangkat lumaku | 
ngambah wana jurang tĕrbis | 
anusup ayamalasan | 
andarung lampahira ris | 
saenjing dĕnnya lumampah | 
kongsi wanci surya lingsir || 

58. Pidak ro akiring Luhur | 
anon we lyah ing wanadri | 
parungan sela malatar | 
kayoman witing kusambi | 
raryan ing ngriku asalat | 
samya amahĕr-astuti || 

59. Lĕrĕhkĕn angganya rapuh | 
wus aso dĕnnya ngangaring | 

Sĕh Malangkarsa ris mojar | 
paran wus parĕka iki | 
watĕse ing Jĕmbul wana | 

Basariman matur aris || 

60. Pan inggih ing ngajĕng ngriku | 
wangkite Jĕmbul wanadri | 
yĕn sampun malbĕng talatah | 
ing wana Jĕmbul awingit | 

tan kenging amunasika | 
barang kĕksi myang kapyarsi |] 

61. Yĕn wontĕn kang salah dulu | 
lampahe datan lĕstari | 
ka-arat marang dhadhanyang | 
kaganggu kang marabumi | 
kang pĕs musna ing wana | 
kang lujĕng kasasar margi || 

62. Kongsi sapasar tan pangguh | 
margi kang kambah ing nguni | 
pan sampun mawining wana | 
ing Jĕmbul pan wus kadyĕka | 
sring angganggu wong aliwat | 
kang sami asalah kardi || 

63. (n)Dan mangkat mahawĕng ĕnu | 
ngambah grĕnging wana wĕrit | 
sarah ing Lĕbakpundhungan | 
lĕstari dĕnnya lumaris | 
randhat dening pra waela | 
rĕhning kasungilan margi || 

64. Ni Pĕlangi lampahipun | 
samarga ngĕrangu liring | 
iriban paguting tingal | 
arindhik lampah ing wuri | 
mrih supaya kasandhunga | 
tungkake mring Jayĕngragi || 

65. Jayĕngraga wruhing sĕmu | 
ningali wadon Pĕlangi | 
amingkar ngingani lampah | 
asabil micarĕng ati | 
wong iki lir wudun tuwa | 
samangsa dĕn-uthik-uthik || 

66. Pĕcah mĕcothot nanah wuk | 
nora kĕna dĕnkikibi | 
angajak-ajak kiyanat | 
ngĕmpakkĕn karĕping eblis | 
dene-dene yĕn bodhoa | 

ana pindhane sathithik || 

67. Sanajan parawan kĕncur | 
mangsa kĕngguha tyasmami | 
yata lĕpas lampahira | 
tĕkĕng wana Jĕmbul nĕnggih | 
tan na swabawaning wana | 
sato-sato miwah pĕksi || 

68. Anyĕnyĕt sĕpĕn asamun | 
tan ana walang ngalisik | 
miwah kang samya lumampah | 
adhĕdhĕp tan ana angling | 
dĕhĕr pundhung paluhuran | 
tumurun jurang acuri || 

69. Ana swara kang karungu | 
sasambat sarwi anangis | 
angririntih amlasarsa | 
sambat kasasar ing margi | 
sanak liwat yĕn awĕlas | 
tuduhna margi kang bĕcik || 

70. Monthĕl Basariman ngayun | 
lumaku anolih wuri | 
sasmita ingkang lumampah | 
yĕn ana swaraning tangis | 
aywa na kang salah karya | 
tangis-tangising dhadhĕmit || 

71. Wontĕn malih kang karungu | 
angelingkĕn wong lumaris | 
lo lo sapa-sapa liwat | 

aja angiwa lumaris | 
niku dalan panasaran | 

nut kang nĕngĕn bae bĕcik 


72. Pan kathah swara ngiridhu | 
pĕndah jalu ĕstri angling | 
wĕnĕh lir tangising bocah | 
dĕn-nĕng-ĕnĕng biyangnĕki | 
lir rarywa-ngon paguguywan | 
ngalegungkĕn kĕbonĕki || 

73. Yata laju lampahipun | 
mituhu tan salah kardi | 
dungkap wanci wĕktu Sar | 
ngantya tan amanggih warih | 
laju lampah jurang pringga | 
anitik warih ing margi || 

74. Angrarantun lampahipun | 
mangkana amanggih warih | 
ambĕlik pinggiring marga | 
prasamya araryan sami | 
ngambil mahĕrashukadas | 
awaktu salat Ngasĕri || 

75. Sĕmbada akiring wĕktu | 

Sĕh Malangkarsa ngimami | 
gagĕntyan sabĕn sĕmbahyang | 
lawan Sĕh Mangunarsĕki | 
sawĕktu edhang tĕrkadhang | 

Jayĕngrĕsmi angimami || 

76. Antara bakda Ngasar wus | 
mumucang udud ngalinting | 
sawusnya nulya umangkat | 
tĕkĕng patunon wanadri | 
margi kang nyidhat simpangan | 
kang marang ing Gunungsari || 

77. Yata nimpang lampahipun | 
angalĕr-ngilĕn nut margi | 
wana tilas palagaran | 
pagrĕngan wana wus nipis | 
babangkan wana ngunggaran | 
gugul galĕngan ginagi || 

78. Ginarap wong Gunungsantun | 
kang samya gaga wanadri | 
ngambah pangalang-alangan | 
patratabaning wanadri | 
lĕmpitaning palunguran | 
lĕlĕngkan pĕrĕnging pinggir || 

79. Marga rumpil parang-parung | 
silak-siluk siluk-sungil | 
pacurĕn wana rĕncĕkan | 

tan rancag maring lumaris | 
wit saya ing rapuhira | 
lĕpas kang samya lumaris || 

80. Tatas panggrumbulanipun | 
rakaro kasit kalampis | 
katon pasawahanira | 
pagagan tĕgal palĕstrin | 
miwah padhukuhanira | 
kakalih ing Gunungsari || 

81. Kang dhusun angapit punthuk | 
dhukuh parapating dĕsi | 

asri patalunanira | 
dhĕndhĕng wohira andadi | 
gumantung mĕndhĕm kasimpar | 
jajanganan amĕpĕki || 

82. Tulus kang sarwa tinandur | 
wontĕn sabate kakalih | 

Sĕtranaya Sĕtradrĕma | 
samya dhangir matun sabin | 

Ki Basariman tumingal | 
mring Sĕtradrĕma adhangir || 

83. Mĕsĕm guruh aruh-aruh | 
e lah de kiye si adhi | 

Sĕtradrĕma apa iya | 

kang dhangir lagya ngadhuki | 
kagyat (n)dĕngĕngĕk Ki Sĕtra | 

-drĕma anauri aris || 

84. E e dene kang pangulu | 
adika niku mariki | 
akathah rowange lampah | 
sarĕng sintĕn kang priyayi | 
nauri Ki Basariman | 

(n)Jĕng Kyai Ngardipalĕki || 

85. Mariki lampah martamu | 
kathah sasarĕngannĕki | 
dadya kandhĕg lampahira | 

Sĕh Malangarsa ngling aris | 
de iku Si Sĕtradrĕma | 

sokur kapranggul nĕng ngriki || 

86. Lah sira matura lamun | 
manira ayun papanggih | 
akĕh sasarĕnganingwang | 
kang padha arsa martami | 
kang liningan tur sandika | 
agupuh lampahirĕki || 

87. Pan sami amĕngkul pacul | 
ge-age dĕnnya tur uning | 

kang kĕndĕl lajĕng lumampah 
tutwuri ingkang tur uning | 
yata Kae Cariksutra | 
lungguh lan arinirĕki || 

88. Carikmudha wastanipun | 
lan para rubiyahnĕki | 
sakawan samya nĕng ngarsa | 

Ni Mintarsih Mintarĕsmi | 

Wratsari Ngronsari samya | 
nĕng kanan keringirĕki || 

89. Ki Cariksutra amuwus | 
marang Ki Carikmudhĕki | 
ala nganggur cacaturan | 
bab impĕn duk mau ratri | 
ngong turu mung saliyĕpan | 
katon ana ranu banjir || 

90. Ngĕlĕbi sabin myang dhusun | 
kongsi sadhadha jronĕki | 
ngalor-ngetan ilinira | 
banyune kalangkung wĕning | 
iku priye wahananya | 
wong ngimpi andulu warih || 

91. Priye yĕn mungguh sirĕku | 
apa tarbukane yayi | 

Carikmudha aturira | 
sumanggĕng karsa pribadi | 
kapantĕs kang sapunika | 
mĕnggah parimbon pangimpin || 

92. Sayĕkti botĕn tartamtu | 
nĕtĕs kang cĕplĕs nĕtĕsi | 

Cariksutra mĕsĕm mojar | 
ah ĕgĕk tĕmĕn sirĕki | 
maido unining papan | 
paranta mungguh sirĕki || 

93. Ki Carikmudha amuwus ] 
botĕn ta maibĕn tulis | 
mĕnggah kawula piyambak | 
punapa kang wus sayĕkti | 
sami-sami katingalan | 
gĕni angin banyu bumi || 

94. Lawan wowohan lan manuk | 

surya myang swara kapyarsi | 

sasaminipun sadaya | 
kadosta katingal warih | 
satĕngah tiyang satunggal | 
ngalamat angsal rijĕki || 

95. Wĕnĕh kadhatĕngan ngĕlmu | 
ilham kabuka ing kapti | 
wĕnĕh kadhatĕngan lara | 
cilaka amĕlarati | 

wĕnĕh angsal gurutama ] 
mila tan kenging pinasthi || 

96. Wus makatĕn adadipun | 
sami-samiya angimpi | 
kang blĕnyĕt tunggil impĕn | 
kang ngimpi tiyang kakalih | 
pasthi sanĕs pamanggihnya | 
kang janma satunggil-tunggil || 

97. Sumangga badhe kadyĕku | 

Ki Cariksutra mĕsĕm ling | 
ya wus bĕnĕr sojarira | 
angling tan nglĕgakkĕn ati | 
rada mĕlasaki sarak | 

tur ujarira sayĕkti || 

98. Wuwus tĕrus nora rurus | 
jĕmak pinarita ngĕlmi | 
kang patut kalawan | 
sasmitaning rasĕng kapti | 
gumuyu Ki Carikmudha | 
inggih lĕrĕs atur kami || 

99. Supĕna ngalamtipun | 
awon pĕnĕd pan pinanggih | 
sasmita lampah ngagĕsang | 
ngalamat wangsiting Widdhi | 
kaetang ing wancinira | 
sontĕn tĕngah dalu lingsir || 

100. Tuwin enjing gagat-bangun | 
kalamun sontĕn angimpi | 
apan kalihdasa warsa | 

yĕn pĕnĕd pinanggihnĕki | 
yĕn rikat dwidasa dina | 
bĕgjane impĕn kapanggih || 

101. Yĕn awon sawulan pangguh | 
rikatipun tigang ari | 
pinanggih cilakanira | 
lamun tĕngah dalu ngimpi | 
sadasa warsa kapanggya | 
lamun pĕnĕd rikatnĕki || 

102. Sadasa dalu kapangguh | 
miwah sapĕkĕn pinanggih | 
yĕn awon nĕmu lan panggya | 
yĕn rikat tri ari panggih | 
yĕn wanci bangun supĕna | 

sataun pinanggihnĕki || 

103. Rikate sadintĕn pangguh | 
punika yĕn pĕnĕd ngimpi | 
yĕn awon sawulan panggya | 
myang sakala andhatĕngi | 
awon pĕnĕd pan kapanggya | 
makatĕn pamanggih-mami || 

104. Ki Cariksutra gumuyu | 
ana pindhane sathithik | 
yĕn anyupĕna wruh toya | 
agĕng kalangkung awĕning | 
iya mbuh enggal laminya | 
papanggih lan ngulama di || 

105. Pra rubiyah nambung atur | 
tan wanĕh turira sami | 
supĕna lamun katingal | 
yĕn ta pangawaking ĕstri | 
manawi wontĕn wanodya | 
endah ngunggahi mariki || 

106. Samya sarĕng gĕr gumuyu | 

Ki Cariksutra anolih | 

ih tĕrbuka ngĕmu rasa | 
dĕn-pakolĕhakĕn angling | 
landhĕpe gĕcok wadonan | 
yĕn ana bab raja rĕsmi || 

107. Wus ora nganggo dĕn-wuruk | 
cumĕmplĕng tyase ngĕthuli | 
tan kari calĕkitira | 

dudu surup dĕn-sambungi | 
para rabine sakawan | 
ĕsĕme sĕmu ngĕncĕpi || 

108. Eca dĕnnya imbal-wuwus | 
Sĕtradrĕma ingkang prapti | 
ngĕdhĕpĕg sila turira | 
kawula ngaturi uning | 
punika wontĕn dhatĕngan | 
putranta Ngardipalĕki || 

109. Kae Sĕh Malangkarsĕku | 
kathah sarĕngan priyayi | 
jal-wĕstri ngulama tama | 
katarĕng cahya nĕlahi | 

tan pati rowang wong rucah | 
kang sami nĕdya martami || 

110. Ing mangke ngantun nĕng pintu 
Ki Cariksutra mĕsĕm ngling | 
tĕmbe mĕnĕng sun-rarasan | 

tamuwan jalma utami | 
angling mring rubiyahira | 
sira ngruktiya sasaji || 

111. Miwah gagĕlaranipun | 
kang samĕkta sarwa suci | 
miwah (ng)gyannira lah-olah | 
karya-a nyamik kang bĕcik | 
aywa kuciwĕng sugata | 
sakadare grumbul adi || 

112. Dhayohmu j alma linuhung | 
nom-noman oliya sami | 
wus ambĕg bangsa kusuma | 
kalakuhan olah wingit | 
undangĕn para wongira | 
jalu ĕstri supaya glis || 

113. Manira amĕthuk tamu | 
aywa kadangon nĕng jawi | 
agupuh pra rabinira | 
parentah pra santrinĕki | 
kinĕn ngrĕsiki pandhapa | 

(ng)gagĕlar kalasa lampit || 

114. Ki Cariksutra lon muwus | 
lah ta uwus payo yayi | 
amĕthuk kang sĕdya prapta | 

Ki Carikmudha turnya ris | 
lah inggih kakang sumangga | 
anggambuh mĕthuk tatami || 

693 Gambuh 

1. Samya nganyarkĕn wulu | 

Cariksutra lan Carikmudhĕku | 
maring pakadasan wusira susuci | 
gupuh dĕnnya mĕthuk tamu | 
anulya wau kapanggoh || 

2. Ki Cariksutra uluk | 

-salam sinauran sadayĕku | 

samya padha ngalaekumu-salammi | 

samya ingaturan laju | 

mring pandhapa tata lunggoh || 

3. Mirantya kalasa lus | 

wus satata Ki Cariksutrĕku | 
jawat-tangan sirna satataning tami | 

Mangunarsa langkung suhun | 
myang Malangkarsa sru anor || 

4. Pupuji rila sukur | 
gantya-gantya tur salam mangayun | 
wus warata sadaya jalu lan ĕstri | 

ngancaran basukinipun | 
winangsulan karahayon || 

5. Myang Carikmudha sampun | 
sasalaman sarya pambagya yu | 
Cariksutra ngling aris mring santrinĕki | 
lah Sĕtradrĕma sirĕku | 

undangĕn nyaimu gupoh || 

6. Kae Malangkarsĕku | 

nulya padha salaman sadarum | 
nulya asung salamira aprahabi | 
marang ing rubiyahipun | 
gantya-gantya lanang wadon || 

7. Sarta pambagyanipun | 

mring pra putra kang samya martamu | 
amangsuli pambagyaning kang basuki | 
Ki Malangkarsa umatur | 
punika putranta karo || 

8. Jayĕngrĕsmi kang sĕpuh | 

Jayĕngraga ingkang anĕm nĕngguh | 
putranipun Kae Bayi Panurtĕki | 
ingkang dipun-upayĕku | 
ngayam-ayam jajahan doh || 

9. Ingkang kalih puniku | 

ingkang rayi Sĕh Mongraga luhung | 
semahipun Nikĕn Tambangraras inggih 
punika ingkang rinuruh | 
ing dangu mangkya kapanggoh || 

10. Nĕng Wanantaka dhukuh | 

Sĕh Mangunarsa sasananipun | 
wus antara lami dĕnnira amurid | 
ing mangkya arsa umantuk | 
maring Wanamarta dhukoh || 

11. Tandya tinutkĕn pungkur | 
samya sĕdya ing lampah tumutur | 
rĕke samya kewala nĕdya papanggih | 
Kae Bayi Panurtĕku | 

duk ing dangu wus kapanggoh || 

12. Cariksutra gumuyu | 
myarsa turira Malangkarsĕku | 
angling sukur rĕke Alkamdulillahi | 
sami anĕkakkĕn kayun | 

rĕh kadang pan padha anom || 

13. Ngling malih mring sang bagus | 
Jayĕngrĕsmi Jayĕngraganipun | 
karannya ingulatan ring Kae Bayi | 
lan Rubiyah mila nglangut | 

saparan tan kĕna adoh 

14. Duk lampahe angruruh | 
maring putranipun ĕstri jalu | 
kadĕkneya bagus-bagus warnanĕki | 
sĕmbada lan rabinipun | 

ahli ngĕlmu kang pasĕmon || 

15. Kampir marene pangguh | 

lan manira sĕbab duking dangu | 
singgih ramanĕki Bayi Panurtĕki | 
mitrĕngngong saeka kalbu | 
tan ana raos-rinaos || 

16. Duk sami sih nomipun | 

samya ngaji mring pasantrĕn agung | 
tan kĕna sah ing siyang dalu lan mami | 
sabyantu atunggal guru | 
amĕngku santri tuwa nom || 

17. Tuwin anakmas bagus | 
jĕbĕng Mangunarsa kalihipun | 

Anggungrimang pun bapa angĕpĕk siwi | 
rĕhne kĕh kiranganipun | 

dados damĕle wong anom || 

18. Kang mugi aywa kadung | 

kadung ing ngabĕkti tiyang sĕpuh | 
mring pun bapa sabab balilu ing budi | 
nanging namung lothung-lothung | 
wontĕn ingkang dĕn-dhĕdhaplok || 

19. Kang liningan andhĕku | 
sarĕng dĕnnira samya umatur | 
ingkang botĕn wontĕn paduka kawijil | 
kawula kalangkung nuhun | 

saking sih paduka rĕngkoh || 

20. Ki Jayĕngrĕsmi wau | 

lan Jayĕngraga ngandikang kalbu | 
e lah iki kang tinutur rama nguni | 

Cariksutra mitranipun | 

(n)Jĕng Kyai Bapa wong winong || 

21. Nulya sugata mĕtu | 

wedang pawohan pangananipun | 

Sĕtradrĕma Sĕtranaya Sĕtragati | 

Sĕtralĕwo Sĕtrarĕmbun | 
samya naosnakĕn sugoh || 

22. Para rubiyahipun | 

samya tata rampadan nĕng ayun | 

pan ambanjĕng sangkĕp sawarnining nyamik | 

olahan di-adinipun | 

myang wowohan kang sumaos || 

23. Wusnya panatanipun | 

Cariksutra ngancarani tamu | 
lah suwawi punika sugatanĕki | 
bibinta akusung-kusung | 
sung sarat jampi kalĕson || 

24. Sumapala tan mungguh | 

mugi sampun kakirangan maklum | 
samya bukuh umatur nuwun sihnĕki | 
tan sagĕd mangsuli tanduk | 
gĕnging sih paduka mring ngong || 

25. Inggih kalangkung nuwun | 
nulya samya nyanyamik sadarum | 
sasĕnĕnge wedang papangananĕki | 
Cariksutra mĕsĕm muwus | 

lan Sĕtradrĕma dĕn-gupoh || 

26. Timbalana nyaimu | 

kang tuwa pisan tĕlu dĕn-gupuh | 
lan (m)bok ipe tĕlu pisan kon-mariki | 
padha nĕmonana tamu | 
akakaruh padha wadon || 

27. Ingkang liningan gupuh | 

animbali pra rubiyah sĕpuh | 

tan adangu katrine prapta ing ngarsi | 
Sudarmi Wilapa nĕngguh | 

Suratmi katrinya rĕko || 

28. Tan dangu rabinipun | 

Carikmudha sami praptĕng ngayun | 
Ni Sukarsa kalawan Ni-mbok Sumilir 
ronggĕng ojrat waunipun | 

randha suka pinĕt bojo || 

29. Cariksutra ris muwus | 
iku sutanta Ardipalĕku | 

lan ing Wanantaka Sĕh Mangunarsĕki 
karo iku putranipun | 
kakang Rundaya sĕyĕktos || 

30. Salamana sirĕku | 

mring nakira jalwĕstri sadarum | 
kang liningan gupuh sasalaman sami | 
gantya-gantya kumarubut | 
binagyan raharjĕng lakon || 

31. Cariksutra lingnya rum | 
puniku nakmas bibinirĕku | 
ingkang sĕpuh titiga pisan puniki | 
dadya sadaya pipitu | 

lan bibinta kang nom-anom || 

32. Samya mĕsĕm andhĕku | 

Jayĕngraga ngling sajroning kalbu | 
nora jamak si paman Cariksutrĕki | 
patute duk sih nomipun | 

rada bangĕt (n)donne mondhol || 

33. Tuwa-tuwa sih bĕsus | 
nora ilang labĕte gumagus | 
kadurusan adĕrĕs kĕrĕp arabi | 
dhasar sĕmbada abagus | 

Ki Cariksutra duk anom || 

34. Mangkana siking kalbu | 
ĕngĕt ring paman Kulawiryĕku | 
eman-eman tan panggih paman Wuragil | 
yĕn tĕmuwa kaya pundhuh | 

satĕkone nora adoh || 

35. Yata ing wancinipun | 

Hyang Arka tumitah (ng)graning gunung | 
malbĕng purwa-ima krĕsna anjodhogi | 
sĕdhĕng mangsanira wĕktu | 

Cariksutra lingira lon || 

36. Ngancari tamunipun | 
minggah marang patarubanipun | 
masjidira munggĕng sapucaking wukir | 
tratagira sri ingapu | 

sumilak tinon saking sor || 

37. Pra tamu samya matur | 
inggih sumangga utami wĕktu | 

nulya samya mudhun saking ing pandhapi | 
laju minggah mring masjid gung | 
sapucake ngarga Dhepok || 

38. Wontĕn balumbangipun | 
binot-rawi ing sela tinatur | 
pakĕmbĕngan ing dhukur sing sela langking | 
papĕncĕding kang amunggul | 

andrawas tinirih anjog || 

39. Yata sami awulu | 

jalu ĕstri santri alit agung | 
wusnya samya sadaya mĕt toyastuti | 
tinĕngĕran Mahribipun | 
santri adan tumalawong || 

40. Wong lilima ambarung | 
langkung asri kapiyarsĕng asru | 
wusnya adan nulya sunat sadayĕki | 
sigra kamad ngangkat parlu | 

Ki Sĕh Malangkarsa kinon || 

41. Angimami mangayun | 

pan lĕnggana myang Mangunarsĕku | 
mopo miwah Jayĕngrĕsmi Jayĕngragi | 
kinĕn ngimami ing wĕktu | 
samya lĕnggana ing pakon || 

42. Sigra Cariksutrĕku | 

nulya mangarsa ngimami wĕktu | 
ngangkat niyat usalinira patitis | 
takbiratul-ikramipun | 
pĕndah waja duk ingobong || 

43. Kala cinubing ranu | 
purnaning bang sanalikanipun | 
datan anĕng waja tan anĕng ing warih | 
ing jawi ewuh kinayuh | 

tan kajaba tan kajĕro || 

44. Jumĕnĕnging awĕktu | 

wus andadĕkkĕn ing salatipun | 
wawacane sawuse Patekahnĕki | 
apan Surat Kulya-ayu | 

Idaja-a rĕkangat ro || 

45. Dungkap tri rĕkangat wus | 
tahyat akir bakda salamipun | 
laju pupujiyan alĕlagon asri | 
dhikir donga limang wĕktu | 
nulya surat Wabin mansoh || 

46. Wus purna wabinipun | 

antara wus panjinging kang wĕktu | 
laju Ngisa kinikis marang ing takbir | 
-ratul-ikram suratipun | 
wusing Patekah winaos |] 

47. Amal-nasrah puniku | 
rĕkangat kir wus Patekahipun | 
suratira ingkang winaca Walĕli | 
praptĕng rĕkangat rata wus | 
tahyat salam bakda gupoh || 

48. Sru pupujiyanipun | 

wus adhikir numpah donga luhung | 
wus paragat saliring sunat myang dhikir | 
salawat salaman gupuh | 
wus warata lanang wadon || 

49. Santri kĕh samya mudhun | 

Ki Cariksutra lingira arum | 

lah suwawi kondur mring wisma prayogi 
pra tamu tan lĕngganĕng hyun | 

nulya tumurun saking (ng)gon || 

50. Pra waela nĕng ngayun | 

(n)dulur lampah marganya anikung | 
santrinira Sĕtranaya Sĕtragati | 

Sĕtradrĕma tiganipun | 

apan sami bĕkta obor || 

51. Prapta pawismanipun | 

wangsul (ng)gyannira atata lungguh | 

Cariksutra lingira ris maring rabi | 
paran wus gantya ngungukus | 
lah mara saosna gupoh || 

52. Pra rabinira catur | 

miwah rubiyah kang sĕpuh-sĕpuh | 
angambil kang rarampadannya pribadi | 
pra rubiyahira gupuh | 
tata rampadan mirantos || 

53. Bubucu anĕng ngayun | 
sangkĕp sarwa lam-ulamanipun | 
sĕsambĕlan kĕlalaban amĕpĕki | 
tan na kuciwa ing sĕmu | 

Cariksutra lingira lon || 

54. Sumangga atuturuh | 

sawontĕne ing pawanan gunung | 

lah ta kono payo wasisan abukti | 
kanca wadonan akĕmbul | 
kukumpulan padha wadon || 

55. Ingkang liningan gupuh | 

sarĕng dĕnnira sami awisuh | 
adan lĕkas sadaya parĕng abukti | 
kĕmbulan langkung pakantuk | 
sĕmada kaluwĕn ator || 

56. Katoran rĕh lumaku | 

para kakung tan pati pikantuk | 
pan wus lantĕh ahli siyam sabĕn ari | 
kathah cacĕgahanipun | 
ulam miwah uyah ĕmoh || 

57. Parĕstri samya nutug | 

rĕhne samya kĕmbul nadhah pundhuh | 
amung Nikĕn Turida lan Rarasati | 
ukur wuwur-wuwur puluk | 
ngenaki sarat kemawon || 

58. Rubiyah nyai sĕpuh | 

bok Wilapa ing sapulukipun | 
kokoh jangan ngambil lawuh mĕratani | 
sarwi anyandhing kalĕmuk | 

gutuk puluk ngombe atob || 

59. Sĕmbada awakipun | 
anglĕmbĕrĕg langkung agĕngipun | 
pra waela gumuyu dĕnnya ningali | 

Wilapa pamanganipun | 
ngathĕkul kokoh acĕkoh || 

60. Myang sakĕh para tamu | 
samya mĕsĕm mula nyai sĕpuh | 

Kae Cariksutra gumuyu sarya ngling | 
kang dĕnĕsĕmi puniku | 

punapa andika tumon || 

61. Marang (m)bok-(n)lika sĕpuh | 

pun Wilapa kalamun lir pĕcuk | 

sampun nate yĕn drĕmba mangan ngluwihi | 
sarta mangan sabĕn minum | 
gutuk puluk dĕnnya ngokop || 

62. Pan dĕrĕng sampun-sampun | 

yĕn dĕrĕng tĕlas toya saklĕmuk | 
sarĕng tĕlas sĕkul jangan lawan warih | 
salawuhane digĕmpur | 

gĕr gumuyu sadaya wong || 

63. Sadaya kang para rum | 
dĕnnira bukti kĕndĕl gumuyu | 
angling malih duk witne ramanta prapti | 

Kae Bayi Panurtĕku | 

bibinta langkung pinoyok || 

64. Nging bibinta puniku | 

dhengah kang moyoki angguguyu | 
wus watake nora duwe laranatin | 
manahe nekad amupus | 
tan wontĕn winalangatos || 

65. Sadaya samya (ng)guyu | 

mbok Wilapa anaturi wuwus | 
kawula puniki bagi wus pinasthi | 
ginanjar wak-kula lĕmu | 
gimblah nglĕmbarah kalĕmon || 

66. Tansah sami ginuyu | 

wus antara dĕnnya nadhah tuwuk | 
aluwaran ambĕng wus padha cinarik | 
linorod sinungkĕn pungkur | 
kulawangsa lanang wadon || 

67. Warata sadaya wus | 

royoman tuwuk pamanganipun | 
wus luwaran sadaya ingkang abukti | 
ganti dhaharan mangayun | 


< Serat Centhini Jilid 12 - Halaman : 56 > 


winuhan kang sampun kalong || 

68. Ki Cariksutra muwus | 

lah suwawi anakmas puniku | 
nyamikane mangsĕgane usap amis | 
liningan sadayanipun | 
tuwa anom lanang wadon || 

69. Dalap nyamikanipun | 
sasĕnĕngira pamangsĕgipun | 
asasambĕn Jayĕngraga matur aris | 
pantĕs putranta sadarum | 

dene datan wontĕn katon || 

70. Cariksutra lingnya rum | 

inggih kathah rinta etangipun | 
yĕn gĕsanga kalihdasa etangnĕki | 
mung gĕsang sakawan jalu | 
satunggilira kang wadon || 

71. Sampun pĕncar (ng)gyannipun | 

kang jalĕr wus suwitĕng tumĕnggung | 
inggih dados carik anama ngabĕi | 

Sastrawirĕja wastĕku | 

antuk sih tan kĕna adoh || 

72. Inganggĕp sasadulur | 

ing dyan Suradiningrat Madiyun | 
dipun-angkat patih maksih ngiras carik | 
tinantun agal lan lĕmbut | 
tan wontĕn liya tinaros || 

73. Marma tan sagĕd pangguh | 
lan manira saking datan kaur | 

anjawi yĕn wontĕn pĕrlu kang lwih tunggil | 
miwah kang samyĕstri sampun | 
mah-imah samya doh-adoh || 

74. Pranaraga (ng)gyannipun | 
mantri kasĕntanan kang amĕngku | 
kakalih nĕng Kalangbrĕt myang Kadhiri | 
sami dĕmang kang amĕngku | 

marma tan wontĕn atinjo || 

75. Rayinta ingkang sĕpuh | 

Mas Ngabĕi Sastrawirĕjĕku | 

sampun sĕpuh kakang-adhi lawan mami | 
sampun sami mawat dunung | 
kalangkung kapengin-ingong |( 

76. Lamun darbeya sunu | 
kandhĕg bibinta tan darbe tuwuh | 
marma ajĕng ngogrĕg-ogrĕg kĕdah rabi | 
kuciwa kalangkung sĕpuh | 

kadho dene datan munggoh || 

77. Samya mĕsĕm gumuyu | 
myarsa dĕnnya abanyolan wuwus | 
pra rubiyahira sami angĕncĕpi | 

Cariksutra mĕsĕm muwus | 
banĕne ĕsĕme bojo || 

78. Rasane ting galuthuk | 

ora enak lir wong mamah watu | 
sambikala lir mamah manisan bĕling | 
lĕgine nglĕburkĕn untu | 
tan pĕsaja anjĕlomprong || 

79. Sangsaya sru gumuyu | 

Ki Cariksutra malih amuwus | 
lah anakmas punapĕstu benjing-enjing | 
mantuk mring Wanamartĕku | 
kang putra umatur karo || 

80. Apan inggih saĕstu | 

lamun lujĕng benjing bakda Subuh | 
Cariksutra nauri wacana manis | 
kongsiya sapĕkĕnipun | 
dumugi (ng)gyansun tĕtĕmon || 

81. Jayĕngrĕsmi turipun | 

inggih agampil pawingkingipun | 
manawi ta Allah marĕngkĕn basuki | 
kados tan wande kapangguh | 
kula awangsul sumaos || 

82. Cariksutra ris muwus | 
lamun makatĕn anak puniku | 

yĕn pinarĕng panuju dhanganing ati | 

singgih manira tumutur | 

mring Wanamarta yun panggoh || 

83. Mring ramanta puniku | 

manira kalangkung tyas wulangun | 
maring kakang Kae Bayi Panurtĕki | 
duk mampir mring kang pra tamu | 
andhandhang kinĕn mardhayoh || 

694 Dhandhanggula 

1. Jayĕngrĕsmi miwah Jayĕngragi | 

langkung dĕnnira sukuring driya | 
yĕn Ki Cariksutra mangke | 
karsa lampah tumutur | 
maring krajan Wanamartĕki | 
panggih (n)Jĕng Kyai Bapa | 
pawong mitranipun | 
duk maksih sami jajakan | 
tan nĕdya sah nĕdya nglanggĕngakĕn sami 

kumpul donya (ng)akerat 


Jilid 12 - Kaca : 44 

2. Pan mangkana ciptanirĕng ati | 

Jayĕngrĕsmi Kae Jayĕngraga | 
miwah sadaya tan pae | 
samya suka ing kalbu | 
lamun Kae Cariksutrĕki | 
milya mring Wanamarta | 
arsa apapangguh | 

Ki Cariksutra ris nabda | 
yayi Carikmudha kantuna sirĕki | 
sun karya wakilingwang || 

3. Angimami Jumungah ing masjid | 
sarta dĕn-karĕksa kĕndhurinya | 
ywa muadah Jumungahe | 
rĕhĕn wong dhukuh-dhukuh | 
kanca santri myang magĕrsari | 
pĕrdinĕn wĕktunira | 

ing Jumungahipun | 

padha ngĕgungna Jumungah | 

lan yĕn ana kanca santri nĕdya kampir | 

nĕng kene kĕh kĕdhika || 

4. Lah andhĕgĕn ywa awĕh lumaris | 
rayatĕn kabĕh gumatĕnana | 

ywa kongsi kurang pangane | 
priyĕn parĕng sakayun | 
narĕhakĕn satĕngah sasi | 
utawa ing sawulan | 
sokur langkungipun | 
dimĕn ngĕtĕpi Jumungah | 
iya mangsa-bodhoa sirĕku yayi | 
manawa sun yĕn lama || 

5. Carikmudha aturira aris | 

yĕn kalamun parĕng ingkang karsa | 
kawula kĕdah andhĕrĕk | 
kaping kalihipun pangguh | 
lawan kakang Arundayĕki | 
mupung sami sarĕngan | 
aywa na tan tĕmu | 

Ki Cariksutra lingira | 

besuk bae de lakuningong pribadi | 

lamun lan bok-ayunta || 

6. Si Wilapa lan santri sawiji | 
amung si Sĕtradrĕma kewala | 
rowangira kari rĕke | 

iya si Sĕtrarĕmbun | 

Sĕtranaya lan Sĕtragati | 

Sĕtralewo adatnya | 
iku ingkang kantun | 
padha tungguwa ing wisma | 

rumĕksa-a ing wĕktu Jumungahnĕki | 
aywa kongsi muadah || 

7. Ingkang rumat pangrĕksaninĕki | 
wisma miwah parentahanira | 
ingkang liningan ature | 
sandika sadaya wus | 

pra rubiyah kang badhe kari | 

sadaya yun tumuta | 

kumĕdah tan kantun | 

datan linilan ing raka | 

dadya samya ngungun tan tumut ing laki | 

pinupus jrih ing raka || 

8. Ingkang samya lĕnggah jalu ĕstri | 
asasambyan ngalap nyanyamikan | 

Ki Cariksutra dĕlinge | 
anakmas sadayĕku | 

awon kĕndĕl sami alinggih | 
wontĕn sabda rinasa | 
wawadining wuwus | 
kawaspadaning kasidan | 
ing aurip puniku amanggih pati | 
pati amanggih gĕsang || 

9. Mulya urip amurbani pati | 
mulyaning pati amurwani gĕsang | 
sesa ĕsa wasesane | 

tan muksa datan mujud | 
tan kakalih datan satunggil | 
kwula tan kawasesa | 

Gusti tan sinuhun | 

pundi kang aran kawula | 

ingkang pundi inggih kang ingaran Gusti | 

rĕh Gusti tansĕng kwula || 

10. Kadipundi palimpinganĕki | 
anak jĕbĕng Kae Mangunarsa | 
miwah nakmas sadayane | 
sadaya samya-ndhĕku | 

Malangkarsa mĕsĕm lingnya ris | 
yayi Sĕh Mangunarsa | 
sumangga ing ngriku | 

linĕjar linge kang rama | 

Mangunarsa matur ring Cariksutrĕki | 
mĕnggah wuwus punika || 

11. Sakalangkung dening rungsitnĕki | 

liyan sujanma ingkang uwus man | 

pinitaya ing Hyang rĕke | 
nugraha ingkang agung | 

lir Hyang Agung nugraha yĕkti | 
kang sampun kawimbuhan | 

Sukma angganipun | 

mulya tan kĕnaning rusak | 

sabab tan na kuwasa pangangkatnĕki | 

awrat-awratanira || 

12. Beda lan jalma ingkang sinung sih | 
sinisiyan ing Hyang Maha Mulya | 
tan wontĕn ĕwĕd awrate | 
singgih subrantanipun | 

mring Hyang Widdhi panguningnĕki | 
tansah pangabĕktinya | 
ing Hyang Kang Maha Gung | 
gagantunganing wĕkasan | 
wĕkasaning agĕsang amanggih pati | 
matiya jroning gĕsang || 

13. Gĕsang ingkang amurba ing pati | 
pati wus kalimput ing agĕsang | 
gĕsang wus tan na patine | 
mulyaning pati uwus | 

murba amisesa ing urip | 

urip wus kalimputan | 

ing pati sawĕgung | 

agĕsang sajroning pĕjah | 

pan wus murba misesa pati lan urip | 

langgĕng kaananira || 

14. Kang wus sipat ĕnggon sun ngalami | 
wus tan manjangakĕn nusa sabda | 
rĕhne branta wus anungge | 
marang Hyang Maha Agung | 

tan abisa angapengini | 
punika pratandhanya | 
sor luhuring tuwuh | 
datang kenging ginampila | 
kawaspadan ing kasidan rĕh kadadin | 
babaring janma-tama || 

15. Rungsiting ngĕlmi pan dede uni | 
dene sastra kang tumrap ing papan | 
kojah wirayat pan dede | 

tan sampun dening wuwus | 
datan sampun dening angaji | 

Kitab kalawan Kur'an | 
tan wus dening guru | 
tan rampunging patakĕnan | 
amung purna kalawan pribadinĕki | 
kang datan patinang ka || 

16. Cariksutra sumĕdhot tyasnĕki | 
apan kaprananing nalanira | 
pinalimping ring kajatĕn | 
panujwanira sukur | 

mring Kae Sĕh Mangunarsĕki | 
pandhita taruna trang | 

bijaksanĕng ngĕlmu | 
datanpa ngalĕmbananya | 
wus mupakat ing pangawruhira sami | 
tan pae tangkĕpira || 

17. Pangrĕsing tyas pan durung (n)dungkapi | 
rumangsa ing kadununganira | 

anor sajroning driyane | 
alon dĕnnira muwus | 

Kae jĕbĕng Mangunarsĕki | 
paran wus apatutan | 
lan sutangong mantu | 

Sĕh Mangunarsa turira | 

singgih sawĕg Allah dĕrĕng amarĕngi | 

wruh raosing akrama || 

18. Walhualam ing mangke manawi | 
wontĕn karsaning Hyang Kang Misesa | 
hajad dĕn-ngamakĕn rĕke | 

dĕntĕn ta ingkang sampun | 

ing pandonganira Kiyai | 

dĕrĕng girising manah | 

tan kabukĕng kalbu | 

kayun langĕning wanita | 

saking dene kumambang karsaning Widdhi | 

Alah tan mangga cipta || 

19. Ngumum samya tawakup kang myarsi | 

Ki Cariksutra ngartikĕng driya | 

Sĕh Mangunarsa jawane | 
wadad ngibadahipun | 
awiwinih santosĕng tokit | 
trang trus ngĕlmu kapasah | 
kakandhanganipun | 

(ng)alamat basa nujibah | 

pan wus kawistara paprĕjĕngannĕki | 

cahya trahing ngawirya || 

20. Jayĕngraga wruh sandining liring | 
alon umatur ring Cariksutra | 
kawula nuwun wulange | 

rĕhing sastra Jawĕku | 

Kawiswara ingkang punĕndi | 
miwah Kerata-basa | 

Panitisastrĕku | 
kalawan Caraka-basa | 
tuwin Candrasangkala myang Candragĕni | 
kalawan Sandisutra || 

21. Dasa-nama Krĕtawirĕjĕki | 
amung wruh babasane kewala | 
dĕrĕng sumĕrĕp yĕktine | 
mugi Kae sung wĕruh | 
pangartine kang sastra Jawi | 

kawula salaminya | 
katungkuling dangu | 
ulah kasantrĕn kewala | 
ukur sagĕd maos waosan sakĕdhik | 
dĕrĕng dungkaping prana || 

22. Cariksutra mĕsĕm lingira ris | 
kenging paribasan basukila | 
tĕkĕk cihna sabawane | 
nĕnggih patanyanipun | 
nakmas Kae Jayĕngragĕki | 
kacupaning wacana | 
wicaksananipun | 

ring Sastradirga ngayuta | 

Kawikrama ulah Maha Pramakawi | 
tan kĕna kilapĕna || 

23. Jayĕngraga mĕsĕm turirĕki | 
pan kawula nunuwun pasaja | 
ngangsu toyĕng jaladrine | 

Cariksutra gumuyu | 
ngĕlmu kĕpĕk kula puniki | 
tan paham lamun datan | 
wontĕn sĕratipun | 

ĕngĕte abalĕjatan | 

sajĕgipun Candrasangkalaning rĕdi | 

pinurwa ing sarkara || 

24. Sangkalane ponang ardi-ardi | 
kunir awuk tanpa jalu ika | 
miwah kang tulup sumendhe(?) | 
tuwin kang pring sadhapur(?) | 
lele gĕna lan cĕlĕng mati | 
kalawan clĕngan tiba(?) | 
miwah jĕbug awuk | 
kĕlĕthĕk tumpĕr(?) kewala | 

pan wus jangkĕp sasanga sasaminĕki | 
sangkalardi punika || 

25. Maksih angka: 6(nĕm) kang sirah nĕnggih 
antaranipun nyandhak sadasa | 
nungswa Jawa sangkalane | 

Sirna Rupaning Dhuwur | 

Candhi Sĕwu sangkalanĕki | 

Naga Iku Angrusak | 

Jagad kalanipun | 
candhi Kalibĕning ika | 

Bujanggĕku Anĕmbah ing Bumi nĕnggih | 
rĕca Budhur babadnya || 

26. Tanpa Ngrasa Tingale Wong Singgih | 
Masigid-watu ing Salatiga | 

Sirna Ilang Gunaning Wong | 

Pajajaran ing dangu | 

Sirna Ilang Gunaning Aji | 

adĕging Majalĕngka | 
de sangkalanipun | 

Watu Mungal Katon Tunggal | 

duk gĕmpure Sirna Ilang Karyĕng Bumi 

ngadĕg kitha Bintara || 

27. Gĕni Mati Siniram ing Jalmi | 
purwanipun trap agami Islam | 

Sultan Bintara pupule | 

lan pra wali linuhung | 
ngumumakĕn sarengat Nabi | 
supaya kĕbĕkana | 
sanungsa Jawĕku | 
ing sarak (n)Jĕng Rasullolah | 
sinirnakkĕn agama Buda kang lami | 
salin agama Islam || 

28. Jayĕngraga gupuh matur malih | 
mĕnggah Kerata-basa punika | 
lawan Raja-kusumane | 

Cariksutra amuwus | 

kang Kerata-basa puniki | 

lawan Raja-kusuma | 

sami dĕntĕnipun | 

mĕt sĕmon watĕking nama | 

yĕn mĕnggaha ngĕlmi Arab saminĕki | 

pan palak palakiyah || 

29. Kadi ta yĕn wontĕn jĕnĕng nĕnggih | 
aksara [haj akĕh wiraganya | 
ingkang brĕmara alĕnteh | 
kĕntiring maruta gung | 
watĕkipun pan datan kenging | 
kungkulan budinira | 

kumudu gumunggung | 

datan kĕna pinoyokan | 

lamun nĕpsu tan ana kang dĕn-ĕringi | 

yĕn kabĕnbĕran roba || 

30. Keratane aksara [naj na ngling | 

sang wira munggyĕng tumamĕng yuda | 
supakya matĕmpuh dene | 
matyĕng palagan nĕngguh | 
watĕking wong pangucapnĕki | 
ngatokkĕn napsunira | 
tan kĕna sinayut | 
maring sasamining jalma | 
miwah maring payomane datan ajrih | 
mring kaka yayah-rena || 

31. Aksara (ca) keratanirĕki | 
cacaturan parang tumĕmpuh kat | 
tan kalok ing panuncange | 
watĕking ca puniku | 

lamun ĕstri candhala wĕngis | 

kumĕdhĕp ing wong lanang | 

amarentah kakung | 

rumakĕt lamun sasanak | 

datan lana wani mring wong tuwanĕki | 

wawatĕk bangsa sudra || 

32. Lamun hĕ [hĕ-ra] dipun-keratani | 
hĕ-ra rata sĕmpal kaĕdĕgan | 
jagad kĕntir gumuruhe | 

wong jĕnĕng ra puniku | 

apan pintĕr datanpa ririh | 

cupĕt atine malam | 

lamun duwe nĕpsu | 

pan gĕlis ing lĕjarira | 

datan pandak barang karĕpe sathithik | 

waninira satĕngah || 

33. Aksara [kaj keratanya nĕnggih | 

hĕ-ka kongkang munya ing pangrongan | 

pantaka gĕlĕng dadya mrĕh | 

kamal sura makiwul | 

watĕking wong jĕnĕng ka nĕnggih | 

datan ladak pangucap | 

atos yĕn amuwus | 

sĕmbada guru-alĕman | 

tan tĕlatĕn watak kau kurang budi | 

kĕdhik pasiyanira || 

34. Yĕn aksara [da] dĕn-keratani | 
ĕ-da daliwara munggwĕng rana | 
tekang turangga tumamĕng | 
yuda surat tumĕmpuh | 
sĕtyĕng laga watĕkirĕki | 
wong jĕnĕng aksara da | 

wor mĕsĕm yĕn muwus | 
budi momot tur antĕpan | 
tan katara yĕn karĕp kalamun jurit | 
sĕndhu manis wuwusnya || 

35. Aksara [taj dipun-keratani | 
tatawang sĕkar sumawur kentar | 
kadrĕsan dening angine | 

sami ruru katawur | 

wor kumrisik kang wuluh gadhing | 

wong jĕnĕng aksara ta | 

gapyak ing pamuwus | 

nawangkĕn wasising nala | 

nora kĕna ngrungu ujar ala bĕcik | 

canggĕh wani satĕngah || 

36. Keratane aksara [saj nĕnggih | 
sasĕtya lairing puji rĕja | 
maharĕpi kadhatone | 

ngabyantara liripun | 

wong jĕnĕng aksara sa lantip | 

sasmita sihing karya | 

lĕmbut budinipun | 

lĕpas marang pangawikan | 

sĕngsĕm basa landhĕp graitanirĕki | 

sĕdhĕng kuwanĕnira || 

37. Aksara [wa] keratanirĕki | 
wawukir malela lir sĕmara | 
kumrusuk piyak pamore | 
kumarisiking wuluh | 

gadhing yĕn wong jĕjĕnĕng mawi | 

aksara wa watĕknya | 

angkuh ambĕgipun | 

anyĕnyĕt pangucapira | 

wong kawongan macan mring mitra tan asih | 

yĕn nĕpsu ngangsa-angsa || 

38. Aksara [la] dipun-keratani | 
apan lali ing Sukma sarira | 
mari karĕnga kĕtabe | 
tumangkul teja kuwung | 
watĕke wong jĕnĕng la nĕnggih | 
alalu sihing puja | 

anduwĕni angkuh | 
yĕn sasanak gĕng sihira | 
andhap asor yĕn ana pangarahnĕki | 
yĕn nĕpsu lir rasĕksa || 

39. Aksara [pa] keratanirĕki | 
papunggĕle kang buron wanara | 
amangsa gugundhik rĕke | 
wong jĕnĕng pa puniku | 

pan cugĕtan datan kawijil | 

tan lana kinantĕpan | 

crobo budinipun | 

tan ĕnang marang sudarma | 

luruh ing prakara ing aprang jĕjirih | 

tan lulus asĕsanak || 

40. Aksara [dha] kerata winarni | 
adhadha umpan guna lĕnira | 
syuh anguwuh ing babune | 
kĕtrĕg kĕdaya sing lum | 
lambangira watĕkirĕki | 
wong jĕnĕng aksara dha | 
asusahan kalbu | 

asring kapĕdhotan trisna | 
anging budinira guna tur aririh | 
tan duwe kasaguhan || 

41. Keratane aksara [ja] singgih | 
ji jiwata sang Narpati Rudra | 

amanas sarira rĕke | 

taya amĕngkul suku | 

mangku kuwung teja lan thathit | 

wong jĕnĕng aksara ja | 

lĕmbut budinipun | 

ana radane kagungan | 

amĕm rĕgu pan kumingsun sumĕdĕgi | 

tan rĕna mor sasama || 

42. Aksara [yaj keratanirĕki | 
yata yayah-rena kaĕwĕran | 
girima rah umiline | 
ararĕnguning parung | 
parĕjĕngan watĕkirĕki | 
wong jĕnĕng aksara ya | 
ambĕgira lĕngus | 

yĕn rĕcĕh anggora-gadha | 

tan wrin maring pakewuh marma prihatin 

kasangsayĕng sasama || 

43. Aksara [nya] dipun-keratani | 
nyanyamikan panggah amingguwa | 
tan na kewran ing atine | 
katamaning margiyuh | 

wong jĕnĕng nya wawatĕknĕki | 

kumawi yĕn angucap | 

kĕh pamĕting wuwus | 

tur ta durung yĕn (ng)guguwa | 

tita dadi papangane wong abangkit | 

gujih ati marassan || 

44. Aksara [ma] keratanirĕki | 
mamayu nguyu mĕk akĕnturan | 
pancaka cala makĕlĕng | 
wong jĕnĕng ma puniku | 
anastapa ambĕge dhiri | 
manggung panas-atĕnan | 
kang adoh ginayuh | 

tan pati nampani ujar | 

mung wuwuse lumaku ginati-gati | 

tan ayun karameyan || 

45. Keratane aksara [ga] nĕnggih | 
gagalih glan raga wĕh magĕlah | 
mangikĕt magĕlungrate | 

ing jagad raya wĕgung | 
widadara kang widadari | 
padha mataya nĕmbah | 
anggusthiyĕng luhung | 
wong jĕjĕnĕng aksara ga | 
jĕmbar budi ing buda nyenapatĕni | 
mantĕp lila ing srana || 

46. Aksara [ba] keratanirĕki | 

ba binuncang ring pĕrĕng rĕjĕngan | 

madalĕm dinulu srine | 
pinapah kapara puh | 
ahyanĕka watĕkirĕki | 
wong jĕnĕng aksara ba | 
agĕng nĕpsunipun | 
kadya padha kakanginan | 
lair amĕm micara alus amanis 
ambayani jatinya || 

47. Aksara [tha] keratanirĕki | 

kang tha thathĕte kang mandraguna | 

nguwuh bĕjraning kalbune | 

tiksna tĕkang tyas juwul | 

kĕtĕr krisik kang wuluh gadhing | 

wong jĕnĕng aksara tha | 

kĕthul budinipun | 

bodho ling-alingan bisa | 

tur abodho tan sumurup barang-kardi | 

lĕson lumuh ing karya || 

48. Aksara [nga] wĕkasanirĕki | 
keratanya apan nga ngangungan | 
kadya camĕra gĕgĕte | 
makewraning atĕdhuh | 
kumrisiking kang wuluh gadhing | 
wong jĕnĕng aksara nga | 
gramĕh tanganipun | 

pintĕr marang gagaweyan | 
budi asor anggĕgusti marang ĕstri | 
gĕntĕn olĕh durcara || 

49. Jayĕngraga tumungkul turnya ris | 
dasanamamba paduka wulang | 

Ki Cariksutra wuwuse | 
ĕngĕt-ngong anak bagus | 
dasanama ukur satĕmplik | 
anging trimah rĕramban | 
kĕdhik-kĕdhik lothung | 
tinimbang kang botĕn pisan | 
samya suka gumuyu kang para tami | 

Cariksutra lingira || 

50. Dasanama kang sawiji-wiji | 

kang dhingin dasanamaning wulan | 
sasangka candra sasine | 
basanta rata ĕntung | 
sasaddhara kirana nĕnggih | 
sitangsu lan prabanca | 
dasanamanipun | 
sang srĕngenge purbangkara | 
diwangkara suwandagni arka rawi | 
pradangga-pati surya || 

51. Andangkara karaba mahari | 
kalandara raditya talaha | 
aruna bagaspatine | 

lan dasanamanipun | 
ingkang angin sadayanĕki | 
pawana samirana | 
prabancana bayu | 
pracalita lan tracanca | 
wasawaha anila sindhung maruti | 
gunandya bajratiksna || 

52. Yĕn dasanamaning gunung nĕnggih | 
endragiri prawata ancala | 

swela lan wanawasane | 
basulingga lan mĕru | 
myang imawan ardi lan wukir | 
dasanamaning mega | 
kang rumuhun sawub | 
ima kadada imanta | 
imantaka akakara lan sasmiti | 
jalana jaladara || 

53. Himalaya gidada widagi | 
lan kapura lĕn dasanamanya | 
banyu tirta tuya junĕng | 
toban isnisi iku | 

we hĕr toya usura warih | 

utaka lan malatar | 

luwata lan ranu | 

swanina lawan wulusan | 

yĕn ta dasanamane sagara nĕnggih | 

samodra kiralaya || 

54. Jalanidhi tasik lan jaladri | 
myang arnawa lan pasir saboga | 
lĕn gajah dasanamane | 
matĕngga gatha mutu | 
brajamuka ĕsthi waniti | 
dirada lan samaja | 

liman nanggalĕku | 
dipangga gajwaksa muka | 
lawan malih dasanamaning padhati | 
widari sang grasena || 

55. Salamuka swaninda sambiri | 
sirat anwin anda lan dhudhula | 
cithaka lan gindagundĕk | 
wawasthi kucu kudhuk | 

lĕn kang dasanamaning ĕstri | 
kumbamula capana | 
wanodya marmadu | 
dyah waela lan mantasa | 
myang carika madani arsa taruni | 

lan dasanamĕng sĕkar || 

56. Sari sidya pakaja lan malih | 
kang kumuda kusuma prabasa | 
tunjung padma wontĕn malĕh | 
tulis mungguhing watu | 

pan rikaa yĕn nĕng panjalin | 

wolat yĕn mungguh nĕng mas | 

ĕndung wastanipun | 

yĕn anĕng wĕsi gurita | 

lamun mungguh nĕng salaka pandariwih | 

yĕn mungguh nĕng ron sastra || 

57. Wangsulane tĕkĕng banyumuni | 
hti wĕdi angrĕs arismana | 

lan malih awrat garbine | 

diwikartili nĕngguh | 

kabĕh ngaran amĕtĕng sami | 

wontĕn malih winarna | 

aranning awuru | 

tispraya darsusujana | 

pan wuruning dewa ratu miwah malih | 

arja wawanagota || 

58. Apan wuruning satriya nĕnggih | 
dene isthaka kulamardawa | 
wuruning mantri lan malĕh | 
mongmongwukmo puniku | 
pan wuruning ditya rasĕksi | 
yolho wuruning wandhak | 
wandakisuwiyu | 

pan wuruning jalmacĕh | 

lan malih kawindi wuruning ĕstri | 

mukduk wuruning macan || 

59. Ingkang madra pan wuruning sapi | 
dandaka wuruning atisika | 
anjaran wuruning banthĕng | 

kĕra wuruning wĕdhus | 
wagratulah wuruning gĕnjik | 
kraka wuruning sura | 
camrak onyil basur | 
wuruning wanara kĕnas | 
katiraca wuruning tikus mamĕki | 
ana sasaminira || 

60. Kang punika nakmas Jayĕngragi | 
kathah lirnya yĕn linajĕngĕna | 
sadalu tan na pĕdhote | 
winangsulaning pungkur | 

bok suwawi kĕndĕl nyanyamik | 
kinĕndĕlan kewala | 
pan mubadir wutuh | 
ingkang liningan agĕpah | 

samya ngalap dhaharan sasĕnĕngnĕki | 
Cariksutra ris nabda || 

61. Paran wus (n)dungkap ing tĕngah wĕngi | 
santri matur sih kirang sakĕdhap | 

Ki Cariksutra ngling manĕh | 
pĕnĕd sami won-ngangur | 
kakĕntrungan dipun-dhulĕngi | 
wong wadon kang angĕmprak | 
suluk singiripun | 
lĕlĕjĕming ngĕlmu rasa | 
tinĕpakurakĕn kalawan birai | 
tarĕbang kĕkĕntrungan || 

62. Karya cagak-lĕk anamur ratri | 
kang para tamu matur sumangga | 
nulya nuduh mring santrine | 

Sĕtradrĕma sirĕku | 

lah pundhutĕn trĕbangku aglis | 
nĕng langgar karo pisan | 
si Jangkrik kĕntrungku | 
si Nungmyang tarĕbang-ingwang | 
lan tĕrbange Ki Carikmudha dĕn-aglis | 
kĕntrung trĕbang si Guntang || 

63. Lan golĕka kĕntrung tĕrbang malih | 
kang liningan sigra nulya mangkat | 
santri tri ngambil trĕbange | 

tan na dangu arawuh | 

katur ponang trĕbangirĕki | 

lawan kĕntrung tinampan | 

sinĕntak ginĕmbrung | 

sinungkĕn ing tamunira | 

trĕbang kĕntrung pra tamu samya nampĕni | 

sadaya mangku trĕbang || 

64. Malangkarsa Sĕh Mangunarsĕki | 

Jayĕngrĕsmi miwah Jayĕngraga | 
Anggungrimang Piturune | 

Sĕh Modang Mongsariku | 
trĕbang sanga cukup ngijĕnni | 

Cariksutra kalawan | 

Carikmudha wau | 
barung singir talu bawa | 
la ilaha ilalah ilalah-lahi | 

Mukamad Rasullolah || 

65. Tinampan ing santri jalu ĕstri | 
nganyut Sĕkar-gadhung lagunira | 
sru asri ing suwarane | 
arĕmpĕg barung arum | 
agĕmbrangan trĕbangirĕki | 
pong-pĕg pong-pĕg pong-pung brang | 
pĕg-pĕg bah gur bah gur | 

thung-plĕg thung-plĕg dhung-dhĕng pung-brang 

kĕtongtong tĕk plak-plak blang-blang | 
tong-gring-pyak pyak-bĕm pung-brang || 

66. Tangga desa parapatirĕki | 
samya kagĕt krungu salawatan | 
sru asri gumrah swarane | 
sadaya ĕstri jalu | 

kang wis turu lir dĕn-gugahi | 
padha nonton tarĕbang | 
kiwa tĕngĕnipun | 

(ng)gawa obor upĕt mĕrang | 

rare cilik ting carĕngĕk padha nangis | 

ngajak nonton slawatan || 

67. (n)Dadak sakala nglatar mĕnuhi | 
wong niningal suka dhĕdhĕsĕkan | 
wĕnĕh mĕlu sauranne | 
sangsaya sru gumuruh | 

wus antara babakannĕki | 

anĕsĕg gagobyogan | 

iramanya landhung | 

sinalahan suwukira | 

nulya samya maca salawat kaping tri | 

bĕng bĕng bĕng sĕlĕh trĕbang || 

68. Cariksutra angandika aris | 
lah Wilapa sira andhulĕnga | 
suluk Rara-bathik bae | 
lagone Sĕkar-gadhung | 

Ni Wilapa turira inggih | 
anulya singir bawa | 

Ki Cariksutrĕku | 

gya tinampanan ing kathah | 

langkung ramya gumuruh trĕbang lan singir | 

nulya Nyai Wilapa || 

69. Andhulĕngi salawatan singir | 
dĕnnira ngadĕg langkung rĕkasa | 
akĕmpusan ambĕgane | 
andhulĕngi gat-migut | 

rimong jingga bathik kumitir | 

prandene tĕpung pisan | 

saking agĕngipun | 

lĕmu gimblah anglĕmbarah | 

tĕkĕng solah-bawa nulya sindhĕn ngĕlik | 

mangkana singirira || 

70. Suluk Bathik kang pinurwĕng singir | 
lah ta wus babo bathikĕn pisan | 
tĕnunan wus panĕgase | 

ywa tinggal polanipun | 
lawan sira dĕn-ngati-ati | 
kang cinacad punapa | 
dhasaripun alus | 

malamipun malam pĕthak | 

wus dinuga lancĕng sĕdhĕng sawatawis | 

kang canthing parĕngrĕngan || 

71. Myang panembok jĕjĕgulirĕki | 
waja ginĕnĕn kayu-tos ika | 
bandhulan pagawangane | 
padha pĕpak sadarum | 
sapadandananing wong bathik | 
dhasar alus utama | 

tinulis jalĕngut | 

mangkana upamanĕka | 

yĕn dhadhasar kĕdhut wadhag tinul ngrĕmit | 

kayane yĕkti ilang || 

72. Datan pantĕs yĕn tinulis bĕcik | 
wĕlantĕnĕn dikongsi kaya pa | 
mulih-mulih mring dhasare | 
yĕn awon dhasaripun | 
babaranne nyĕpĕti ati | 

(m)bok-prawan diprayitna | 
aja dupĕh baut | 

sabarang karya bisa-a | 
ayu rupa ayu gawe ayu ati | 
aja kibir jubriya || 

73. Apan iku yĕkti ora bĕcik | 
yĕku dadi sisikuning lampah | 
nganggowa sawatarane | 
luwih panggarapipun | 

yĕn tumĕmĕn sayĕkti bĕcik | 
yĕn ati salĕwĕngan | 
sanggup-sanggupipun | 
prayoga mangsa bĕcika | 
sabab iku dĕn-wori sukaning ati | 
suwe ala dadinya || 

74. Malah-malah cĕpak tiwasnĕki | 
yĕn maksiya pasthi dolle tuna | 
tan wurung nambak dhingklike | 
wa-dene rupanipun | 

kang ambathik iya tan bĕcik | 

sapindha yĕn atuwa | 

ana kang pinupu | 

adola dhidhis kewala | 

pasthi payu adol gawe lamun wĕdi | 

bĕrkate ayu rupa || 

75. Ewa samantĕn guguyon sirik | 
kang miyarsa angguguyu aywa | 
klĕru tampa mĕningane | 

yĕn wĕngi dhidhis ngĕlmu | 
pan lirune tiwasing kardi | 
tinĕbas ing riyalat | 

mumuji ing dalu | 

cabar tiwasing kawula | 

lamun tan rumangsa yĕn urip sirĕki | 

malarat tibĕng karya || 

76. Sĕdhĕnging sasi purnama sidhi | 
wong ayun lĕkas ambathik sinjang | 
gawangan ngalam jĕmbare | 
bandhul sĕntĕging kalbu | 
wawajanne sĕmune kandil | 
malame rasa-jatya | 

de lalancĕngipun | 
maningkĕm pamoring rasa | 
canthing kalam molah loh-kalam linuwih 
polanipun ingaran || 

77. Akyan-sabitah ingkang dĕn-liling | 
kajĕngipun apan kaharolah | 

trap gĕni roh-ilapine | 

Nabiyolah kang kukus | 
kĕkĕrĕnne pan alam sahir | 
sawang tĕtĕping iman | 
sĕmpronge tyas tĕrus | 
asta kang kiwa anangga | 
tĕkadira ing lair tumĕkĕng batin | 
katon wayanganing Dat || 

78. Sadĕrĕnge tumiba kang tulis | 
anĕng papan pan sampun kawawang | 
sakalir reka-rekane | 

cinipta lawan ngĕlmu | 

tan salaya lan rupa jati | 

lair tĕkĕng batinnya | 

katĕlad sadarum | 

tan inang mring ponang polang | 

rĕngrĕngane manut satitising ati | 

trus nitya kang sampurna || 

79. Tinemboking suka-lila sukci | 
anging aja angambah larangan | 
apan wus ana walĕre | 

dipun masthi anurut | 

ing watĕse bibironĕki | 

putiye kang ngalela | 

irĕnge kang lurus | 

agawe gagang-gagangan | 

ingkang lĕmbut lan alus aywa na lilit | 

kang dumĕling tetela || 

80. Salasarĕn dĕn angati-ati | 
nulya wĕdĕlĕn ing alam arwah | 
dimĕn angalih warnane | 
srĕpan luamahipun | 
dipun-tumaninah ing ati | 

sumampir ing Hyang Sukma | 

sakarsĕng Hyang Agung | 

andhĕrĕk lawan satitah | 

ing lakune kang manthĕng wĕktuning jisim 

dĕn-tumĕkĕng wĕkasan || 

81. Sinĕkulan wirang lawan isin | 
sĕdhĕng-sĕdhĕng bibirone mangkya | 
lamun katrapan sogane | 

aja kagĕt ing kalbu | 

wus karsane Hyang Maha Lĕwih | 

karsa marang kawula | 

kinarya bang-biru | 

pan wus jamaking kawula | 

swarga lan naraka gagadhanganĕki | 

tan kĕna suminggaha || 

82. Amung pira-baranipun mangkin | 
lamun linorod susukĕrira | 
winĕdang molak-malike | 
anggilani mobipun | 

sarĕkna sawataranĕki | 

ywa sah prayitnanira | 

dĕn-sukur dĕn-emut | 

sira ngarĕpkĕn pralaya | 

tĕkĕnging kasidan babaring kadadin | 

kanggeya ingawirya || 

83. Linĕbokkĕn ing naraka singgih | 
anĕng kubur (ng)gyanning patitisan | 
kaelokaning Hyang rĕke | 
ingkang cĕmĕng karuhun | 

pan ing mangke dados aputih | 

ingkang putih waunya | 

dadya irĕng mungguh | 

dumĕling bibironira | 

aja samar ing paningal kang sajati | 

wĕdĕlane wus tuwa || 

84. Kadi gambar wawangunan rĕsmi | 
wa-dene (m)bok-parawan utama | 
dĕn-isis madyĕng latare | 
kagawokan kang (n)dulu | 

kĕh kang nganyang para minantri | 

pira rĕgane baya | 

wa-dene sang ayu | 

sun palarangane rĕga | 

anauri tan sun-ĕdol ĕmas picis | 

tukunĕn sabar-drana || 

85. Kalawan wangsit ingkang sajati | 
lan jawabĕn cangkriman-ingwang | 
amung patang prakarane | 
mantri utama muwus | 

ucapĕna kadi-punĕndi | 

Rasa Sukci anabda | 

cacangkrimanipun | 

wong pĕjah lawan wong gĕsang | 

kathah pundi wong Islam lawan wong kapir 

myang priya lan wanodya || 

86. Wong kang ala bĕcik kathah pundi | 
kadipundi jawabĕn kang nyata | 
mantri utama saure | 
jawabingsun wong ayu | 

yĕn wong mati lawan kang urip | 

yĕkti kathah kang pĕjah | 

lan kang urip wau | 

nadyan punika uripa | 

lamun datan uninga lungguhing urip | 

tan wruh sababing pĕjah || 

87. Ingkang lanang lawan kang pawĕstri | 
kathah ĕstri sanajan lananga | 

yĕn tan wruh jĕnĕng lanange | 
sasat wong wadon iku | 
wong kang Islam lawan kang kapir | 
yĕkti kathah kapirnya | 
nadyan Islam iku | 
tan wruh purwaning agama | 
yĕkti aprasasat iku wong kapir | 
kang bĕcik lan kang ala || 

88. Yĕkti kathah kang ala ting pringis | 
nora lanang nora wanodya-a | 
nadyan ayua alir Ratĕh | 

yĕn kĕdhĕ budinipun | 
yĕkti ala tan aran bĕcik | 
wong lanang dĕn-akadya | 

Kumajaya bagus | 
yĕn budine lucut nistha ] 
yĕkti ala tan ana ngaranni bĕcik | 
marma wis kang utama || 

89. Ni Wilapa dĕnnya andhulĕngi | 
langkung rĕkasa pangĕmprakira | 
saking kabotan awake | 
amigut ginuk-ginuk | 
kringĕtira adrĕs umili | 

tansah dadya paguywan | 
lir rĕmbĕng dinulu | 
awak gimblah anglĕmbarah | 
anging swara alit mĕrit anjĕlirit | 
tan sĕmbada gĕngira || 

90. Kadi suling bĕning sumariwing | 
sĕmu grathul-grathul barkat tuwa | 
prigĕl saking lĕgutane | 

tan ilang luwĕsipun | 

myang tan ilang dhĕdhĕmĕsirĕki | 

tan ilang ngĕssing swara | 

gĕtĕr krĕkĕlipun | 

tan ilang wiwilĕtira | 

wus antara dangu dĕnnya bawa singir | 

suwuk kang salawatan || 

91. Sadaya raryyan pangaring-aring | 
samya ngalap nyanyamikanira | 
sarĕng ngambil sasĕnĕnge | 
wedang pangananipun | 

wus antara rĕrĕmirĕki | 

Cariksutra ris mojar | 
sapa kang mĕdhudhuk | 
ganti andhulĕngi ojrat | 

Ki Sĕh Modang cadhang sasmita ningali | 
ngaliring mring rabinya || 

92. Ni Pĕlangi ngungal-ungal liring | 
supaya kinĕn andhulĕngana | 
mingsĕt krĕp aliyan linggĕh | 
ngowahi gĕlungipun | 

pan katara solahirĕki | 

miwah Kae Sĕh Modang | 

langkung ngayun-ayun | 

mamĕrkĕn rubiyahira | 

ing wasise ĕmprak andhulĕngi rawi | 

Malangkarsa wruh cipta || 

93. Mĕsĕm angling mring Sĕh Modang aris | 
yayi Sĕh Modang rubiyahira | 

kewala ing saenggane | 

(m)bok-rabine tinuduh | 
andhulĕngi ojratirĕki | 
rĕke sami krana Lah | 

Sĕh Modang sru sukur | 

sumanggĕm ing aturira | 

kados inggih kalangkung dening prayogi | 

rinta kinĕn (n)dhulĕnga || 

94. Ki Cariksutra mĕsĕm sarya ngling | 
nak Sĕh Modang puniku rabinta | 
punapa sampun sabĕne | 
andhulĕng brai ngĕlmu | 

Ki Sĕh Modang amatur aris | 
pan inggih sampun nĕlas | 
ojrat singir suluk | 
gumuyu Ki Cariksutra | 

ngling lan ĕnggĕh Bismillah ing ngriku wiwit | 

Ke Modang abawa-a || 

95. Nulya Ki Sĕh Modang bawa singir | 
ngĕlik tarampil dĕnnya narĕbang | 
pinasang bĕsus swarane | 

dhasare dhalang kĕntrung | 
saurane kalimah kalih | 
binarungan ing kathah | 
santri ĕstri jalu | 
arampak swara sru raras | 
nuju tĕkĕng sĕlĕh sauranirĕki | 

Pĕlangi nandhak bawa || 

96. Misih Sĕkar-gadhung lagunĕki | 
swara gĕtas rĕnyah muluh rĕmak | 
bĕning lir suling sasĕlĕn | 
dĕnnya (n)dhulĕngi baut | 

kadya ronggĕng gambyong narimpi | 

amidĕri kalangan | 

ngrimong limar wungu | 

sarwi ulate kinarya | 

amĕmĕndir liring maring Jayĕngragi | 

mangkana singirira || 

97. Atĕtanĕn sabinne sakikil | 
alasira binabadan lapa | 
tapa dĕn-gring sarirane | 
obongĕn lan pitĕkur | 
ingilĕnan kalawan bĕkti | 
enjing lĕkasa karya | 
maesane tuduh | 
waluku iman lan Islam | 
rakitane kayu sajatining puji | 
mamanuke tawĕkal || 

98. Sambilane kang tan ewah gingsir | 
sawĕt cĕgah tatalining cĕgah | 
kĕndhali sabar dĕn-age | 
cacadane lumintu | 
bubnuntute tĕka lumaris | 
singkal eloking iman | 
tinandhingan rukun | 

kĕjĕnne awasing tingal | 
dĕn-rumangsa sapira raga lan jisim | 
dadi awasing tingal || 

99. Ingingĕran puji lawan dhikir | 
kang rinĕksa tutuwuhing dosa | 
tinandhingan ing sarane | 
linawĕd lawan kawruh | 
tinembokan manah tan gingsir | 
anglĕr pasrah Pangeran | 
tinanĕman ngĕlmu | 
wiwinih lampah sarengat | 

lĕkas tandur ing dina mĕsak kang yĕkti | 
sarya madhĕp ing keblad || 

100. Wus anglilir tandure awilis | 

lah dandana ngabĕkti Hyang Sukma | 

dipun gumolong ciptane | 
badan mulya kumĕnyut | 
kang sarengat tarekat-jati | 
amĕmpĕng prasa tunggal | 
dĕn kĕncĕng ing laku | 
rumagak asrah ing Sukma | 
aywa kĕna sira ewah lawan gingsir | 
iku jatining jalma || 

101. Ingaranan pantun ngingu takdir | 
duk mĕrkatak ngono jati tingal | 
cumĕthĕt osik jatine | 
kumandĕl dipun-jumbuh | 
mĕmping kuning sĕdhĕng miwiti | 
anĕbut namaning Hyang | 

kang murah donyĕku | 
amulunga sih ngakerat | 
pan kinira kature kang sĕmbah puji | 
tumungkul suhuling Hyang || 

102. Tĕkĕng mangsa sĕdhĕng ani-yani | 
sakathahe gumulung rĕkangat | 
dĕn-angas ing sarirane | 

tinigas lawan rukun | 
tinalĕnan tobat sayĕkti | 
meme mĕdhĕp ing tingal | 
pinulung dĕn-alus | 
pinikul kalawan tapa | 

praptĕng nĕmbah asraha marang Hyang Widdhi 
angrasa-a kawula || 

103. Sampun prapta pari saking sabin | 
wajib jakat parincining sarak | 
aja ko[k]-tinggal sunate | 

aywa batalkĕn laku | 

aja ngrasa yĕn sugih pari | 

aja kumĕt dĕn-loma | 

yĕn mungguh ing kalbu | 

gulungĕn manah sampurna | 

pan sakĕhe kang amangan wohing dami | 

angĕpung marang sira || 

104. Dĕn-angrasa sira amongtani | 
aja sira tinggal panggaota | 
aja angrasa duduwe | 

aja atinggal laku | 

aja tinggal sĕmbah lan puji | 

rasane rasakĕna | 

kawruhana iku | 

aja tuna ing agĕsang | 

panas pĕrih rasaning wong amongtani | 

tau bĕgja tan cidra || 

105. Dalĕrĕngan ulate (m)bok Plangi | 
ngĕcĕr liring kabĕh kawaratan | 

anyĕndhal ati kincange | 
kang mulat samya rikuh | 
bĕkah-bĕkuh kĕwuhan kapti | 
yĕn wruh liringing netya | 
tyas tinumbuk-bĕntus | 
tan kuwat sawatan ulat | 
yĕn dinulu dadya rubiyahing alim 
kadho-kadho dhĕmĕnnya || 


Jilid 12 - Kaca : 60 

106. Carikmudha kadhadhung ing liring | 
manahira dhat-dhatan kumĕsar | 
amĕgat ati ulate | 

mĕh-mĕh lali ing patut | 
mring Pĕlangi kĕpalang dening | 
rubiyahing ulama | 
sirik ngambah dudu | 
tansah amatili nala | 

Carikmudha dhasar karĕmĕnanĕki | 
wong wadon galak ulat || 

107. Lawan swara kang angrĕsi ati | 
lepya mangsane awak wus tuwa | 
kabĕgĕraning atine | 

pan wus wawatakipun | 
badan anut ĕnoming budi | 
wong karĕm swara rupa | 
tyas korup ing ngriku | 
yĕn tan tawĕkal ing driya | 
datan bisa ahli tawakup ing ati | 
kagulan ing pepeka || 

108. Sĕh Modang lan Ki Carikmudhĕki | 
batin pundhuh tunggal pakarĕpan | 
mring wadon kang rada sĕmbĕr | 

Ki Sĕh Modang andulu | 
pandhulĕnge rabinirĕki | 

sasolah tingkahira | 

wĕh liring mring kakung | 

tan ginita liring naya | 

malah dadya sukane Sĕh Modang mĕksi | 

marang rubiyahira || 

109. (m)Bok Sumilir mulat (m)bok Pĕlangi | 
dĕnnya andhulĕng sisingirira | 
kaworan ĕyor atine | 

ngalĕm wiraganipun | 
ngalĕm swaranira rum manis | 
ngalĕm parikanira | 
suluk tanĕn mungguh | 
angalĕm pandhulĕngira | 
anging ewa ulate tan masajani | 
anocog mring kang lanang || 

110. Agaging tyas kaduga ngungkuli | 
mring Ni Pĕlangi sagĕndhingira | 
adu baut ngĕs wilĕte | 

rada ngontoring kalbu | 

Ni Sumilir mring Ni Pĕlangi | 
angancam wawalĕsan | 
marang bojonipun | 
dhasar sirira kaduga | 

mring Sĕk Modang dhasar lĕmĕring pawĕstri | 
gampang gĕbanganira || 

111. Wus antara dĕnnya andhulĕngi | 
sĕsĕg sauran gobyog tĕrbangnya | 
suwuk maca salawate | 

kaping tĕlu ambarung | 
samya raryya angaring-aring | 
sambĕn ngalap nyamikan | 
papangananipun | 
wedang myang udud anginang | 
wus antara dĕnnira arĕrĕn sami | 

Cariksutra ris nabda || 

112. Mring tamune jĕbĕng sadayĕki | 

rĕh wus awal ing wanci sĕmbahyang | 

utami Subuh wancine | 

sadaya pan jumurung | 

mring pahĕran mĕt toyastuti | 

santri adan galikan | 

nulya sunat sampun | 

kinĕn angamati sigra | 

ngangkat pĕrlu Cariksutra angimami | 

kongsi sampating salat || 

Jilid 12 - Kaca : 61 

113. Wusnya sasalaman nulya mijil | 
nĕng surambi satata lĕnggahnya | 
nulya lumadi dhahare | 
ngancaran sĕmĕkipun | 

samya wanting tuturuh aglis | 
nutug dĕnnya dhaharan | 
cinarikan sampun | 
pra santri bukti sadaya | 
ingkang arsa umiring lampahirĕki | 

Cariksutra anabda || 

114. Mring kang rayi myang garwa kang kĕri | 
ingsun tumutur mring Wanamarta | 

tilik Kang Arundayane | 
dĕn-bĕcik sira kantun | 
aywa wĕng-wĕng wawĕkas mami | 
lah wis ingsun pamitan | 
samya-ndum rahayu | 
kang rayi lan pra rubiyah | 
apan sami umatur sandika sarwi | 

majĕng atur pranata || 

115. Laju nikĕn sasalaman sami | 
maring para tamu ĕstri priya | 
sĕdaya atur pamite | 
winangsulan sabdayu | 
amumuji nutkĕn basuki | 
warata gantya-gantya | 
pasalamanipun | 

Ki Cariksutra ris nabda | 

lah suwawi anakmas mupunga enjing 

dĕrĕng babaring surya || 

116. Malangkarsa Sĕh Mangkunarsĕki | 
samya umatur sumanggĕng karsa | 
kawula dhatĕng andhĕrĕk | 

Cariksutra ris muwus | 

sapa ingkang juru pangarsi | 

iya si Sĕtradrĕma | 

lan Monthĕl nĕng ayun | 

Iman Sĕcajatingarang | 
grĕmanana mangsa girisa nĕng margi 
bangĕt barkah nĕng marga || 

695 Girisa 

1. Tandya umangkat saksana | 
saking ing masjid Tatrukan | 
pra waela anĕng ngarsa | 
kumpul andulur mĕt marga | 
ing pungkur kang para priya | 
anggarĕbĕg pra wanita | 
tumurun anut marganya | 
garĕmĕtan saput lĕmah || 

2. Maksih kamamaran marga | 
dadya randhat lampahira | 
nampat pangĕmpĕtanira | 

kang wingking pundhung tutrukan | 
tistis lir wrĕksa katrĕsan | 
ron alum nyĕnyĕt sĕmunya | 
asamun kadya sungkawa | 
padhukuhan Gunungsĕkar || 


3 (Lajĕnging lampah tumuju dhusun Bustam) 

Lajĕnging lampah tumuju dhusun Bustam, dalĕmipun Ki Arsĕngbudi, 
nglangkungi wana Jĕmbul ingkang wingit, kathah godha rĕncana, mila sadaya 
botĕn kenging salah damĕl. Kapanggih dhĕmit kadosdene panjak lan dhalang, 
wĕnĕh kadi ronggĕng kanthi sĕsindhĕnan ririh. Dumadakan Ni Pĕlangi 
katingal kagĕt lajĕng nubruk lan ngrangkul Jayĕngraga wasana kasambĕt, 
sĕmaput, kaupakara para ĕstri. Sasampunipun ĕngĕt, cariyosipun kadosdene 
badhe karudapĕksa dening tiyang agĕng-inggil. Dumugi ing dalĕmipun Ki 
Arsĕngbudi rombongan katampi kanthi kinurmatan pasugatan. Ki Cariksutra 
ngaturakĕn bilih ingkang sowan punika putranipun Ki Bayi Panurta, i.p. 
Jayĕngrĕsmi lan Jayĕngraga ingkang mupit ing Wanataka, samangke badhe 
mantuk dhatĕng Wanamarta. Ni Wiyadi, semahipun Ki Arsĕngbudi sangĕt 

karĕrantan nyumĕrĕpi putra kakungipun Ki Bayi, karaos salĕbĕting manah 
dene botĕn kaparingan momongan. Sasampunipun kĕmbul dhahar, Ki 
Arsĕngbudi rĕraosan ngĕlmu raos kalihan Ki Cariksutra bab kanyataning Dat 
dumugi sajatinipun kawula Gusti. Rĕmbagipun sangsaya gayĕng sĕsarĕngan 
Sĕh Malangkarsa lan Sĕh Mangunarsa ingkang tuhu linangkung. Para tamu 
ngaso ing masjid, enjingipun sami bidhal nglajĕngakĕn lampah. Ki 
Arsĕngbudi tumut, badhe sowan Ki Bayi Panurta. 

Kaca 62 - 89. 


Jilid 12 - Kaca : 62 

694 Dhandhanggula 

3. Ing kali asri sadĕnta | 
suwung kĕkĕnyĕping desa | 
kirna datan kamarutan | 

lir ngungun mring kang mahawan | 
swabawĕng pĕksi munĕnjing | 
sabawana awasita | 
ajĕgigĕr ing pagagan | 
ramya kang sawung karura || 

4. Mraknya nyungong akrakakan | 
amudhunnya kariinan | 
lawan kolik cacaturan | 

Kae guru Cariksutra | 
mĕt paran mring ngĕndi baya | 
pinĕting dhadhayohira | 
paran ta lawas enggala | 
tuwu lir nauri ujar || 

5. Ya layak lamun lawasa | 
ujĕr dhayohe kang mawa | 

Jayĕngrĕsmi Jayĕngraga | 
yun mulih mring Wanamarta | 
samya tinutan mring mitra | 
samarga ingkang kampiran | 
pasthi tumutur ing lampah | 
yun pangguh lawan darmanya || 

6. (n)Jĕng Kyai Bayi Panurta | 
akrajan ing Wanamrta | 
bibidho darĕs garĕndan | 

lir manthuk-manthuk winartan | 

Yata wau kang lumampah | 
jalwĕstri wong kalihdasa | 
margĕng galĕng pasabinan | 
lalamuk maksih angampak || 

7. Pĕdhut nanaputi kisma | 

sri swaraning pĕksi munya ] 
dhĕcu cucuwihun manyar | 
baranjangan munyĕng tawang | 
asrang kang jangkrik-bring ngungkang | 
barung klupakan balutak | 
tulakan kumriwik anrang | 

pĕcuk cangak karĕngakan || 

8. Kadya ngaruhi kang mentar | 
kang samya mahawĕng marga | 
anglintangi pasabinan | 
patalun tĕgal pagagan | 
nganjak patugaran wana | 
tarataban pagrumbulan | 
dungkap tĕbuh tĕmyĕng wana | 
lĕngkĕh gĕnĕng palunturan || 

9. Mijil Hyang Aruna anrang | 
sumorot nipak kanangrat | 
andipaning Hyang Karaba | 
udayaning ron kabunan | 
kasunar ujwalĕng surya | 
lir mutyara rinĕmĕkan | 
tejaning matra koswara | 
isningira pindha rĕtna || 

10. Kathah lamun winuryana | 
lampahnya tumamĕng wana | 
anĕtĕr tumurun jurang | 

nut talĕre margi gĕsang | 

tĕmsan kang anjog marga | 

agĕng kang kambah ing jalma | 

papagan jalma papasar | 

myang momot kang lampah dagang || 

11. Kĕh pinangkaning rĕmikan | 
wĕnĕh papagan gilingan | 

Kalang-odhĕg asĕnangan | 
ramya ing karĕnung lampah | 
gamĕlanane wong Kalang | 
mung kĕnong kewala papat | 
kalawan kĕndhang sajuga | 
tan ana malih-malihnya || 

12. Wong roro ingkang anabah | 
muktyaning Kalang-odhĕgan | 
jadhug-jadhuge wong Kalang | 
lamun wus anabuh cĕnang | 
wau ta ingkang lumampah | 
animpangi ing pagagan | 
nglastari ungkur-ungkuran | 
munggah tumuruning lĕbak || 

13. Jujurang pĕrĕng parungan | 
parang curinya ya tiksna | 
tinambah wadhak-widhikan | 
dĕnnya parah ngarah-arah | 
rĕhning tan wruh karikuhan | 
pra ĕstri rapuh rĕkasa | 

tan tĕkĕng onjoting lampah | 

dungkap sapranĕman raryan || 

14. Pra ngawirya awlas mulat | 
mring lampahe pra rubiyah | 
wus kalintang ing pĕrĕngan | 
napak marga palĕmparan | 
anusup angayam-alas | 
glagah pangalang-alangan | 
sru kabĕntaring surya nrang | 
swanita kuswarĕng keswa || 

15. Riwe ngangga lir kadusan | 
anĕngka paonjotan | 

ngantya yĕn pangguh payoman | 
wrĕksa gĕng myang pasĕndhangan | 
wanci nĕdhĕng surya nĕngah | 
lingsir pidak sarampangan | 
sinampyĕng ing lampahira | 
mangsuk pagrĕnganing wana || 

16. Wrĕksa gung-agung sumahap | 
sung ngayom ing sang nrang-paran | 
ninitik wĕ turut marga | 

tan antara nulya manggya | 
pasĕndhangan langap jurang | 
kayoman wit karasula | 
kadulwĕng saking ing marga | 
nulya samya ingampiran || 

17. Tumurun kĕdhik mring lĕbak | 
cipta sukur palaling Hyang | 
dĕnyarsa samya sĕmbahyang | 
ing wanci wus pidak tiga | 
praptĕng (ng)gyanning kang pinaran | 
sĕndhang kang kayoman wrĕksa | 
ukur sĕndhang pabĕlikan | 

cĕthĕk tan kĕna kinuman || 

18. Wus rĕrĕn sadayanira | 
parĕstri lukar gendhongan | 
nĕng tambyaning kang rasula | 
karapuhan dĕnnya lampah | 
samya pĕtĕk-pĕtĕk pada | 

Wilapa langkung mlasarsa | 
angĕmpus unjal-ambĕgan | 
riwenira marawayan || 

19. Sadaya wĕlas tumingal | 
marang ing Nikĕn Wilapa | 

Cariksutra gumuyojar | 
marang ing rubiyahira | 
katanggor Wilapa sira | 
lumaku ing wanawasa | 
munggah tumuruning lĕbak | 

anusup ing pagrumbulan || 

20. Mendah rasane badanta | 
ujĕr awakmu kakeyan | 
laku randhat dening sira | 

Ni Wilapa aturira | 
maklum paduka kewala | 
saking tan rikat lumampah | 
pintĕn-pintĕn jasat-kula | 
botĕn rĕntah anĕng marga || 

21. Sadaya gumuyu myarsa | 
Malangkarsa nambung sabda | 
sampun kang kadya rayinta | 
inggih pun ĕmbok Wilapa | 
ingkang kawratan sarira | 
kula punika kang priya | 
dadaging otot arosa | 

raos rĕkasa ing lampah || 

22. Karumpilan anĕng marga | 
lwir badanta kawawa-a | 
kawula kalangkung wĕlas | 
tumingal mring (m)bok Wilapa | 
lampah tĕbih karepotan | 
luhung pun (m)bok-nom kewala 
salah satunggal binĕkta | 
Cariksutra mĕsĕm nabda || 

23. Alĕrĕs andika sojar | 

nging kĕdhik kang dadya sabab | 
punika ĕmbok andika | 
dĕn-trĕsnani mring ramanta | 
rĕke kakang Arundaya | 
marma parlu ingong-gawa | 
tumungkul mĕsĕm sadaya | 

Ki Carik malih ngandika || 

24. Sĕdhĕng samya wĕktu salat | 
kang liningan gupuh samya | 
angambil toyastu kadas ( 
tan na kari sadayanya | 
anulya samya sĕmbahyang | 
makmum pra waela siswa | 
wus antara dĕnnya salat | 
bakda paragat wĕktunya || 

25. Rahab samya sasalaman | 
maksih aso sawatara | 

Ki Cariksutra ris nabda | 
lah iki alas grĕng tuwa | 
alas ing ngĕndi wastanya | 
umatur Ki Sĕtradrĕma | 
punika Siwiwangkitnya | 

talatah ing Jĕmbulwana || 

26. Ing mĕnggĕr ngajĕng punika | 

Ijĕmbul tatĕlĕngira | 
gawate kabina-bina | 
tan kenging wong salah karya | 
kang katingal kapiyarsa | 
ing sawarni-warninira | 
padhanyangan pakayangan | 
mĕgatruh ing jalan lampah |] 

696 Mĕgatruh 

1. Wana Jĕmbul inggih sampun adatipun | 
dhĕmite sami angglidhig | 
anggĕgonjak wong lumaku | 

damĕl sasaraning margi | 
kathah kang kalap kablaso || 

2. Marma mangke yĕn prapta tĕlĕnging Jĕmbul | 
sampun salah-damĕl sami | 

prayogi kewala minggu | 
sampun sok ngaruh-aruhi | 
sabarang ingkang kadulon || 

3. Anjawi kang sampun kas jalma linuhung | 
manawi dhumatĕng maring | 

ingkang apĕs purugipun | 
kasadat dening dhĕdhĕ-mit | 
kathah kang dadi jarangkong || 

4. Yĕn tĕrkadhang sĕtun lujĕng-lujĕngipun | 
kasasar sadasa hari | 

kĕdĕr ngĕngĕl nĕng wana-gung | 
datan manggih-manggih margi | 
tan sagĕd mantuk mring dhukoh || 

5. Cariksutra mĕsĕm aris dĕnnya muwus | 
bumi yĕn wis ciri wingit | 
pa-angkĕraning wana-gung | 

nora kĕna ginagampil | 
ya bĕcik padha tinuhon || 

6. Mĕngko yĕn wus (n)dungkap tĕlĕng wana Jĕmbul | 
aywa na kang salah-kardi | 

sadaya tumungkul bukuh | 
samya mituhu ing kapti | 
dĕn-tulus lampah kemawon || 

7. Yĕn wus aso suwawi samya lumaku | 
nulya dandan padanĕki | 

ĕstri sagendhonganipun | 

(n)dan umangkat sadayĕki | 
nganjat palunguran alon || 

8. Ngalor-ngetan nglintangi lĕbak pupundhung | 
mahas ing wana-wana writ | 

sumyaking wrĕksa katiyup | 
ing angin asru swarĕki | 
krosaking ron aking rigol || 

9. Sĕmpaling pang garing kumrosak kasanggul | 
milir lir janakan bĕnthik | 

sumyur kumrosak tibĕng wu | 
swaraning pĕksi wanadri | 
podhang kudhong tumalawong || 

10. Rangkok lawan kulilingan sunggilĕsung | 
tĕngkĕk buta lan bibintit | 

bidho darĕs jakawuru | 
bahah ĕngkak platuk gogik | 
bubut manol jalak menco || 

11. Amĕlingi pĕksi gonggongan munya sru | 

Ni Pĕlangi tanyĕng laki | 

pĕksi punapa puniku | 

asri lir kakĕmpul muni | 

kang kumandhang tumalawong || 

12. Ki Sĕh Modang amĕnging bibisik muwus | 
aja sok sira ngaruhi | 

paran pira nora ngrungu | 
tan kĕna asalah-kardi | 
mĕnĕnga bae ywa takon || 

13. Lamun ana bebeka ingkang tinĕmu | 
nulya mĕnĕng Ni Pĕlangi | 
lumampah anamur-namur | 

mrih parĕk mring Jayĕngragi | 
minggir sarimpang sarimpong || 

14. Parĕk Jayĕngraga ring-iringanipun | 
kĕh swabawaning wanadri | 
swarane sato karungu | 
bĕngohing banthĕng jajawi | 
myang singa krura sru anggro || 

15. Uwa-uwa warangutan bĕdhĕs lutung | 
kidang manjangan lan kancil | 
myang kapyarsa swaranipun | 

tan ana ingkang kaĕksi | 
sawarnining buron sato || 

16. Ni Pĕlangi samana marĕm tyasipun | 
parĕke tan dĕn-endhani | 

Plangi nut pinggir dĕlangung | 
wontĕn sĕnggrut pinggir margi | 
kagyat tan wruh yĕn ana wong || 

17. Sru anggĕbrĕs aglis kumrosak malayu | 
ngranguk kagyat (m)bok Palangi | 
bilas bayas manas mĕnus | 

gupuh ngrangkul mring Jĕngragi | 
pĕnĕr pupu cĕthik bokong || 

18. Tangan tĕngĕn anyandhak ngisor kĕkĕmpung | 
sĕdyane gondhĕlan jarit | 

mak-mĕg jĕbul nyĕkĕl guthul | 
nglĕntroh prandene gĕngnĕki | 
sagulune kucing mukok || 

19. Jayĕngraga anggronjal mĕngkang kang ngrangkul | 
sĕmada maksih ngukuhi | 

nulya dĕn-culkĕn mak gandhul | 
rada madĕdĕng sathithik | 

Jayĕngraga mĕsĕm mengo || 

20. Bok Pĕlangi mĕrĕngĕs sarwi amuwus | 
e e kaliru sun iki | 

jawane bagus ngong rangkul | 
panyanaku kyai mami | 
dene lĕhku ngrangkul kukoh || 

21. Pan sadaya sarĕng dĕnnira gumuyu | 

Jayĕngraga angĕdohi | 

Ni Pĕlangi batinipun | 
dhasar wus panjaragnĕki | 
pi-api anyĕngguh bojo || 

22. Langkung lĕga abungah dĕnnya kaliru | 
kabĕnĕran tanganĕki | 

anyĕkĕl guthul gumandhul | 
pangrasane Ni Palangi | 
gĕng panjang salĕngĕn aboh || 

23. Adhĕg-dhĕgan tarataban manahipun | 
tĕnta dudu kagĕtnĕki | 

cĕge dĕnnya nyĕkĕl guthul | 
pira pĕtotongirĕki | 
ngĕlĕntroh mangang ginĕpok || 

24. Gĕdhĕg-gĕdhĕg batine kapengin wĕruh | 
surasanira rinĕsmi | 

sangsaya gĕng brantanipun | 
marang Kae Jayĕngragi | 
mĕjĕn tyasira lir nglamong || 

25. Sĕleyoran (m)bok Palangi lampahipun | 

Sĕh Modang amarĕpĕki | 

mring rubiyah mlas andulu | 
sinĕngguh duk kagyat ajrih | 
tan anyana yĕn wirangrong || 

26. Yata wau lĕstari ing lampahipin | 

(n)dungkap tĕngahing wanadri | 
tĕtĕlĕnging wana Jĕmbul | 
anyĕnyĕt tan na kumrisik | 
myang bawane pĕksi sato || 

27. Nadyan angin tan ana samun sumrubut | 
dhĕdhĕp tan na sabawĕki | 

[-11 

wrĕksa gung ngayom ningĕkbi | 
margi rĕsik lir sinapon || 

28. Nulya ana papagan jalma andulur | 
wong kang mikul kothak ringgit | 
gamĕlan ngangkring pinikul | 
kĕndhang tinatap samargi | 
myang kĕncure dĕn-gĕgĕmbor || 

29. Plak-blang plak-blang kĕncure tinabuh jar-jur | 
dhalange lumakyĕng ngarsi | 

mĕrĕt ikĕt jingga madu | 
nyathok ngĕlangak dĕn-irit | 
kang angundang grigah-grigoh || 

30. Panggĕndĕre amĕndĕr sĕmada ayu | 
ngĕmpit kĕba gendhong kandhi | 
dĕn-gĕgawe solahipun | 

nĕng wurine dhalangnĕki | 
nĕng marga tansah tĕtakon || 

31. Adoh tĕmĕn ramak ĕndi dhukuhipun | 
ing Buntas kang nanggap ringgit | 
dhalange nolih sumaur | 

ya wus parĕk saking ngriki | 
lor kono tumuli katon || 

32. Nimpang kene bae kang glis praptanipun | 
yĕn nimpang mau ing wuri | 

(n)dadak mingĕr turut lungur | 
dalanggung runggud arumpil | 
kasuwĕn ingĕre adoh || 

33. Nulya nimpang ngalor-ngetan lampahipun | 
sarwi mumrungu sru angling | 

dimĕn tinuruta laku | 

sayĕktine dudu jalmi | 

pan dhĕmit mrih sasaring wong || 

34. Wontĕn malih ing wuri narĕngi laku | 
rĕnggĕng sathuyulirĕki | 

badhut niyaga nĕng pungkur | 
mikul gambang kĕndhangnĕki | 
rĕbab kĕthuk lan kĕnong gong || 

35. Darĕngĕsan wĕh ulat ingkang lumaku | 
sarwi sindhĕn angĕringih | 

ririh swara manis arum | 
mĕrit mĕthit anjalirit | 
amĕlat ati lir gigol || 

36. Tinabuhan cangkĕm mring niyaganipun | 
badhute anyĕnyĕnggaki | 

ronggĕng ngĕcĕr adol ayu | 
sarwi ngincang-ngincang alis | 
sadalan-dalan guguyon || 

37. Kang ginonjak ing liring sadayanipun | 
tansah asabil jro ngati | 

yĕn wong tan kandĕl ing kalbu | 

pasthi kedanan kĕkanthil | 

mring dhĕmit kang mindha gambyong || 

38. Sabab uwus dĕn-ati-ati ing wau | 
ing sagodha dĕn-kawruhi | 
sadaya kewala minggu | 
anĕguhakĕn ing budi | 
panggodhaning setan gonggo || 

39. Wus rinĕksa dening Hyang rahayunipun | 
laju lampahira aris | 

ronggĕng dhanyang amumrungu | 
payo padha nimpang ngriki | 
marang ing Buntas glis rawoh || 

40. Nulya nimpang kang mindha ronggĕng lan badhut | 
ujare mring Buntas dĕsi | 

lĕstari datan kadulu | 
pra ngulama lampahnĕki | 
akathah ingkang kadulon || 

41. Wĕnĕh ana turangga lir jaran ucul | 
angobrog brag-abrag misih | 
myang arupa mesa lĕmbu | 
myang kidang manjangan kancil | 
mĕrpĕki tutut lir angon || 

42. Tan dinulu panggodhanirĕng lĕlĕmbut | 
yata kang samya lumaris | 

mĕh kalintang wana Jĕmbul | 
nuju ana kang ngapĕsi | 

(m)bok Pĕlangi kang wirangrong || 

43. Marang Jayĕngraga tyasira kalangkung | 
kasmaranira tan sipi | 

marma padhanyang ing Jĕmbul | 

akĕh samya mikatoni | 

ana kang mawi wong wadon || 

44. Pan kagĕbang mring wong lanang dahat wuyung | 
manah garowah ingikis | 

setan alasan jumrunuh | 
mampĕl wong gimir kagingsir | 
anglanjingi wong anglamong || 

45. Ni Palangi saya kagagas tyas nganyut | 
kacipta tĕlĕnging ati | 

baya-baya wong abagus | 
dahat trĕsnane ring kami | 
yĕn sun tiba ing jurang jro || 

46. Anulung pangeman anggĕn-ngong kaparung | 
benjang sajroning kapatin | 

atuduh marga kang ayu | 
nĕng wot siratul-mustakim | 
tutulung nuntun maring ngong || 

47. Pan sakala Palangi salah pandulu | 
pangrasane kang kaĕksi | 

Jayĕngraga arsa ngayuh | 

ing jangga sarwi ngĕsĕmi | 
nulya tan darana gupoh || 

48. Kanyuting tyas pangrasa mara anggapyuk | 
lir jorongĕn tibĕng siti | 

gumalinting kadya wuru | 
netya mundĕlik mucicil | 
cangkĕm malat mĕlĕt mĕncos || 

49. Lambe ngisor mĕlĕt ngiwa lambe dhuwur | 
mĕrot nĕngĕn manggut ngalih | 

Ki Sĕh Modang gupuh-gupuh | 
anulungi rabinĕki | 
sasambate bĕkah-bĕkoh || 

50. Adhuh-adhuh lah piye Nikĕn sirĕku | 
daruranira kadyĕki | 

dhuh yayi tan nyana tĕngsun | 

Ki Modang sarwi anangis | 
anyandhak kang kantokĕng (n)don || 

51. Dadya kandhĕg sadaya ing lampahipun | 
angrubung mring kang tan eling | 

Palangi lagya kaganggu | 

klawan mring kang marabumi | 
jalwĕstri samya mlas tumon || 

52. Mring Palangi kang kasĕngkalĕng dalanggung | 
katulah dening dhadhĕmit | 

bilai nĕng saba purug | 
kasrakat anĕng wanadri | 
kulawangsanira adoh || 

53. Nĕng sandhape kusambi dĕnnira kantu | 
parĕstri gupuh nulungi | 

kang nalusur salang gulu | 
kang dududi athi-athi | 
nimbok Wilapa adhokoh || 

54. Ngĕndhih mring kang lanang Palangi pinangku 
mring Wilapa dĕn-popohi | 

sarwi pinĕtĕk cinĕluk | 
palabohi palabohi | 
sarta sirah dĕn-gĕgelo || 

55. Ki Sĕh Modang anangis tan bisa (n)dulu | 
lir mĕlu-mĕlua mati | 

saking gĕnging trĕsnanipun | 

Ni Plangi dĕnnya tan eling | 

Ni Cĕnthini anggagotho || 

56. Ni Turida Rancangkapti wlas andulu | 
lan cipta samar pribadi | 

nĕng satĕngahing wana-gung | 
sira Nikĕn Rarasati | 
alĕga tyase angontor || 

57. Micarĕng tyas lah sokur modar sirĕku | 
wong mĕndrĕs drapon mĕjĕsi | 

arĕp nĕnĕmpila iku | 

tan mambu bojone ngalim | 

tingkahe pĕdhot (n)dhĕrodhot || 

58. Kĕna walat rasakna sariking ngĕlmu | 
atine dipĕdhot dhĕmit | 
kĕjot-kĕjot nĕng wana-gung | 
jĕdhĕte sisan sirĕki | 

ujĕr ngrangkul bojoning wong || 

59. Ni Turida wus wruh lĕlĕjĕme sĕmu | 
sasmita mĕsĕm nudingi | 

Rarasati namur-namur | 

katuju ciptaning galih | 
pasangkrip dĕnnira enyor || 

60. Rarasati bibisik dĕnnira matur | 
mring kang raka Jayĕngragi | 
puniku kula wlas dulu | 

doh sanak wong tuwanĕki | 
nĕng saba paran yun layon || 

61. Bok dĕn-grayang-grayang ngriku dipun sĕmbur 
nĕk slak seda Ni Palangi | 

owĕl warnanira ayu | 

kang nguyuni wong sabumi | 

yĕn andhulĕng mendrong-mendrong || 

62. Jayĕngraga ririh anambungi wuwus | 
anyar tĕmĕn ujar iki | 

nora pasaja ing sĕmu | 
sun pan ora ika-iki | 
ing kono iku ta ĕmboh || 

63. Dudu mukrim lawan dudu wajibipun | 
kapindhone apan uwis | 

bojone ngulama bagus | 
tan kuciwa liring ngĕlmi | 
wus pasthi bagining jodho || 

64. Datan kĕna wong angrusak pagĕr-ayu | 
nadyan nyĕnyĕmbura mami | 
anggrayang saengganipun | 

mangsa ngaraha punapi | 
kaya tan ana sisikon || 

65. Rarasati mĕsĕm sarwi (n)jawit pupu | 
klĕsik-klĕsik anauri | 

lae mendahne yanipun | 
sĕmangsa lĕkas (ng)grayangi | 
(ng)grayang dhadha kang lir aboh || 

66. Jayĕngraga kabrongot dĕnnira guyu | 
sinamur nauri ririh | 

ambakna wong duwe tangguh | 
mĕg bae gya anguyĕri | 
anggacĕg kaya wong wus wroh || 

67. Pra waela uning guthitaning wuwus | 
samya mĕsĕm tutup lathi | 

yata kang lagya tan emut | 
adangu dĕn-uli-uli | 

Cĕnthini Wila wong ro || 

68. Dĕrĕng wontĕn titike jalĕre kantu | 
Palangi jroning tan eling | 

katon wong gĕdhe adhuwur | 
amĕksa-mĕksa ngramuhi | 
sida kĕna binalotong || 

69. Ing gandarwo nimbok Palangi anjĕpluk 
kagĕghĕn balotongnĕki | 
pangrasa-krasa mak blusuk | 
kapĕntut angolang-aling | 

tan bisa sambat lara bot || 

70. Tan bisa bah lir wong tindhihĕn aturu | 
marĕngut sarwi mundĕlik | 

sadaya wĕlas andulu | 

Wilapa lawan Cĕnthini | 

(m)bĕnĕrkĕn lambe kang mencos || 

71. Angacĕcĕng amung ĕntute (n)dharudhut | 
prat-prĕt that-thut thut-thit thit-thit | 

lan marĕngut amacucu | 
wontĕn rah tambas ing tapih | 
ing ngandhap bĕnĕring bokong || 

72. Samya cipta kawatir sadayanipun | 
tan wun sipĕng (ng)gyan wanadri | 

Ki Malangkarsa lon matur | 
marang Ki Cariksutraki | 
dospundi karsanta rĕko || 

73. Mangsa borong puniku usadanipun | 
de langkung kawĕlas asih | 

Palangi nĕng saba purug | 

Cariksutra ngrĕs kang galih | 
pangandikanira alon || 

74. Anak Mangunarsa sumangga ing ngriku | 
tutulung ing kawlas asih | 

ingkang karidhu kaganggu | 
kaparaging marabumi | 
yĕn sisip padhĕm sayĕktos || 

75. Kang liningan Sĕh Mangunarsa ta iku | 
kapasuk awlas ningali | 

nulya (n)donga Balasrĕwu | 

Tĕraca Basmah lan Sabit | 

Sarangat Mujarad Jabo || 

76. Pan istijab sakala pandonganipun | 
atuntun napasirĕki | 

Palangi sajroning kantu | 
nir gandarwo kang ngramuhi | 
lir ngimpi wontĕn kang katon || 

77. Mangunarsa kang kadulu jroning kalbu | 
sasrĕngĕn amituturi | 

hĕh Palangi sira iku | 

kĕna musibating laki | 

lan babĕnduning Hyang Manon || 

78. Kasiyasat awit maksiyat budimu | 
anilip tyasira nisir | 

pĕcat iman kang rahayu | 
tobata sira ing laki | 
kalulunganing asinglon || 

79. Kapindhone marang Hyang Kang Murba-wĕgung | 
tobata naro kang aglis | 

dyanta ngayam-ayam kayun | 
anjulu ing jinajidik | 
mring Jayĕngraga sirĕko || 

80. Ngajak tingkah palanahan nora patut | 
jalma kĕna ko(k)-gorohi | 
pangrasamu tan na wĕruh | 

balik kuwasaning Widdhi | 
wruh salire tingkah linyok || 

81. Wus mangkana dĕnnya srĕngĕn lan pitutur | 
nulya musna tan kaĕksi | 

(m)bok Pĕlangi kang akantu | 
nulya mulya angalilir | 
tangi mudhun saking pangkon || 

82. Ni Wilapa kabĕbĕsan rah king njung | 

Kae Sĕh Modang agipih | 
angrangkul mring rabinipun | 
ngling paran sira wus eling | 

nauri wus mulya ingong || 

83. Cariksutra tanya mring kang mĕntas kantu | 

(m)bok adhi paran sirĕki | 

wus dhangan laranirĕku | 
kasambĕt anĕng ing margi | 
kalawan apa kang katon || 

84. Jroning kantu manawa ana kadulu | 

Sĕh Modang aris nauri | 

lah yayi sira dinangu | 
kang kĕksi sajroning lali | 
matura ingkang sayĕktos || 

85. Ni Palangi umatur sarwi rawat luh | 
inggih kawula (n)Jĕng Kyai | 
kang kadulu jroning kalbu | 
saking gĕng duraka mami | 
babĕnduning Hyang Lwih awon || 

86. Langkung sangĕt inggih botĕn pantĕsipun | 
mimirang lamun kawijil | 

Sĕh Modang ngling rabinipun | 
yayi aywa wadi-wadi | 
lah pasaja-a kemawon || 

87. Ngarah apa sakaton-katone kantu | 

Ni Palangi matur aris | 
yaktosipun kang kadulu | 
wontĕn tiyang gĕng ainggil | 
mĕksa ngramuhi maring ngong || 

88. Tan kawawa kawula sangsayĕng lulut | 
sĕwu sasakit nampĕki | 

nulya kawula tan emut | 
yatamba nuntĕn lir ngimpi | 
wontĕn malih ingkang katon || 

89. Dede dhĕmit gandarwo kang katon wau | 
sirna tan kadulu malih | 

myat sang Sĕh Mangunarsĕku | 
angandika mituturi | 
duduka sangĕt maring ngong || 

90. Kinĕn tobat kawula mring Hyang Maha Gung 
lan kinĕn tobat mring laki | 

sawusipun dĕnnya bĕndu ] 
nuntĕn kawula ngalilir | 
wus ĕngĕt mulya ragĕngong || 

91. Kang miyarsa sadaya samya angungun | 
gĕgĕtun lir wong kapatin | 

Rarasati ngling ing kalbu | 
abamu wong sundĕl anjing | 
diblĕgo maring gardarwo || 

92. Cariksutra aris dĕnnira amuwus | 
lah Sĕtradrĕma kang ĕndi | 
marga sisimpanganipun | 

kang marang ing Buntas-ardi | 

Ki sĕtradrĕma turnya lon || 

93. Inggih mangke kĕdhik ing ngajĕng puniku ( 
lungur pajatĕn kang garing | 

margi kang nyidhat martĕlu | 
kang ngetan maring Kadhiri | 
mring Wintĕnsowan kang ngalor || 

94. Ingkang ngilĕn marang Buntas lajĕngipun | 
marga dhatĕng Sokawati | 

mangkya yĕn wus langkung Jĕmbul | 
sadungkapan nuntĕn panggih | 
marginipun kang mangulon || 

95. Lah ta payo umangkat sasĕlotipun | 
suwawi nakmas lumaris | 
nyrĕmpĕng sawataranipun | 
maklum mring kang maksih sakit | 
saduginipun linakon || 

96. Sadaya turira sumangga ing kayun | 
saksana mangkat lumaris | 

tan kapapag jalma laku | 
kalintang kang wana wingit | 
praptĕng marga kang mratĕlon || 

97. Nulya laju nimpang ngalor nut lulungur | 
ingiring jurang kapering | 

marga karakal asiluk | 
sungil tawing jurang trĕbis | 
nĕtĕr gĕnĕng nut tutunon || 

98. Palataran patugaran wana sĕpuh | 
bĕbangkaning alas nipis | 
munggah tumurun atrĕjung | 
tatas pagrĕnganirĕki | 

taratab gĕrumbul bondhot || 

99. Palĕbakan jurang pabĕlikan ranu | 
sri kayoman ing sulastri | 
samyarsa raryyan ing ngriku | 
mangguh (ng)gyan kumlasa rĕsik | 
wanci wus pidak sapuloh || 

100. Samya arsa wĕktu salat Ngasaripun | 
nulya ngambil toyastuti | 

samana kakirĕn wĕktu | 
wus bakda dĕnnya ngabĕkti | 
rahab salaman aroyom || 

101. Tan umangkat tumuli ngantya kang ewuh | 
wus bakda Ki Modang gipih | 
ngrumati rabinirĕku | 

kang lagya amasuh tapih | 
klĕprĕh dening rah (n)dĕrodos || 

102. Ki Sĕh Modang bisik-bisik wuwusipun | 
priya ta duwĕkirĕki | 

apa katiwasan iku | 
kang bubrah punapinĕki | 
kang jaba apa ta kang jro || 

103. Ni Palangi lara-lara mĕsĕm muwus | 
tan bubrah-bubrah sih bĕcik | 
pangrasa kewala kalbu | 

lĕbur rusak ting bĕsasik | 
panyana-kula wurung wong || 

104. Botĕn ewah maksih kados sabĕnipun | 
dene rah-kula puniki | 

dhasar rah kĕl garapsantun | 
sakitipun awak-mami | 
sakit dĕn-li-uli rapoh || 

105. Ki Sĕh Modang manthuk-manthuk sarwi muwus | 
sokur Alkamdulilahi | 

dhuh ya Allah sira masku | 
duke maksih waras wiris | 
dhuh wong anom mĕnos-mĕnos || 

106. Sarwi angudhari sabukipun wulung | 
sinĕbit rong kacu nuli | 
sinungkĕn rubiyahipun | 
tinampan kinarya pipih | 
ampingan ingkang alĕgok || 

107. Ki Sĕh Modang dhokoh mring rubiyahipun | 
anggĕpuk padhas kang aking | 

lininting liruning awu | 
tinrap pangawĕnging kĕndhit | 
gumuyu de misih wutoh || 

108. Nulya tinapiyan bĕngkungan sampun | 

Sĕh Malangkarsa mĕsĕm ngling | 
layak yĕn Ki Modang wiku | 
dĕn-trĕsnana ing rabi | 

lamun kawarisan wayoh || 

109. Ki Sĕh Amongsari gumuyu umatur | 
yĕn yayi Sĕh Modang inggih | 
trĕsna ing bojo kalangkung | 
puniku wau sun-dugi | 
sabukipun dĕn-kĕkĕthok || 

110. Panyĕbite dipun-kacu ngĕrong kacu | 
kirang priksa lajĕngnĕki | 

anĕng lĕgogan kadulu | 
kang myarsa gumuyu sami | 

Mongsari dĕnnya miraos || 

111. Nulya Ki Sĕh Modang lawan garwanipun | 
praptĕng (ng)gyan sarĕng-alinggih | 
samya mĕsĕm sĕmunipun | 

Ki Mongsari angguyoni | 
tan jamake duwe bojo || 

112. Lir mintuna lan mimi tansah ruruntung | 

Ki Modang sihirĕng rabi | 

kaya kĕndhĕla lan pulut | 
tan kĕna bĕnggang satugi | 
alĕngkĕt lir gula lodong || 

113. Pasabuke baya yayi Modang iku | 
wong dadi gamĕl gumati | 
angĕndhalĕni trap apus | 
ngabah-abahi pribadi | 
ngambĕni dhewe gumatos || 

114. Wusing kinambilan turangga tinuntun | 
gamĕl ngiras anĕgari | 

Kae Sĕh Modang anjumbul | 
sangsaya ginuyu sami | 
mulat marang kang pinoyok || 

115. Ki Sĕh Modang mĕsĕm anauri wuwus | 
lo raka (ng)gĕpok wawadi | 

iku kapanane-wĕruh | 

Ki Amongsari nauri | 
mung sun-duduga kemawon || 

116. Ngling hĕm dene duduga lir blĕnyĕ wĕruh | 

(ng)gih kakang dospundi malih | 

rayat nandhang kawlas-ayun | 
anĕng paran tanpa kanthi | 
yĕn tan bojone katĕmpoh || 

117. Ki Mongsari nauri (ng)gih inggih sampun | 
alĕrĕs tĕmĕn pun adhi | 

manira pan namung sukur | 
sadangunya rĕrĕn sami | 

Ki Modang dadya guguyon || 

118. Kae Cariksutra lon andikanipun | 
suwawi mangkat lumaris | 
manawi tanggĕl tan tutug | 

ragi sinĕrang sakĕdhik | 
daluwa Mahrib kemawon || 

119. Kang liningan pan sumangga aturipun | 

(n)dan samya mangkat lumaris | 
nĕtĕr palungguranipun | 

grumbul babangkan wanadri | 
tinugar tilas tutunon || 

120. Ana rĕmpĕng anusup galagah rayung | 
pakĕtĕpan wana nipis | 

anjor kewala lumaku | 
nampak ara-ara iring | 
katon dhukuhe sih adoh || 

121. Pamĕnggĕraning wukir Buntas kadulu | 
tĕgal pagagan palĕstrin | 

asĕpa talunanipun | 
grumbule dhusun awĕrit | 
ronning kamal lir sisinom || 

697 Sinom 

1. Ing wanci surya pancala | 
prabane karaba misih | 
kang ngatonni wawayangan | 
suluhing surya muryani | 
sahyĕng kang arsa prapti | 
mring Buntas amara-tamu | 
sĕnĕnnira asunar | 

ring radityarsa ngayomi | 

mungal tejaning ngulama angusuma || 

2. Kang mapan ing pasabinan | 
tulus kang sarwa winiji | 
gadhu myang tadhahan gaga | 
patĕgalanira asri | 
patalunan palĕstrin | 
sangkĕp kang sarwa tinandur | 
pala-pĕndhĕm kasimpar | 

pala gumantung ngĕmohi | 
samya pinagĕran wuluh sarisigan || 

3. Tinurut toya tirihan | 
kumriwik toyanya wĕning | 
marga arĕsik arata | 

suka kang samya lumaris | 

kascaryan aningali | 

kang tĕgal pagaganipun | 

kara kacipir kacang | 

sĕmangka timun kĕrsi | 

sĕdhĕng mangsa ngĕmohi langkung andadya 

4. Wiyar pasabinanira | 
pawukiran loh jinawi | 
wus parĕk kang pinaranan | 
lĕga tyasira umĕksi | 
dhukuh Parapat dĕsi | 

ing sakiwa-tĕngĕnipun | 
jalma myang rare gumyah | 
samya gusah-gusah pĕksi | 
anggĕgĕtak gonjĕng sasawining sawah || 

5. Sĕdhĕng suruping Hyang Arka | 
jalma kang samya sasabin | 
kukut mulih sowang-sowang | 
kang samya mĕntas makardi | 
kang mĕntas ngungundhuhi | 
kang mikul garu waluku | 
nuju wontĕn santrinya | 
kakalih mĕntas adhangir | 

saking patalunan ngumbah paculira || 

6. Santri Putih santri Bĕlang | 
samya mikul pacul mulih | 
kapagutan kang lalampah | 

Ki Sĕtradrĕma umĕksi | 
gupuh dĕnnya ngaruhi | 

lo jĕgge si adhi iku | 

santri Putih pa iya | 

lan Ki santri Bĕlang iki | 

kang ngaruhan samya kagyat saurira || 

7. E dene iku kang Drĕma | 
punapi lampah pribadi | 
punapi wontĕn tinuta | 
wuri dhatĕnge mariki | 
sĕtradrĕma nauri | 

Cariksutrarsa martamu | 
marang kiyai-ndika | 

ing Buntas Ki Arsĕngbudi | 
tinutakĕn ing putra para ngulama || 

8. Dadya kandhĕg lampahira | 

Ki Cariksutra nambungi | 

lah ĕnggĕh rika matura | 

kyai-ndika Arsĕngbudi | 

yĕn manira kang prapti | 

parlu ngong arsa papangguh | 

rĕh wanci katanggungan | 

ing waktu parluning Mahrib | 

mangkya bakda Ngisa kewala matura || 

9. Manirarsa angupaya | 

(ng)gon salat ingkang asukci | 
santri Putih aturira | 
mangke kawula-aturi | 
papan ingkang prayogi | 
lĕpĕn ing ngajĕng puniku | 
papanta pasalatan | 

-nipun Kae Arsĕngbudi | 

anĕng pinggir lĕpĕn sela pinalatar || 

10. Lĕpĕn alit nikung marga | 

kayoman rĕjasa-sari | 
jajambaning Buntas desa | 
pangangson padusannĕki | 

Cariksutra nauri | 

lah ĕnggĕh payo dĕn gupuh | 

tĕkĕng ing pasalatan | 

wĕktu yĕn kasĕlak akir | 

nulya samya lumampah agĕgancangan || 

11. Tan adangu nulya prapta | 

kali sawĕngkoning ardi | 
raryyan ing sela malatar | 

Cariksutra angling aris | 
maring ki santri Putih | 
manira raryyan awĕktu | 
rika laju matura | 

ring kakang Ki Arsĕngbudi | 

ngong ĕntĕni nĕng kene bakdaning Ngisa || 

12. Ki santri Putih turira | 
inggih kawula tur-pĕksi | 
nulya munggah maring Bustam | 
gupuh kang samya tur bĕkti | 
samya mĕt toyastuti | 

laju kewala amarlu | 

Mahrib tan mawi sunat | 

Sĕh Mangunarsa ngimami | 

bakda Mahrib wabin tĕkĕng bakda Ngisa || 

13. Wus samya asĕsalaman | 
yata kang anĕng wismĕki | 

Ki Arsĕngbudi wus bakda | 

Ngisa saking Mahribnĕki | 
laju kewala maring | 
wismanira tata lungguh | 

kalawan rabinira | 
sarta sabate kakalih | 

santri Dhawuk santri Bĕlang anĕng ngarsa || 

14. Wiyadi matur ring raka | 
yĕn parĕng ngong saos bukti | 

Arsĕngbudi lon lingira | 
mĕngko wĕngĕn-wĕngĕn thithik | 
lan rada sun-kĕpengin | 

age tawon lan bĕtutu | 

kalawan liwĕt tambra | 

sambĕl rajangan kacipir | 

kĕmbang pĕlĕm kang pĕpak lalabanira || 

15. Sangsaya akĕh kĕlingan | 
sĕlot wuwuh ngong-karĕpi | 
lawuhan myang nyanyamikan | 
sĕgĕran lan manis-manis | 
myang jangan kang nyĕgĕri | 

Ni Wiyadi ngling gumuyu | 
nora tĕka nglĕngkara | 

sintĕn rewange abukti | 

dalu-dalu tĕka mundhut rowan-rowan || 

16. Arsĕngbudi mĕsĕm nabda | 
rĕke kewala kapengin | 
gumantung arsa mamangan | 
tambuh wawane tyas-mami | 
gajĕg arsa abukti | 

lawan wong akĕh akĕmbul | 

Ni Wiyadi turira | 

kewala ing benjing-enjing | 

ngong cal-ucal lawuh lawan nyanyamikan || 

17. Eca dĕnnya sosojaran | 
kae santri Putih prapti | 
ing ngayunan aturira | 
kawula ngaturi uning | 
mangke wontĕn tatami | 
rinta ki Cariksutrĕku | 
ing Gunungsari sarta | 
akathah ingkang umiring | 

jalu ĕstri kados wontĕn kalihdasa || 

18. Sĕmune sami ngulama | 
kĕdhik santri kang pangiring | 
akathah ngawiryanira | 
maksih nĕng tĕpining kali | 
amba kinĕn tur uning | 

rinta ngantya bakda wĕktu | 

Mahrib prapta ing Ngisa | 
nĕng lĕpĕn (ng)gyannipun nganti | 

Arsĕngbudi mĕsĕm aris angandika || 

19. Tan bodho osiking driya | 
sun arsa kĕmbulan bukti | 
lawan sanak-sanak kathah | 
kadya ana kang sun-anti | 
angling marang ing rabi | 
lah wus marata dĕn gupuh | 
sidakĕna bĕbĕthak | 
lah-olah kang sarwa pĕni | 

kang prayoga (ng)gyanta atata sugata || 

20. Santri Dhawuk santri Pancal | 
santri Bĕlang santri Putih | 
gĕgĕlara ring pandhapa | 
rĕsikana di-miranti | 

lampit kalasa suci | 

yĕn wis milua nyaimu | 

babĕthak olah-olah | 

ngundanga wong jalu ĕstri | 

kang liningan santri sakawan agĕpah || 

21. Anggĕgĕlari pandhapa | 
pinandaman kanan kering | 

Ki Arsĕngbudi ris nabda | 
payo sira santri Putih | 
padha-a mĕthuk tami | 
manira nganti nĕng pintu | 
pasangana didiyan | 
agupuh ingkang sinung ling | 

sigra mapag marang kang para dhatĕngan | 

22. Ingantu lan satrinira | 
anĕng ing kori sirĕki | 
santri Putih kang dinuta | 
ngaturi kang para tami | 
kang tinuduh nulya glis | 
sarwi (m)bĕkta oboripun | 
tan dangu nulya prapta | 
ing pinggir kali Ki Putih | 

matur lah suwawi andika ngaturan || 

23. Ingantya nĕng paregolan | 
ing rakanta Arsĕngbudi | 
agupuh Ki Cariksutra | 
sarya ngling anak suwawi | 
ngaturan laju sami | 
nulya kerit lampahipun | 
nganjat tĕkĕng ing Bustam | 

(n)dungkap padhadhahanĕki | 

malbĕng dhukuh praptĕng padhadhahanira 

24. Arsĕngbudi uluk-salam | 
sadaya samya nauri | 
wa-ngalaekum salam | 
ngancaran laju wis kerit | 
anĕng pandhapanĕki | 

wus samakta glaranipun | 

samya tata alĕnggah | 

kang pra tamu agipih | 

majĕng gantya-gantya samya sasalaman || 

25. Miwah kang para waela | 
samya tur salam ngabĕkti | 
binagyan basukinira | 
sadaya matur nuwun sih | 

Cariksutra ngling aris | 

marma kawula papangguh | 

lawan paduka kakang | 

lampah kawula puniki | 

nganutakĕn ing lampahipun putranta || 

26. Jayĕngrĕsmi Jayĕngraga | 
putranipun Kyai Bayi | 

Panurta ing Wanamarta | 
nĕng Wanantaka amupit | 
sampun antara lami | 

ing mangkya arsa umantuk | 
maring ing Wanamarta | 
punika putranta maksih | 

Ki Sĕh Mangunarsa lan Sĕh Anggungrimang || 

27. Kang (n)darbĕni Wanantaka | 
pan kadangipun taruni | 
mring sang Sĕh Di Amongraga | 

Tambangraras swaminĕki | 
kang samya dĕn-ulati | 

ing Kae Bayi rumuhun | 

pan wus samya kapanggya | 

nging Tambangraras Mongragi | 

dĕnnya pangguh anĕng tĕlĕnging kanĕngan || 

28. Jalma wus ahli nujĕmba | 
ngulama bangsa Itadi | 
tan cawuh cawĕrah jalma | 
pramilanipun puniki | 
kadangipun pra sami | 
tumutur kang samya mantuk | 
kawula ka-ampiran | 

mring pra putranta saratri | 

pan panuju kajat kawula yun panggya || 

29. Lan kakang Kae Rundaya | 
singgih Bayi Panurtĕki | 
kawula mring Wanamarta | 
sumĕdya kampir mariki | 
kadalon anĕng margi | 
marmanya kawula parlu | 
nunukĕri jarambah | 

ing dalĕm saratri mangkin | 

Arsĕngbudi gumuyu nauri sabda || 

30. Dene kaya wong kadohan | 
nĕnĕmbung anunukĕri | 
bagi wus karsaning Sukma | 
yayi lakune mariki | 
kabĕnĕran sayĕkti | 

suka pirĕnaning kalbu | 
de yayi wĕh uninga | 
mring ngong yĕn putranirĕki | 

Jayĕngrĕsmi Jayĕngraga kang susuta || 

31. Kakang Kae Arundaya | 
singgih Bayi Panurtĕki | 
loro wus sami diwasa | 
bagus aparamĕng ngĕlmi | 
duk lampahe ngulati | 
marang para putranipun | 
kang samya alĕlana | 
dinuga tan bisa mulih | 

nuju kampir mariki kang Arundaya || 

32. Ngungun manira kalintang | 
duk maksih jajaka cilik | 
mitra wus saekapraya | 

tan rasa rinasĕng kapti | 
cipta sayayah-bibi | 
lami tan pangguh pinangguh | 
saratri rarakĕtan | 
pajar kalamun ngulati | 
putranira jalu ĕstri andon paran || 

33. Jawane punika ingkang | 
dĕn-upaya andĕrpati | 
bot-bote wong susuta | 
sudarma kalih ngulati | 
ngayam-ayam wanadri | 
tan etang durgamĕng laku | 
layak yĕn gĕng sihira | 
mring putra asigid-sigid | 

lah punika warnine bapa andika || 

34. Anakmas kalihe samya | 
ywa taha panganggĕpnĕki | 
wong atuwa mring pun bapa | 
nging bodho tan anyĕkapi | 
paribasan wong angling | 
wong tuwa kakeyan taun | 
kurang bisa wĕh warah | 
mring anak putu kang ahli | 

ingkang putra samya noring palungguhan || 

35. Miwah samudayanira | 
tumungkul dĕnnira linggih | 

Arsĕngbudi malih nabda | 

nuduh mring santrinirĕki | 

lah undangĕn dĕn-aglis | 

nyaimu nĕmoni tamu | 

kang liningan agĕpah | 

nimbali Nikĕn Wiyadi | 

tan adangu rubiyah prapta ing ngarsa || 

36. Arsĕngbudi ngling mring garwa | 
sasalamana sirĕki | 

mring sadaya putranira | 
samya para ngulama di | 
roro iku kang siwi | 
kakanta Arundayĕku | 

Jayĕngrĕsmi kang tuwa | 
kang anom Ki Jayĕngragi | 

Ni Wiyadi liningan dhatĕng kang raka | 

37. Gupuh dĕnnira sung salam | 
gupuh ingkang para tami | 
angrahabi sasalaman | 
gantya-gantya jalu ĕstri | 
sarwi binagyan sami | 
sadaya turira nuwun | 
mangsuli karaharjan ] 

Wiyadi mulat tatami | 
angrĕs-angrĕs dĕnnira nora susuta || 

38. Kumĕmbĕng angĕmu waspa | 
sinamun mucang sĕngadi | 

Arsĕngbudi wruhing cipta | 
cĕloring naya mĕsĕm ling | 
marang ingkang pra tami | 
singgih bibinta puniku | 

yĕn wruh para pulunan | 
ngondhok-ondhok tyasirĕki | 
saking dening tan wruh rasaning susuta 

39. Panggih jaka lawan rara | 
baginipun wus pinasthi | 
tan sinung tuwuh susuta | 
wikan bibinta lan mami | 
kang datan anuwuhi | 
manira salaminipun | 
tan kabuka ing driya | 
ayun liyaning pawĕstri | 

amung bibinta satungal thil kewala || 

40. Ingkang samya sinambrama | 
tumungkul ngunguning kapti | 
sami milya anglong naya | 

Ki Arsĕngbudi ngling malih | 
lah rubiyah paran wis | 
mau (ng)gyannira ngungukus | 
kalamun wus samakta I 

saha saanane nuli | 
saosĕna ing ngarsa sugatanira 

41. Ni Wiyadi sigra mentar | 
marang ing wisma anuding | 
paran wus pangruktinira | 
rampadan payo dĕn aglis | 
ingkang liningan gipih | 
angangkat dhudhulangipun | 
tinup saji karangan | 
tinampa ing jalu ĕstri | 

apan patang dhulang rampadan amuncar || 

42. Kang sĕkul tumpĕng mĕgana | 
liwĕt tambra sĕkul gurih | 
sangkĕp lalawuhanira | 

age tawon basngĕk pitik | 
abon lan dhĕndhĕng-ragi | 
dhĕndhĕng ĕmpuk (m)pal-wak duduh | 
bĕtutu pĕsan tambra | 
sujĕnan tambal akinyih | 
babat-galĕng ati limpa lan sĕrĕgan || 

43. Kadhĕle tempe srundĕngan | 
lombok kĕncĕng lawan pĕtis | 
gadhon rĕmpah yĕm manjangan | 
gorĕngan ĕmpal lan gangsir | 
barongkos lawan masin | 
krupuk miwah sambĕl balur | 
jangan ladha lan pindhang | 
pĕcĕl-pitik jangan mĕnir | 

lan lalaban sangkĕp tan ana kuciwa || 

44. Wus dĕnnya tata rampadan | 

Ki Arsĕngbudi ngling aris | 
sumangga sami wijikan | 
kewala sawontĕnĕki | 
anĕng ing wana wukir | 
bibinta kang kusung-kusung | 
akarya lalawuhan | 

krana Lah kewala sami | 

nadhah kĕmbul pikantuk lawan wong kathah || 

45. Ingkang liningan agĕpah | 
sarĕng dĕnnira wawanting | 

(n)dan lĕkas kĕmbul anadhah | 
jalwĕstri ambĕng pribadi | 
pikantuk dĕnnya bukti | 
dhasar mĕntas alĕlaku | 

tan taha ingkang drĕmba | 
akokoh jangan sumalin | 

Mangunarsa Jayĕngrĕsmi Jayĕngraga || 

46. Tan pati pikantuk nadhah | 
lantih tan nutugi bukti | 
myang Turida Rarassatya | 
cicik angĕmpĕri laki | 

Wiyadi ngancarani | 

(m)bok sumangga kang pikantuk | 
kang putra ro aturnya | 
kawula tan nyipta singgih | 

Ni Wiyadi ngrahabi para rubiyah || 

47. Puniku yayi Wilapa | 
dulune tan pati bukti | 

Cariksutra nambung sabda | 
bokayu rinta puniki | 

pun Wilapa yĕn bukti | 

tan kenging tĕbih lan banyu | 

awakipun grahuyang | 

mangsa nĕlasna sabithi | 

malah palĕkikĕn dĕnnya ngĕlĕt upa || 

48. Puniku yĕn wontĕn wisma | 
tan tĕbih kalĕmuknĕki | 
puluke dĕn-gontor toya | 
sapulukan nginum warih | 

Wilapa mĕsĕm angling | 
mendahipun gutuk puluk | 
dhasar sagĕd paguywan | 
supaya ginuyu sami | 

Arsĕngbudi ngling pundhutĕn gĕnuk-ingwong || 

49. Sandhingna kono ywa tĕbah | 
lamun kasĕrĕtĕn bukti | 
manira yĕn katĕmpuhan | 
mangsa olĕha ngulati | 
wong sĕmono gĕngnĕki | 
madhani wong pitu wolu | 
ginuyu ing ngakathah | 
klĕmuk sinandhingkĕn nuli | 

Arsĕngbudi mĕsĕm sarwi angandika || 

50. Bok-ipe ywa walangdriya | 
cipta wangwang isin-isin | 
karana Lah ngarah apa | 

wong wus padha mungkul ngĕlmi | 

paranta ingkang dadi | 

ing kanikmatanirĕku | 

ywa (m)bok-adhi anyĕgah | 

wus ganjaranta pribadi | 

kang anutug mrih manpangat angganira || 

51. Wilapa wus tan riringa | 
linadĕn sakayun bukti | 
akokoh lawuh caruban | 
sapanjang ngurab-urabi | 

lawuhan sawarnining | 

dadi sapanjang cinarub ] 

pakolĕh dĕnnya nadhah | 

rong pulukan ngombe canthing | 

bluwag-bluwĕg tangane nora sumimpang || 

52. Wus rampung nĕng kokohira | 
anutug dĕnnira bukti | 
sadaya gawok tumingal | 
sinamun nadhah ngingiwit | 

Wilapa dĕnnya bukti | 
andĕmĕnakkĕn dinulu | 
samya micarĕng nala | 
angĕpenginakĕn ati | 

wong amangan drĕmba dulune a-enak || 

53. Wus antara dangunira | 
luwaran kang samya bukti | 
ambĕng nulya cinarikan | 
sinungkĕn santri pĕmburi | 
warata jalu ĕstri | 
sadayanya sami tuwuk | 
gumantya kang sugata | 
punang dhadharan mangarsi | 
sangkĕp salir wowohan lan lah-olahan || 

54. Arsĕngbudi ris wacana | 
sumangga punika sami | 
adhahar kang nyanyamikan | 
pamangsĕg pangusap amis | 
ingkang liningan aglis | 
angalap sasĕnĕngipun | 
wedang lawan dhaharan | 

Arsĕngbudi wacana ris | 

yayi Cariksutra won kĕndĕl rarasan || 

55. Pisapating ngĕlmi rasa | 
rinasa ujar kang ririh | 
mungguh kanyatahaning Dat | 
kang tĕtĕp sajatinĕki | 
kawula lawan Gusti | 
ciptaning wong kang linuhung | 
dĕnnya pala buntala | 

sagala sĕsine iki | 

ĕndi ingkang dudu Allah kabĕh Allah || 

56. Kawulane tan kuningan | 
tan kasatmatĕng pangĕksi | 
lumuh nĕng dalĕm Dattolah | 
yĕku sagara mulya di | 
kathah upaminĕki | 

pan tumĕka tanpa tuduh | 
myang tulis tanpa papan | 
rĕke papan tanpa tulis | 

papan anĕng sajroning tulis punika || 

57. Lan tunjung tanpa talaga | 
tĕlaga nĕng jroning sari | 
ing sĕmu amor lan solah | 
solah tan wĕnang kawijil | 
kita tan andarbĕni | 

tan ana dasih kang luhung | 
lah yayi Cariksutra | 
punika kadi-punĕndi | 
liring sabda samya rinasa jatinya || 

58. Ki Cariksutra anabda | 
lah anak Malangkarsĕki | 
miwah ing ngriku sadaya | 
sami rinaos ing ngĕlmi | 
pambukaning ngarĕmpit | 
kang konon samya tumungkul | 
Arsĕngbudi wacana | 

Ke jĕbĕng Mangunarsĕki | 
linirakĕn mungguh kajatĕanira || 

59. Sĕh Mangunarsa lingira | 
sawĕnyahipun Hyang Widdhi | 
aib sĕnĕting kawula | 
sujalma kang wus linuwih | 
sakĕh sawiji-wiji | 
wujuding Allah satuhu | 
kang kĕksi samadaya | 
kenging ginĕpok rinukti | 
kaananing Hyang masthi wujud balaka 

60. Dene kang napi lan isbat | 
isbat ananing Hyang Widdhi | 
marma sakaliring sipat | 
sadayanipun puniki | 
inganggĕp Allah yĕkti | 
sabab Dat wajibul-wujud | 
pinasthi ananira | 

singgih kang sawiji-wiji | 
de kang napi-nipun sagala punika || 

61. Angandika tanpa lesan | 
amiyarsa tanpa kuping | 
aningali tanpa netra ] 
ngambu tanpa grananĕki | 
akarsa tanpa budi | 

tur langgĕng salaminipun | 

dĕnnya pala bantala | 

sĕsining sagara wukir | 

tan kĕna sat wukir datan kĕna rata || 

62. Sagara tan kĕna sirna | 
wa-kayatu bil karo kin | 
urip tan kalawan wa | 

karya rip kayun birokin | 
kang urip lan nyawĕki | 
ingkang kapanjingan wĕruh | 
manungsa sato kewan | 
gĕgrĕmĕtan walang pĕksi | 
sakĕh jirim saki mukin dadinira 

63. Kang murba amisesa | 
marang ing kita puniki | 
saking ing ngriku sadaya | 
sababing kawula wingit | 
kang dipun-pralambĕni | 
wrangka manjing curigĕku | 
kita puniki murba | 

-misesa maring Hyang Widdhi | 
pratandhanya asung tandha ing Pangeran || 

64. Ingarani ingaranya | 
donya kirna budanĕki | 
sĕsining bantala kasa | 
tan liyan saking kitĕki | 
apan kang amburhani | 
mring kang maujud sawĕgung | 
marma sĕmbah-sinĕmbah | 
lawan pribadinirĕki | 

singgih puji-pinuji ing dhawakira || 

65. Makatĕn malih upama | 
dhadhalang akarya ringgit | 
carma cinorĕk Arjuna | 
walulange gudĕl gudhig | 
tinĕtĕs sri rinujit | 
ririntik gĕmpuranipun | 
ing ngapti panggaweyan | 
wus dinĕling pinalimping | 
sasawining bodrĕn katha wawalĕran || 

66. Pakolih pantĕs wandanya | 

sari sĕdhĕng rimbagnĕki | 
pangadĕge amardapa | 
mĕglĕh lalambunganĕki | 
gĕlung janthara mĕthit | 
darĕh pawingkinganipun | 
gumantung nglunging jangga | 
liyĕping netra alindri | 

dĕrĕng pulas bagusipun wus kawangwang || 

67. Pinulas prada adĕnan | 
binabar dadosing ringgit | 
apik susungginganira | 
kalangkung dening rĕspati | 
ing sigit cinampurit | 

Rĕjuna tuhu binagus | 
wingit pasĕmonira | 


< Serat Centhini Jilid 12 - Halaman : 112 > 


lir bisa mĕsĕm pribadi | 

apan saking dening sarwa kabĕnĕran || 

68. Mangka Ki Dhalang mangeran | 
mring gaweaning pribadi | 
ririh lir wĕdi-wĕdiya | 
dĕnnira anyĕpĕng ringgit | 
apan pinĕtri-pĕtri | 
dĕn-suhun pinuthun-uthun | 
kang supadi angkĕra | 
wingita amrabawani | 

dadya kae dhalang nut wahyaning wayang || 

69. Makatĕn malih Hyang Sukma | 
anon ing kita puniki | 

tan pae dhalang mring wayang | 

Rĕjunane kang pinusthi | 

sujanma kang linuwih | 

kang wus man maring Hyang Agung | 

wruh kabagusanira | 

kang uning uriping pati | 

kang makatĕn papan nĕng jroning gurita || 

70. Arĕmpit yĕn winastara | 
ananging punika maksih | 
apan kirang sadungkapan | 
kasampurnaning kajatin | 
tyas kang dĕrĕng maklumi | 
katarucut salang sĕngguk | 
mangeran kang sawiyah | 

-wiyah baranging sakalir | 

apan samar mangeran sawiji rupa || 

71. Kang kengang uga mangeran | 
marang sagala puniki | 

rĕke kabĕhe kewala | 

sanalika aywa kari | 

pangandĕlipun maring | 

ananing jagad sawĕgung | 

tan mimilih ing rupa | 

anakdirakĕn sawiji | 

tanpa sirna tanpa rupa tanpa swara || 

72. Lir ngarah pupusing jala | 
tampange datan sarĕnti | 
tinarik tapakuring tyas | 
bĕrsih tan wontĕn kang kĕri | 
lamun datan kadyĕki | 
nganggĕp ing brahala kupur | 
sor-soring kawruh kasar | 
nicir ciring maring pidhir | 

tangĕh dungkapipun maring kauwusan || 

73. Arsĕngbudi duk miyarsa | 
lingnya Sĕh Mangunarsĕki | 
tyasnya kadya pinalĕkah | 
cipta kasoran ing ngĕlmi | 
wasana angling aris | 
jĕbĕng Sĕh Mangunarsĕku | 
aywa tanggĕl wasisan | 
unggahing rasaning ngĕlmi | 

Ki Sĕh Mangunarsa alon aturira || 

74. Panganggĕp ingkang mutamat | 
ing ngĕlmi patang prakawis | 
ing sarengat lan tarekat | 
kakekat makripatnĕki | 
mungguh Dading Hyang Widdhi | 
apan pasthi ananipun | 

rĕke tanpa tuduhan | 
antawis tarĕng pangĕsthi | 
apan sĕnĕt kijalĕng anasir salat || 

75. Pajĕnĕmaning asalat | 
catur prakara ginaib | 
liripun jinĕm patĕmyan | 
gĕni angin banyu bumi | 
angsal kalih prakawis | 
singgih dhadhaupanipun | 
tirta lawan bantala | 
kang angin kalawan agni | 
tanasube suhud-suhul-mulajamah || 

76. Punika jatining jagad | 
tangkĕbing bumi lan langit | 
tan kenging pinarinciya | 
sĕsining bumi lan langit | 
wus tan kasaban bumi | 
sawiji jagad rannipun | 
kula kang tan kuningan | 
makaling niyat sajati | 

kang punika singgih sajatining jalma || 

77. Kinawasakakĕn dĕnnya | 

murbani sĕsining Widdhi | 
anasirira Hyang Suksma | 
kapurba niyat sajati | 
pinurna pinarinci | 

tan pae pagĕntyanipun | 

sarupa rasaneka | 

suhuling kawula Gusti | 

purnaning ro nir woring jagad tan niyat || 

78. Apan datanpa pinangka | 

panjoring niyat sajati | 

yĕn wus tumancĕp ing jagad | 
makal Kalĕk wus tan kalih I 

kulane wus tan kĕksi | 

Gusti kewala kang mujud | 

pinuji ing dhawaknya | 

kalawan pribadinĕki | 

lamun niyat datan tumancĕp ing jagad || 

79. Tan (n)dungkap sawiji Asma | 
nalirah kalimah kalih | 
kulane maksih kawula | 
bangsa ngaral apĕs dhiri | 

Gusti sih tĕtĕp Gusti | 

tan wor tan tĕmu-tinĕmu | 

tan kengang kinayapa | 

tan bisa langgatan Gusti | 

marma kita jĕnĕk nĕng jaman kapĕsan || 

80. Tan tĕyĕng koripanira | 
tan sumĕdya angancangi | 
niyat jatining kadadyan | 
katungkul lalatahing ling | 
punika atur-mami | 
manawi kasaman kalbu | 
wa-punika sumangga | 
yĕn wontĕn inggahe malih | 

lamun saking kakirangan tur-kawula || 

81. Arsĕngbudi ris wacana | 

Ki jĕbĕng Mangunarsĕki | 
kalangkung dening purna | 
mumuradane patitis | 
rahmat raosing kapti | 
ingundhakakĕn tapakur | 
angimpun tyas kang ura | 
sung tatrap tyas kang kalĕmpit | 
mulyakakĕn ing manah ingkang kuciwa 

82. Yata ing ratri mangkana | 
wus lingsir dalu kang wanci | 
Arsĕngbudi linging garwa | 
sira tata-a lĕlĕmpir | 

dimĕn sami aguling | 
kasayahĕn kang alaku | 
kang garwa tur sandika | 
lĕngsĕr mring wismanirĕki | 
ngambil karangulu lan sisingĕbira || 

83. Tinampa lan rowangira | 
tan dangu prapta ing ngarsi | 
tinatalĕn ulonira | 
kampuh pasingĕbanĕki | 

Arsĕngbudi ngling aris | 
sumangga lĕlĕswan ngriku | 
sami sĕsĕmĕk nendra | 

ing wanci wus lingsir wĕngi | 

kang ngaturan ĕsmu wigih ing wardaya || 

84. Samya lon ing aturira | 
kalangkung nuwun ingkang sih | 
sasĕlotipun kewala | 

singgih gampil lamun arip | 

Arsĕngbudi ngling aris | 
lah yayi Cariksutrĕku | 
benjang-enjang manawa | 
saĕstu umangkat mulih | 
manira yun tumutur ing lampahira || 

85. Maring dhukuh Wanamarta | 
wontĕn kang karasĕng kapti | 
kajat ngong arsa papanggya | 
lan kakang Arundayĕki | 
lami wulangun-mami | 

(ng)gyan-sun adrĕng yun tatĕmu | 
mring kakang Arundaya | 

Bayi Panurta lan mami | 

wus ubaya ing dangu mring Wanamarta || 

86. Mupung samya paparĕngan | 
ngalap nut kang arsa mulih | 
mring karajan Wanamarta | 
tirakat angĕting margi | 

pra tamu kang myarsa ngling | 
samyĕnggar suka tyasipun | 

Ki Cariksutra nabda | 

yĕn kakang parĕng Kiyai | 

maklum dhatĕng para putranta sadaya || 

87. Sarĕh mring masjid kewala | 
tan taha palĕsmarannĕki | 
supaya sagĕda sarap | 
sasukanipun aguling | 
sayĕkti samya ĕring | 
anĕng ngarsane asĕpuh | 
mangsa antuka nendra | 
gumuyu Ki Arsĕngbudi | 

singgih yayi kalangkung dening prayoga || 

88. Nulya nuduh santrinira | 
nata gĕlaran nĕng masjid | 
agupuh ingkang liningan | 
pra tamu lĕngsĕr sing ngarsi | 
samya marang ing masjid | 
ing dalu datan cinatur | 

yata ing wanci pajar | 
sidik wus sami atangi | 

Arsĕngbudi maring ing masjid sĕmbahyang || 

89. Asubuh lan santri kathah | 

Ki Arsĕngbudi ngimami | 

tan kir'at wawacan balhar | 

sawusing Patekahnĕki | 

apan Surat Watini | 

ingkang sarakangatipun | 

akir Inna-anjalna | 

adĕge wus dĕn-Kunuti | 

tĕkĕng tahyat salam bakda sasalaman || 

90. Laju samya pupujiyan | 
dhikir donga limang bĕkti | 
paragat maca salawat | 
sasalaman sadayĕki | 

tata dĕnnira linggih | 

Ki Arsĕngbudi ris muwus | 
marang rubiyahira | 

Wiyadi sajiya bukti | 

kang liningan sigra nuduh pawongira || 

91. Santri jalu ĕstri sigra | 
ngambil pasunggatanĕki | 
mring wisma tan dangu prapta | 

Wiyadi anglaladĕni | 

yata rampadanĕki | 
sarwa ngĕt sadayanipun | 

Arsĕngbudi ris nabda | 

suwawi sami awijik | 

sĕsĕmĕkan bukti wong arsa lumampah || 

92. Agupuh ingkang liningan | 
jalwĕstri ambĕng pribadi | 
samya turuh wiwijikan | 

(n)dan lĕkas sarĕng abukti | 
pikantuk sadayĕki | 
antara nadhah anutug | 
sami aluluwaran | 
ambĕng rampadan cinarik | 
sinungkĕn pra santri pambudinira [| 

93. Samya nadhah angucapah | 
jalwĕstri tan ana kari | 
sadaya wus kawarĕgan | 
gantya mangsĕgan mangarsa | 
cinaran anyanyamik | 
angalap sasĕnĕngipun | 

wus mangkana luwaran | 

Arsĕngbudi ngandika ris | 

lah rubiyah ingsun pamit marang sira || 

94. Kantunna sira nĕng wisma | 
manira arsa umiring | 

ring sutanta Jayasmara | 
mulih mring Wanamartĕki | 
manira yun papanggih | 
ring kakang Arundayĕki | 

wikan tari enggalnya | 
sira kariya basuki | 

sun tan-(ng)gawa santri mung si santri Sĕtia || 

95. Nikĕn Wiyadi turira | 

tan lĕnggana rĕhing tuding | 
arsa tumuturing raka | 
datan linilan ing laki | 
lah wus sira Wiyadi | 
sasalamana ing ngriku | 

Ni Wiyadi anĕmbah | 

angaras padaning laki | 

wusnya nguswa sung salam marang pra putra 

96. Agĕpah sadayanira | 
sinung salam ring kang bibi | 
rahab samya gantya-gantya | 
samya tur pamitirĕki | 
winangsulan sabda ris | 
pandonga nutkĕn rahayu | 

Arsĕngbudi lingira | 
sumangga mangkat tumuli | 

mupung enjang-enjang anjuru-dĕmungan || 

698 Jurudĕmung 

1. Yata kang samya umangkat | 
kang liningan aturipun | 
inggih sumangga ing kayun | 
samya ngling mring rubiyahnya | 
paran wus samĕkta iku | 

iya panggendhonganira | 
pra waela turnya sampun || 

2. (n)Dan lĕkas samya umangkat | 
mĕdal saking masjid agung | 
pra rubiyah anĕng ngayun | 
jalu ĕstri kathahira | 

watara wong kalihpuluh | 
kang pinatah anĕng ngarsa | 
anggrĕmani ing dĕlanggung || 


4 (Nyabrang lĕpĕn Lumut, narajang pĕdhut amun-amun) 

Rombongan sampun dados tiyang kalihdasa. Lampahipun nyabrang lĕpĕn 
Lumut, narajang pĕdhut amun-amun. Samargi-margi sĕsawangan langkung 
nĕngsĕmakĕn, kalĕbĕt tingkah-polahipun kewan-kewan ing wana. Lĕrĕn salat 
Luhur ing pinggiring bĕlik, lajĕng dhahar sĕsarĕngan. Saking katĕbihan 
katingal dhusun Ardimuncar, lajĕng sami kampir ing dalĕmipun Sĕh 
Adimuncar tuwin Arundarsa. Bakda Mahrib sami kasugata, kasambĕt 
tĕrbangan, singiran kanthi Suluk Bathik Rara Sukci, parlambanging ngĕlmi 
raos cundhukipun kalihan agami Islam. Enjingipun bakda Subuh sami 
bidhalan. Sĕh Adimuncar tuwin Arundarsa sami tumut dhatĕng Wanamarta. 
Kaca 90 - 117. 

3. Santri Putih Sĕtradrĕma | 

Monthĕl lan Iman Sĕcaku | 
Jatingarang gangsalipun | 
tĕkĕng pasawahanira | 
anabrang ing kali Lumut | 
pajamban watu palatar | 
anĕtĕr palataripun || 

4. Maksih rĕmĕng saput kisma | 
pĕpĕdhut angamun-amun | 
andulur ingkang lumaku | 
nut tikunging pagalĕngan | 
pasabinannya atulus | 

asri swaranya enjingan | 
cingcinggoling lan dhĕdhĕcu || 

5. Paksi manyar munyĕng tawang | 
baranjangan cucuwiyun | 
manyura nyangungong mabur | 
kringinging bĕring lan jongkang | 
anggantĕr kokolik tuhu | 

lir nambrama tanya lampah | 
mring ngĕndi (n)Jĕng Kyai guru || 

6. Tinubing para ngulama | 
asĕlur waela kakung | 
baya doh dĕnnya nrah laku | 
blĕtupuk lir nambung sabda | 
wus karuhan ta puniku | 

doh pisan mring Wanamarta | 
yun panggih kakaruhipun || 

7. Lan Kae Bayi Panurta | 
mitrane saeka kalbu | 
wus lir sayayah saibu | 
wau ta ingkang lumampah | 
kapungkuring Bustam dhukuh | 
sumirat kĕnyaring surya | 

duk mijil anggraning gunung || 

8. Ujwalaning Hyang Karaba | 
nangsayĕng (m)bun tiksnaning rum 
pradipta lir rĕtna rĕmpu | 

lĕn citraning ron wantara | 
cawining nalaga mulu | 
katrangan ing Hyang Raditya | 
wĕh waluyĕng rat sawĕgung || 

9. Wau ta ingkang lumampah | 
wus anglintangi patalun | 
tĕgal pasabinanipun | 
pĕlĕstrĕn pagaganira | 
patugaran bana tunu | 
babanggan ra-ara wiyar | 

nampak kĕkĕbing wana gung || 

10. Mahasing wana wulusan | 
tumurun jurang paparung | 
pasĕngkan pĕrĕng lulungur | 
kĕh buron kang katingalan | 
kang kidang manjangan paul | 
mong gogor sĕgruk balacan | 
jajawi banthĕng andanu || 

11. Uwa-uwa warangutan | 
bangkan wanara lutung | 
nĕng wrĕksa karsula timbun | 
samya ngrĕmusi pradapa | 
ana kang lagya susunu | 

lir jalma rĕrĕkanira | 

kang lanang anyundhang gulu || 

12. Mring lutung wadon kang manak | 
ana gupuh ngundang dhukun | 
lumaku rindhik anggriguh | 

kang ngundang ngajak gya-agya | 
dhukunne lir dumĕh dhukun | 
ngadi-adi pinilala | 
weya-weya alĕlĕngut || 

13. Lir kurang sajĕn tindhihnya | 
kang tutulung padha lutung | 
parigĕl pangolahipun | 
ginĕcĕl akarya pĕjah | 

rinut ngoyot wĕtĕngipun | 
pinopohan lan godhongan | 
mulya lan pacĕngukipun || 

14. Wingwrin anon mangsa-mangsa | 
aprawro mrĕsmra swara sru | 
katangguling kol kawangsul | 
singsal tiba sing pĕnĕkan | 
cĕthuke anuju julung | 
bapa-biyunge agĕpah | 

yun ngambil cĕthuk kang runtuh || 

15. Kararah anĕng ing lĕmah | 
ginĕndholan para lutung | 
yĕn jalma-a sami muwus | 
pitutur ing sanakira | 

lutung kang kelangan cĕnguk | 
lah wus aja sira alap | 
pupusĕn bĕgjanirĕku || 

16. (ng)Gĕnnira padha susuta | 
ciptanĕn darma susunu | 
yĕn wus julunge pinulung | 
dening mong mangsa kabla | 

yĕn wus pancinipun julung | 
rinĕbut mangsa kĕna-a | 
yĕn pinarĕng tombok umur || 

17. Kuwatir nĕng pangudhunan | 
yĕn anut wawaning napsu | 
nora bĕcik kang tinĕmu | 
maoni sira Pangeran | 
karsaning Hyang pan wus bĕstu 
babageyaning atitah | 

tan kĕna kinudu-kudu || 

18. Slamĕt-slamĕte kangĕlan | 
tuwas tan kĕna rinĕbut | 
lir susulung lĕbu latu | 
lutung ingkang tinuturan | 
lanang wadon ngusapi luh | 
ngiwa nĕngĕn surawĕyan | 
samya nangis kalihipun || 

19. Saking gugon-tuhonira | 
awĕdi krungu pitutur | 
(m)bobolĕh ujar rahayu | 
kinĕn narima ing Suksma | 
nanĕdha yĕn sinung liru | 
mangkana pinaksa-paksa | 
tyasira ingkang asunu || 

20. Sadangunira udrasa | 
anake kang tiba julung | 
cĕnguke ro bisa wangsul | 
mĕnĕk witing karasula | 
nurut madal saha nuntung | 
sumyak-giyak lutung kathah | 
bapa biyunge agupuh || 

21. Myat suta awijah-wijah | 
agĕgokan sugun-sugun | 
wau kang samya lumaku | 
Arsĕngbudi Cariksutra | 
Malangkarsa samyandulu | 
lutung kadya sung sasmita | 
sarĕng dĕnnira gumuyu || 

22. Pagut graitaning driya | 
amĕmpĕr lĕlĕjĕmipun | 

Kae Bayi Panurtĕku | 
marma ĕsĕme mirasa | 
tunggal sasmitaning lutung | 
kapranan kadya ya uga | 

Ki Bayi lalakonipun || 

23. Yata wau kang lumampah | 
wanci surya nrang malatu | 

tĕtĕngakan ing wana gung | 
babangkan ra-ara wirya | 
lang-alang galagah rayung | 
gĕlonggong plumpung sawuran | 
grumbul tanwang kalampis pung || 

24. Sumuk tampĕking baskara | 
tan ana wrĕksa kang eyub | 
adoh paonjotanipun | 

ron kalamĕnta atiksna | 
ngrujit pagĕlanganipun | 
karĕnjĕm bung alang-alang | 
samya karikuhan laku || 

25. Laju nrang bĕntaring surya | 
rĕkasaning lampahipun | 
tan ana rĕrĕnanipun | 
bubulak ra-ara wiyar | 
malbĕng kĕtĕbing wana gung | 
nut ĕrĕng pĕpĕrĕng jurang | 
paranging curi aparung || 

26. Kalimudaning lawĕdan | 
aririh tinapak lunyu | 
wigih ngarah-arah laku | 
mawĕng tĕpining bambingan | 
pringganing jurang atĕrjung | 
nĕtĕr anjat palunguran | 
wirangrongan lampahipun || 

699 Wirangrong 

1. Asrang swaraning wanadri | 
pring-ori grĕng sru gumĕrot | 

pring wungwang kanginan angaluwung 
kapyarsa lir tangis | 
wor siyaking cĕmara | 
krosaking pang kang kasingsal || 

2. Wanci wus lingsir pidak-tri | 
samyarsa awĕktu Luhor | 
anon pabĕlikan sri kang ranu | 
satĕpining margi | 
kayoman ing mandera | 
papan sela kumalasa || 

3. Samya rĕrĕp sadayĕki | 
sukur pakolih dĕnnya so | 
mahĕrantuk kadas dĕnnya wĕktu | 
(n)dan lĕkas ngabĕkti | 

antara dĕnnya salat | 
bakda purna salatira || 

4. Rĕrĕp dĕnnya ngaring-aring | 
nĕng sor mandera ayom | 
sĕgĕr kamarutan mapan sĕyub | 

kasiliring angin | 
jĕnĕk pakantuk raryyan 
rasa-rasa tumindaka II 

5. Kang (m)bĕkta sasangunĕki | 
bubucu kalawan lawoh | 

miwah nyanyamikan samya cucul | 
pagendhonganĕki | 

Santri Putih kalawan | 

Santri Monthĕl santri Drĕma || 

6. Jatingarang Mansĕcĕki | 
kang bĕkta sangu ginendhong | 
cinaoskĕn ngarsa sadaya wus | 
papanganan bukti | 

nulya sami anadhah | 
kang sĕkul sasangunira || 

7. Waradin jalu lan ĕstri | 
wus nutug samya linorot | 
sinungkĕn santrinya samya muluk | 
tuwuk sadayĕki | 

miwah dhadharanira | 
wowohan myang lah-olahan || 

8. Luwaran dĕnnira bukti | 

Ki Arsĕngbudi nabda lon | 
yĕn wus aso samya pĕnĕdipun | 
umangkat lumaris | 

samya matur sumangga | 

(n)dan samya sarĕng lumampah || 

9. Angayam-ayam wanadri | 

andulur samya rĕrĕndhon | 
tumurun lwah jurang nganjat lungur | 
mahasing wanadri | 

griting ĕpang ambĕngok | 
sru lir angsa akĕlingan || 

10. Myang krisiking cĕmara ngrik | 

gumrah lir suraking mugnsoh | 
kĕdidan ing braja gĕrdĕgipun | 
lĕn katĕmpuh angin | 
gumrĕbĕg magoraya | 

yayah kadya tanpa rungyan || 

11. Andarung lampahira ris | 
nampak durgamĕng jurang jro | 
ngundhung palĕbakan mangĕp singup | 
siluk-siluk sungil | 

kangĕlan ing karakal | 
sakol-ĕkol matumpukan || 

1 2 . Kĕmput laj ĕring wanadri | 
pagrĕngan tatas linakon | 

nampak palĕmparan bondhot grumbul | 
tĕbaking wanadri | 
tutunon patugaran | 
babangkan kang dĕn-gugulang || 

13. Tinalun boga ginagi | 
jinarak myang jagung ontong | 

pan wus kalintangan kadhang grumbul | 
tarataban nipis | 
bubulak agĕnĕngan | 
kĕksi padhukuhanira || 

14. Tangga parapating dĕsi | 
katingal wilis saking doh | 
dhikil Ardimuncar wus kadulu | 
pasabinanĕki | 

tirah ing patalunan | 
katĕgal pagaganira || 

15. Walĕr pagalĕnganĕki | 
sabin suwangan anglorog | 
samya kajomboran dening ranu | 
tulus kang winiji | 

tan nalĕbaring mangsa | 
saking kakolohing toya || 

16. Talun myang tĕgal palĕstrin | 
wohira asri andados | 

sangkĕp jajanganan kang tinandur | 
kara kacang cipir | 
lombok terong bayĕman | 
kĕrai timun sĕmangka || 

17. Myang pala kapĕndhĕm sami | 

mangsa sĕdhĕnge angundhoh | 

asri katingalan yata wau | 
kang samya lumaris | 
anuting pagalĕngan | 

ing wanci wus akir Ngasar || 

18. Mĕmilih papan ngabĕkti | 
anon sĕndhang babalong | 
kayoman rĕjasa bibis rau | 
kalawan gayamprit | 
padhas atos malatar | 
sĕndhang pangangson padusan || 

19. Pinggir calangaping kali | 

samya raryyan lanang wadon | 

arsa wĕktu Ngasar samya wulu | 
wusira susuci | 

antara dangunira | 

bakda dĕnnira sĕmbahyang || 

20. Paragad saliring bĕkti | 
sawusira mucang gupoh | 
laju lampahira pan adulur | 
pagalĕnging sabin | 
anuju Ki Samurca | 
sabate Ke Adimuncar || 

21. Dhangir patĕgalanĕki | 

Ki Santri Putih duk anon | 
marang Ki Samurca alon muwus | 
lo apa ya kiki | 

adhi-ngong Ki Samurca | 
kang tinanya gĕpah mulat || 

22. Sarwi gupuh anauri | 
ĕnggih kakang wak-ingong | 
wus bage binage alon muwus | 

Kaĕ Arsĕngbudi | 

lah sira Ki Samurca | 
sutanta paran wontĕna || 

23. Kakang Adimuncar singgih | 
kang tinanya turira lon | 
paduka atanya Kae Guru | 
inggih wontĕn ugi | 
rakanta Adimuncar | 
dangu anĕng pasabinan || 

24. Tĕmbe mantuk sapuniki | 

Ki Arsĕngbudi lingnya lon | 
lah rika matura ring Kyaimu | 
yĕn ingong kang prapti | 

kĕh sasarĕnganingwang | 
kang liningan tur sandika || 

25. Ki Samurca mentar aglis | 
andhingini laku gupoh | 

tan adangu prapta ing dhudhukuh | 
sainggiling dhikil | 
sira Ke Adimuncar | 
samyandulu | 

lutung kadya sung sasmita | 
sarĕng dĕnnira gumuyu || 

26. Lan garwa Ni Purnaningsih | 
pangandikanira alon | 

baya sun dhatĕngan jalma luhung | 
kĕh praptĕng mariki | 
dene mau sun-mulat | 
wong rantap anĕng pagagan || 

27. Sun-duga padha mariki | 
samya sĕdya amardhayoh | 

nulya Ki Samurca praptĕng ngayun 
umatur tur uning | 
apan rinta ing Bustam | 
kang prapta sĕdya papanggya || 

28. Akathah ingkang umiring | 
tuwa anom lanang wadon | 
tingalira samya jalma luhung | 
kĕdhik sabatnĕki | 
kawistara ing cahya | 

Ki Adimuncar ris nabda || 

29. Mĕsĕm sasmita ing rabi | 
jarku apa nora linyok | 
lah sira kudura ĕstri jalu | 
karya-a sasaji | 
akonna mragat menda | 
lalawuhan kang prayoga || 

30. Nyamikan kang adi-adi | 
ywa kuciwa ing susugoh | 

kang liningan sigra angungukus | 
nuding pawongnĕki | 
kinĕn samya lah-olah | 
Kyadimuncar malih nabda || 

31. Maring santrinira katri | 

Ki Samurca Ki Murcaho | 

Murcogo katrinya pan tinuduh | 
samya (ng)gĕgĕlari | 

lampit miwah kalasa | 
anĕng ing pandhapanira || 

32. Tan adangu wus miranti | 

Ki Adimuncar lingnya lon | 
lah Samurca sira ingong tuduh | 
timbalana aglis | 

riningong Arundarsa | 
tutura yĕn sun dhatĕngan || 

33. Kang liningan mentar aglis | 
tan suwe dĕnnya kinongkon | 

Kae Arundarsa praptĕng ngayun | 
angandika malih | 

mring santri Ki Samurca | 
lah wus sira aturana || 

34. Kae jĕbĕng Arsĕngbudi | 
ngong-papage kang mardhayoh | 
nulya samya mentar praptĕng pintu 
Ki Samurca aglis | 

mĕthuk wau kang prapta | 

ngantos pawijilanira 


700 Mijil 

1. Ki Samurca laju angaturi | 
mring kang amardhayoh | 
yata wau kapĕthuk lampahe | 
matur andika dipun-aturi | 
ing rakanta nganti | 
salĕngkaning pintu || 

2. Anganthuki Kae Arsĕngbudi | 
lampahira gupoh | 

nĕtĕr ing pancadan pupunthuke | 
dhukuh Muncar sanginggiling dhikil | 
wus andungkap prapti | 
padhadhahanipun || 

3. Tan pantara lampahira prapti | 
parĕgolan panggoh | 
ingulukan-salam satĕkane | 
kang pra tamu samya angaturi | 
ngalekum-salami | 

nulya kĕrit mangsuk || 

4. Ingancaran lĕnggah ing pandhapi | 
sadaya tuwa nom | 

jalu ĕstri tata palungguhe | 

Ki Arsĕngbudi gupuh mangarsi | 
atur salamnĕki | 

Adimuncar gupuh || 

5. Sasalaman pupuji ing Widdhi | 
sarwi nambrama lon | 

pan binagyan ing karaharjane | 
amangsuli basukyanirĕki | 
dangu paguting sih | 
patĕkĕmanipun || 

6. Wus rinahab gya Mangunarsĕki | 
tur salamira lon | 
sinambrama saha basukine | 

Anggungrimang tur salamirĕki | 
wus sinung pambagi | 
karahayunipun || 

7. Nulya sira Kae Jayĕngrĕsmi | 
tur salam mabukoh | 
rinahaban sarwi pambagyane | 
wusnya nulya Kae Jayĕngragi | 
tur salamira ris | 

binagyan sadarum || 

8. Nulya pra waela ganti-ganti | 
ngabĕkti sarya nor | 

nulya Pariminta Sĕh Modange | 

Ki Piturun miwah para santri | 
samya atur bĕkti | 
sadayanira wus || 

9. Tata dĕnnira sami alinggih | 
jalwĕstri samya nor | 

Kae Arsĕngbudi lon ature | 
marma kakang kawula tutuwi | 
mariki umiring | 
putra kalihipun || 

10. Jayĕngrĕsmi lawan Jayĕngragi | 
samya lalana-ndon | 

lami anĕng pangumbaran rĕke | 
kang punika para putra singgih | 
kakang Rundayĕki | 

Bayi Panurtĕku || 

11. Ingkang dipun-ulati ing nguni | 
suta lanang wadon | 

panggya jĕnĕk nĕng Wanantakane | 
kuwu lawan Ki Sĕh Amoragi | 
antaranya lami | 
sampun gangsal ungsum || 

12. Mangkya samyarsa mantuka maring | 

Wanamarta dhukoh | 

marma kawula lan sadayane | 
samya tumuturing-putra kalih | 
sami dĕnnirĕki | 
dĕnnyarsa tĕtĕmu || 

13. Marang kakang Kae Rundayĕki | 

Dimuncar lingnya lon | 
manawi Allah amarĕngake | 
benjange yĕn saĕstu lumaris | 
mumpung parĕngnĕki | 
kawula tumutur 1 1 

14. Langkung suka kang samya miyarsi | 

Kyai Muncar mĕngko | 

arsa marang ing Wanamartane | 

Kae Adimuncar lingira ris | 
mring kang putra kalih | 
dhuh sutĕngngong bagus || 

15. Sampun tata-tata angakĕni | 
ambapa maring ngong | 

nging pun bapa sangĕt balilune | 
dĕrĕng sagĕd budi anyukupi | 
pan dawaning angling | 
sakĕh anak putu || 


< Serat Centhini Jilid 12 - Halaman : 128 > 


16. Sukur kewala yĕn kaki-kaki | 
mring para nom-anom | 

wau kang pra tamu sadayane | 
samya anor palinggihannĕki | 
tumungkul ĕstu jrih | 
kurmating sĕpuh || 

17. Ki Sĕh Adimuncar ciptĕng galih | 
dangu dĕnnira non | 

marang ingkang para tatamune | 
langkung trustha sukanirĕng galih | 
aprasasat kadi | 
kabanjiran madu || 

18. Yata pasugatannya mangarsi | 
hnampyĕng wong wadon | 
nyanyamikan lah-olahan adĕn | 
myang wowohan ingkang manis-manis | 
miwah wedang kopi | 
mamanisanipun || 

19. Miwah dawĕgan wilis sumaji | 

Dimuncar lingnya lon | 
ngancarani marang pra tamune | 
lah suwawi yayi Arsĕngbudi | 
lan ing ngriku sami | 
sarating alĕsu || 

20. Sawontĕnipun anĕng wanadri | 
parĕrĕming awor | 
sumapala tan pati mungguhe | 
kang liningan sami angalapi | 
sasĕnĕngirĕki | 

jalwĕstri amulung || 

21. Wusnya antara dĕnnya nyanyamik | 
ing wanci surya yom | 

nuksmĕng kisma andungkap Mahribe | 

Kae Adimuncar lingira ris | 
sumangga mrih Mahrib | 
nĕdhĕngira wĕktu || 

22. Kang ngancaran dhangan turirĕki | 
jalu ĕstri gupoh | 

samya maring masjid pahĕrane | 
myang pra santri kathah sadayĕki | 
wus sira susuci | 
mangsuk ing masjid gung || 

23. Wusnya adan sunat pĕrlu Mahrib | 

Kyai Muncar gupoh | 
ngancarani marang sadayane | 
angimami lĕnggana turnĕki | 

gya Dimuncar nuli | 

angimami wĕktu || 

24. Ilhar kewala wawacanĕki | 
surat kang winaos | 

wusing Patekah Kulyak-kayune | 
Idaja-a rĕkangat kang akir | 
antaraning Mahrib | 
prapta Ngisanipun || 

25. Tĕkĕng wĕktu Ngisa dĕnnya bĕkti | 
bakda amamansoh | 

pragat puji dhikirira kabĕh | 
maca salawat salaman sami | 
sakĕh santri alit | 
mudhun sing masjid gung || 

26. Nulya samya kang para kinyyai | 
luwaran saking (ng)gon | 

kondur marang wismĕng pandhapane 
miwah kang pra waela tan kari | 
prapta tata linggih | 
ring (ng)gyannira wau || 

27. Ki Sĕh Adimuncar ngandika ris | 
ring garwanira lon | 

e Purwaningsih paran wus mangke | 
(ng)gĕnta ngrukti pasugatan tami | 
lamun wis dĕn-aglis | 

(ng)gyannira ngungukus || 

28. Saosĕna saananirĕki | 
kang liningan gupoh | 

mudhun saking pandhapa nulya ge | 
nuduh santrinira jalu ĕstri | 
kinĕn nampa aglis | 
rampadan mangayun || 

29. Wus tinata sadaya nĕng ngarsi | 
magana mĕgolong | 

liwĕt tambra lawan kĕbuline | 
jangan bĕcĕk mĕnir pĕcĕl-pitik | 
lan pindhang kĕbiri | 
brongkos tumtim mangut || 

30. Susujĕnan srĕgan limpa ati | 
pal-puk dudu kolor | 
dhĕndhĕng gĕpuk gorĕngan lan age | 
dhĕndhĕng panjĕn sarundĕng lan ragi 
lidhah ĕmpal kisi | 

bĕtutu bon rĕmus || 

31. Ayĕm manjangan asin sisili | 
basngĕk blĕbĕt opor | 
sambĕl-gorĕng utak lan balure | 
gĕcok pĕncok lombok kĕncĕng pĕtis | 

lalaban mawarni | 
sangkĕp sadaya wus || 

32. Pra waela sinaji pribadi | 
rampadan rinoyom | 

Kae Adimuncar lon wuwuse | 
lah suwawi yayi Arsĕngbudi | 
lan Cariksutrĕki | 
nak Malangkarsĕku || 

33. Anak jĕbĕng Mangunarsa tuwin | 

Jayĕngrĕsmi karo | 

Jayĕngraga miwah sadayane | 
jalu ĕstri suwawi awijik | 

ing ngrikuwa sami | 
kewala akĕmbul || 

34. Gupuh dĕnnira sami wawanting | 

(n)dan bukti aroyom | 
langkung pakantuk ing panadhahe | 
wus antara dangunira bukti | 
aluwaran sami | 

sadaya tuturuh || 

35. Gupuh ingkang samya nglaladĕni | 
jalwĕstri anglorod | 
sinungakĕn santri pamburine | 
wus warata kabĕh nutug bukti | 
gantya kang sumaji | 
nyanyamikanipun || 

36. Tinatĕng aglar anĕng ing ngarsi | 
mawarna sri tinon | 
wowohan lan lah-olahan adĕn | 

Kae Adimuncar lingira ris | 

lah ngriku suwawi | 
mamangsĕganipun ]| 

37. Gupuh kang liningan ngalap sami | 
sasĕnĕngira lon | 

lah-olahan miwah wowohane | 
ingkang nginum wedang srĕbat kopi | 
nutug sakarsĕki | 
kang nginang myang udud || 

38. Ki Sĕh Adimuncar ngandika ris | 
manira yun anon | 

Kyarsĕngbudi ingkang pundi mangke | 
putranipun kakang Rundayĕstri | 
ingkang asisilih | 

Tambangraras nĕngguh || 

39. Arsĕngbudi wacananira ris | 
paduka atakon | 

putranipun kakang Rundayane | 
ingkang sami lalanan-ndon anis | 
kang dipun ulati | 
ing sudarmanipun || 

40. Kae Bayi Panurta ing uni | 
lawan ingkang wadon | 
singgih suta katiga ĕstrine | 

Tambangraras kang garwa Mongragi | 
jalu Jayĕngrĕsmi | 

Jayĕngraganipun || 

41. Kalih sampun sami among-rabi | 
trĕsna tan kĕna doh | 

labuh mendra tan etang bayane | 
anging Tambangraras kang piningit | 
sihing jalma lĕwih | 
kang asih jujuluk || 

42. Wastani waela Selabrangti | 
winong ing Hyang Manon | 
jalar saking laki nugrahane | 

Mongraga kang siniyan ing Widdhi | 
siswanta sawiji | 

Ragasmara nĕnggah || 

43. Wus tan bastu angganya inapti | 
wĕnyahing pandulon | 

anĕng Jurang Jangkung Palanggate | 
wus bangsa lus ganale kawuri | 
piniji ing Widdhi | 
lan pribadinipun || 

44. Pangkating atitah wus Utadi | 
nujĕmba salihos | 

kadwi jalu katiga ĕstrine | 

Sĕh Mongraga Sĕh Mangunarsĕki | 
katri Rancangkapti | 
dadya semahipun || 

45. Ika Ki Sĕh Gungrimang puniki | 
ngulama nom kaot | 
punapinggih mĕkatĕn Ki Jĕbĕng | 

Ki Sĕh Mangunarsa turira ris | 
kasinggihan ugi | 

saĕstu kadyĕku || 

46. Datan wontĕn kang ninang sasiki | 
pan inggih sayĕktos | 

wus tan kengang ginampil panggihe | 

Sĕh Mongraga wus ahli awingit | 
amba tan (n)dungkapi | 
ahline ngaluhung || 


< Serat Centhini Jilid 12 - Halaman : 132 > 


47. Ki Sĕh Adimuncar duk myarsa ngling | 
tyasira sumrowong | 

langkung sukurira ing angĕne | 
angling malih marang Arsĕngbudi | 
ĕnggĕh ta lah yayi | 
ngagĕsang puniku || 

48. Ingkang sinung kaluwiyan dening | 

Hyang Ingkang Murba Non | 
singgih datan wontĕn sanepane | 
ingkang sinung kakurangan dening | 

Hyang kang Maha Sukci | 

tan na ĕmbanipun || 

49. Sabab saking punapi kadyĕki | 
eloking Hyang Manon | 

paran kodrat myang iradat mangke | 
cara Jawa lir apasti pasthi | 
ingkang pasthi ĕri | 
pasthi sujĕnnipun || 

50. Ala landhĕp susujĕn kinardi | 
landhĕping ri wus pon | 

duk wĕtune pan wus landhĕp dhewe | 
kodrat lawan lan dĕn-iradati | 
tan nganggo dĕn-ngoti | 
ĕri landhĕpipun || 

51. Kadi ta kang nokitakĕn sami | 
kadarilah karo | 

kajaba rilahing wong ambĕge | 
awit dening kadarilahnĕki | 
wontĕn ingkang dadi | 
kaluhuranipun || 

52. Miwah kang kajaba riyah jalmi | 
dadya pĕs lwih asor | 

ana kang dadya kaluhurane | 
puniku yayi saking punapi | 
kalihe pan sami | 
tan kĕna tinantu || 

53. Arsĕngbudi mĕsĕm turira ris | 
singgih mangsa borong | 

ingkang masthĕkakĕn ing panggawe | 
kabageyan sokur luhur pinanggih | 
awon pĕnĕd tuwin | 
bĕnĕr lawan luput || 

54. Jalar saking takaburirĕki | 
saliring rumĕngkoh | 

tan pae lan ambĕg kang prasendhe | 
barang ing panggawe tan nglakoni | 
darmi lumawani I 

panggawe kang tinut || 

55. Pan wus tĕpĕs titahe Hyang Widdhi | 
kang samya linakon | 

ing kawulaning Hyang sadayane | 

Kae Adimuncar angling malih | 

Sĕh Mangunarsĕki | 

Ke Jĕbĕng ing ngriku || 

56. Dugĕkĕna surasaning ngĕlmi | 
kang tĕkĕng sajatos | 

aywa ninang lan Dalil Kadise | 
basa kang puniku wau ugi | 
anor kang sinung ling | 
turira lir madu || 

701 Dhandhanggula 

1. Ki Sĕh Mangunarsa mĕdhar jati | 
rĕke singgih sabda kang punika | 
yĕn winulad ing sarake | 

apan pasthi puniku | 

wus tan kengang awĕh gumingsir | 

tan kadarbe ing kita | 

sadayaning makluk | 

nĕng pribadining Pangeran | 

singgih sipat iradat kodrating Widdhi | 

tan silih-sinilihan || 

2. Kodrat ijadu kuli munkinin | 

lirnya ingkang kodrating Hyang Suksma | 

kang nganakkĕn sakathahe | 

ing mungkin sadayĕku | 

iradat kubah sis suhulli | 

mukinin tĕgĕsira | 

iradat puniku | 

masthi sakĕhing mukinnya | 

kang papasthĕn wontĕn ing kalih prakawis | 

satunggil nĕng mualak || 

3. Mĕnggah papasthĕn satunggal malih | 
papasthĕning ing dalĕm mubaram | 
luhuring mualak rĕke | 

punika kang wus bĕstu | 
datan kengang ninang sadĕmi | 
paningaling kawula | 
tan tĕkĕng ing ngriku | 
liyaning janma kang wus man | 
sinung ilham kinapasakĕn dening | 

Hyang Kang Murbawisesa || 

4. Yĕn papsthĕning kita puniki | 
lamun maksih wontĕn ing mualak | 
dĕrĕng bastu papasthĕne | 
kenging sĕos lan durung | 

pae kang wus nĕng mukarami | 

papasthĕn tan kĕna wah | 

kirang lawan langkung | 

saking pasrah winalika | 

datan kengang ing akal kalawan budi | 

owahe kang mubaram || 

5. Nging tan pisah ing antaranĕki | 
papasthĕn mualak lan mubaram | 
marma makluking Hyang rĕke | 
apĕs kalawan luhur | 

datan kengang nampik amilih | 
namung lawan ihtiyar | 
pamilihing kalbu | 
tiwas tuwas nĕng ihtiyar | 
karananya ihtiyar puniku aip | 
tan kĕna dinaliha || 

6. Sangkaning dadya won pĕnĕdnĕki | 
marma punika kawula ngaral | 

tan wruh marang ihtiyare | 
wijining ala ayu | 
kang tumanĕm ing dalĕm budi | 
tan na tĕkĕng wĕkasan | 
paningaling kasdu | 
mung wruh wiwite kewala | 
datan uning wĕkasaning ala bĕcik | 
tangĕh dungkap ing tama || 

7. Adimuncar kapranan tyasnĕki | 
manthuk-manthuk kaprananing driya | 
kadya wastra tinarĕsĕh | 

langkung trusthaning kalbu | 
tyas tapakur sukur ing Widdhi | 
miyarsa rasa sabda | 
wus samya tawakup | 
ing tanggap tan ana ninang | 

Kyadimuncar ngling mring Kae Arsĕngbudi 
lah yayi mangangguran || 

8. Lagya ing wanci kaluruk siji | 
pĕnĕt sunat sambĕn tĕtrĕbangan | 
nanambung lĕk saprandene | 
katanggungan aturu | 

sami dikir maulud singir | 
madya ratri sih awal | 
dĕrĕng lingsir dalu | 

Ki Arsĕngbudi lingira | 

singgih langkung prayogi sami adikir | 

trĕbangan dhinulĕngan || 

9. Angandika malih maring santri | 
lah Samurca ngambila tarĕbang | 
tĕka pitu lan kĕntrunge | 
ingkang liningan gupuh | 

ngambil trĕbang tan dangu prapti | 
katur mring Adimuncar | 
alon dĕnnya muwus | 
ngriku yayi Arsĕngdriya | 
narĕbanga lan yayi Cariksutrĕki | 
myang anak Malangkarsa || 

10. Mangunarsa Anggungrimang uwis | 

Jayĕngrĕsmi lawan Jayĕngraga | 
sami kakĕntrungan rĕke | 
lalungsĕn awon nganggur | 

sami ojrat madyaning ratri | 

agupuh kang liningan | 

nyandhak trĕbangipun | 

nulya samya sinĕntakan | 

wong pipitu mangku trĕbangira sami | 

ginĕmbrang agĕmbrungan || 

Jilid 12 - Kaca : 103 

11. Ki Sĕh Adimuncar ngandika ris | 
yayi Arsĕngbudi lah sumangga | 
andika bawa talune | 

ingkang sinung ling gupuh | 

Arsĕngbudi sigra (m)bawani | 
laila hailalah | 

Allah Muhamaddun | 
ya Rasul mandun Mukamad | 
solalahu ngalahi wa askabihi | 
salawatu ngalena || 

12. Sinauran santri sadayĕki | 
jalu ĕstri ramya barung swara | 
asru gumuruh arame | 

gobyog trĕbang myang kĕntrung | 
nganyut-anyut tan na sarĕnti | 
ukĕl sajake rampak | 
rĕmpĕg tan (m)barĕnjul | 
swara sora sru kapyarsa | 
tangga desa parapat manca-limĕki | 
kagyat krungu tarĕbang || 

13. Kang wus turu kagyat padha tangi | 
dharakalan jalu ĕstri samya | 
nonton tarĕbang myang rare | 
kĕlayu ngajak (n)dulu | 
gumarudug aniningali | 

trĕbang mring Adimuncar | 

kang saking lor kidul | 

kulon miwah saking wetan | 

miwah prapta linggih baturing pandhapi | 

myang angadĕg ing latar || 

14. Talu wus antara dangunĕki | 
sinalahan suwuk kang tarĕbang | 

Kyai Muncar andikane | 

saprayoganipun | 
andhulĕngi salawat dhikir | 
ya bĕnĕr si Samurca | 

Murcabo sirĕku | 

lan Murcogo andhulĕnga | 

gagĕntĕna lawan dhayohira santri | 

Monthĕl sakancanira || 

15. Sĕtradrĕma lawan Santri Putih | 

Basariman miwah Imansĕca | 

Jatingarang kabĕh kuwe | 
emprak katĕlu-tĕlu | 

kang liningan sandika nuli | 

Arsĕngbudi abawa | 

Allahu Allahu | 
abarakallahu sigra | 

santri kabĕh jalwĕstri barung (m)bawani | 
gumuruh sri kapyarsa || 

16. Murcao Murcogo Samurca glis | 
wong tĕlu emprak ababrongotan | 
suka kang anonton kabĕh | 
kalangkung ramenipun | 
sruning trĕbang barung swara tri | 
kĕntrunge babanggĕnan | 
pong-pĕp tong-ting brang-brung | 
thung-plĕg thung-plĕg plak-blang pak-blang | 
pyung-pyĕk pyung-pyĕg pĕp-pĕp bah bah bah kupyik-pyik | 
prung-prung-brang dhung-brang dhung-brang || 

17. Monthĕl Sĕtradrĕma santri Putih | 
sumbu sinumbu dĕnnira emprak | 
tan miyatani gĕnine | 

dangu pandhulĕngipun | 
kang anonton bungah kapati | 
dĕnnya ababrongotan | 
tan pasah ing latu | 
nulya gantya kang angemprak | 

Jatingarang Basariman Mansĕcĕki | 
ramya bakar-binakar || 

18. Santri tani yutun empraknĕki | 
ya lir emprake santri balaka | 

Jayĕngraga ling jro tyase | 
kĕngĕtan duk ing dangu | 
anĕng krajan Wanamartĕki | 
kang rama darbe karya | 
kala amamantu | 

ing lakine Tambangraras | 

lan Mongraga kasukanira nuwuki | 

kang emprak salawatan || 

19. Kang juroni santri Jamal Jamil | 
ngutahakĕn kabudayan Karang | 

bisa karyĕraming akĕh | 
kathah sulapanipun | 
ngirapakĕn tamu ripangi | 
iku ukur kewala | 
tan mantra pandulu | 
prandene wong suka-suka | 
agawokan pangrasane wus ngluwihi | 
kang samya (n)dhulĕng emprak || 

20. Asasmita Kae Jayĕngragi | 
pagut kiringe marang kang raka | 
ingĕsĕman lĕlĕjĕme | 

antara dangunipun | 
wrata santri kang andhulĕngi | 
suwuk maca salawat | 
raryyan sadaya wus | 

Ke Adimuncar ngandika | 
anyarakkĕn nyamikan mring santri | 
wedang lawan panganan || 

21. Samya ngalap sasĕnĕngirĕki | 
wusnya aso dĕnnira mamangan | 

Adimuncar lon wuwuse | 

sapa prayoginipun | 

mĕngke ingkang andhulĕng singir | 

Cariksutra turira | 
anjawi puniku | 
singgih rinta pun Wilapa | 

Kyai Muncar mĕsĕm angandika aris | 
dene tĕka utama || 

22. Ipe-ngong si Wilapa ngojrati | 
dhasar wus rahabe biyĕn mula | 
andhulĕng ojrat singire | 

lan (m)bok-ipe yĕn rĕmbug | 
kang ngempraka salawat dhikir | 
singir suluk rinasa | 
sakadaring kayun | 

Nikĕn Wilapa turira | 

amba kinĕn inggih dhatĕng anglampahi | 

kawula tan lĕnggana || 

23. Adimuncar mĕsĕm sukĕng galih | 
nulya anyandhak tarĕbangira | 

(n)dan lĕkas bawa singire | 
anglĕlik swara ĕmpuk | 
anggĕragul gragul ngunani | 
kalungsĕn sawatara | 

tilasing abĕsus | 

krĕkĕle maksih katara | 

miwah gĕtas rĕnyah rume maksih thithik | 

kari-karĕn pasaja || 

24. Bawa tinampan sakĕhing santri | 
lailaha ilalahu Allah | 

Muhkamad Rasullolahe | 

asri sru swara barung | 
jalu ĕstri rĕmpĕg tan sarĕnti | 
anulya Ni Wilapa | 

(n)dan andhulĕng suluk | 
suluk Bĕthak kang rinasa | 
nuju sĕlĕh ing bawa nampani singir | 
mangkana kang winaca || 

25. Lĕkas adang Nikĕn Rara Sukci | 
lah ta apa kayunira adang | 
kayu panggĕtak kucinge | 
kaya panata rambut | 

lawan kayu panggugah santri | 

myang kayu kapandheyan | 

kayu prana kalbu | 

kalawan kayu angkatan | 

kayu mojar kalawan kang bĕksa rangin | 

lawan kayu kaotan || 

26. Yĕn binadhe wawangsalannĕki | 
kayu kang samya kinarya adang | 
klampis panggĕtak kucinge | 
surĕn panata rambut | 

kayu wungu panggugah mantri | 

kayu sĕmpu pandheyan | 

jatiprana kalbu | 

pan kayu tanjung angkatan | 

wunimojar dhadhap kang abĕksa rangin 

kluwih kayu kaotan || 

27. Lĕkas ngambil banyu Rara Sukci | 
lah ta paran banyunira kĕlan | 
banyu gĕlang ing jĕnthike | 

lan banyu anggung wuyung | 

lawan banyu awĕt ningali | 

banyu kontul-anglayang | 

banyu milyĕng mungsuh | 

lawan banyu kasĕpuhan | 

banyu gĕntha-dara banyu busana-di | 

lan banyu olĕh-karya || 

28. Yĕn binadhe wangsalanirĕki | 
bok pĕrawan banyunira kĕlan | 
kali gĕlang ing jĕnthike | 
udan kang agung wuyung | 
banyu sumur awĕt ningali | 
sumbĕr kontul anglayang | 
bĕlik mulyĕng mungsuh | 
banyu rawa kasĕpuhan | 

wangan gĕntha-dara sĕndang busana-di 
tĕlaga olĕh karya || 

29. Arĕramban mipik Rara Sukci | 
lah punapi janganira kĕlan | 
kang jangan wus sarwa duwe | 
lan jangan kadang sĕpuh | 
miwah jangan para umiring | 
myang jangan kapanasan | 
jangan munggĕng tĕnun | 

lan jangan rĕrĕn lumampah | 

jangan tungtung guyu jangan munggĕng pragin | 

jangan janma kang (ng)gĕntang || 

30. Dĕn-badheya wangsalannirĕki | 

Rara Sukci dĕnnira rĕramban | 
jangan kluwih sarwa duwe | 
gori kang kadang sĕpuh | 
kĕmirine para umiring | 
lodhoh kang kapanasan | 
lompong munggĕng tĕnun | 
ĕso rĕrĕning lumampah | 

asĕm tungtung guyu loncom munggĕng pragin | 
mĕnir janma anggĕntang || 

31. Karya lawuh sira Rara Suci | 
ulam punapi kang dipun-ulah | 
ulam kang tanpa pamitte | 
ulam katĕmu suwung | 

ulam datan awrat cinangking | 

ulam solahing bedhang | 

ulam pulih ngetung | 

ulam kapisah ing rowang | 

ulam sor-prang ulam angawula dadi | 

ulam kucĕm winada || 

32. Dĕn-badheya wangsalannirĕki | 
lalawuhanira kang dĕn-olah | 
balĕnyik tanpa pamitte | 

sapi katĕmu suwung | 

banthĕng datan awrat cinangking | 

lele solahing bedhang | 

cabuk pulih ngetung | 

kancil kapisah ing rowang | 

krawon sor-prang sĕmayi ngawula dadi | 

masin kucĕm winada || 

33. Ngupaya lalaban Rara Sudhi | 
lah ta punapi lalabanira | 
lalab tinutur padune | 

lalab angabĕn dhuwung | 

lalab tĕnging sarpa anĕnggih | 

lalab jodhoning bapa | 

lalab jaga mungsuh | 

lan lalab ingkang gumanda | 

lalab marga bunti kang sinjang kacakil | 

lalab pakoning lurah || 

34. Yĕn binadhe wangsalannirĕki | 

Rara Suci kĕh lalahanira | 
kĕcipir nutur padune | 
kacang angabĕn dhuwung | 
terong lĕnging sarpa puniki | 
lombok jodhoning bapa | 
tĕmu jaga mungsuh | 
kĕmangi lalap gumanda | 

pĕte marga bunti jingkol kang kacakil | 
cambah pakoning lurah || 

35. Nakĕr bĕras sira Rara Suci | 
bĕras punapa kang sira ĕdang | 
bĕras agung bungah bae | 
bĕras kang paksi pingul | 
bras pangundanging putrĕstri | 
bĕras kang kalingsĕman | 
bĕras sutĕng ratu | 

bĕras tan gĕlĕm dinuta | 

bĕras angling bĕras waluyaning agring | 

bĕras kĕmbang tirisan || 

36. Lamun binadhe wangsalannĕki | 
bĕras punapa kang sira ĕdang | 
sukanandi gung bungahe | 
kuntul lan paksi pingul | 
sambĕng pangundanging putrĕstri | 
campa kang kalingsĕman | 

utri suta prabu | 

mĕnthik tan gĕlĕm dinuta | 

wajar angling mariyi waluya agring | 

manggar kĕmbang tirisan || 

37. Rasaning kayu wujuding urip | 
urip makluk araling kawula | 
awis wah gingsir darbĕke | 

rip purbaning Hyang Agung | 
srah sumĕndhĕ wisasĕng Widdhi | 
kayu kayun Hyang Suksma | 
rip tan kĕnĕng lampus | 
rasaning bakaling jangan | 
kukuliban lalaban talining urip | 
kalawan rasa Suksma || 

38. Napas tannapas anpas nusupi | 
urip kita lawan pinanjingan | 
roh rokani jalaranne | 

bisa mrih ala ayu | 
sinung bisa ngalap sirĕki | 
kita kumambang kadya | 
sarah anĕng ranu | 
nut sakarsaning Hyang Suksma | 

lawan rahsaning banyu kita puniki | 
lawan roh rabaniyah || 

39. Pinanjingan rip kalawan gĕtih | 
marma kita kinarya bisobah | 
ihtiyar lawan rosane | 
kalawan angkat junjung | 
pangambilan kalawan dening | 
kuwasaning Pangeran | 
kamurahanipun | 
ginantungan agring waras | 
kuwat apĕsing kawula anyinggahi | 
rasahing bras binĕthak || 

40. Bĕras badan kita roh jasmani | 
minangka kandil saliring rasa | 
kang minulyakakĕn dene | 
akarĕp lawan lumuh | 
gĕmah rusak luluh sirnaning | 
tajalining bantala | 
sampurna ing ngriku | 
rasaning gĕni marmanta | 

kita kapanjingan rĕke roh ilapi | 
nur-cahya kang minulya || 

41. Kang murbani miwiti mĕkasi | 
tanggap diungkap ing sira Pangeran | 
kang sawiji ing lorone | 

urubing nugraha gung | 

ingaminan dadining puji | 

dandang adĕging iman | 

tan kĕna takiyur | 

kukusan sanggabuwana | 

bras paworing tataning sĕmbah lan puji | 

panyatoning tawĕkal || 

Jilid 12 - Kaca : 108 

42. Gunung sungsang panawunganĕki | 
sumyang wantuning ĕdad naraka | 
kĕkĕp maswintan panyanthĕl | 
ngaru guguring napsu | 

sat sumĕne ingkang sak-sĕrik | 

anamung karon eklas | 

tinokitan ngĕlmu | 

sumube cĕngĕnging driya | 

ikram mikrat munajat tubadil singgih | 

tanakke tumaminah || 

43. Numplak tangajul sangkaning trĕki | 
gunung sungsang sing jagad walikan | 
sumungsang bĕnĕr lungguhe | 

wus matĕng rasa luhung | 
pan kumutuk ambĕging puji | 
nĕng yan jagad gumĕlar | 
tan roro tĕtĕlu I 

maujud sakĕdhap netra | 

guntur sumarambah ngĕbĕki pratiwi | 

ĕnthĕng budi ihtiyar || 

44. Ilirira salsilahing dikir | 
niyup andaut angin wilayat | 
mĕt atise panas rĕke | 

nir sumuking bĕbĕndu | 

luwar saking rubedanĕki | 

kĕkĕs suhuling Sukma | 

ginolong wus junun | 

sampurna ngibadahira | 

winadhahan ing sumbul kĕcana-rukmi | 

katur sumanggĕng Sukma || 

45. Wus antara danguning asingir | 
nulya asuwuk maca salawat | 
ngaring-aring sadayane | 

Adimuncar lingnya rum | 
nora jamak ipeku iki | 
kasuwĕn babakannya | 

Wilapa kawlas-hyun | 
riwene kadi turasan | 

dĕnnirarsa raryyan kasusu tan kongsi | 
tatan ambruk kewala || 

46. Angling lan rowang lah santri Putih | 
wĕtonana wedang lan panganan | 
kang kurang nyanyamikane | 
sayah olah swara sru | 

kang liningan sigra angrukti | 

kang wedang pa-panganan | 

kang kalong winantu | 

samya ngalap nyanyamikan | 

wus antara ngaso dĕnnya ngaring-aring | 

Kyai Muncar ris nabda || 

47. Sapa ingkang anhulĕngi malih | 
ngĕntrung ripangi salawat ojrat | 

Ki Cariksutra ature | 

manawi pinarĕng hyun | 
rabine Sĕh Modang (m)bok Plangi | 
pan rahab ahli ojrat | 
singgih sabĕnipun | 

Kyai Muncar mĕsĕm nabda | 

lah nakbagus Sĕh Modang rabinirĕki | 

pĕnĕd kinĕn aojrat || 

48. Ki Sĕh Modang anolih ing rabi | 
sarwi muwus lah rubiyah sira | 
kinĕn andhulĕng ojrate | 
marang (n)Jĕng Kyai Sĕpuh | 

Ni Palangi matur ing laki | 
kawula pan sumangga | 

tan lĕngganĕng tuduh | 

Ki Adimuncar lingira | 

lah nakbagus Sĕh Modang sira kĕntrungi | 

ing ngriku pra nom-noman || 

702 Sinom 

1. Kae Sĕh Modang agĕpah | 
nampĕni trĕbangirĕki | 
pinangkyĕng dhĕngkul ginĕmbyang | 
laju lĕkas bawa singir | 

angĕlik swara manis | 
laila hal-balalahu | 

Mukamad Rasulloloh | 
tinampan sakĕhing santri | 
jalu ĕstri arĕmpĕg sajake padha || 

2. Sarta trĕbange gĕnturan | 
bĕbanggĕn lan kĕntrungnĕki | 

tung-pyĕg tung-pyĕg dhung-dhung dhung-brang 
pong-pĕg pong-pĕg tong-ting tong-gring | 
sĕlĕh sauran nuli | 

Nimbok Pĕlangi agupuh | 
ngadĕg andhulĕng ojrat | 
anglik swara rum amanis | 
rĕgas rĕnyah sĕmbada lan singirira || 

3. Agampang wong asĕmbahyang | 
nora angĕl wong angaji | 
pakewuhe wong agĕsang | 
angadu sukma lan jisim | 
tumpang susuping urip | 

akĕh wong bisa calathu | 

jatine nora nana | 

lir wong dagang madu gĕndhis | 

(ng)gih punika lampahe wong sarengatan || 

4. Lampahe wong tarekatan | 
atapa pucuking wukir | 

yĕn lintang Sukma parĕnga | 

amati sajroning urip | 

dadya nganyutkĕn ragi | 

liwung tan ana kadulu | 

mulane amartapa | 

punjula samining jalmi | 

pan linĕkas sĕdyane ingkang manungsa || 

5. Lakune wong kakekatan | 
sabar lila ing donyĕki | 
saksĕrik datan kaetang | 
wus mĕlok-mĕlok kaĕksi | 
raras ta dadi jati | 
ingkang jati dadi suwung | 
suh sirna dadya ilang | 
jalma mulya dadya jati | 

pan wus pathi ing tĕmbe manggih raharja 

6. Iku sukmanĕn ing driya | 
atasĕna jroning ati | 
kang aran Ni Simalalah | 
iku sira aja lali | 

aja pĕgat ningali | 

maring Hyang Kang Mahaluhur | 

lir tinulis ing ĕmas | 

lan kiyal ciptaning ati | 

kang pinanthĕng ing tingal isim talalah || 

7. Yĕn wus tĕtĕp jroning driya | 
awasĕna dĕn-kaliling | 

aja kaliru ing tampa | 

isim malalah puniku | 

ya ati sanubari | 

kalairing tulis iku | 

aja liyannya dhawak | 

ing sapangat aywa lali | 

ngadĕg lungguh yĕn taturon tingalana || 

8. Yĕn dalu kalawan siyang | 
ngrasa-a jisimirĕki | 
angrasa-a lawan Sukma | 
dĕn-ĕngĕt sajroning ati | 
aywa lali Hyang Widdhi | 
ing siyang kalawan dalu | 
aja anyipta dhawak | 
dhingin mangke tan pribadi | 

donya kerat pasthi kalawan Hyang Sukma || 

9. Dĕn-sami angawruhana | 
bisa wirasaning tulis | 
sampun katungkul pralambang | 
dĕn-sami wruhira maning | 
tulis ingkang agupit | 

kang bangsa Pangeran Agung | 

kang nama ing manungsa | 

olĕh jĕnĕng wali mukmin | 

ingaranan wong mukmin ingkang sampurna || 

10. Wontĕn ingkang kawarna-a | 
kang ngĕlmu kawan prakawis | 
kang kinarya ing kidungan | 
sarengat ingkang rumiyin | 
tarekat kaping kalih | 
kakekat ping tiganipun | 
kaping pate makripat | 
lohate dĕn-sisindhĕni | 

Lonthang-lonthang Ni Lonthang sulur kambangan || 

11. Wira-wiri wong sarengat | 
ngulari Sukma kang jati | 

kaping kalih Lonthang-lonthang | 

sulure babon upami | 

wong tarekat nalitik | 

ngulari Sukma kang luhung | 

ana Lonthang ping tiga | 

si Lonthang suluring kambing | 

lĕmpe-lĕmpe ngulari Sukma kang mulya || 

12. Iku lampahe tarekat | 

ana Lonthang-lonthang malih | 

si Lonthang suluring banyak | 

wus jangkĕp kawan prakawis | 

wong makripat upami | 

apan niyat lĕngur-lĕngur | 

marma ingkang makripat | 

tansah lĕngur-lĕngur nĕnggih | 

wus kapanggih kalawan jatining Sukma || 

13. Wus dangu antaranira | 

Pĕlangi dĕnnira singir | 
sinĕsĕg iramanira | 
gumuruh trĕbang swara tri | 
ngandhĕlong dĕn-salahi | 
suwuk salawat ping tĕlu | 
bung-bung-bung sĕlĕh trĕbang | 
aso samya ngaring-aring | 

sarwi kinĕn ngalap nyanyamikanira || 

14. Sira Kae Adimuncar | 
pangandikanira aris | 
mĕdhar rasaning wirayat | 
nokiling Dalil lan Kadis | 
mring Kae Arsĕngbudi | 
singgih yayi wontĕn kawruh | 
turunning pamanggiyan | 
satuhu-tahune yayi | 

ing agĕsang rasa wajib kinawruhan || 

15. Babipun kang nĕm prakara | 

kang dhingin cahya kang mijil | 
ingkang saking awakira | 

lir pendah ĕbun warnĕki | 

jroning (m)bun malĕkati | 

kadya mega paminipun | 

anĕng jroning malĕkat | 

puniku ujaring wardi | 

wontĕn malih cahya mĕdal saking lanang || 

16. Langkung kabagusanira | 
kadya kikilat ingĕksi | 
nĕng sajroning kajatmikan | 
praptanira angĕgĕti | 

lir gĕlap swaranĕki | 
lesannira mijil latu | 

kalawan netranira | 
aywa pagĕpokan yayi | 
rĕncanane pati yayi dĕn-prayitna || 

17. Ping tri malih cahya mĕdal | 
ingkang wilis saking dhiri | 
ana paksi kadya naga | 
amibĕr warnanya putih | 

lir kuda lampahnĕki | 

yĕn burak pangakunipun | 

aywa yayi pracaya | 

sami rĕncananing pati | 

kang kaĕksan marga ingkang luwih sasar || 

18. Kaping pat kang katingalan | 
jalma asigid awingit | 

lir andaru mawa jwala | 

pan sarwa luwih sinakti | 

ywa pagĕpokan yayi | 

tunggal rĕncananing lampus | 

ping lima kang katingal | 

pĕpĕtĕng lwih anglimputi | 

jroning pĕtĕng ana sarambut salĕmbar || 

19. Wajib kang tyas sinuciyan | 
kaping nĕm cahya kang mijil | 
kadi kayu anyĕkakah | 

kang nĕng sorring oyot singgih | 

sastra mualak yayi | 

papasthĕn dungkap ing ngriku | 

yĕku anaksĕkĕna | 

lawan mubaraming Widdhi | 

yĕn wus pagut tuwin mualak mubaram || 

Jilid 12 - Kaca : 112 

20. Yĕku wajibing paningal | 
wus sidik amanat tablig | 
doh gidib kiyanat kikmat | 
muslimi ĕnggon sawiji | 
sampurnaning kadadin | 
pratandha cihnaning ngriku | 
wontĕn malih rinasa | 
paran gyantaraga iki | 

kang supadi pasrah ing raga sampurna || 

21. Masjid kang samar punika | 
pajimataning pra wali | 
pangucap kita sarengat | 
tarekat pamyarsa-mami | 
hakekat tingal-mami | 
makripat pangambu-ningsun | 
yayi lamun tan wruha | 

ing pati kalawan urip | 

pĕrlu wruhing gĕsang wajib wruh ing pĕjah || 

22. Kang winusmaning Hyang Sukma | 
pon Sukma dhawakirĕki | 

pundi sajatining Sukma | 
kang ingupamakkĕn singgih | 
kula kalawan Gusti | 
ujare puniku jumbuh | 
kula ingaran Sukma | 

Suksma ingaran kulĕki | 
kadipundi yayi kajatĕyanira || 

23. Ingkang tan lawan upama | 
kang pasthi muntalĕknĕki | 

Ki Cariksutra turira | 
sumangga kakang Kiyai | 
kewala ngong umiring | 
mangsa lyanna kang pamangguh | 
rĕke kang padungkapan | 

tan kenging rinĕbat ing ngling | 
bokmanawa lir caritaning dhadhalang || 

24. Yaksa nujuming alĕngka | 
duk paduta wre Maruti | 
nginginte mring gĕdhong taman | 
papaumaning rasĕksi | 

lagya gunĕm satra-di | 
palĕpasanirĕng kawruh | 
ing pati manggih swarga | 
wus bipraya pra winĕgig | 
wontĕn ingkang salaya asalah sabda || 

25. Adhadhag saking jalaran | 
pradondi arĕbut yĕkti | 
samya wawan-wawan ujar | 
ngugĕm pakĕme pribadi | 
kabangan liru pikir | 

ditya bramantya toh martyu | 

purwakanira gama | 

rarasan gama mulya-di | 

ngadu gama wĕkasan ngadu gagaman || 

26. Tĕmah dadya pipisahan | 
tuju wontĕn kang ngrarapih | 
gumuyu Ki Adimuncar | 
mangsa makatĕna yayi | 
sĕtun benjang sakĕdhik | 
pedah ngancak budinipun | 

(n)dadĕkakkĕn graita | 
muwuhi lĕpasing kapti | 

prayogi kang salaya mindhak utama || 

Jilid 12 - Kaca : 113 

27. Kadi-punĕndi anakmas | 

Ke jĕlĕng Mangunarsĕki | 
mungguh lĕlawĕdanira | 
ngĕlmu rasa kang sajati | 

patitising kadadin | 
ing urip tumĕkĕng maut | 
ingkang tanpa karana | 
ibarat kewala mati | 

kang sajati wus tan na ngaranni pĕjah || 

28. Kewala ngalih panggĕnan | 
basa kang punika singgih | 
lĕlĕjĕme kajatĕyan | 

sira ngagĕsang puniki | 

Ki Sĕh Mangunarsĕki | 

alono dĕnnira matur | 

mangsa borong sumangga | 

ing paduka amalimping | 

rĕhning ngĕlmi rungsit tan kenging ginanal 

29. Sasĕngkĕraning oliya | 
rarasan roroning tunggil | 
upami kasa bantala | 
bumi ingaranan langit | 
langit ngaranan bumi | 
dene sangĕt salang sĕngguh | 
wa-punika sumangga | 
waspadĕng wangsulaniki | 
sajatine bumi punika akasa || 

30. Jatining langit pan kisma | 
samanya kadi-punĕndi | 
lĕlĕjĕming rasa sabda | 
kang sinumpan ing Otadi | 
kula kalawan Gusti | 
botĕn wontĕn bĕntĕnipun | 
tan pae pinĕkannya | 
kajumbuhaning kajatin | 

punika kang rinĕmpit para nujĕmba || 

31. Inginte dalu lan siyang | 
pagute kawula Gusti | 
rahipun Gusti tan kula | 
tuwin tan kula Gusti | 
yĕn parĕng andungkapi | 
singgih kajumbuhanipun | 
luluh kalihe purna | 
brastha wus tan maujudi | 

kula Gusti Jumnĕng wus tan kawistara || 

32. Sinĕnĕt anĕng ing driya | 
winangwang sajroning cĕrmin | 
paesan cahya jatmika | 

ing makamilĕn sajati | 
kasucyaning sajati | 
ahyan-sabitah ing ngriku | 
lan ahyan karijiyah | 
makatĕn sĕnĕting urip | 

lawan sasĕnĕtaning pati punika || 

33. Ingkang ingupamakĕna | 
ngagĕsang kalawan pati | 
jumbuhing Gusti kawula | 
kang urip sawiji pati | 
pati sawiji urip | 

urip kawmh patinipun | 
pati kang manggih gĕsang | 
dadya tan kula tan Gusti | 
inggih Gusti ya kula dhawakira || 

34. Waktu ing dina nalika | 
jumaating para wali | 
anĕng ing jaman kanĕngan | 
amati sajroning urip | 
uripe wujud pati | 

pati patitising kalbu | 

kabule kablotama | 

karamat sihirĕng Widdhi | 

kang tan cambor kalawan ngamdi kawula || 

35. Wiji-wijining priyangga | 
ring sira Pangeran jati | 
kajatmikaning sanetya | 
sasuta sasipta yĕkti | 
anging cĕgah inangling | 
anyatur wuwus kang uwus | 
wiraos tanpa karya | 
malah mandar antuk sĕrik | 

sabab bakal angĕl datan kinawruhan || 

36. Wontĕn tambanging wirayat | 
lid raosing Dalil Kadis | 

Ywang Agung akarya swarga | 
walmanna tupil pirdosi | 
bil-jabul minannari | 

pil willulli dalikaksu | 

wa minannar welulla | 

bil jabul janat pirdosi | 

cinarita jroning swarga wontĕn swarga |] 

37. Ananing swaga punika | 
ing kijannara kajakim | 
nĕnggih sajroning naraka | 
pan wontĕn naraka malih | 
singgih makotĕn ugi | 
naraka kijab swarga kung | 
tanasube kang swarga | 
nĕng jatining narakĕki | 

kang naraka anĕng jatining sawarga || 

38. Wong kang sinung ahli swarga | 

tawĕkal sukur lĕstari I 

ngambah tirahing naraka | 

ngĕningkĕn tyas kang sak-sĕrik | 

tĕmah manjing swarga di | 

makatĕn malih kang sinung | 

kĕkĕl anĕng naraka | 

swarga katingal rumiyin | 

bungah-bungah ngambah sumĕngah bidĕngah || 

39. Katĕmbĕn myat kaendahan | 
mimilih ingkang dĕn-(ng)gonni | 
kaya-kaya tumuliya | 

anĕng sawarga kang adi | 

de sampun dĕn-lintangi | 

tĕmah tibĕng naraka gung | 

samantĕn malih tekad | 

tan wruh (m)bok angĕling urip | 

ing tĕkaburi pakewuh ginagampang || 

40. Mĕmpĕng mampang mumpung dira | 
bahyane tan dĕn-kawruhi | 

marma kang para wus tama | 

wrat angĕl kang dipun-budi | 

beda badan-kitĕki | 

kur kewala mara kalbu | 

niyate tan tumĕka | 

marang marganing kadadin | 

dadya datan nganjat padungkapanira || 

41. Naraka ingkang minangka | 
cobaning Hyang Maha Sukci | 
sintĕn sawijining kula | 
tawĕkal nangga prihatin | 
papanasing kang dadi | 

sor panasing agni murub | 
tinumama ing manah | 
manuh-munah anggĕsĕngi | 
sukasukur mrih mati sajroning gĕsang || 

42. Tan rasa wrating sarakat | 
sudra papa ing ngapapin | 
sakĕhing panca-bancana | 
tampĕking panas tan pĕrih | 
lir pendah wonging dami | 
dadya wos gya ginalĕpung | 
kĕh babaring kadadyan | 

tan mĕmpĕr warnaning nguni | 

wus binedakakĕn ing Hyang Maha Mulya || 

43. Sabab wus tĕkĕng kasidan | 

(n)dungkap babaring kajatin | 
tumĕka ingkang sinĕdya | 
sacipta tan kaping kalih | 
winusman ing Hyang Widdhi | 
tan na tyas sak-sĕrikipun | 

wahyu bangsa oliya | 
wiwinih asih ing Widdhi | 
sakalangkung asru subrataning Sukma || 

44. Lagyĕng tadhah rajah tamah | 
ngĕnirkĕn salir donyĕki | 

tan ana kang winikalpa | 
singsal pingiling kal mingsil | 
ingkang makatĕn ugi | 
abangsa gomulralimun(?) | 
wus man ing jalmotama | 
papa cipta rahmat-jati | 

tan kacambor lyan ing Hyang Kang Maha Mulya || 

45. Sira Ki Sĕh Adimuncar | 
myarsa sabda rasa rĕmpit | 
winĕdhar ring kajatĕyan | 

-nira kang ngĕlmu ginaib | 
sasurasaning ngĕlmi | 
sadaya tanggaping kalbu | 
asukur suka rĕna | 
marang Sĕh Mangunarsĕki | 

Adimuncar ngrasa kasoran ing driya || 

46. Pupuji angalĕmbana | 
kawruh wus ambĕg Otadi | 
taruna ing ambĕk-tuwa | 
datan mangang ing pandalih | 
wau wancining ratri | 
sĕdhĕng wus anggagat bangun | 

Kae Sĕh Adimuncar | 

alon ngandika mring rabi | 

lah wus sira rubiyah ngukus-ngukusa || 

47. Karya nadhah sĕsĕmĕkan | 
mupung sih awaling enjing | 
kang garwa matur sandika | 
bĕbĕthak karya sasaji | 
anganor angling malih | 
maring Sĕh Mangunarsĕku | 

Kae jĕbĕng sumangga | 
sami awĕktu mring masjid | 

mupung maksih awal utama sĕmbahyang || 

48. Dhangan ingkang ingancaran | 
kang pra tamu jalu ĕstri | 
samya mijil mring pahĕran | 
wusnya dĕnnira susuci | 
malbĕng masjid gĕng sami | 
ing wĕktu salat Subuh | 

Mangunarsa ngancaran | 
majĕng kinĕn angimami | 

Mangunarsa mangarsa ngimami salat || 

49 . 


Aniyat usalinira | 
eklas tyas tibaning takbir | 
nyamlĕng pangagĕngannira | 
pendah gong tinabuh muni | 
jĕnggunge tan sarĕnti | 
parĕng lan panabuhipun | 
unine tan katingal | 
srining uni tan kakalih | 
panglĕpasing munya sru panglamat sirna 

50. Wus andadĕkkĕn niyat | 
kasdu takrulira takyin | 
patitis tibaning ikram | 
mirit munajat tubadil | 
ing ĕnĕngira ĕning | 
munggah kajatĕyanipun | 
angucap tanpa lesan | 
gumanti tanpa milihi | 

tarki wus tanajul wajah lan istitah || 

51. Langkung pasĕkat kir'atnya | 
sawusing Patekahnĕki | 
wacan Surat Idaja-a | 

dĕg rĕkangat ingkang akir | 

[-] | 

sawusing Patekahipun | 

wawacan surat Kasar | 

adĕge wus dĕn-Kunuti | 

tĕkĕng tahyat akir salam nulya bakda || 

52. Laju pupujiyanira | 
adikir suhuling Widdhi | 
anumpa donga utama | 
amine dipun-nasibi | 
purna bakda anuli | 
sasalaman sadaya wus | 
santri mudhun bubaran | 
saking masjid jalu ĕstri | 

Kae Adimuncar ngling mring santrinira || 

53. Hĕh Samurca amundhuta | 
sugata sarapan enjing | 
iya maring nyainira | 
kang liningan mentar aglis | 
mundhut sĕkul sasaji | 

Nikĕn rubiyah agupuh | 
anuduh pawongira | 

kerit rampadan mangarsi | 

wus tinata sangkĕp ulame mawarna || 

54. Ki Adimuncar ris nabda | 
suwawi ngriku awijik | 
sasarap mumpung aenjang | 
ingkang ngacaranan gipih | 

(n)dan lĕkas samya bukti | 

panadhahira pakantuk | 
antara dangunira | 
anutug kang samya bukti | 
aluwaran ambĕngira cinarikan 

55. Sinungkĕn pamburinira | 
pinarucah wus waradin | 
sadaya tan ana kurang | 
gĕng alit jalu lan ĕstri | 
wusnya dĕnnira bukti | 

Ki Adimuncar amuwus | 
marang ing garwanira | 
sira dĕn-abĕcik kari | 

ngong tan kĕna binastu enggal lawasnya || 

56. Aywowah kĕndhurinira | 

Jumuwahane mring masjid | 
santri myang magĕrsarinya | 
pardinĕn salat mring masjid | 
ing waktu aywa kongsi | 
muadah Jumungahipun | 
garwa matur sandika | 

Adimuncar angling malih | 

yayi Arundarsa lah sira mĕluwa || 

57. Iya ing salakuningwang | 
maring ing Wanamartĕki | 
titinjo kang Arundaya | 

Kae Bayi Panurtĕki | 
ngong tan anggawa santri | 
amung si Samurca iku | 
kang rayi aturira | 
inggih tan lĕnggana kami | 

Kae Adimuncar malih angandika || 

58. Lah Ke yayi Arsĕngdriya | 
sĕdhĕnge mupung sih ratri | 
umangkat mahawĕng marga | 
sadaya umatur aris | 
singgih langkung utami | 
ing karsa tumuntĕnipun | 
sukur Alkamdulilah | 
paduka karsa lumaris | 

samadaya suka nut sukuring lampah || 

703 Pangkur 

1. Yata Kae Adimuncar | 

angandika lah ya wus payo yayi | 
umangkat mupung ĕsuk | 
amrih ayĕming lampah | 

(n)dan umangkat saking pĕlungguhanipun | 
maksih rĕm-rĕm saput lĕmah | 
bakda Subuh dĕnnya laris || 

2. Tumurun nut padhadhahan | 
mijil saking padhukuhanirĕki | 
gumrah swaraning kang sawung | 
wancining mudhun sata | 

anjog palĕmparan sasabinahipun | 
nabrang lĕpĕn Pajambanan | 
nĕtĕr iringing palĕstrin || 

3. Sira Kae Adimuncar | 

Arundarsa lawan Ki Arsĕngbudi | 
miwah Ki Cariklsutrĕku | 

Kae Sĕh Malangkarsa | 

Ki Sĕh Mangunarsa Anggungrimangipun 
Jayĕngrĕsmi Jayĕngraga | 

Piturun Parimintĕki || 

4. Sĕh Modang myang pra waela | 

Ni Turida lan Nikĕn Rarasati | 
Rancangkapti malihipun | 

Palangi lan Wilapa | 

Ni Cĕnthini miwah para santrinipun | 

Ki Monthĕl lan Basariman | 

Samurca Sĕtradrĕmĕki II 


5 (Sĕrap surya sami wontĕn ing tĕlĕnging Wanakakas) 

Sadintĕn muput sami lumampah, namung kĕndhĕg salat Luhur tuwin Ngasar 
sarta dhahar. Sĕrap surya sami wontĕn ing tĕlĕnging Wanakakas ingkang kadi 
taman asri, mila lajĕng sami salat Mahrib sarta lĕrĕm ing ngriku. Dumadakan 
wontĕn tiyang kalihdasa sami dhatĕng, nĕmbung tumut sipĕng ing ngriku, 
katulak mĕksa botĕn purun, malah sami ngaturakĕn woh-wohan mawarni- 
warni. Dalunipun sami rĕratiban, dhikir suhul ngantos sami dhawah kantaka 
botĕn kantĕnan alang ujuripun. Nalika Ki Monthĕl nglilir, sumĕrap ing kiwa- 
tĕngĕnipun sima tilĕm sĕsĕnggoran. Sima kagĕt sami lumajar. Punika sima 
gadhungan kadadosanipun tĕtiyang ingkang sami nunut papan lan asung woh- 
wohan. Bakda Subuh rombongan mangkat malih, mĕdal wana sacĕlaking 
dhusun Kĕplĕng. Ing wanci lingsir surya ngancik tĕlĕnging Wanasaba, sami 
lĕrĕn salat Mahrib dumugi Ngisa. Gagat bangun mangkat malih ngancik 
laladan Wanamarta. Kapanggih Ki Nuripin ingkang panuju wontĕn ing 
tĕgalan. Ki Nuripin lumajar wĕwartos dhatĕng rabinipun, nanging bingung 
anggĕnipun badhe nyugata. Wĕkasan kabiyantu dening tangga-tĕpalihipun. 
Sasampunipun salat lajĕng kĕmbul dhahar ing pandhapi. Bakda Subuh Ki 
Nuripin atur priksa dhatĕng Wanamarta. 

II. Ing krajan Wanamarta Ki Bayi Panurta gĕrah dipun-tĕnggani Ni Malarsih, 
sampun katingal badhe waluya. Jayĕngrĕsmi, Jayĕngraga dalah rombongan 
dhatĕng adamĕl rĕnaning panggalihipun Ki Bayi kakung putri dalah para 
kulawarga. Pasugatan andilir. Para tamu kapondhokakĕn ing griyanipun para 
sadhĕrĕk, namung Sĕh Mangunarsa kapapanakĕn ing tajug. Dalu kataman 
Kur'an. Enjing bibar sarapan sami bawa-raos ngĕlmi. Sĕh Amongraga rawuh 
sakalihan kadhĕrĕkakĕn murid Ki Ragasmara, paring piwulang bab purnaning 
panĕmbah lan sanĕs-sanĕsipun. Wĕkasan para tamu sami mantuk kanthi 
babĕktan kathah. 

Ki Bayi gĕrah katĕngga garwa lan para kadang-warga. Sampun katingal 
sakeca sasampunipun dhahar rujak. Dumadakan Ki Nuripin sowan ngirid para 
putra lan tamu, andadosakĕn rĕnaning panggalihipun Ki Bayi sakalihan. Para 
tamu kapondhokakĕn ing griyanipun kadang-warga, namung Sĕh Mangunarsa 

ingkang kapapanakĕn ing tajug. Pasugatan ambanyumili, lajĕng kĕndhuri. 
Sontĕn kĕmpal ing pandhapi sami ngaos kasambĕt kataman Kur'an, 
kalajĕngakĕn bawaraos ngĕlmi. Ki Bayi kapengin kapanggih Sĕh Amongraga, 
makatĕn ugi sadaya para tamunipun. Sagĕd kalĕksanan, Sĕh Amongraga 
rawuh sakalihan kadhĕrĕkakĕn Ragasmara, paring piwulang bab jatining 
gĕsang, ananing Pangeran, dununging kawula Gusti, jatining sĕmbah lan 
Sukma ingkang kathah pralambinipun. Gagat enjing sami salat Subuh. Sĕh 
Amongraga sapandhĕrĕk wangsul dhatĕng kaĕnĕngan. Sasampunipun 
sarapan, para tamu pamit wangsul, kaparingan sangu babĕktan kathah. 

Kaca 118 - 255. 


Jilid 12 - Kaca : 118 

694 Dhandhanggula 

5. Santri Putih Imansĕca | 

Jatingarang sadaya kang lumaris | 
dadya salawe puniku | 

sri swaraning ngenjingan | 
paksi baranjangan manyar munya luhur | 
cingcingguling cuwiyunan | 
dhĕdhĕcu lawan srigunting || 

6. Cacangak gagak lan ĕngkak | 
bango-buthak cabak lan tuhu kolik | 
pĕrkutut putĕr drĕkuku | 
pĕtuking sawatara | 

jagigĕran munggĕng sawining patalun | 
sringing jangkrik-bĕring jongkang | 
mrak manguwuh nyangungongi || 

7. Lir tatanya parannira | 

baya marang ngĕndi ingkang pinurih | 

kĕlayu mring dhayohipun | 

iku kang padha mentar | 

asih tĕmĕn mring mitrane Kae Guru | 

lir tunggil sayayahrena | 

gĕmak wĕlung lir nauri || 

8. Lah ya iku wruhanira | 
marang Wanamarta Wirasabĕki | 
saking drĕngira wulangun | 
brata subratĕng mitra | 

lawan Kae Guru Bayi Panurtĕku | 
tumuturing sutanira | 

Jayĕngrĕsmi Jayĕngragi || 

9. Kang mĕntas andon lalana | 
matiraga anrang sucining kapti | 
lawase mung limang ungsum | 
midik nĕng Wanantaka | 

mangkya samya lan rabinira yun mantuk | 
mring karajan Wanamarta | 
wulanguning sudarmĕki || 

10. Marma iku pra ngulama | 

samya tumut saking gĕng trĕsnanĕki | 

blĕg-tupuk lir nambung wuwus | 

lah yan-yanane uga | 

yĕn lawasa dĕnnya tinjo iya patut | 

saking sih siniyanira | 

lan Ke Bayi Panurtĕki || 

11. Kadya mangkana isthanya | 

yata ingkang samya mahawĕng margi | 
napak pagalĕnganipun | 
lumintang pasabinan | 
nganjat ara-ara palunguranipun | 
wijiling Hyang Andakara | 
muryani sĕsining bumi || 

12. Wus lĕpas ing lampahira | 

manjing wana tumuruning jurang trĕbis | 
parang rong curi aparung | 
sumĕngkĕng pagĕnĕngan | 
pakĕtĕban ing wrĕksa gung wana sĕpuh | 
tĕpung tĕpang pagĕrotan | 
ambĕngak sru swaranyanjrit || 

Jilid 12 - Kaca : 119 

13. Barung sumraking cĕmara | 

myang kriciking wuluh mring ori anggrit | 
ingan wuwang angalurung | 
grĕng gĕnging wanawasa | 
ron kapusus ing braja sru kumarutuk | 
pang sĕmpal kaprapal singsal | 
sakol-ĕkol tibĕng siti || 

14. Kumrutuk lir tinutuhan | 

kwĕh sabawanira jroning wanadri | 
sato kewan kĕh kadulu | 
jajawi singandaka | 

kidang kancil manjangan maesandanu | 

uwa-uwa warangutan | 

ana mong malayu wingwrin || 

15. Madal pang rĕbut tuntungan | 

nĕbas milar ngalih panggonan mĕncit | 

wau ta ingkang lumaku | 

sakenjing anrang lampah | 

lingsir surya wus pidak-ro wancinipun | 

anon tirta ing lwah jurang | 

lumirap kadulu wĕning || 

16. Kasongan lĕmpĕnging jurang | 
kinayoman karoya lan sulastri | 
miwah wrĕksa rĕjasa gung | 
alon asri kawuryan | 

kadya amĕmengin raryyan kang lumaku | 
supadi mari katoran | 
rĕrĕp ulah pangabĕkti || 

17. Kapadhan sasmitanira | 

kang lumampah sumĕdya raryyan sami | 
parlu dĕnnya amrih waktu | 
angampiri talaga | 
pinujune pitulung amanggih ranu | 
samya tumurun ing lĕbak | 
prapta amahĕr-astuti || 

18. Mimilih (ng)gyan kang malatar | 

anĕng sela kumalasa miranti | 
wusira mĕt toya wulu | 

nulya ngangkat sĕmbahyang | 
pra waela ambabar mukĕnanipun | 
amakmum marang ing priya | 

Mangunarsa angimami || 

19. Wus antara dĕnnya salat | 

bakda Luhur paragat dĕnnya bĕkti | 

sasalaman sadayĕku | 

ngasokkĕn angganira | 

santri ngudhar-udhar pagendhonganipun | 

sĕkul ulam nyanyamikan | 

sinaosakĕn nĕng ngarsi || 

20. Pra priya lan pra waela | 
ingancaran samya akĕmbul bukti | 
toyĕng kalkun wus nĕng ngayun | 
sarĕng dĕnnira dhahar | 

wus antara nutug tan pati pakantuk | 
luwaran gya cinarikan | 
sinungakĕn ing pamburi || 

Jilid 12 - Kaca : 120 

21. Warata tan ana kurang | 

nutug tuwuk pra santri dĕnnya bukti | 

ĕnting sadayanira wus | 

miwah nyamikanira | 

samya ngalap jalwĕstri sasĕnĕngipun | 

rĕrĕm dĕnnira araryyan | 

Ki Adimuncar ngling aris || 

22. Inggih yayi Arsĕngdriya | 
ngaralipun kawulaning Hyang Widdhi | 
wong malbĕng jroning wana gung | 
prabeda wong nĕng wisma | 

apan dudu kaote tikĕl sapuluh | 
nĕng wana nir kawanĕnnya | 
nang wisma tan mutawatir || 

23. Punapi ingkang amawa | 

de tan beda siyang ratri sayĕkti | 
miwah padhang pĕtĕngipun | 
mĕlĕk netra pan sama | 
mung gĕrah lan atis tan na bedanipun | 
puniku kadi punapa | 


< Serat Centhini Jilid 12 - Halaman : 158 > 


Ki Arsĕngbudi ngling aris || 

24. Wadhaganipun kewala | 

dĕnnira jrih nĕng sajroning wanadri | 
sabab pisah jinisipun | 
lamun ta pribadiya | 
ing saĕnggonnipun tyasira tan purun | 
beda kang parĕk lan rowang | 
tyas suka tan mutawatir || 

25. Punapinggih wus mukayan | 
nakmas Kae jĕbĕng Mangunarsĕki | 
paran (ng)gih makatĕnipun | 

Mangunarsa ris nabda | 

kadi-kadi lĕrĕs ngling paduka ngumum | 
nging ngumuming wong jaman ngam | 
yĕn tan rinaosing ngĕlmi || 

26. Kang jaman jalma utama | 
datan ayun parĕk maring sasami | 
tyasira langkung tan sukur | 
cipta jrih myating kathah | 

lamun kawistarĕng janma datan kudu | 
kang dadya pirĕnanira | 
mimisah ngungsĕkkĕn dhiri || 

27. Datan amiliya papan | 

ing saĕnggon-ĕnggonnira pribadi | 
suka sukuring asamun | 
sunaring pribadinya | 
ngudi-udi mring lawan piyambakipun | 
muhung ing sira Pangeran | 
subrangta amati-ragi || 

28. Mati sajroning agĕsang | 

apan lumuh kasaksĕn ing sasami | 
singgih janma kang puniku | 
susunguting oliya | 
sĕnĕt anĕng kaelokan jatinipun | 
kang winusman ing Hyang Sukma | 
wiji pinijiyĕng Widdhi || 

Jilid 12 - Kaca : 121 

29. Bĕnĕh luwĕh kĕhing titah | 

kang puniku sĕmune wong kang siji | 
mumuji priyangganipun | 
mangeran ing dhawaknya | 
tan angloro Pangeran pandĕlĕngipun | 
makatĕn lĕlĕjĕmira | 
pangandikane (n)Jĕng Kyai || 

30. Gumuyu Ki Adimuncar | 

nora majas sumurupaning angling | 
nak jĕbĕng Mangunarsĕku | 
wus winahyu ing sabda | 

ing sasmita tan inang pasĕmonipun | 
bisa wĕh waluyaning tyas | 
tan mumucung ing sasami || 

704 Pocung 

1. Ingkang sinung wuwus Sĕh Mangunarsĕku | 
tumungkul nor sabda | 

botĕn makatĕn kiyai | 

amung rĕhning nambung samya raraosan || 

2. Yĕktosipun cĕgah makatĕn anggunggung | 
nangĕkkĕn bĕdĕngah | 

takabur anggĕmpur yĕkti | 

datan misil anggĕgĕmpalkĕn tyas tama || 

3. Pan gumuyu Kyadimuncar sarya muwus | 
jĕbĕng kasinggihan | 

kang kadya dera ingangling | 
manira sring katĕgor kanoran driya || 

4. Sakalangkung sukur manira ing kalbu | 
malih angandika | 

suwawi sami lumaris | 

sampun sĕdhĕng raryyan ngasokakĕn lampah || 

5. Sadaya wus rumojong ing karsanipun | 

(n)dan sami umangkat | 

waela ngawirya santri | 

manjat nĕtĕr iringe calangap jurang || 

6. Lon lumaku tĕkĕng irahing lulungur | 
marwĕng palĕngkĕhan | 
munggah tumurun linaris | 

lĕbak pundhung sinrang myang marga kang lĕmpar 


6 (lĕlampahanipun Ki Jatiswara lĕlana saking nagari Cĕmpa) 

III. Kacariyos lĕlampahanipun Ki Jatiswara lĕlana saking nagari Cĕmpa 
ngajawi, pinanggih Sĕh Amongraga sapandhĕrĕkipun. Jatiswara bantah 
kalihan Ni Selabrangti bab Islam lan kapir, sarta bab napi lan isbat. Gĕntos 
Jatiswara lĕlawanan kalihan Ragasmara, nakĕkakĕn asal-usulipun Jatiswara, 
winangsulan anaking sagawon, Amongraga numpangi, anaking asu bĕlang. 
Jatiswara lajĕng mĕsat sarta sumbar supados dipun-tututi, mila niyat nyobi 
kasĕktĕnipun Sĕh Amongraga, nanging tansah kawon, wĕkasan oncat 
nglajĕngakĕn anggĕnipun lĕlana. 

Ki Jatiswara ingkang brangti ing Hyang Widhi lĕlana saking tanah Cĕmpa 
ngajawi, angsal wangsit supados kapanggih Sĕh Amongraga. Sagĕd 
kapanggih, pitakĕn bab ngĕlmu, dipunladosi dening Ni Selabrangti, inggih 
punika bab Islam lan kapir, tuwin napi lan isbat. Gĕntos Ki Ragasmara 
nakĕkakĕn asal usulipun, Ki Jatiswara ngakĕn anaking sagawon, lajĕng Sĕh 
Amongraga numpangi, anaking asu bĕlang. Ki Jatiswara lajĕng mĕsat kapurih 
nututi lampahipun. Niyatipun nyobi kasĕktĕnipun Sĕh Amongraga. Ki 
Jatiswara ngambah gĕgana, Sĕh Amongraga ngrumiyini wontĕn ing 
satĕngahing mĕndhung, Jatiswara dados samodra, Amongraga sampun 
numpak baita kalihan pandhĕrĕkipun. Samodra kadadosanipun Jatiswara 
kaingsĕp dening latu ingkang mĕdal saking angganipun Sĕh Amongraga. 

Jatiswara dados barat, Amongraga pinanah supados tumuli ical, lan sanalika 
wontĕn rĕdi ing ngarsanipun. Sĕh Amongraga sapandhĕrĕkipun lajĕng 
dumunung ing guwaning rĕdi wau. Ki Jatiswara nyipta sawĕr sakalangkung 
agĕng, dipun-anciki Sĕh Amongraga botĕn sagĕd polah. Wĕkasan Ki 
Jatiswara lajĕng ngoncati, mĕsat nglajĕngakĕn anggĕnipun lĕlana. 

Kaca 256 - 263. 


Jilid 12 - Kaca : 122 

7. Lampahipun anusup galagah rayung | 
pangalang-alangan | 

lĕpas dĕnnira lumaris | 

tan arsa so andamng onjotanira || 

8. Wancinipun kang surya wus pidak pitu | 

(n)dungkap waktu Ngasar | 

anitik tan ana bĕlik | 

samya ngulat-ulat toya turut marga || 

9. Maksih laju tĕrkadhang dĕnnya lumaku | 
kĕh papagannira | 

ing wong dagang lan priyayi | 

wong ngĕbĕr myang Kalang-odhĕg gĕgilingan || 

10. Cĕnangipun tinabuh pating carĕnung | 
gĕndhinge Kĕcomang | 

kalange lanang nyindhĕni | 
mĕlang-mĕlung aba marong aku lena || 

11. Mĕsĕm dulu Jayĕngraga duk andulu | 
kalang kang cĕnangan | 

anĕng nginggilinganĕki | 
asasmita marang Kae Cariksutra || 

12. Tampĕng sĕmu Ki Cariksutra gumuyu | 
ngling sarwi lumampah | 

nimpangi kalang anggili | 

(ng)gih punika adate Kalang-odhĕgan || 

13. Bonange mung papat wong ro kang anabuh | 
sawontĕne nĕmbang | 

kang anĕng ngriku anggiling | 

kathah kĕdhik sadayanya dhudhan-dhudhan || 

14. Bojonipun pan tinilar anĕng dhusun | 
anĕnggani gaga | 

tĕgal pasabinannĕki | 

dĕnnya panĕn anĕbas siti irĕngan || 

15. Kang saungsum kalih ungsum tigang ungsum | 
sĕmangsaning jĕnar | 

pantune dipun-purugi | 
apapanĕn ngiras marang bojonira || 

16. Yĕn na payu nguyangakĕn parinipun | 
bojone tinilar | 

wĕnĕyan kewala pari | 

lamun anak-anak amĕdali lanang || 

17. Lamun sampun agĕng bobocahanipun | 
binĕkta bapaknya | 

odhĕg marang pundi-pundi | 
sadarbĕknya sinimpĕn anĕng odhĕgan || 

Jilid 12 - Kaca : 123 

18. Lamun sunu pawĕstri tan pinilalu | 
sinungkĕn byangira | 

bapake tan andarbĕni | 

ĕstri mĕlu biyung lanang mĕlu bapa || 

19. Pan wus ungkur-ungkuran ingkang lumaku | 
mangkana dangunya | 

dĕnnirojar turut margi | 

Jayĕngraga inggih-inggih aturira || 

20. Lampahipun sarwi ngulat-ulat ranu | 
nulya manggih toya | 

kalya lit ilinya wĕning | 

kali Garĕswangkit tĕlĕng wana Kamal || 

21. Gya tumurun nabrang kali watĕs dhĕngkul | 
raryyan patĕtĕran | 

kang simpar kumlasa radin | 

dĕnnya samya mrih sĕmbahyang waktu Ngasar || 

22. Mĕt toyastu kadas wus sadayanipun | 
amimilih papan | 

pasimparan kang asuci | 

wusnya manggya nulya samya salat Ngasar || 

23. Ngangkat parlu andadĕkkĕn niyatipun | 
purnaning panĕmbah | 

Ke Adimuncar ngimami | 
wus antara tartib tumaninahira || 

24. Akiripun tahyat asalam bakda wus | 
sampurna salirnya | 

pupuji myang donga dhikir | 
nulya samya sĕsalaman sadayanya || 

25. Ĕstri julu ngasokkĕn angganya rupuh | 
kang para waela | 

pĕpĕtĕk pada pribadi | 

ingkang lagya udud miwah amumucang || 

26. Alon muwus Ki Adimuncar tannya rum | 
marang santrinira | 

hĕh Samurca alas iki I 

apa iya siwĕre tĕlĕnge Kamal || 

27. Santrinipun umatur inggih puniku | 
pan ing wana Kamal | 

watĕse lĕpĕn punika | 

sapangalĕr sapangetan wana Kamal || 

28. Tĕlĕngipun pan inggih ngajĕng punika | 
wasta wana Kakas | 

mila ing lampah puniki | 

kĕdhik ragi kalajĕng mring pangalapan || 

29. Lĕrĕsipun animpang ing ngriku wau | 
wrĕksa sol ngrĕbatang | 

nimpang ngetan (n)jog Panjaring | 
nadyan gĕnĕng botĕn acakĕt padesan || 

30. Lamun wangsul sampun tĕbih kang kĕbanjur | 

Kyadimuncar mojar | 

kang ora-ora dĕra-ngling | 

lah ora wus ya marga kiye kewala || 

Jilid 12 - Kaca : 124 

31. Puluh-puluh thithik katanggungan laku | 
kadalon nĕng wana | 

tan ana dhukuh kaĕksi | 

wus bĕgjane kudu kadalon nĕng wana || 

32. Malih muwus mring para ri putranipun | 
yayi Arsĕngdriya | 

kadi-punĕndi puniki | 

rĕhning wanci surya wus ngakiring Ngasar || 

33. Paran laju punapa kĕndĕla dalu | 
nĕng ngriki kewala | 

kang masthi amanggih warih | 
yĕn lajuwa manawa tan ana toya || 

34. Karya wulu yĕn pot Mahrib Ngisanipun | 

Arsĕngbudi turnya | 

lĕrĕs karsanta kiyai | 

wa-samantĕn ing ngriku rĕmbaging kathah || 

35. Nambung wuwus sira Ki Cariksutrĕku | 
kula nut sumangga | 

laju nadyan kĕndĕl ngriki | 

Kae Malangkarsa nambungi wacana || 

36. Lĕrĕsipun kang dadya ing karsanipun | 

Ki Sĕh Mangunarsa | 

sinasmitan angling aris | 

lamun parĕng ing karsa laju lumampah || 

37. Prandenipun maksih siyang wancinipun | 
lamun wontĕn papan | 


< Serat Centhini Jilid 12 - Halaman : 163 > 


ingkang amĕnggĕr sakĕdhik | 
ngaulatan yĕn ta amanggiha toya || 

38. Duk myarsa tur Ki Adimuncar lingnya rum | 
rumojonging putra | 

lah ĕnggĕh tĕka priyogi | 

lah suwawi sapakantuking lumampah || 

39. Nulya laju manjat papĕrĕnganipun | 
pagrĕnganing wana | 

ing Kamal ingkang awingit | 

Selakakas tatĕlĕnge wana Kamal || 

40. Anut lungur ngancas pamĕnggĕranipun | 
wrĕksa yom angayang | 
trĕnggulung jambon kusambi | 

pilang laban maromangir katimaha || 

41. Waru sĕnu sengon plasa walikukun | 
pagrumbulan wana | 

pakĕtĕban langkung wĕrit | 

wrĕksa gung grĕng tan mobah dening maruta || 

42. Lampahipun tĕkĕng patĕlĕnganipun | 
wana Salakakas | 

angkĕre amartandhani | 

mawa ganda langkung rum amrik angambar || 

43. Yata wau lampahe amanggih ranu | 
lir arga patapan | 

sangkĕp lir sinari-sari | 

kayu uni andong-bang patramĕnggala || 

44. Cĕpaka-ndul argulo mĕlathi mĕnur | 
bakung puspanyidra | 
kumuning lan nagasari | 
anggrĕk-wulan sikatan pacar-we noja || 

45. Kalak gadhung kang suka angsana tanjung | 
pakucuran tirta | 

bĕbĕngane binotrawi | 

dening sela rimbag kosok pan pinrada || 

46. Lining ranu lumawan mring sor sumĕmbur | 
nranging pandhan rangkang | 
andhodhĕng pudhak sisili | 

ngĕngĕl kĕngĕl kadya dyah kĕsisan sinjang || 

47. Kang maĕnu laju tumama ing ngriku | 

Kamal Calakakas | 

puniku sajatinĕki | 
pangrasa-manira Dwija Kiliraja || 

48. Kadang sĕpuh-ira Prabu Kĕlatbau | 
sang Pandhita-rara | 

nĕng Wanantaka mimidik | 

ing mangkya wus nĕluman tan kawistara || 

49. Kang atunggu tilas panambutanipun | 
patarukan dadya | 
pakĕkĕsaning mong sami | 

ing satĕlĕng kĕndhĕnge tan kambah janma || 

50. Kang mahahyun prapta titirah ing Pandhung | 
non sela lirang bang | 

raryyan samya tata linggih | 

wanci suryandhap tumuntung ing purwarga || 

51. Samya ngungun mulat parĕrĕyanipun | 
langkung sri kawuryan | 

sari sarya-njrah ing siti | 
amrikira raras rinĕsmĕn maruta || 

52. Linging kalbu Ki Adimuncar angungun | 
dĕnnya myat pataman | 

anĕng madyaning wanadri | 
mangsa ra-a iya jĕbĕng Mangunarsa || 

53. Wijilipun mangunah kĕlokanipun | 
karya pangrasaman | 

tustha papaning ngabĕkti | 
ingkang sela gilang sumayana rĕta || 

54. Sri dinulu babanjaran sarwa santun | 
pranyata wus bisa | 

ngatokkĕn pangunahnĕki | 
lĕlewane janma tama kang minulya || 

Jilid 12 - Kaca : 126 

55. Yata wau ing wanci Hyang Surya surup | 
anggraning ngancala | 

layunging arka nirati | 

ing akasa asilak ujwala jĕnar || 

56. Tan adangu wontĕn jalma prapti ngriku | 
jalwĕstri akathah | 

limangpuluh winitawis | 

tan (ng)gagawa kabĕh alĕgĕh kewala || 

57. Samya matur marang ingkang samya rawuh | 
kawula punika | 

andhĕrĕk sipĕng ing ngriki | 
lan sadaya inggih sabatĕh kewala || 

58. Amlas-ayun tumut nukĕri sadalu | 

Kae Adimuncar | 

nauri manira iki I 

wong anamar wontĕn ing satĕngah wana || 

59. Sira kudu mĕlu anginĕp (ng)gyaningsun | 
wong padha nĕng wana | 

aywa gawe mutawatir | 
ngalumpuka sabatĕhira priyangga || 

60. Alon matur ngangkah punapa sadalu | 

Monthĕl nambung ujar | 

sampun (n)dika ngudi-udi | 

tan prayoga momor-sambu anĕng tĕba || 

61. Yĕn ngrikayun nginĕp (ng)gih kewala ngriku | 
sadhengah ajĕmbar | 

aywa wor saĕnggĕn ngriki | 

Ki Sĕh Mangunarsa alon angandika || 

62. Aywa sĕndhu sira Monthĕl mring wong kudu | 
awor panginĕpan | 

wong padha sĕdya basuki | 
lagi sihe padha krana Lah kewala || 

63. Samya sukur sadaya tan walang-kalbu | 
jatine kang prapta | 

samya gadhungan wanadri | 
sima mulih marang pakĕkĕsannira || 

64. Sira wau Ki Adimuncar amuwus | 
lah suwawi marang | 

pahĕran mĕt toyastuti | 

sĕdhĕng waktu Mahrib utama kang awal || 

65. Sadaya wus maring patirtan awulu | 
myang para waela | 

wusira samya susuci | 

amimilih papan kang sami asimpar || 

66. Anĕng watu wangsul sadayanira wus | 
mring (ng)gyan kumalasa | 

samya mrih waktu Mahĕrib | 
trap makĕna ambabar sĕbe musĕla || 

67. Ngangkat waktu sunat sadayanira wus | 

Ki Sĕh Mangunarsa | 

cinaran majĕng ngimami | 

tan lĕnggana tamat ngangkat parlunira || 

Jilid 12 - Kaca : 127 

68. Kasdu takrul takyin wus kamot ing kalbu | 
anjĕnĕngkĕn niyat | 

ikram mikrat munajati | 
tubadile gumanti jĕnĕnging salat || 

69. Ucapipun wus munggah jĕnĕnging kalbu | 
plĕnging padungkapan | 

lapal Allahu mring takbir | 

lir sĕblaking pat-upating pĕcutira || 

70. Tan kadulu duk munya jĕthoting pĕcut | 
wawangsulanira | 

tanajul marang ing tarki | 

tan pinangka tanpa (ng)gyan purnaning niyat 

71. Mung mulya gung kewala kanĕnganipun | 
ing dalĕm antara | 

wajah ittitahirĕki | 
wawacane sawuse Patekahira || 

72. Kulya-ayu ing rakangat awalipun | 
akiring rĕkangat | 

sawusiing Patekahnĕki | 

surat Idaja-a nasrul kang winaca || 

73. Apan uwus tahyat awal akiripun | 
tartib tumaminah | 

asalam bakda pupuji | 

dikir mansud tĕlung tasbĕh maca donga |] 

74. Wusnya ngumum Surat Bakdiyatanipun | 
laju Wabinira | 

nĕm rĕkangat tri salami | 

wus paragat wĕktu Mahrib tĕkĕng Ngisa || 

75. Ajujunun-nakĕn ing salsilahipun | 
purna liring sunat | 

salawat salaman sami | 

warata wus samya tata palungguhan || 

76. Lingira rum Ngi Muncar mring santrinipun | 
lah akono padha | 

angagar gaweya gĕni | 

kang liningan gupuh agawe padhiyan || 

77. Urub-urub myang kang ngipil-ipil kayu | 
karya patotoran | 

padhange gĕni andadi | 

Monthĕl angling owĕl nora ambĕbakar || 

78. Yata gugup jalma kang amomor wau | 
jalwĕstri mangarsa | 

ngaturkĕn nyamikan sami | 

wohing pala-gumantung pĕndhĕm kasimpar | 

79. Pisang suluh nangka lan katela jagung | 
myang timun sĕmangka | 

talĕs kimpul wi gĕmbili | 

bĕndha dhuwĕt kĕtos katĕs manggis duryan || 

80. Aturipun kawula naoskĕn punjung | 
nyanyamikan wana | 
sawontĕnipun supadi | 

rĕrĕmipun mĕntas katoran lumampah || 

81. Nĕng wana gung tan sagĕd naoskĕn sĕkul | 
tuwin lam-ulaman | 

paduka tan manggih bukti | 

aming lothung-lothung pala sumapala || 

82. Mĕsĕm (n)dulu Ki Adimuncar angungun | 
jalma ingkang samya | 

ngaturkĕn nyamikanĕki | 
asasmita samya pagut sukĕng nala || 

83. Linging kalbu yĕn tan nyana wong puniku | 
abisa sidhĕkah | 

nyamikan kathah di-adi | 
giri-lusi janma tan kĕna ingina || 

84. Alon muwus ĕnggĕh kisanak kalangkung | 
apanrimaningwang | 

miwah sadayanya sami | 

kabĕh sanak sung sidhĕkah nyanyamikan || 

85. Matur nuwun ingkang liningan sadarum | 
malih angandika | 

mring santri kinĕn nampani | 

gya tinampan sinaoskĕn nĕng ngarsa [| 

86. Sadaya wus ingajangan godhong sĕmpu | 
kang nangka binukak | 

myang duryan dipun-jujuring | 

kang kapala-pĕndhĕm samya binĕnĕman || 

87. Pisang suluh kang matĕng-wit anĕng ngayun | 
miwah gĕgawannya | 

pribadi kang salong misih | 

juwadah lan dhĕndhĕng gĕpuk babakaran || 

88. Jĕnang gĕndul gĕmblong ginodhong nĕng ayun 
Kae Adimuncar | 

nyarakkĕn nyamikannĕki | 

lah suwawi krana Lah rijĕki Allah || 

89. Pawĕhipun kisanak kang wowor-sambu | 
gupuh kang liningan | 

angalap sasĕnĕngnĕki | 

pra waela miwah kang para ngawirya || 

90. Sakalangkung pikantuk panadhahipun | 
amirasĕng rasa | 

wusira anutug bukti | 
sinungakĕn warata pra santrinira || 

91. Atuturuh tuwin nginum we ing kalkun 
Kae Adimuncar | 
pangandikanira aris | 
pĕnĕdipun kanthi pupuji ing Sukma || 

705 Kinanthi 

1. Ing wanci wus tĕngah dalu | 
samyarsa rahab raratib | 
makam sahsilah sabaryah | 
guyĕr barjah nakisbandi | 
suhul jalalah karijah | 
tubamah kĕbri ripangi || 

2. Anjununakĕn pandulu | 
wirit mujarating dikir | 
sira Ki Sĕh Mangunarsa | 
kang angimami rawatib | 
makmum kang para pituwa | 
tuwin pra waela sami || 

3. Santri murid tan na kantun | 
makmuming gurunirĕki | 
wus ratib masmangal kusna | 
nulya trap salsilah dikir | 
nanjihkĕn mutanakirah | 
kang sanad kalimah kalih || 

4. Nĕbut asmaning Hyang Agung | 
lailaha ilalahi | 

kalawan panarikira | 
ubĕding isbat tanapi | 
nganjating mutawasitah | 
wahdah lan sarikallahi || 

5. (n)Dan ilalah ilalahu | 
kalawan tanajul tarki | 
nungkapi muka-awiyah | 
sahidna ngala anpusik | 
tuhu-tuhu suhulira | 
guyĕr Alah Alah tuwin || 

6. Huallah lawan Allahu | 
la la la la i i i i | 

haha huhu i i a a | 
u u i a lulu lili | 
kalimah sahadat insan | 
latiping salat sajati || 

7. Taspundi kanĕnganipun | 
wus tahaim ismungalim | 
ngalamat kang manjing mĕdal | 
kĕsoting napasirĕki | 
panukmaning munasika | 

anungge ing Sukma jati 


8. Lahĕng paguting pandulu | 
lawan panukmaning uni | 
woring sih junun istijla | 
pajumbuhaning kajatin | 
kajatmikaning panunggal | 
lĕsning kapurbaning Widdhi || 

9. Sanalikanira wau | 
dĕnnira awirit dhikir | 
sang Kae Sĕh Mangunarsa | 

Adimuncar Arsĕngbudi | 

Cariksutra Malangkarsa | 

Anggungrimang Jayĕngrĕsmi || 

10. Kalawan Jayĕngragĕku | 

Ni waela Rancangkapti | 

Turida lan Rarassatya | 
sawĕlas wadon Cĕnthini | 
pyuhing tyas panakul-pana | 
anggulinting lir kayya king || 

11. Akantu saujuripun | 
ingkang amumupit wirit | 
datan ana amastara | 
samya sumungku pribadi | 
pra santri lan kulawarga | 
lalaju lajon aguling || 

12. Saking pasungkĕmanipun | 
wĕnĕh kang banjur angagir | 
sarwi angorok sĕnggoran | 
nutupi aripirĕki | 
ngawirya lan pra waela | 

kang panaoling Hyang Widdhi || 

13. Antaranya tigang-ĕwu | 
lĕpas layaping pangĕksi | 
wus jumblah padikalira | 
daim kang umanjing mijil | 
napas pan datan kĕposan | 
sambunge wangsulanĕki || 

14. Maring kawĕntĕhanipun | 
luwar pananing pandĕling | 
sih nungku ing pasungkĕman | 
samya tapakur ing Widdhi | 
angirigakĕn pangiksan | 

-nira kang wĕng-wĕng ing kapti || 

15. Santri sadaya wus turu | 
sĕnggoran pangoroknĕki | 
nutug dangu antaranya | 

Ki Santri Monthĕl ngalilir | 
dhadhĕsĕkan lawan macan | 
nĕng wurine adu gigir || 

16. Kasorot bĕdheyan murub | 
katon lorĕnge mĕdĕni | 
dinĕlĕng sadayanira | 

(ng)gyanning wong momor duk wingi | 
sayĕkti jalma gadhungan | 

nĕng pakĕkĕsanirĕki || 

17. Ting glĕgĕr pangorokipun | 

Ki Monthĕl kalangkung ajrih | 
lon gugah-gugah mring rewang | 

Ki Basariman atangi | 

lan Samurca Sĕtradrĕma | 
kagyat wong tĕlu anjĕlih || 

18. Dadya wong papat angrajuk | 
anĕbut ngudubilahi | 

lir wong nglindur kagum gila | 

(n)dhĕrodhog angruntuh wĕdi | 
hihu haha hihu hapa | 
howĕng howĕng hĕhĕ hihih || 

19. Macannya kagyat lumayu | 
sadaya tan ana kari | 

sup ring pangalang-alangan | 
dadya pra samya atangi | 
ya ana prakara apa | 
dene anggĕmbor kapati || 

20. (ng)Guguyu kang samya kagum | 

Ki Sĕtradrĕma ngĕtipris | 
jawane wong wĕngi ika | 

dudu wong sebaĕnĕki | 
manus gadhungan alasan | 
nĕmbung nginĕp momor guling || 

21. Tujune nora ngalĕthuk | 
ngĕrĕg githok wong aguling | 
yĕn aja sĕlak konangan | 
pasthi yĕn arĕp ngakali | 
miji loro kang pinangan | 
ĕmbuh lanang wadonnĕki || 

22. Sadaya sami gumuyu | 

Ki Monthĕl tumut (ng)guyoni | 
kang lagya tapakuring tyas | 
kawasing dalĕm adikir | 
tan pĕpĕka ing paningal | 
tan ngopĕni ing sakalir || 

23. Wanci wus anggagat bangun | 
palilahing pajar gidib | 
bĕkti pajununanira | 

takarub marang Hyang Widdhi | 
tangi saking pasujudan | 
purna sasalaman sami || 

24. Atata dĕnnira lungguh | 

Ki Adimuncar ngling aris | 

sanak kang padha nunggal (ng)gyan 
sadayanya anĕng ngĕndi | 

Monthĕl matur kutawĕlan | 
de tiyang punika wingi || 

25. Kang anĕmbung wowor dalu | 
mĕksa tan kenging pinĕnging | 
yĕktose dede manungsa | 
gadhungan sima wanadri | 
mĕh kirang kĕdhik kewala | 
anglĕthuk githoking santri || 

26. Kasĕlak sami anjĕpluk | 
kagum santri tri atangi | 
sarĕng kagĕte lan sima | 
simane sadaya (ng)gĕndring | 
mring grumbul pangalang-alang | 
marma tan wontĕn kaĕksi || 

27. Mulih jal kamulanipun | 

pra ngawirya mĕsĕm myarsi | 

Ki Adimuncar ris nabda | 
tujune samya basuki | 
tan ana kang anukarta | 
sumĕdya rumĕksa sami || 

28. Pan sukur samya rahayu | 

Kyai Muncar angling aris | 
suwawi sami akadas | 
sĕdhĕng wĕktuning ngabĕkti | 
wancining ratri wus pajar | 
dhangan kang samya sinung ling || 

29. Marang ing pahĕranipun | 
jalmĕstri mĕt toyastuti | 
wusnya wangsul mring pasĕlan | 
nĕkani wĕktu ngabĕkti | 

wus anjĕnĕngakĕn salat | 

Sĕh Mangunarsa ngimami || 

30. Andadĕkkĕn niyatipun | 
mulya wus tan amindhoni | 
wawacan wusing Patekah | 

Surat Sujadah inapti | 

dĕg rĕkangat sinujudan | 

wawacan rĕkangat akir 

31. Sawusing Patekahipun | 

Surat Kasar kang ingambil | 
adĕge wus Kinunutan | 
tumĕkĕng tahyat kang akir | 
salam bakda pupujiyan | 
dikir donga lima bĕkti || 

32. Wusnya gya asujud takrul | 
ngakĕnni salating urip | 
rumangsa lamun kinarya ] 
kinawulakakĕn dening | 

Hyang Kang Murba Amisesa | 
saliring jagad dumadi || 

33. Wus purna panlangsanipun | 
bĕrsih-bĕrsihira sukci | 
alon anjunjung mastaka | 
angipat takyubanĕki | 
miwah kang para waela | 
luwar pajununannĕki || 

34. Nalikanya bakda Subuh | 

Ke Adimuncar ngling aris | 
suwawi sami umangkat | 
sĕdhĕnge mupung aenjing | 
dĕrĕng kambang ing aruna | 
amaruput saput-siti || 

35. Kang liningan aturipun | 
inggih sumangga prayogi | 
gupuh kang para waela | 
ngrukti pagendhonganĕki | 
wusnya (n)dan sami umangkat | 
linggar sing sasananĕki || 

36. Nuting panguluranipun | 
nganjor lampahira ririh | 
marga sela kumalasa | 
kalumutan anglunyoni | 
kawalĕd ing wiwilisan | 
kuswarĕng ron angĕbĕsi || 

37. Ring pada nangsayĕng pinjung | 

nampu wastra kang kawingkis | 
lon-lonan kang mawĕng marga | 
kasilir maruta mirir | 
kĕkĕsing driya wiyoga | 
kapanduk gandaning sari || 

38. Taru sumĕkar mawĕh rum | 
campur ulĕnging wawangi | 
kadya raras jroning tilam | 

sĕkar (n)jrah nĕng kasur-sari | 
asri sabawĕng enjingan | 
dhawang jongkang jangkrik-bĕring || 

39. Myang pĕksi barĕnggi bubut | 
cabok kukuwĕng kĕdhasih | 
cagigĕring satawana | 

mrak nyangungong mamĕlingi | 
barung bĕngohing andaka | 
myang kidang manjangan kancil || 

40. Lir kadya tuduh dalanggung | 
kang sambĕt kambah ing jalmi | 
rĕhning maksih karĕmĕngan | 
manawa sasar ing margi | 

Hyang Karaba kang mahyuna | 
mring pracima anirati || 

41. Sumirat ujwalanipun | 
tirahing ima malĕngki | 
wijiling Hyang Andakara | 
tumirah anggraning wukir | 
andipani sĕsining rat | 
karya rĕsmining sakalir || 

42. Yata wau lampahipun | 
ing Selakakas kawingking | 
mulya pangrĕngganing wana | 
siluman wus tan kaĕksi | 
pulih ajal kamulanya | 
pakĕkĕsan mong wanadri || 

43. Garumbul galagah rayung | 
pangĕbĕsan jurang aring | 
lĕstari kang mawĕng marga | 
wong salawe jalu ĕstri | 
mahasĕng wana wulusan | 
munggah tumurun arumpil || 

44. Anrang lampahe andarung | 
nut marga gung kang pinurih | 
animpang marga tĕrusan | 
ngalor-ngetan kang linaris | 
wus lintanging wana Kamal | 
rambah wana Malang wingit || 

45. Tan patya raryyan ing ngĕnu | 
raryyan yĕn wĕktu ngabĕkti | 

Luhur atanapi Ngasar | 

yĕn dalu tansĕng wanadri | 
tan karsampir ing desa | 
satutugira miranti || 

46. Ginĕrba caturing laku | 
linampahan pitung ari | 
pamancale saking wana | 
malang pasipĕnganĕki | 

(n)jog wana ing Bumisara | 
wana kalangkung writ wingit |( 

47. Kĕh dulon kang salah dulu | 

(n)dungkap sadintĕne malih | 
tambah wana Tunggarana | 
rawi canthĕl tĕlĕngnĕki | 
pakayanganing siluman | 
garumbul bondhot panjalin || 

48. Kang lumampah tĕkĕng ngriku | 
pangridhu wontĕn kaĕksi | 
kang ulam-loh akĕh mijrah | 
mring dharat nyĕmplung ing kali | 
manculat akulĕpĕkan | 
gĕng-agĕng anurut margi || 

49. Andhĕr lele lawan kutuk | 
samya milar rĕbut dhingin | 
para santri kagyat mulat | 
iwak-loh mĕntas ing warih | 

Ki santri Monthĕl agahan | 
ngambil kutuk gĕng satunggil || 

50. Kalangkung dening atutut | 

Ki Samurca anaruhi | 

ih lo ĕmpun salah-karya | 
nĕng Ngrawicanthĕl awingit | 
gluwah-gluwĕh amĕk iwak | 
ginanggu kang marabumi || 

51. Lah wus rika culna gupuh | 

tan wurung (ng)gawa bilai | 

tan ngĕmungkĕn wong satunggal | 

Ki Monthĕl kalangkung ajrih | 
anulya cinulkĕn sigra | 
linge manawa sayĕkti || 

52. Yata dĕnnira lumaku | 
ing sadintĕnipun malih | 
kapungkuring Tunggarana | 
kĕnthĕng sawĕring wanadri | 
ngambah ing wana Pandhĕgan | 
tĕlĕng wana Mĕnjĕng nĕnggih || 

53. Godha angkĕr ing wana gung | 
kĕh kidang mĕnjangan kancil | 
tuhu lwir sato ingonan | 
kasenggol mring kang lumaris | 
sadaya wus winangsitan | 

aywa na asalah kardi 


54. Kang winangsit wus mituhu | 
tan ana purun ngaruhi | 
lĕstari ing lampahira | 
kĕdalon sipĕng wanadri | 
antuk lalakon nĕm dina | 
angambah ing wana kracil || 

55. Kang dadya pangridhunipun | 
tatĕlĕnge jati lingir | 
kathah andaka katingal | 
gĕng-agĕng tan ana kĕsit | 
tutut lir sato anjilma | 
ngalegung ayĕm (ng)gayĕmi || 

56. Lir mĕlu-mĕlu tinuntun | 
wus winalĕran ing wangsit | 
sadaya datan sumĕdya | 
nukarta asalah kardi | 
raharja salampahira | 
andarung dĕnnya lumaris || 

57. Mung raryyan kewala wĕktu | 
yĕn manggih toyĕng wanadri | 
tuwin kadalon ing marga | 
tansah nĕng wana nĕnĕpi | 
enjang (n)dan samya umangkat | 
wus lĕpas lampahirĕki || 

58. Ngambah pa-angkĕranipun | 
tatĕlĕnging wana Rimbi | 
panggodhaning wong lumampah | 
miyarsa bĕrkutut muni | 
umanggung nĕng ĕpang andhap | 
cumlĕngkung lir bĕndhe muni || 

59. Tandukipun ukung nglangut | 
panjang aurira mĕrit | 

lĕpas alĕp angĕmandhang | 
aĕmpuk mĕmbat abĕning | 
ajĕg tan mawi sandhungan | 
lĕstari arum amanis || 

60. Sumĕntĕg anyenggol kalbu | 
anggunge ngalap ngajap-sih | 
sauran kulon lan wetan | 

lor kidul munya aganti | 
gĕnging uni tap-untapan | 
samya pakolĕh kapyarsi || 

61. Wau kang mahawĕng ĕnu | 
laju lampahira aris | 

uni tanbancanĕng marga | 

< Serat Centhini Jilid 12 - Halaman : 176 > 


lĕmpar marganira radin | 
wus tan napak padhikilan | 
nrang babangkan wana nipis || 

62. Patutunon wana Pikun | 
tandha wus parĕking dĕsi | 
tĕdhĕngan bangkan tinugar | 
gogolan ginula-guli | 
gagalĕng unjung-unjungan | 
katon grumbuling adĕsi || 

63. Anggĕnggĕng kitri nyarĕmbyung | 
kĕh dhukuh parĕpatnĕki | 
dhusune Kĕmplĕng wastannya | 
tumurun ing nabrang kali | 
raryyan samya salat Ngasar | 

tan arsa kampir ing dĕsi || 

64. Wus bakda dĕnnira wĕktu | 
maksih nĕng panggiring kali | 
sabrangan jamban padusan | 
kĕh pawĕstri dus ing kali | 
kang awuwung asibukan | 
ramya ciciblon raryya lit || 

65. Andulur kang samya ngangsu | 
ngindhit jun pating carĕnthing | 
ana pawĕstri sajuga | 

mĕntas adus dandan tapih | 
wasta (m)Bok-ngantĕn Watiyah | 
paparap Ĕndhuk ing nguni || 

66. Duk maksih parawanipun | 
durung mangsane birai | 
kinĕrsan mring Jayĕngraga | 
tan kongsi wĕdharing sari | 
sabab sih tangĕhing mangsa | 
kyat nungkuli sari kincip || 

67. Dadya datan bisa dukul | 
samana Ki Jayĕngragi | 
kalawan Ki Jayasmara | 

Ki Kulawirya Nuripin | 
duk lungane angupaya | 
Amongraga duk kariyin || 

68. Ing mangkya (m)Bokrara Ĕndhuk 
wus laki susuta kalih | 

kang mĕntas dandan tapiyan | 
abĕbĕngkung minthi-minthi | 
kakĕmbĕn ngiras salendhang | 
rumimong ing baunĕki || 

69. Asĕngĕh pangayunnipun | 
mĕnthĕg gĕmuh ambĕngkĕri | 

mĕndul kaĕnjoting lampah | 
tindak magĕr-timun ririh | 
lĕmbĕhan korogan kontal | 
asta kanan nyangking sĕking || 

70. Ngore rema tĕkĕng jĕngku | 
asinggulan cundhuk suri | 
dhasar kuning cilik mula | 
dhasar ayu ambĕsusi | 
kawulat mring kang araryan | 
sĕmada parĕking margi || 

71. Lakune srimpang-sarimpung | 
ĕstu isin pinaliring | 

Jayĕngrĕsmi mĕsĕm mulat | 
mring kang rayi Jayĕngragi | 
sasmita kasamandriya | 

Jayĕngraga mĕsĕm ningit || 

72. Yĕn kawanguran ing sĕmu | 
mring kang rayi Rarasati | 
dadya piningit nayanya | 
rĕh ana karasĕng galih | 

duk sipĕng ing Kĕkĕplĕng desa | 
angrunah parawan sunthi |] 

73. Watiyah karan (m)Bok Gĕndhuk | 

nging mangka sĕmada lali | 
barkat lami tan tumingal | 
parawan kongsi sĕsiwi | 

kathah karaosing nala | 
ketang galating ngaurip || 

74. Ing mangkya wus sinung ayu | 
ing agama tyas basuki | 

tan pepeka ring maksiyat | 
alulus kĕmulĕng budi | 
sinamun sarwi amucang | 

Ki Adimuncar ngling aris || 

75. Yayi Kae Arsĕngkalbu | 
anyĕngklĕng lampah puniki | 
sasar kapaung sadina | 
lĕrĕse duk wau enjing | 

ing wana Kracilwangkitnya | 
wit blabaring wana Rimbi || 

76. Animpang ngriki kang wau | 
ngalĕr kewala kang margi | 

(n)jog ing wana Pataruman | 
tĕtĕlĕnge ardi Manik | 

Ke Arsĕngbudi turira | 
kawula dĕrĕng udani || 

77. Wasana kang paduka wuwus | 

Ke Adimuncar nauri | 
manira dĕrĕng tumindak | 
ujare kang wus lumaris | 

pan wana ing Pataruman | 
alas sing Wirasabĕki || 

78. Ki santri Monthĕl umatur | 
kamipurun anĕlani | 

ing pangandika (n)Jĕng Tuwan | 
ing Taruman Ardimanik | 
kalangkung angkĕring wana | 
lan margi rumpil asungil || 

79. Lalampah awis rahayu | 
padhĕm kalap ing dhĕdhĕmit | 
jalma musna tanpa paran | 

yĕn (n)dungkap ing Ardimanik | 
pan sampun kuna-makuna | 
wana ing Jĕnggalamanik || 

80. Wontĕna ing elokipun | 
kaot margannya lĕstari | 
saĕdhĕngan manggih desa | 
awis tambah wana rungsit | 

Turida lan Rarasatya | 
samya amicarĕng ati || 

81. Karasĕng tyas duk lalaku | 
angambah ing Ardimanik | 
arga pan wus aniluman | 
manira jawane nguni | 
ngambah wana Pakarĕman | 
sasar pan jalma lumaris || 

82. Wusira mangkana wau | 

Ke Adimuncar ngling aris | 
punapi ing riku samya | 
sumĕdyĕng sipĕng ing dĕsi | 
paran lajuwa kewala | 
satibane anĕnĕpi || 

83. Kang sinung ling samya matur | 
lĕhĕng lajuwa lumaris | 

pan wus kasĕdya tirakat | 
sadhawahirĕng wanadri | 
sukuran amanggih papan | 
tyas kumambang ing Hyang Widdhi || 

706 Maskumambang 

1. Pan mangkana aturira Arsĕngbudi | 

Kae Adimuncar | 
angling lah ĕnggĕh suwawi | 

umangkat mahawĕng marga || 

2. Pra waela dandan pagendhonganĕki | 
wusira samakta | 

nulya lumaksana sami | 
saking parĕrĕnannira || 

3. Anut marga pagalĕnganirĕng sabin | 
tĕgal patalunan | 

tulus kang sarwa wiwiji | 
tan ana lĕbaring mangsa || 

4. Mangsanira badhe sabin amĕmĕki | 
patanĕmanira | 

sĕmangka kara kĕrai | 
jawawut jagung katela || 

5. Lombok terong kaceme kacang kacipir | 
talĕs kimpul kĕnthang | 

jarak kapas miwah wijin | 
kompulu lawan kasumba || 

6. Samya kagyat wong sawah kang aningali | 
marang kang lĕlampah | 

kĕwuhan panĕrkanĕki | 
andulur nĕng pagalĕngan || 

7. Ana wong kang anĕrka lamun priyayi | 
ana kang anĕrka | 

guru santri kang mastani | 
wong pinggir ĕtĕr adagang || 

8. Miwah wong kang (ng)gusah pĕksi anĕng sabin | 
samya agĕrtakan | 

gogonjong tali sasawi | 
sarwi nĕng gubug kukuhan || 

9. Wong kang samya anjojor pating saliri | 
wong nĕng pagubugan | 
gambangan kĕndhangan gĕndhing | 

Sĕkar-gadhung sindhĕnannya || 

10. Wus lumrahe wong desa kamuktĕnnĕki | 
yĕn kawiyos sawah | 

nĕng pranggon suka anggĕndhing | 
sarwi gugusah prit nĕba || 

11. Wus lumrahe kĕh kabungahanirĕki | 
myang raryya-ngon ngundha | 

-undha layangan sundari | 

miwah kĕh pasang ubĕngan || 

12. Yata ingkang lumampah (n)dulur nĕng sabin | 
tĕgal patalunan | 

tĕgalan bĕran palastrin | 
pagagan wus kalintangan || 

13. (n)Dungkap bulak wiyar ara-ara radin | 
grumbul tarataban | 
pakĕtĕbaning wanadri | 

umanjing nĕngah pagrĕngan || 

14. Anjoring lwah loh jurang cĕrung cucuri | 
manjat palunguran | 

mahas wana wulusan writ | 
andarung lĕpas lampahnya || 

15. Wanci surya nuntung tirah (ng)graning wukir 
ngulati we wana | 

kalularat tan dĕn-apti | 

ing waktu mangsa sĕmbahyang || 

16. Rasĕng driya kasusahan dening warih | 
sangsaya manĕngah | 

(n)dungkap tĕlĕnging wanadri | 

Wanasaba wastanira || 

17. Non laleyan umili toyanya wĕning | 
saking pamĕnggĕran | 

kumucur kirihing warih | 
kayoman ing parijatha || 

18. Lan kucila kalauwika kĕcapi | 
rĕjasa-gung gaga | 

wontĕn pasimparan rĕsik | 
palatar sela lus rĕta || 

19. Sri kawuryan mararyan ingkang lumaris | 
mahĕrantuk kadas | 

sawusnya samya susuci | 
mring papan kang sumayana || 

20. Pra waela trap makĕna rukuhnĕki | 
ambabar musĕla | 

sibe adan waktu Mahrib | 
wus sunat sadayanira || 

21. Sira Ki Sĕh Mangunarsa angimami | 
andadĕkkĕn niyat | 

patitis tibaning takbir | 

-rahtul ikram kang minulya || 

22. Kadyangganing sungapan suping jaladri | 
woring angin tawa | 

tan ana antaranĕki | 
tunggal jatining panunggal || 

23. Wus anjĕnĕngakĕn sĕmbahirĕng Widdhi | 
purnaning asalat | 

antara bakdanirĕki | 

ing Mahrib tumĕkĕng Ngisa || 

24. Wus paragat saliring sunatirĕki | 
tata palungguhan | 

kang pra waela anunggil | 
samĕstri wurining priya || 

25. Kae Adimuncar angandika aris | 
yayi Arsĕngdriya | 

samya rarasan sakĕdhik | 
mungguh ing kita punika || 

26. Sayĕktine ayun wruh ing rasa-jati | 
pundi kang winastan | 

rasa-jati kang sayĕkti | 
ingkang tan lawan upama || 

27. Arsĕngbudi alon anauri aris | 
sumangga ing karsa | 

(ng)gyan samya amamastani | 
mokal kalĕmpita sabda || 

28. Datan pae ing ngriku kalawan ngriki | 
mung kaot pinangka | 
sangkaning ganal lan rĕmpit | 
tunggil kadadeyanira || 

29. Ing agĕsang mung asal kawan prakawis | 
gĕni angin toya | 

bumi jangkĕp pat prakawis | 
punika jatining rasa || 

30. Sabab dening kathah kadadosannĕki | 
singa ngupamakna | 

ing sahir kalawan kabir | 
pagut roroning atunggal || 

31. Wujud Asma ing sadat kalimah kalih | 
woring kajumbuhan | 

lorone kawula Gusti | 

yĕn seje tan siwah warnanya || 

32. Lamun tunggil datan wontĕn ĕmpĕrnĕki | 
pan sami tan kengang | 

winastan salah sawiji | 
miyate tĕbĕnging rasa || 

33. Wa-makatĕn ngriku Ki Cariksutrĕki | 
sakecaning sojar | 

kang liningan anauri | 
dhadhakanipun kewala || 

34. Singgih rasa tĕmĕn rasaning abukti | 
pĕdhĕs asin miwah | 

lĕgi gurih adhĕm pait | 
kamulyanirĕng agĕsang || 

35. Rasa mijil saking ing kalih prĕkawis | 
bantala akasa | 

ngriku wijining kadadin | 
tan ina antaranira || 

36. Kang akasa anukma jroning pratiwi | 
pratiwi anukma | 

sajroning akasa yĕkti | 
pasthi sĕnĕt-sinĕnĕtan || 

37. Nanging gaib rĕmit tan kenging dinugi | 
yĕn dipun-nyatakna | 

tan kawawa anadhahi | 
tĕmahe tanpa gaweya || 

38. Kadipundi anakmas Malangkarsĕki | 
parĕbating rasa | 

pamanggih mungguh ing ngĕlmi | 

Ke Malangkarsa ris nabda || 

39. Singgih yĕn ing pamanggih kula pribadi | 
sajatining rasa | 

rasaning jalu lan ĕstri | 
campuh ing rasa lan karsa || 

40. Kun imutlak latakyun ingkang ginaib | 
tan mojud tan sirna | 

pasthi ananing pribadi | 
akarĕm lan dhawakira || 

41. Tan kinarya orane lan iyanĕki | 
tan ro tan satunggal | 

akijab saliring ngĕlmi | 
akathah yĕn ngupamakna || 

42. Miwah kathah jujulukira kang jais | 
tan na wangĕnnira | 

wiwinih wijiling ngĕlmi | 
ngalabi kasa bantala || 

43. Ananing ro tatĕlu sakalir-kalir | 
sangkaning satunggal | 
satunggal ro jatinĕki | 

kang ro jatine satunggal || 

44. Dadya inggih kakalih inggih satunggil | 
ro jatining rasa | 

tunggale rasa satunggil | 

pan jumĕnĕng rasa tunggal || 

45. Datan kengang ginanal kalawan angling | 
dadya rĕrĕbatan | 
tuna-dungkaping pamanggih | 

rĕh rasa tan kawujudan || 

46. Kadipundi yayi Sĕh Mangunarsĕki | 
purnaning rarasan | 

Kyadimuncar nambung angling | 
singgih jĕbĕng Mangunarsa || 

47. Tinĕpangan ing ngriku ingkang utami | 

Ki Sĕh Mangunarsa | 

norraga umatur aris | 
sumanggĕng karsa andriya || 

48. Sami ugi kewala raosing ngĕlmi | 
wontĕn upamanya | 

kang ngĕlmi rasa sajati | 
lir rĕtna tibĕng samodra || 

49. Sakalangkung pakĕwĕd dĕnnya ngulati | 
kathah ingkang tidha | 

tan kadugi angulati | 
mung dadya catur kewala || 

50. Jatining rasa karĕp pan ingkang suci | 
laire nĕng lesan | 

amuni pan dadya ngĕlmi | 
ing ahli kita punika || 

51. Angakĕni ngĕlmi wujuding Hyang Widdhi | 
ingupamakĕna | 

sagara minangka mangsi | 
godhong kang pinangka papan || 

52. Kĕhing kayu ginaweya kalamnĕki | 
yĕn ta tinulisa | 

luwih ngĕlmune Hyang Widdhi | 
minangka rĕtna-di mulya || 

53. Sirna tibĕng samodra upamanĕki | 
tan wontĕn marganya | 
angambil rĕtna-di luwih | 

tan wun inguja kewala || 

54. Kĕdah angupaya sarana kang dadi | 
winikalpĕng driya | 

miminta amuntu budi | 
mamrih rasa kang rĕkasa || 

55. Rasaning tyas angĕl tan kĕna panas prih | 
murih suda papa | 

byat sura lĕgawĕng pati | 
subrangta amatiraga || 

56. Lamun sampun dhauping rasa kakalih | 
rasaning atapa | 

kalawan rasaning ngĕlmi | 
ing ngriku panggihing rĕtna || 

57. Rĕtna-mulya kasimpĕn jroning jaladri | 
ngĕlmi pami rĕtna | 

tapa kang pami jaladri | 
rĕtna nĕng tĕlĕng samodra || 

58. Ingkang ngĕlmi anĕng jroning matiraga | 
kang tĕlĕnging tapa | 

campuhing tapa lan ngĕlmi | 
pan wus dadya rasa tunggal || 

59. Nir kang tapa ngĕlmu tan na karannĕki | 
tan rumangsa apa | 

tan rumangsa ahli ngĕlmi | 
jumĕnĕng kasidanira || 

60. Yĕn punika yakti babaring kadadin | 
jalma tamĕng titah | 

kang wus man maring Hyang Widdhi | 
widagda asung sinungan || 

61. Sumangga ing ngriku yayi Jayĕngrĕsmi | 
miwah Jayĕngraga | 

mĕnggah sakalihe yayi | 
sami rinĕbat kang rasa || 

62. Jayĕngrĕsmi norraga umatur aris | 
sumangga ing karsa | 

kewala amba umiring | 
ing sakarsa kang utama || 

63. Wau ta kang sami ararasan ngĕlmi | 
pan wus kajomblahan | 

ing tanggap pupuling ngĕlmi | 
narima sukuring nala || 

64. Wanci madya ratri dĕnnya gunĕm ngĕlmi 
Kae Adimuncar | 

pangandikanira aris | 
suwawi suhuling Sukma || 

65. Pra waela miwah pra ngawirya sami | 
dhangan ingujaran | 

samya raratiban dhikir | 
anjujunun ing Hyang Sukma || 

66. Kae Sĕh Mangunarsa ingkang ngimami | 
trap pangguyĕrannya | 

mumupit wiriting dikir | 
myang santri sadayanira || 

67. Gumĕr swaranira rĕmpĕk tan sarĕnti | 
dangu antaranya | 

madya tĕkĕng bangun enjing | 
bakda dĕnnya wiwiritan || 

68. Laju marang pahĕran mĕt toyastuti | 
mrih waktu sĕmbahyang | 

Subuh wusira susuci | 
adan sunat kinamatan || 

69. Kae Adimuncar alon ngancarani | 

Ki Sĕh Mangunarsa | 

kinĕn majĕng angimami | 
wus andadĕkakaĕn niyat || 

70. Nampurnakkĕn salat tumaninah tĕrtib | 
kang wajah ibtitah | 

wawacan satusirĕki | 

Patekah Surat Jumungah || 

71. Rĕkangat kang akir wawacanirĕki | 
sawusing Patekah | 

Surat Munapĕk ingapti | 
adĕge wus Kinunutan || 

72. Tĕkĕng tahyat akir bakda salam nuli | 
ngamal pupujiyan | 

dikir donga limang bĕkti | 
salawat asasalaman || 

73. Wus paragak saliring sĕmbah lan puji | 

Kae Adimuncar | 

angling yayi Arsĕngbudi | 
sĕdhĕnge sami umangkat || 

74. Ing aenjang mupung wanci maksih ratri | 
nambang ing aruna | 

Ki Arsĕngbudi turnya ris | 
pan inggih sumanggĕng karsa || 

75. Pra waela tata panggendhongannĕki | 
nulya lumaksana | 

saking palinggihan sami | 
umahas wana wulusan || 

76. Alon lampahira karĕmĕngan margi | 
ramya swarĕng sata | 

-wana kang mraknya ngungongi | 
jangkrik-bĕring dhawang jongkang || 

77. Cabak bubud brĕnggi gogik rangkok bintit | 
dhĕcu cing-golingan | 

garĕndan darĕs srigunting | 
palatuk tĕngkĕk kapodhang || 

78. Asri umung swaraning pĕksi lit-talit | 
nacar karasula | 

kabur mĕt mangsa woh kitri | 
wancĕnjang kambanging surya || 

79. Angatirah marbangbang nĕng (ng)graning wukir | 
kadi netraning kang | 

rapuh byating wungu guling | 
tar bĕntar trang apantara 1 1 

80. Kalamukan ing ima ngawĕng malangjring | 
sunaring karaba | 

nipat rĕgĕding ima brit | 
lir patra linut parada || 

81. Kĕnyaring Hyang Aruna angujwalani | 
sĕsining kanangrat | 

arĕsmi kawuryan asri | 
srang-srangan satyĕng srĕng-srĕngan || 

82. Yata wau kang tumama ing wanadri | 
lĕpas lampahira | 

nusup angayam wanadri | 
pagrĕnganing Wanasaba || 

83. Pan sadina tan pati raryyan lumaris | 

(ng)gyan waktu sĕmbahyang | 
lĕhĕr wus bakda lumaris | 

tan karsa kampir padesan || 

84. Wanci waktu Ngasar samya raryan bĕkti | 
bakda gya lumampah | 

tatas mahasing wanadri | 
taratabing pagrumbulan || 

85. Marga amalapat desa kanan kering | 
tanah Wanamarta | 

dhukuhe Kiyai Bayi | 

ing Tĕpus-cangkring Kalisat || 

86. Ing Jaha ing Bulu Balimbing Pĕkiring | 

Wilis pakitrinya | 

tulus kang samya winiji | 
tĕgal pasabinanira || 

87. Anut marga pagĕr patalunanĕki | 
yata kang lumampah | 
andulur jalu lan ĕstri | 

nut tikunging pagalĕngan || 

88. Kathah jalma papagan samya nimpangi | 
pan sami anduga | 

wong gĕdhe anamur dhiri | 
amĕndhĕm kula tirakat || 

89. Miwah jalma kang samya tĕgal sasabin | 
mulat kang lumampah | 

samya ngucap jroning ati | 
baya wong ing ngĕndi mana || 

90. Dene ĕlur akĕh tĕmĕn kang lumaris | 
jalwĕstri mangkana | 

wanci katungganging ardi | 

Kyai Muncar ris ngandika || 

91. Marang Kae Jayangrĕsmi Jayangragi | 
pan sarwi lumampah | 

anakmas kalihe sami | 
kadipundi karsanira || 

92. Rĕhne ta tas kapungkur marga wanadri | 
napak pangareyan | 

mĕnggah pasipĕngannĕki | 
punapi laju kewala || 

93. Lamun raryan ing pundi ingkang pinurih 
dhukuh kang prayoga | 

kang wontĕn masigidnĕki | 
paran anĕgal animpar || 

94. Jayĕngrĕsmi mĕsĕm anauri aris | 
singgih lamun karsa | 

rĕrĕm ing dhusun saratri | 
sadaya dhukuh punika || 

95. Ingkang darbe rakanta Kangjĕng Kiyai | 
kadi tan sumĕlang | 

pan sampun pawong pribadi | 
wontĕn santri kulawangsa || 

96. Ing Pagutan santrinya aran Nuripin | 
angiras kinarya | 

babĕkĕl dhukuh pawingking | 
kukus gangsalwĕlas samya || 

97. Sinungakĕn rĕhipun marang Nuripin | 
lĕbe ngiras lurah | 

katima damĕlirĕki | 
marang (n)Jĕng Kyai rakanta || 

98. Kalihdene wus katanggĕlan ing wanci | 
lamun linajĕngna | 

ragi kadalon sakĕdhik | 
prayogi rĕrĕm padesan || 

99. Ing Pagutan pagriyanipun Nuripin | 
paran kono sira | 

yayi Kae Jayĕngragi | 
ingkang rayi aturira || 

100. Inggih sakalangkung dening aprayogi | 
pan enjang kewala | 

tur uninga ing (n)Jĕng Kyai | 
mangkana ing lampahira || 

101. Pan panuju Nuripin anĕng ing sabin | 
angadhuk tanduran | 

talun ing pinggiring margi | 
tan wruh kang lumakyĕng ngarsa || 

102. Kae Jayĕngraga tumingal Nuripin | 
mĕsĕm angandika | 

lah sira iku Nuripin | 
kablabak ngadhuk nĕng tĕgal || 

707 Balabak 

1. Ki Nuripin liningan mring Jayĕngraga | 
kagĕte | 

andangĕngĕk pacul lineyangan tangan | 
doranne | 

Ki Nuripin sĕmune pangling Jĕngraga | 
dĕlĕnge || 

2. Bĕrkat lawas tan panggih lan Jayĕngraga | 
laline | 

Jayĕngraga sarwi nudingi saksana | 
wuwuse | 

apa lali sira tĕmĕn marang ingwang | 
lah pothĕt || 

3. Suwe-suwe Nuripin mari panglingnya | 
elinge | 

gupuh-gupuh Nuripin nulya ambuwang | 
pacule | 

sarwi nangis mĕlat-mĕlĕt atur salam | 
wuwuse || 

4. Adhuh lae-lae bĕndaraku tĕka | 
karone | 

panyanaku tĕrus tan karsa kondura | 
marene | 

mĕngko padha ting bĕdhĕngul kĕh tunggalnya 
kang (n)dhĕrĕk || 

5. Jayĕngraga angling ya wus sun-tarima | 
sakĕhe | 

pambagyamu maring wang lah uwusira | 

sun-kĕngkĕn | 

lah muliya dhingin ngrĕsikana langgar | 
dĕn-age || 

6. Wruhanira ingsun kĕdalon nĕng marga | 
mulane | 

karsa mampir marang dhukuh wismanira | 
arĕrĕh | 

mung sadalu enjang atura uninga | 
mĕngkone || 

7. Kang liningan Nuripin matur sĕndika | 
ge-age | 

andhingini lakune agurawalan | 
tindake | 

tĕkĕng wisma Nuripin anguwuh marang | 
rabine || 

8. Kutawĕlan kamisosolĕn ujarnya | 
kapriye | 

iya ta lah iki paran polah-ingwang | 
bakale | 

iya ingkang ginawe suguh punapa | 
mĕngkone || 

9. Wruhanira dhayoh ingkang arsa prapta | 
tĕmĕne | 

Kae Jayĕngrĕsmi lawan Jayĕngraga | 
kalihe | 

kang alunga ngulatan Bayi Panurta | 
lamine || 

10. Tan apangguh mĕngko iki padha tĕka | 
nĕng kene | 

akĕh tĕmĕn jalu lan ĕstri rowangnya | 
kang (n)dhĕrĕk | 

kaya nora sĕdhĕng suguhe rong dangan | 
sĕgane || 

11. Priye mono priye iki polahingwang | 
lan kowe | 

kang wadon ngling (m)bok ondhang para padesan | 
bĕnĕre | 

wong abusuk thikluk kudu dadi lurah | 
dhĕglone || 

12. Lah wus mara sira gagĕndhong-gĕndhonga | 
lĕsunge | 

yĕn wus tĕka jalukana suguh padha | 
urunne | 

Ki Nuripin nauri ya bĕnĕr sira | 
rĕmbuge || 


< Serat Centhini Jilid 12 - Halaman : 190 > 


13. Ki Nuripin nulya marang palĕsungan | 
gĕndhonga | 

tan antara wau kang para ngawirya | 
praptane | 

dumarudug wau ingkang sĕdya prapta | 
wismane || 

14. Samya tata alĕnggah anĕng pandhapa | 
kabĕhe | 

wus sinrantĕn ing gagĕlaran kalasa | 
lampite | 

Ki Nuripin (ng)gantĕr anabuh lĕsungnya | 
gĕndhonge || 

15. Tan adangu tatangga parapat-desa | 
tĕkane | 

pinrentahan kinĕn (ng)gawa suguhira | 
kabĕhe | 

mĕntah matĕng miwah nyanyamikannira | 
rumate || 

16. Wus mangkana Nuripin marak ing ngarsa | 
gupuhe | 

laku-bokong angadhĕpĕk anĕng ngarsa | 
ajune | 

atur salam ngabĕkti miwah pambagya | 
rawuhe || 

17. Marang Kae Arsĕngbudi Adimuncar | 
lan manĕh | 

Cariksutra Malangkarsa Mangunarsa | 
malihe | 

Anggungrimang Jayĕngrĕsmi Jayĕngraga | 
gĕntine || 

Jilid 12 - Kaca : 146 

18. Miwah sasalaman mring sadayanira | 
sawuse | 

samya ngujar kalangkung panrimaningwang | 
saure | 

wus mangkana ing wanci surya ngancala | 

Mahribe || 

19. Samya waktu ing Mahrib tumĕkĕng Ngisa | 
bakdane | 

Ki Nuripin samakta tata lungguhan | 
gupuhe | 

lanang wadon kaya tĕmpaling polahnya | 
bingunge || 

20. Paparentah tumandang langkung akopat | 
kapite | 

dĕnnya naosakĕn bubucu nĕng arsa | 
gugupe | 

papanganan sinĕngguh rampadan ulam | 


< Serat Centhini Jilid 12 - Halaman : 191 > 


klirune 


21. Ginaguyu marang kang para ngawirya | 
srag-srĕge | 

Jayĕngraga gumuyu sarwi ngandika | 
wuwuse | 

lah (m)bok aja Nuripin kasusu sira | 
dĕn-rĕrĕh || 

22. Lah sirĕki Monthĕl lan Cĕnthini sira | 
dĕn-age | 

rewangana tata saosan nĕng ngarsa | 
bĕcike | 

kang liningan Monthĕl lan Cĕnthini enggal | 
trampile || 

23. Wus tinata prayoga rampatannira | 
mungguhe | 

wusing ngancarakkĕn pasunggatanira | 
nulya ge | 

samya wanting (n)dan lĕkas sami adhahar | 
kĕmbule || 

24. Pra ngawirya kalawan para waela | 
nutuge | 

luwaran ambĕng rampadan cinarikan | 
lorode | 

sinungakĕn marang kalawangsanira | 
ambĕnge || 

25. Wus warata sadaya tan ana kurang | 
warĕge | 

gantya nyanyamikan lumampah ing ngarsa | 
suguhe | 

lah-olahan juwadahan myang wowohan | 
sangkĕpe || 

26. Ki Nuripin nyarakkĕn dhaharannira | 
ature | 

lah sumangga punika mangsĕganira | 
ginĕme | 

dyan angalap sadaya sasĕnĕngira | 
sĕptane || 

27. Jayĕngraga mĕsĕm aris angandika | 
sasambĕn | 

dene kuwat Nuripin sira nyunggata | 
wong akĕh | 

kang liningan umatur barkah sampeyan | 
sagĕde || 

28. Sarta sawabipun (n)Jĕng Kyai ramanta | 
yĕktine | 

(ng)gih kawula darmi naoskĕn dhaharan | 

kĕdhike | 

tan cinatur ing dalu kang samya lĕnggah | 
solahe || 

29. Yata enjing bakda Subuh tata lĕnggah | 
andhĕre | 

Jayĕngrĕsmi mĕsĕm aris angandika | 
wuwuse | 

hĕh Nuripin sira sun-duta kalawan | 
si Monthĕl || 

30. Lumakuwa mring karajan Wanamarta | 
karone | 

umatura marang (n)Jĕng Kiyai Bapa | 
yĕn mangke | 

pan manira lan si adhi Jayĕngraga | 
sartane || 

31. Kae Adimuncar Kae Arsĕngbudya | 
lan manĕh | 

Kae Cariksutra Arundarsa miwah | 

Kae Sĕh | 

Malangkarsa kalawan Sĕh Mangunarsa | 

Rimange || 

32. Miwah ingkang samya nut para waela | 
wurine | 

sarta lawan mitranira kulawangsa | 
santrine | 

samya sĕdya arsa papangguh sadaya | 
parlune || 

33. Pangabĕktiningwang lan pra salamira | 
sakĕhe | 

aturĕna marang (n)Jĕng Kyai Panurta | 
sartane | 

lawan ibu mring paman-paman sadaya | 
tuwane |( 

34. Kang liningan santri Nuripin kalawan | 

Ki Monthĕl | 

samya matur sandika nulya umangkat | 
ge-age | 

mring karajan Wanamarta tur uninga | 
lakune || 

708 Dhandhanggula 

1. Tan cinatur kang dinutĕng margi | 
kang kocapa krajan Wanamarta | 

Kae Bayi Panurtane | 
pan maksih rumbu-rumbu | 
lagya sĕnggang grahira kĕdhik | 
wus catur madya wulan | 
dĕnnira angukut | 
ingadhĕp pra arinira | 

Ki Suwarja Wiradhustha lan Panukmi | 
Panamar Kulawirya || 

2. Ki Jumĕna Jĕmpina Sĕmbagi | 

Ki Lawatan Malangbong Lipura | 

Pangulu Basarodine | 
sadaya anĕng ngayun | 
miwah garwa Nikĕn Malarsih | 

Sumbaling lan Ni Daya | 
tansah anĕng ngayun | 

Ki Suwarja lon lingira | 

kadipundi kakang-bok grahe (n)Jĕng Kyai 

paran wontĕn sĕnggangnya || 

3. Alon nauri Nikĕn Malarsih | 
iya ana sĕnggange sakira | 
duk wingine wit sĕnggange | 
saprene datan rukut | 
mĕndha dĕnnya apanas ĕtis | 
kang dadya jalarannya | 

iya mundhut rucuh | 
pĕpĕdhĕsan rujak lumpang | 
kang kinarsan rucuh kluthuk babal cĕngkir | 
kaduk asĕm pĕdhĕsnya || 

4. Sun-palangi tan kĕna pinĕnging | 
maksa bae kudu nadhah rujak | 
sapiring mĕlĕb (n)tĕk dhewe | 
tan ana sisanipun | 

marmĕng sun yĕn muwuhi sakit | 
dadya kadya tatamba | 
rujak lir dhudhukun | 
rong wĕngi rong dina nora | 
angop rumab pra nari umatur aris | 
kadya lajĕng mulyanya || 

5. Ki Kulawirya angguguyoni | 
kados lamun lajĕng asakeca | 

(n)Jĕng Kiyai ing gĕrahe | 
sampun kang gĕrah wau | 
kula ingkang barĕgas wiris | 
myarsakkĕn rujak lumpang | 
ngumĕcĕr ing idu | 
mundhak kĕpengin angrujak | 

wong warasan wuwuh waras anyĕgĕri | 
cĕs ngilĕr idunira || 

6. Ginaguyu pra kadangirĕki | 

Nikĕn Malarsih gumuyu mojar | 
lagi wong caturan bae | 

sira iku angilu | 
tarĕcĕsan lir lare cilik | 
ambakna wong penginan | 
kĕbangĕtĕn iku | 

Ki Bayi mĕsĕm ngandika | 
cilik mula yĕn adhimu si Wuragil | 
doyanane rujakan || 

7. Nora etung wayah rina wĕngi | 
bĕdhug tĕlu bakda Subuh ngrujak | 
yĕn awan lingsir srĕngenge | 
wong wus luput ing sĕmbur | 
nora lumrah angluluwihi | 
sadhengah kang pinangan | 
nganggo tawa amung | 

sabĕn iku mangsa rujak | 

nora nganggo tawa maring anak rabi | 

ĕntĕk tan nganggo sisa || 

8. Samya gumuyu kang para ari | 
langkung lĕga tyasira anyana | 
kang raka laju sĕnggange | 

Ki Bayi ris amuwus | 
wong wus tuwa mono yĕn sakit | 
tan liya kang karasa | 
mung parĕk ing kubur | 
kewala anyipta ngajal | 

arah kumambang ing pasthi karsaning Widdhi | 
kagunganing Pangeran || 

9. Anging yĕn ta kĕna-a pinuji | 
nadyan kinarsaning ajalingwang | 
muga pinarĕngna rĕke | 

andulu marang sunu | 

kang samya nis salah sawiji | 

lamun tan mangkono-a | 

tansah dadya kalbu | 

prasasat tanpa tuduhan | 

woding pati awit panggrantĕsing kapti | 

tan wun papa ngakerat || 

10. Sadaya samya angrĕs ing galih | 
myarsa linge Ki Bayi Panurta | 
pra kadang kulawangsane | 
kĕndĕl samya wĕtu luh | 
ketang dĕnnya awlas ningali | 

Nikĕn Malarsih saya | 
marawayan kang luh | 

kathah kagagas ing driya | 
datan mulat ing suta jalu lan ĕstri | 
salah sawijinira || 

11. Tan antara kang lagya tyas kingkin | 
pan kasaru santri Luci prapta | 
umatur nĕng paningrate | 

amba ngaturi wĕruh | 
punika pun Nuripin prapti | 
lan santri Monthĕl kadya | 

wontĕn kang ngautus | 

Ke Bayi kagyat lingira | 
timbalana dĕn-age Monthĕl Nuripin | 
baya iya dinuta || 

12. Samya enggar sadaya kang galih | 
kang liningan Luci sigra mentar | 
nimbali Nuripin Monthĕl | 
pangguh anĕng ing pintu | 

lah suwawi adhi Nuripin | 
kalihe tinimbalan | 
mring ngarsa dĕn-gupuh | 

Ki Luci arĕrangkulan | 

lan Ki Monthĕl Luci ngling (n)dika lujĕng dhi | 
lujĕng dhi lujĕng (n)dika || 

13. Monthĕl angling kang inggih kang inggih | 

Nuripin mojar ih nora jamak | 
smakeyan kang duwe ipe | 

(m) bagĕkkĕn sungsun-sungsun | 
padha dene kang anauri | 

kaya wong nĕmpur bĕras | 
dhocĕng mĕlu payu | 
wawita ĕmpun dĕn enggal | 

(n) dadak rĕrangkulan nora uwis-uwis | 
kasuwĕn yĕn dinukan || 

14. Nulya samya kerit maring ngarsi | 
prapta samya nĕmbah atur salam | 
miwah maring sadayane | 
binagyan kinĕn lungguh | 
wusnya tata wong ro alinggih | 

Nuripin aturira | 

kawula ingutus | 

ing putranta Jayasmara | 

Jayĕngraga lan garwa samya sung bĕkti | 
katura ing paduka || 

15. Yĕn ing mangke putra-dalĕm kalih | 
lan kang garwa saking palĕlanan | 
wus samya prapta samangke | 
akathah kang tut-pungkur | 

pra pandhita jalu lan ĕstri | 
myang santri kulawangsa | 
tiyang gangsal-likur | 
ing mangkya karsa araryyan | 
anĕng ing pawisman-kawula saratri | 
dhukuh-dalĕm Pagutan || 

16. Kados mangke praptanya mariki | 
sira wau Ke Bayi Panurta | 
langkung cumĕplong galihe | 
lawan sadayanipun | 

samya suka sukuring galih | 

Ni Malarsih karuna | 

myarsa aturipun | 

ngandika sarwi udrasa | 

dhuh sutĕngsun ĕndi rupane kang prapta | 

sĕlak yun-yunĕn ingwang || 

17. Kae Bayi Panurta lingnya ris | 

(m)bok dĕn sarĕh kewala tyasira | 
cinging tĕmĕn sira Nikĕn | 
mĕngko rinĕmbug patut | 

sabab sutanira praptĕki | 

nora prapta priyangga | 

akĕh kang tut-pungkur | 

jare padha pra pandhita | 

wajib kurmat marang ingkang sĕdya prapti 

malah mandar ngruktiya || 

18. Pasugatĕng tamu kang prayogi | 
lĕjar kang garwa sinabdĕng raka | 

Ke Bayi ngandika manĕh | 
ngrasa waras wakingsun | 

wus tan ana kang ngrasa sakit | 
pra ari aturira | 
mugi kang saĕstu | 
putranta kalih kang prapta | 
aprasasat punika dadya usadi | 
anyarasakĕn lara || 

19. Anauri kaya iya ugi | 
pulunanira dadi tatamba | 
sih pitulunging Hyang rĕke | 
alon malih amuwus | 

sapa pandhitane kang prapti | 

Nuripin aturira | 

kasupĕn tan emut | 

ngriku dhi Monthĕl matura | 

ing (n)Jĕng Kyai (n)dika kang radi pratitis | 

wruh saking ngrika mula || 

20. Kae Bayi Panurta nglingnya ris | 
iya sira Monthĕl umatura | 
sapa kabĕh pandhitane | 

santri Monthĕl umatur | 

pra pandhita ingkang umiring | 

ing lampahe putranta | 

pan sadayanipun | 

rinta Kae Adimuncar | 

lawan rayi andika Ki Arsĕngbudi | 

lawan Ki Cariksutra || 

21. Rinta Arundarsa lawan malih | 
putra tuwan Ki Sĕh Malangkarsa | 
tuwin Sĕh Mangunarsane | 
kalawan malihipun | 

Anggungrimang kapitunĕki | 

lan mitra kulawangsa | 
kang sami tumutur | 

Sĕh Modang Sĕh Pariminta | 

Ki Piturun kalawan Ki Palakarti | 
pitu pawong santrinya || 

22. Pra waelanipun kawansiki | 
rubiyahira Ki Cariksutra | 

Nikĕn Wilapa wastane | 
kalawan garwanipun | 

Anggungrimang Ni Rancangkapti | 
lan rabinya Sĕh Modang | 

(m)bok Plangi rannipun | 

Cĕnthini sakawannira | 

kang punika marma arinta pra sami | 
umarĕk ing paduka || 

23. Andhatĕngkĕn sih wulangunnĕki | 
saking dahat rumĕsĕping driya | 
sabipraya ing ngunine | 

dadya mangke tumutur | 
ing salampah putranta mulih | 
angkating saking prĕnah | 

Wanantaka dhukuh | 

kang anguntap parah-paran | 

mung kaĕ Sĕh Mangunarsa lan kang rayi | 

Rancangkapti Gungrimang || 

24. Jasad-kawula lawan Cĕnthini | 

Ki Piturun Palakarti ingkang | 
anganutkĕn ing lampahe | 
kang kinampiran laju | 
sadaya punika sami | 

prapta narĕhkĕn lampah | 
anĕng wismanipun | 

Ki Nuripin ing Pagutan | 
enjingipun kawula kinĕn tur uning | 
dhumatĕng ing paduka || 

25. Kae Bayi angandika aris | 
dene panuju pangampirannya | 
tan kalintang sasikine | 

Ki Kulawirya matur | 

jamak mangkene wong tinuding | 

dadi wong amicara | 

lir Monthĕl puniku | 

ature cĕtha arata | 

aja kaya gĕgabĕre si Nuripin | 

nora pakra dinuta || 

26. Ting basĕyol kaya ting barĕndhil | 
dhasar pancĕn wong nora micara | 
ature nganggo kasupĕn | 

ragi kasupĕn gĕpluk | 

kayaimu ngapa si Ripin | 

digawe palawija | 

babo iku patut | 

tan kalĕbu ing pakeyan | 

kajaba dikon angon bĕbĕk mring sabin | 

kambi amandhi sulak || 

27. Ki Nuripin tumungkuling ririh | 
kĕmba uwang yĕn nora (ng)gĕgarap | 
maring wong moyoki bae | 

Ki Bayi mĕsĕm muwus | 

ya sabisa-bisanirĕki | 

sabobote maningan | 

pilang-pilang tanduk | 

gumrah araling kawula | 

bĕnĕr luput wah gingsir lali lan eling | 

gadhuhaning kawula || 

28. Ki Kulawirya anggrundĕl ririh | 
andĕlna yĕn ngiloni santrinya | 
pan wus nora pilih wonge | 
bĕnĕr luput winĕngku | 
saking sihe maring ing santri | 
kae Bayi Panurta | 

alon dĕnnya muwus | 

lah uwus Ripin matura | 

marang para ngulama kang sĕdya prapti | 

aturana dĕn-agya || 

29. Mĕngko manira anduta maring | 
wismannira ngaturi kang samya | 
sumĕdya asih marang Ke | 
ingkang liningan gupuh | 
santri Monthĕl lawan Nuripin | 
nĕmbah lĕngsĕr sing ngarsa | 
karo gupuh-gupuh | 

Ke Bayi alon ngandika | 

yĕn mangkono lah Kulawirya wong kuning | 

sira andhinginana || 

30. Mring Pagutan wismane Nuripin | 
aturana para mitranira | 

lan kapriye prayogane | 

mangsa bodhoa iku | 

ing patute pakurmat-mami | 

sarĕhning kadhatĕngan | 

ngulama linuhung | 

tur mitra saeka-kaptya | 

lan manira iku samya (n)dhatĕngkĕn sih | 

-siniyaning agĕsang || 

31. Samya umatur kang para ari | 
inggih sumangga karsa paduka | 
mrayogĕkkĕn mring tamine | 

paran kang dadya kayun | 
kawula kang samya angrukti | 

Wuragil Kulawirya | 

alon nambung atur | 

kawula matur lumancang | 

lamun parĕng ingkang karsa (n)Jĕng Kiyai 

papĕthukan punika || 

32. Kawula kinĕn mĕthuk kariyin | 
mring Pagutan pinanggih sandika | 
rinta kakang sadayane | 

samya mĕthukĕng riku | 
nĕng pĕkĕn sarĕrĕyannĕki | 
dĕntĕn pra kalawangsa | 
amĕthuka iku | 
anĕng lĕpĕn lan pra lurah | 
santri-santri sadaya mĕthuka sami | 
paduka aywa tĕbah || 

33. Lawan para sĕpuh sadayĕki | 
kewala nĕng kori peregolan | 

Ki Bayi lon andikane | 

ya wus prayoga iku | 

rĕmbugira mĕthuk tatami | 

lah wus sira mangkata | 

mring Pagutan gupuh | 

nulya Kae Kulawirya | 

lĕngsĕr saking ngarsa sigra dĕnnya nuding 

marang rĕrĕyanira || 

34. Angandika Kae Kyai Bayi | 
hĕh Aluci sira nĕmbĕlĕha | 
gudĕl myang bĕbĕk ayame | 
pĕdhĕt tanapi wĕdhus | 
sata biri kathik gulathik | 
aywa na kang kuciwa | 
sugataning tamu | 

santri Luci tur sandika | 
wau lampahira Ki Kulawiryĕki | 
angirit pawongira || 

35. Myang rĕrĕyannira Jayĕngrĕsmi | 
wong sudagar miwah rĕrĕyannya | 
Jayĕngraga wong cĕngkunge | 
myang wong kang bagoripun | 
samya ngiring mring Ki Wuragil | 
apan tigang rĕrĕyan | 
samyĕnggar kalangkung | 
umarĕk lulurahira | 

ingkang lagya raryyan nĕng Pagutan dĕsi | 
wau ta lampahira || 


36. Santri Monthĕl kalawan Nuripin 
prapta ngarsanira Adimuncar | 

pra ngawirya sadayane | 
santri Monthĕl umatur | 
amba sampun paduka tuding | 
mring krajan tur uninga | 
ing ramanta nĕngguh | 

(n)Jĕng Kyai Bayi Panurta | 

yĕn paduka ing mangke wus karsa mulih | 

kĕndĕl anĕng Pagutan || 

37. Tuwin angaturkĕn salamnĕki | 
sadayanipun para ngawirya | 
winangsulan pasalame | 
ramanta sakalangkung | 
suka sukurira Hyang Widdhi | 
karsa nuduh pra kadang | 
myang kulawangsĕku | 
tinata kang mĕthuk lampah | 

kadi mangka wontĕn dutane (n)Jĕng Kyai 
ngaturi sadayanya || 

38. Wusnya umatur Monthĕl Nuripin | 
tan adangu wau praptanira | 

Ki Ragil Kulawiryane | 
sadaya mingsĕr lungguh | 

(n)jujug (ng)gyannya Ki Jayĕngrĕsmi | 

agupuh jawat-tangan | 

kang putra rinangkul | 

ingaras lungayanira | 

sinambrama sarwi binagyasmu tangis | 

kalihe ngĕmu waspa || 

39. Winangsulan ing sabda basuki | 
nulya sung salam mring Jayĕngraga | 
tan pae ararakĕtane | 

wusnya kabantu lungguh | 

Jayĕngrĕsmi umatur aris | 

marang Ke Adimuncar | 

kang punika nĕngguh | 

kadangipun (n)Jĕng rakanta | 

gangsal kang nĕm piyambak amuragili | 

pun paman Kulawirya || 

40. Samya mangarti sadayanĕki | 

Ki Kulawirya gupuh tur salam | 
sarta lawan pambagyane | 
winangsulan kramayu | 
langkung rahabira ing galih | 
luwaring patĕkĕman | 

malih salamipun | 
marang Kae Arsĕngdriya | 
gantya salamira Ki Cariksutrĕki | 
miwah mring Arundarsa || 

41. Myang salam mring Sĕh Malangkarsĕki | 
salam kalawan Sĕh Mangunarsa | 

tuwin Sĕh Anggungrimange | 
myang ming kulawangsĕku | 

Ki Piturun lan Palakarti | 
miwah Sĕh Pariminta | 
mring Sĕh Modang wau | 
sung bagya mring pra waela | 

Ni Turida Rarasati angsung bĕkti 
ring paman Kulawirya || 

42. Ingancaran pasugatĕng enjing | 

Ki Wuragil angalap nyamikan | 
wedang myang papanganane | 
sarwi mĕsĕm amuwus | 
marang ingkang putra kakalih | 
wusira antaranya | 

manira tan wĕruh | 
marang karone anakmas | 
yĕn tumrapa lagi pasanakan mĕksi | 
kaya pangling tumingal || 

43. Kongsi gong-gong anggane mikuni | 
jawane saking lamyandon-paran | 

Ki Jayĕngrĕsmi ature | 

apan inggih saĕstu | 
lami paman datan udani | 

(n)dawĕg kewala kadya | 

wontĕn gangsal taun | 

mĕh sakĕdhik pĕndhak mangsa | 

Ki Wirya ngling malah ya wus pĕndhak warsi | 
iba ing laminira || 

44. Ramanira kakang (n)Jĕng Kiyai | 
kalangkung wulanguning driya | 
dhasar wus rong sasi kiye | 
kongsi tan bisa lungguh | 

lagi rada andhĕngĕk thithik | 
lagi sĕnggang rong dina | 
nuli sira rawuh | 
anduta atur uninga | 

ambĕngĕnggĕng lir jajaka (n)Jĕng Kiyai | 
mulya (n)dadak sakala || 

45. Kaya banjur sĕnggang (n)Jĕng Kiyai | 
jalaran mulya saka ing sira | 
kadyantuk usada grahe | 

marma laju anuduh | 

mring manira laku ngong iki | 

dalah rĕrĕyannira | 

sarĕrĕyanamu | 

tyas samya lir punagiya | 

nora kongsi salin sabuk lan kulambi | 

lumayu dharakalan || 

46. Padha karĕpe yun wruh sirĕki | 
bĕcik bĕthĕkĕn wong padha trĕsna | 

Ki Jayĕngrĕsmi ature | 

miwah Jayĕngragĕku | 

apan inggih (ng)gihipun ugi | 

nulya ingawe samya | 

sadaya mangayun | 

rĕrĕyan wong sudagaran | 

samya nĕmbah tur salam mring Jayĕngrĕsmi | 

miwah mring Jayĕngraga || 

47. Miwah rĕrĕyanira pribadi | 

wong balantik panĕgar lan dhalang | 

bagor badhur niyagane | 

samya akusung-kusung | 

dĕnnya yun wruh bandaranĕki | 

samya lir punagiya | 

dĕnnira wulangan | 

marang Kae Jayĕngraga | 

para cĕngkung myang kalulutira nguni | 

gagambyong ronggĕng lanang || 

48. Samya nĕmbah tur salamirĕki | 
wus warata tan na kalintangan | 
antara dangu nulya ge | 

Kulawirya umatur | 

marang Kae Dimuncar aris | 
lampah kula punika | 
dhapur dipun-utus | 
ing Kyai Bayi Panurta | 
wiyosipun kawula kinĕn ngaturi | 
paduka mring karajan || 

49. Wanamarta sadayanirĕki | 
sarĕnga ing salampah-kawula | 
rakanta sru pangtyan-tyane | 
ka-antu anĕng pintu | 

saking dĕnnya amagut ing sih | 

wau Ki Adimuncar | 

alon dĕnnya muwus | 

singgih yayi Kulawirya | 

reyang tinimbalan ing kakang Kiyai | 

lan sagung pra ri putra || 

50. Singgih sumangga reyang umiring | 
lah suwawi yayi Arsĕngdriya | 

lan yayi Cariksutrane | 
lan Sĕh Malangkarsĕku | 

Mangunarsa Gungrimang tuwin | 

ingkang para waela | 

tinimbalan laju | 

sadaya matur sumangga | 

sigra budhal lampahe kathah kang ngiring | 

mring krajan Wanamarta || 

51. Gumarĕdĕg lir ngarak pangantin | 
balabar nĕng marga pasabinan | 
wong samya ingkang magawe | 
jalwĕstri kang dĕrĕng wruh | 
apatakĕn-tinakĕn sami | 

sapa kae ta baya | 
dĕn-iring gumrudug | 
apa wong ngarak pangantyan | 
ana ingkang nauri iku kang prapti | 

Kae Sĕh Amongraga || 

52. Lan kang garwa Tambangraras tuwin | 

Jayĕngrĕsmi lawan Jayĕngraga | 
sagarwa myang Cĕnthinine | 

kang samya ndon ngalangut | 

maring pangumbaran wanadri | 

wus lawas mangkya prapta | 

pinapag ing laku | 

mangkana kang samya mojar | 

wong manca doh nuju papagan nĕng margi | 

sumimpang ing dadalan || 

53. Gĕgĕdaban angĕbĕgi margi | 
praptĕng Kali Jamban pasabrangan | 
kang nĕng pinggir lor kaline | 
wong kasĕntanan mĕthuk | 
myang pra lurah-lurahing santri | 
miwah wong kang niningal | 

jalu ĕstri agung | 

nĕng gisik kali anjirab | 

samya sĕdya tumingal kang lagya prapti | 

wau ta kang lumampah || 

54. Saking kidul akathah kang ngiring | 
nabrang kali gumrah karubyakan | 
lir gĕrah kambah ing kĕh | 
tĕkĕng sabrang lĕripun | 
kapĕthuk tur salamirĕki | 
ngabĕkti gantya-gantya | 

mring kang lagya rawuh | 
warata sadayanira | 

pra ngawirya dangu dĕnnya ananggapi | 
salame wong akathah || 

55. Sawusira santri atur bĕkti | 
nulya laju wau lampahira | 
pra santri umiring kabĕh | 
sĕlur marga supĕnuh | 

lubĕr ambĕr maring ing sabin | 
padamĕn sinasakan | 
ka-abyaging laku | 

(m)bĕlasah dhadhahing sawah | 

lampahira praptĕng anĕng Pasar Paing | 
pra kadang kang nĕng pasar || 

56. Ki Suwarja lan Wiradhusthĕki | 

Ki Panukma lawan Ki Panamar | 
lan pra putranira kabĕh | 

Gus Monot lan Gus Dawud | 

Bagus Kanji lan Gus Ngajuji | 

Gus Janawi Gus Imram | 
lan misananipun | 

Ki Malangbong lan Lawatan | 

Ki Ulangan Jagasatru Jagawĕsthi | 
myang para rĕrĕyannya || 

57. Kae Jayĕngrĕsmi matur aris | 
punika pra kadange rakanta | 
sakawan myang pra putrane | 
gya Dimuncar lingnya rum | 
singgih Alkamdulilahi | 
anulya Ki Suwarja | 
sakadangirĕku | 

ramya gantya asung salam | 
anambrama winangsulan sabda yuning | 
sung salam mring kang putra || 

58. Jayĕngrĕsmi lawan Jayĕngragi | 
pinĕngkul-pĕngkul mring kang para paman | 
ĕsmu waspa sadayane | 

saking dĕnnya wulangun | 
asih maring pulunannĕki | 
wus kadya (ng)gĕnnya yoga | 
gantilaning kalbu | 
binagya putra ro nĕmbah | 
miwah garwa Turida lan Rarasati | 
ngabĕkti mring pra paman || 

59. Gantya pra putra misananĕki | 
samya tur sĕmbah mring pra pandhita | 
wus warata sadane | 

gya laju lampahipun | 

praptĕng padhadhahanirĕki | 

masuk ing pakarangan | 

jibĕg wong (n)dudulu | 

aturun tĕpining dhadhah | 

nut tikunge magĕr dabag glamit mirit | 

sabĕn lawang keringnya || 

60. Reka-reka pan sami pinipil | 
samya sinung bale parĕrĕnan | 
sarta lawan padasane | 
lawan paguponipun | 

lumrah sabĕn kang lawang kori | 
sami ukir-ukiran | 
jor-jinoran patut | 
mangkana ingkang lumampah | 

sampun parĕk kapisan ing kori jawi 
Kae Bayi Panurta || 

61. Dangu lĕnggah nĕng pantining kori | 
lawan kang para sanak pituwa | 

Ki Sĕmbagi Jumĕnane | 

Jĕmpina lan Ki Sampur | 

Ki Balongsong Gonjongcĕlari | 

Sĕmangko Onggadhuwa | 

Ki Dhawuk Ki Lĕngkur | 
lawan Ki Kĕrtisĕdana | 

(n)Jĕng Kiyai Bayi Panurta duk mĕksi | 
samya wawasan tingal || 

62. Kae Adimuncar Arsĕngbudi | 

Cariksutra lawan Arundarsa | 
lawan Sĕh Malangkarsane | 
lah Sĕh Mangunarsĕku | 

Anggungrimang myang sadayĕki | 
parĕng nguluki salam | 

Ki Bayi agupuh | 
kalawan kang para tuwa | 
angabuli ngalaekumu-salami | 
laju kering lampahnya || 

63. Kae Bayi Panurta nĕng ngarsi | 
ngirit kang para tatamunira | 
tĕkĕng tritis pandhapane | 

Ke Bayi lingira rum | 

lah Bismilah lajua linggih | 

gupuh kang ingancaran | 

sadaya alungguh | 

tata atap ing pandhapa | 

adu dhĕngkul para tamunira sami | 

tinĕpungan pra kadang || 

64. Miwah para pituwa nambungi | 
kulawangsa lurah santri kapang | 
nulya Adimuncar age | 
nĕmbah tur salamipun | 
rinahaban basa basuki | 

pĕnĕt ing patĕkĕman | 

nor sungku-sinungku | 

luwar sasalamanira | 

gantya Arsĕngbudi sung salam basuki ] 

tan pinae rahabnya || 

65. Wusnya nulya Ki Cariksutraki | 

Arundarsa Ki Sĕh Malangkarsa | 

Sĕh Mangunarsa sawuse | 

Sĕh Anggungrimangipun | 

Ki Piturun lan Palakarti | 

Sĕh Modang Pariminta | 
sawuse pra tamu | 

nulya kang putra mangarsa | 

Jayĕngrĕsmi sarĕng lan Ki Jayĕngragi | 
nĕmbah anguswa pada || 

66. Pajĕngkuwanira kanan kering | 
kang putra rinangkul kalih pisan | 

Ki Bayĕsmu-tangis linge | 

dhuh kulup sutaningsun | 
nora nyana sira ya mulih | 
bapakmu mĕh pralaya | 
angantu sirĕku | 

mĕngko wus sinung mastara(?) | 
marang sira nadyan ana karsĕng Widdhi | 
tyas-sun wus tan sumĕlang || 

67. Ingkang samya myarsa ngrĕs ing galih | 
bela waspa tyas sami rumangsa | 
tĕpa-tĕpa sarirane | 

agung sutrĕsna sunu | 

lir tan pae kadi Ki Bayi | 

kang putra kalihira | 

angaran kang ĕmbun | 

wus kulup padha lungguha | 

nulya ingkang putra kalih samya linggih | 

gantya kang pra waela || 

68. Nikĕn Wilapa lan Rancangkapti | 

Nikĕn Turida lan Rarasatya | 

Pĕlangi lan Cĕnthinine | 
samya tur sĕmbahipun | 

Kae Rayi Panurta mĕksi | 
kalangkung asihira | 
marang putra mantu | 
ingaras lungayanira | 

sarwi ngĕmbĕng waspa magĕp dĕnnira ngling | 
dhuh babo sutaningwang || 

69. Asih tĕmĕn sira karo nini | 
trĕsna bĕkti laki toh jiwangga | 
anokitkĕn ing lakine | 

Kamdulilah sirĕku | 

tulus asih marang ing laki | 
wus nini alinggiha | 
wus padha rahayu | 
kang putra mundur sih waspa | 

Kae Bayi Panurta ngandika malih | 
mring santri Luci sigra || 

70. Luci undangĕn nyainirĕki | 
maring ngarsa iya nĕmonana | 
dhayohe lawan sutane | 
ingkang liningan gupuh | 

lĕngsĕr saking ngarsa (n)Jĕng Kyai | 
malbĕng wisma kapanggya | 

Malarsih alungguh | 

sadangunira angantya | 

tyas kadya drĕng dĕnyarsa panggih lan siwi | 

mĕnggah ajrih ing raka || 

71. Anisani karsane ing laki | 

datan watak lumancang mancangah | 

kumambang rĕhing lakine | 

ketang durakanipun | 

yĕn anikĕl nimpang ing tuding | 

tyas tan nĕdya tumindak | 

lamun tan tinuduh | 

santri Luci aturira | 

nyai (n)dika tinimbalan ing (n)Jĕng Kyai | 
manggihi tamu putra || 

72. Nulya lumaksana Nyi Malarsih | 
ingiring Ni Sumbaling Ni (n)Daya | 
tan dangu praptĕng ngarsane | 

Ki Bayi ngandika rum | 

salamana lan rinirĕki | 

gupuh Ki Adimuncar | 

atur salamipun | 

sadaya magantya-gantya | 

pra waela tur sĕmbah salamirĕki | 

kantun putra kalihnya || 

73. Nulya ingkang putra Jayĕngrĕsmi | 

Jayĕngraga samya atur sĕmbah | 

Malarsih angrangkul age | 

pan sarwi karuna sru | 

barung Nyai (n)Daya Sumbaling | 

Rarasati Turida | 
samya udrasa sru ( 

Cĕnthini milya karuna | 

myang sadaya pra wadon mĕlu anangis | 

dadya samya gumĕrah || 

74. Kae Bayi Panurta srĕt angling | 
lah ta uwis aywa na karuna | 
sumĕlang lir wong kapatĕn | 
anangis barung umyung | 
datan etang ana tatami | 

Arsĕngbudya Dimuncar | 
samya lon umatur | 

saking gung sutrĕsnanira | 
asusuta lir pĕjah amanggih urip | 
lami datan tumingal || 

75. Wangwanging tamu lir tiyang pundi | 
lamun ĕstri pan sampun mupakat | 
trĕsnane anĕng tangise | 

sampun mĕnggahing sunu | 
nadyan liyan lamun dadyapti | 

sih ya lantaran waspa | 
tandha sih kalangkung | 

Nikĕn Malarsih tyasira | 
arapuh tan aring pangrĕsirĕng ati | 
kĕndĕl dĕnnira karuna || 

76. Magĕp-magĕp binagyan kang siwi | 
samya uamtur raharjĕng titah | 

(n)Jĕng ramĕbu barĕkahe | 

kang ibu lon amuwus | 

sokur Alkamdudilah kaki | 

rinĕksa ing Hyang Sukma | 

kaywanan sakayun | 

wus ginggang ing pasungkĕman | 

sung salam ring kang Nini nDaya Sumbaling | 

pupuji ing kaharjan || 

77. Nulya ingkang putra mantu kalih | 

Turida Rarasati tur sĕmbah | 
angujung nguswa padane | 

kang putra ro rinangkul | 

samya asru karunanĕki | 

winor pasambatira | 

dhuh sutĕngngong mantu | 

ayu tĕmĕn loro sira | 

ing sih bĕkti sĕtya tuhu maring laki | 

toh jiwa anrang baya || 

78. Angandhĕmi lanja andĕrpati | 
datan ana nini kaya sira | 
sokur bage sĕwu dene | 
muga sira winahyu | 
santosĕng tyas palaling Widdhi | 
wus lĕjar marmĕng suta | 
langkung sukĕng kalbu | 

Ki Bayi aris ngandika | 

lah wus Nikĕn Malarsih sira dĕn-aglis | 

angruktiya sugata || 

79. Saanane ingkang sarwa suci | 
ngarah apa krana Lah kewala | 
samya mring kupune dhewe | 
ingkang garwa agupuh | 
lĕngsĕr saking ngarsa anuding | 
marang pawongannira | 
jalwĕstri gupuh | 

samakta tata sugata | 

santri Luci Nuripin lan Jalalodin | 

nuduh pawong santrinya || 

80. Myang dhulang kang pinanggul ing ĕstri | 
kerit mring Ni Malarsih mangarsa | 
sasaji ring Kiyaine | 

tinata anĕng ngayun | 

myang panatanira Ki Luci | 
pininta sa-ambĕngnya | 
pakĕmbulanipun | 
kang ponang tumpĕng mĕgana | 
sĕkul golong liwĕt pulĕn lan kabuli | 
angĕt wuduk lan punar || 

81. Lalawuhan sangkĕp amarnani | 
jangan mĕnir cupang kalamuncang | 
asĕm bobor asĕm bĕnce | 

bĕcĕk tim ladha bubus | 

padhamara pindhang bang-putih | 

dhakohan plĕpah kuwah | 

dhublĕg gile manggul | 

bĕlothok brongkos kareyan | 

lam-ulaman dhĕndhĕng panjĕn ĕmpal ragi | 

dhĕndhĕng age sujĕnan || 

82. Age tawon age lidhah ati | 
age umbut age tum-bĕkakak | 
age ayam mĕmonthoke | 
srĕgan kalĕpon kapur | 
ginjĕl lawan babat limpĕki | 
buntut paru lan utak | 
ĕmpal kisi pĕnthul | 

sate abon rĕmus wayang | 

pal-puk duduh koyoran dhĕndhĕng karipik | 

gadhon gĕcok-gĕnĕman || 

83. Ĕtum mangut rĕmpah srundĕng gĕbing | 
(n)dhog bĕkamal pindhang cĕmplok dadar | 
cĕrubuk krupuk-tĕrunge | 

pĕspĕsan tambra palung | 

opor bĕbĕk basĕngĕk pitik | 

lawan balĕbĕd banyak | 

suwab binatutu | 

kang pĕtis lombok gulingan | 

ayĕm tambra gorengan kathik gulathik | 

gangsir ampal andhungan || 

84. Sambĕl-gorĕng kacang dhĕle wijin | 
sambĕl kĕmiri pĕcĕl tarancam | 
lalaban kacang kaceme | 
kacambah cipir timun | 

pĕte jengkol kara kĕrai | 

gudhe kumalandhingan | 

ranti kĕmangipun | 

terong glathik kukuluban | 

kathokolan kangkung lĕmbuyung sĕmanggi 

pintĕn myang gagan-gagan || 

85. Gundha kĕmbang turi adhĕm mati | 
luntas papasan kapas rĕmpĕlas | 
pĕtis kakas kĕsru sambĕng | 

pare godha rĕmakjun | 

kudhu gondhong combrang sĕmpirit 
katu katumbar aha | 
rajun kimpol paung | 
rang-urangan raranggitan | 
sangkĕp salirira lalawuhan bukti | 
aglar sumadyĕng ngarsa || 

86. Nulya para wong amagĕrsari | 
prapta ambĕkta kandhurinira | 
panjang layah myang ancake | 
sadaya pan nĕmlikur | 
pinasrah ring Ki Santri Luci | 
wontĕn malih ambĕngan | 
papanganan munjung | 
rongpuluh ambĕng kĕhira | 
sidhĕkahe pawong kulawangsa sami | 
ngalujĕngkĕn kang prapta || 

87. Kae Bayi angandika aris | 

Dene ana nak-putu kang padha | 
akajad sidĕkah akĕh | 

mara ta kono gupuh | 
sambungĕna dadi sawiji | 
padha kĕpungĕn dhawak | 
sing padha akĕpung | 
enak kĕmbul aroyoman | 
santri Luci authi tata kĕndhuri | 
tuding-tuding miminta || 

88. Wus cucukupan sakupĕnganĕki | 

Kae Bayi Panurta ngandika | 
lah Basarodin dĕn-age | 
donganana Majĕmuk | 
ngalujĕngkĕn ring wong sadĕsi | 
salamĕte kang prapta | 

wus manggih rahayu | 
rinĕksa dening Hyang Suksma | 
gya pangulu Basarodin angadĕgi | 
andongani ambĕngan || 

89. Majĕmuk Rajuk Tulak-bilai | 

Tawil-ngumur lan Salamĕt mulya | 

Turun sih Sri Sĕdanane | 
ingaminan gumrumung | 

asru barung kang amin sami | 
rambah ambata-rĕbah | 
wus antara dangu | 
paragat pandonganira | 

Kae Bayi Panurta ris ngancarani | 
marang tatamunira || 

90. Lah suwawi awijikan sami | 
ing sawontĕnipun sumapala | 
krana Lah kewala rĕke I 

lan pra waela ngriku | 
samya kĕmbul bae kang bĕcik | 
ingkang liningan sigra | 
samya atuturuh | 

(n)dan lĕkas sarĕng anadhah | 
apikantuk dĕnnira sami abukti | 
sira Nikĕn Wilapa || 

91. Mĕnggah-mĕnggah dĕnnira abukti | 
ngonjot-onjot sĕrĕt ing ĕlĕtan | 

Ki Bayi ngling andikane | 
e ya ta lah ipeku | 
akangĕlan dĕnnya abukti | 

Malarsih apa sira | 

kalalĕn ipemu | 

lalagĕhane anadhah | 

kudu nora pisah-pisah lawan warih | 

kalĕmuk nĕng ngiringan || 

92. Biyĕn kae duk sira-paranni | 

dene wus nunggal nadhah sa-ajang | 
mokal yĕn laliya kowe | 

Ni Malarsih angungun | 
matur inggih kasupĕn mami | 
gupuh nuduh pawongan | 
amundhut kalĕmuk | 
tan dangu katur ing ngarsa | 
punika bok-adhi pangunjukanĕki | 
raka-(n)dika priyangga || 

93. Maklumipun kewala bok-adhi | 
saking kirang kĕrahaban-kula | 

Nikĕn Wilapa ature | 

kang botĕn-botĕnipun | 

dene kados tiyang ing pundi | 

kawula datan cipta | 

riringa ing kalbu | 

inggih angangkah punapa | 

tiyang sampun wontĕn janganipun mĕnir | 

tan susah nginum toya || 

94. Sajatinya samadĕsmu isin | 

mring ngakathah tan mĕdhar prasaja | 

Ki Cariksutra wuwuse | 

lah ora-a sirĕku | 

bakayune amirantĕni | 

de sira kakurangan | 

animbangi tanduk | 

marmanya sira sinungan | 

wus kuningan adate sira yĕn bukti | 

tan kĕna pisah toya || 

95. Ni Wilapa sinambramĕng laki | 
rumangsa yĕn kaluputannira | 

nulya tanduk lir sabĕne | 
kokoh jangan nĕng tuwung | 
lam-ulaman amĕratani | 
cinaruh rab-uraban | 
sapulukanipun | 
rong pulukan linut toya | 

Kae Bayi Panurta ngandika aris | 
manira yĕn tumingal || 

96. Dĕnnira nadhah ya ipe-mami | 
bok Wilapa sawarĕganeya | 
mĕlu akĕh panadhahe | 
ngapenginakĕn kalbu | 

mĕlu enak manira bukti | 

drĕku bok-ipe aywa | 

ĕngah dĕn-anutug | 

wong wus wismane priyangga | 

Ni Wilapa mĕsĕm aturira aris | 
kados botĕn yĕn ĕngah || 

97. Angandika malih Kyai Bayi | 
ĕnggĕh ta lah yayi Cariksutra | 
bok aja ipeku kuwe | 
ingajak anut pungkur | 
adoh-adoh praptĕng mariki | 
wus tan kengang lulungan | 
maningan puniku | 

awak lir tan kengang gawa | 
mandahane duk lumampah anĕng margi 
iba rĕkasanira || 

98. Bok liyane bae salah siji | 
apan ipeku sapirang-pirang | 
dadak sing gĕdhe awake | 

Cariksutra turipun | 

pan kumĕdah-kĕdah papanggya | 

[-11 

ing paduka nĕngguh | 

Ke Bayi mĕsĕm ngandika | 

ĕnggĕh yayi kalangkung panrima-mami 

dĕnnya sutrĕsnĕng kadang || 

99. Sadayanira ingkang mangarti | 

Nikĕn Wilapa rubiyahira | 
sira Ki Cariksutrane | 
samya gawok andulu | 

ing gĕdhene awakirĕki | 

sĕmbada panadhahnya | 

cĕkoh manganipun | 

akĕh amicarĕng nala | 

iya ta lah rabine Cariksutrĕki | 

nglĕmbarah nora lumrah || 

100. Kae Bayi tanpyantuk bukti | 
sabab lagya nĕmbene asĕnggang | 
dĕrĕng rumangsa ecane | 
miwah pra ngawiryĕku | 

Adimuncar Ke Arsĕngbudi | 

Kae Sĕh Malangkarsa ] 

Sĕh Mangunarsĕku | 

Cariksutra Arundarsa | 

Anggungrimang Jayĕngwĕsthi Jayĕngragi 
Turida Rarasatya || 

101. Samya wus rĕpĕh tan pati bukti | 

Kae Bayi Panurta lingira | 
wawi yayi sadayane | 

(m)bok kang samya pakantuk | 
rĕyang dimĕn eca abukti | 
akĕmbul babancakan | 
lawan anak-putu | 
ingkang liningan turira | 

(ng)gih sumangga sasĕlotipun abukti | 
dhatĕng (n)dhĕrĕk kewala || 

102. Para kadang myang pituwa sami | 
amĕmĕne dĕnnira anadhah | 
angli ring tatakramane | 
ingkang para linangkung | 
datan pati sura abukti | 

dadya untap-untapan | 
kacicikanipun | 
pakantuk rasaning driya | 
kikmahing tyas dĕnnira sabar ing bukti | 
sor rasaning atadhah || 

103. Sira Ki Pangulu Basarodin | 
dĕnnira mangan sadangunira | 
ambungkik-bungkik puluke | 

Ki Kulawiryandulu | 
dĕnnya nadhah Ki Basorudin | 
bibisik dĕnnya mojar | 
mĕsĕm ĕsmu guyu | 
kalawan Kyai Lawatan | 

lo puniku tĕnagane Basarodin | 
angaya-aya pangan || 

104. Ki Lawatan lawan Ki Sĕmbagi | 
samya gumuyu sinamun nadhah | 
mulat mring Basarodine | 

Ki Kulawirya sĕgu | 

sĕgu watuk andhĕdhĕhĕmi | 

winoring paliringan | 

paman dhawuh wau | 

adĕrĕs gĕng tĕlthokira | 

kados banjir jawah tan ngarang-ngarangi | 

punapi mot lĕpĕnnya || 

105. Ki Lawatan Sĕmbagi nganthuki | 

Ki Basar ngling ririh garundĕlan | 
andĕlna Gus Wirya kuwe | 
anggĕgarap wong tan wus | 

(n)dadak nganggo nyĕman-nyĕmoni | 
wong dhasar kĕmba uwang | 

yĕn tan angguguyu | 

Ki Kulawirya alatah | 

suwe lamun tĕtamuwan pra utami | 

Ki Bayi mĕsĕm tanya || 

106. Paran kang sira guguyu Ragil | 
matur punika pun kakang Basar | 
amangan dadi wong bithĕn | 
tanganipun abikut | 

datan kenging dipun-sĕlani | 
kiwa tĕngĕn maragang | 
tan wontĕn gopipun | 
lir ngampĕr bata ing linggan | 

Ki Baywa-ngling wong wus tandange abukti | 
maningan biyĕn mula || 

107. Para tamu samya mĕsĕm mĕksi | 
marang sĕsambĕn kang pĕpoyokan | 

Ki Jayĕngraga wuwuse | 

pantĕs tĕmĕn Ki Ngulu | 
maksih kadi adate nguni | 
sabĕn panggya lan paman | 
anggung dĕn-wawangun | 

Ki Basar nauri sabda | 

(ng)gih puniku tan wontĕn luwasing gĕtih | 
pamandika Ki Wirya || 

108. Kajawi padha mantun moyoki | 

yĕn maksih sami gĕsang mĕsungsang | 
mangsa mariya medane | 
kang myat samya gumuyu | 

Ki Wuragil Kulawiryĕki | 

alatah sarwi mojar | 

wakane Pangulu | 

kongsi jamurĕn maningan | 

nora uwis dadi poyokan Ki Rodin | 

pilang-pilang tan gĕrang || 

109. Jĕr wangune patut dĕn-poyoki | 
badan sakojur tan kabĕnĕran | 

(n)jĕlĕhi wajarane | 

busana nora patut | 

mung yĕn wuda anggigilani | 

ginuyu ing akathah | 

Ki Basar amuwus | 

non iku Ki Kulawirya | 

saknĕh-nĕhe ngaranni wong kaya jongkit | 

kathik nganggo wajaran || 

110. Saya ginaguyu rewange linggih | 
wus antara dangunira nadhah | 
luwaran tuturuh kabĕh | 

Ki Santri Luci gupuh | 

Jalalodin Nuripin aglis | 
nuduh pawong rowangnya | 
nyarik ambĕngipun | 
sinungkĕn pamburinira | 
kandhurine dinum barĕkatirĕki | 
warata sadayanya || 

111. Gantya dhadharan lumadyĕng ngarsi | 
sasaosanira Ki Panurta | 

pasugata ring tamune | 

kathah nyamikanipun | 

lah-olahan wowohan asri | 

sangkĕp kang juwadahan | 

jĕnang dodol kĕnul | 

kolĕh grĕndul candhil caca | 

kalong sagu cinantĕn brĕm tumpu criping | 

kĕpĕl pang-limpung kupa || 

112. Manco cucur jalabiya rangin | 
mamĕniran bantalan sĕmpora | 
lĕn-ulĕn gĕmblong lĕmpĕnge | 
wug-awug apĕm pasung | 
kocak kicak kanyut lan kĕci | 
srikaya pipis tuban | 
rondhakĕli mĕndud | 
cĕlorot gĕthuk jumunak | 
sĕmar-mĕndĕm garubi pĕrnama utri | 
wajik tape walangan || 

113. Sagon wayangan ledre surati | 
miwah pala-gumantung kasimpar | 
nangka pĕlĕm kuwĕnine | 
manggis duryan lan dhuku | 
pisang suluh salak kĕcapi | 
balimbing lan talĕbak | 

jambu lan kapundhung | 
kĕrai timun sĕmangka | 
talĕs kimpul katela uwi gĕmbili | 
muncar munggĕng rampadan || 

114. Kae Bayi Panurta ngling aris | 
singgih sumangga yayi punika | 
mamangsĕgan tamba mise | 
awon kĕndĕl ing ngriku | 
sumapala ana misrani | 
karana Lah kewala | 

ing sawontĕnipun | 
ingkang liningan agĕpah | 

samya ngalap nyamikan sasĕnĕngnĕki 
wedang pangananira || 

115. Kae Bayi angandika malih | 
ingkang garwa lah Malarsih sira | 
dhayohmu pra waelane | 

iya sadayanipun | 
aturana maring wismĕki | 
dimĕn lĕlĕswan samya | 

Ni Malarsih muwus | 
sumangga yayi Wilapa | 
lan Palangi Turida lan Rarasah | 
Rancangkapti mring wisma || 

116. Nikĕn Wilapa umatur aris | 
singgih sasĕlotipun kewala | 
rĕke agampil ing mangke | 
sawĕg rĕrĕm alungguh | 

Ni Malarsih ngecani kapti | 
anulya ingkang prapta | 
wong Wanamartĕku | 
pamagĕrsari sudagar | 
jalwĕstri sarta lan kandhurinĕki | 
liya punjungannira || 

117. Sĕkul ulam dhaharaniyadi | 

kang wus kapanggya lan Jayasmara | 
pan samya mundur gagĕntĕn | 
kang samya yun papangguh | 
tur pupunjung miwah kĕndhuri | 
sarya tur salam sĕmbah | 
mring kang lagya rawuh | 
kĕndhuri laju dinongan | 
kajatira ngalujĕngakĕn kang prapti | 
punjungannya tinampan || 

118. Nyai-nDaya lan wadon Sumbaling | 
juru anampani pupunjungan | 
wong Wanamarta kajate | 

kang wus kapangguh wau | 
ulihira karya kĕndhuri | 
sapunjungannira | 
wangsul atur-atur | 
ingkang nampani ambĕngan | 
santri Luci Nuripin lan Jalallodin | 
kinĕpung nĕng pandhapa || 

119. Kae Adimuncar Arsĕngbudi | 
Arundarsa lawan Cariksutra | 
Carikmudha lan Kae Sĕh | 
Malangkarsa puniku | 

Ki Sĕh Modang Parimintĕki | 

Kae Sĕh Mangunarsa | 
lan Gungrimang nĕngguh | 
sadaya pra tamunira | 

mulat banjar wismane Kiyai Bayi 
Panurta Wanamarta II 

120. Wus saengga pomahan bupati | 
datan ana wisma mangkana-a | 
gunge myang pasang rakite | 
ing patanĕmanipun | 

tiris kitrinira mĕpĕki | 
papagĕr pakĕliran | 
gĕbyognya klimis alus | 
mawi natar pananggungan | 
masjid Mangu agĕnge sĕbĕt acĕkli | 
gasik toya tumumpang || 

121. Samya micorĕng sajroning ati | 
para tamunira samadaya | 
sukur pangalĕmbanane | 

dene sarwa pinunjul | 

baya saking mangunahnĕki | 

banjar pawismanira | 

kadi-kadi dudu | 

pasang anggoning ngulama | 

pantĕn ĕnggon dalĕming pra wirya mukti | 

wibawa ahli donya || 

122. Kae Bayi Panurta ngling aris | 

Kae Adimuncar Arsĕngdriya | 
tuwin jĕbĕng sadayane | 
punika warninipun | 
garumbuling Wanamartĕki | 
tinut nak-putu kathah | 
samya nut dudunung | 

nĕng ngriki kĕdah karasan | 
rĕke kathah kewala pakantuknĕki | 
samya jĕnĕg gagriya || 

123. Dene wisma manira puniki | 
sagĕd samantĕn agĕnging griya | 
manira darmi angangge | 
saking ing karsanipun | 

para anak ingkang bupati | 

urunan yasa wisma | 

sinungkĕn maring-sun | 

kinĕn jĕnĕg anganggeya | 

saput ingkang piranti yayasan sami | 

reyang kantun manggiha || 

124. Samya-ndhĕku sadaya miyarsi | 
para tamu ing wau wuwusnya | 

(n)Jĕng Kiyai Panurtane | 
samya sukuring kalbu | 

ĕsmu ngungun sajroning galih | 
mangkana Cariksutra | 
aris wuwusipun | 

dhuh kakang Bayi Panurta | 

wus sanyata antuk nugrahaning Widdhi | 

dadya pangayomannya || 

125. Sagung santri ing wetan pasisir | 
baya datan ana tumimbanga | 
ing tata miwah harjane | 
myang rakit-rakitipun | 

kadya praja datan na bĕkti | 

lamun dhukuh ngasrama | 

wit katon gĕngipun | 

tan ana ingkang kuciwa | 

datan ana ing bang kilĕn kang nimbangi | 

kalawan Wanamarta || 

126. Kyai Bayi myarsa angling aris | 
mung sadarmi kawula ing titah | 

Allah makatĕn karsane | 
inggih harkahing napsu | 
mutmainah reyang antĕpi | 
sumarah karsĕng Sukma | 
ingidhĕp ing kalbu | 
makatĕn salaminira | 

lampah reyang amung ngantĕpi sawiji | 
mutmainah ing tekat || 

127. Cariksutra mĕsĕm aturnya ris | 
kadipundi kakang pandumira | 
kang napsu catur warnane | 
wus lami ulun-ngrungu | 
mung kĕwĕdan dĕnnira amrih | 
tataning linampahan | 

ing sadintĕnipun | 
yĕn rina sajroning nala | 
kadi-kadi darbe gĕsangira sami | 
arĕbut lampahira || 

128. Kyai Bayi angandika aris | 

(ng)gih manawa katuju ing karsa | 
kang napsu patang warnane | 
mutmainah rumuhun | 

dadya jĕjĕr anggung mamardi | 
sakĕh tyas kang mrih harja | 
bĕkti myang sumungku | 
narima sarĕh ing driya | 
satitahe ing karsa datan angudi | 
harda angangsa-angsa || 

129. Nanging anggung lir tinĕmpuh jurit | 
dening napsu kang titiganira | 
sadina-dina arame | 

anĕng jroning tyasipun | 
napsu katri kang langkung sakti | 
luamah lan amarah I 

supiyah trinipun | 
ari ratri lir ayuda | 

jroning nala kadya arĕbut tatandhing | 
masesa driyanira || 

130. Kasaktĕne luamah abukti | 
ngangsa-ngangsa kadi ambebasna | 
mangan kĕh sanalikane | 

lumuh kantuwa dangu | 
mumah mumuh turu abukti | 
pamirihira supaya | 
kĕh sumĕngahipun | 
ngapĕspĕs mring mutmainah | 
de amarah kasaktĕnnira mrih juti | 
nginggit harda druhaka || 

131. Rĕngu-rĕngu pan anguring-uring | 
riwut ngawut kadi anglĕburna | 
kalawan rinĕmĕk bae | 
ngĕngungakĕn tĕkabur | 
sumbar ngina-ina sakalir | 
dĕnnira mrih pralaya | 
mutmainahipun | 

supiyah kasaktĕnnira | 

papenginan marang kang tan patut wajib | 

mamĕksa papenginan || 

132. Tan cipta wrat angĕl wĕrit rungsit | 
kaya-kaya gampanga ingalap | 
mangsa wurunga kadarbe | 
kusung-kusung milalu | 

mring kang datan layak binudi | 
kudu nuli-nuliya | 
kang tan kĕna luput | 
anruwĕng jubriyannira | 
amrih akĕkĕsa mutmainahnĕki | 
sajuga binut tiga || 

133. Singgih pintĕn banggi dĕn-ayunni | 
tangĕh kita lamun sumĕla-a | 
saking babagan ngarale | 

kadi punĕndinipun | 

yĕku yayi Ki Arsĕngbudi | 

binudi ingkang dadya | 

kalirahanipun | 

wiwinih rubĕd rubeda | 

saking pundi mutmainah kasirĕki | 

katutup ing tri hawa |( 

134. Anauri aris Arsĕngbudi | 

yĕn pamanggih manira priyangga | 
rubeda puniku ĕmĕng | 
pangangge paminipun | 
bathik lurik wulung lan putih | 

singa kang dĕn-anggeya | 

yĕkti datan wurung | 

yĕn ngangge seta (ng)gih seta | 

myang ngangge bathik lurik wulung bang kuning | 

singgih makatĕn uga || 

135. Sabab samantĕn kita puniki | 
lamun angilo paesan duryat | 
marga bab insan kamile | 
ngriku panglilingipun | 
saking akatdiyat wadati | 
wakidiyat lan arwah | 
ajasam puniku | 

alammis alam insan | 

kamil pan wus purna dadining adadi | 

titah kita punika || 

136. Saking alam arwah kang nĕngahi | 
pan akadiyat wujuding Ĕdat | 
wahdat wujud sipat rĕke | 
wakidiyat asmĕku | 

alam arwah apĕngal nĕnggih | 
martabat tri kang awal | 
pan gaibul-guyub | 
akadiyat lawan wahdat | 
wakidiyat kang bangsa latakyun latib | 
martabat tri akirnya || 

137. Alam jasam misan insan kamil | 
takyun sani nalirah kawijah | 

tri wiwinih hawa rĕke | 

napsu luamah nĕngguh | 

lan amarah supiyahnĕki | 

dening ingkang kaucap | 

ing ngajĕng puniku | 

tri wiwinih mutmainah | 

alam arwah wiwinih ihtiyar singgih | 

pamilihing apĕngal || 

138. Pamilihe ing kalih prakawis | 
mring babagan budi klawan ala | 
kewala sami wĕnange | 
mungguh Hyang Kang Mahagung | 
datan nuduh datan pĕpĕnging | 
mring sawijining titah | 
sakayuning mahluk | 

bĕnĕr luput nĕng ihtiyar | 
marma kita kumĕdah angati-ati | 
ywa korup maring hawa || 

139. Murka nadhah guling murka wĕngis | 
murka papenginan mring rajah tamah | 
punika pan sisingkĕle | 

narik cipta tan tuhu | 

ngungas-ungas ngangas-angasi | 
tan kenging botĕn uga | 
pan duryat kadyĕku | 
kadi-punĕndi ing karsa | 
yayi Cariksutra ing ngriku tinuding | 
sami muwasaratan || 

140. Ki Cariksutra lingira aris | 
kasinggihan sabdanta tetela | 
pan sampun makotĕn jume | 
ing agĕsang puniku | 

datan wagĕd kita puniki | 

angirigakĕn hawa | 

bangsa ngam angumum | 

tumindak kalawan hawa | 

amung amimirit saking sidhang-siring | 

sarwa sakĕdhik sewang || 

141. Purun maha kĕdhik ĕnggah kĕdhik | 
alam ahli swarga sumapala | 
ngalap naraka sĕpĕlĕng | 
ĕnthĕng-ĕnthĕng sinangkul | 
swarga nraka narima kĕdhik | 
ngangkat ingkang rĕkasa | 

yĕn tan lawan wahyu | 

sayĕkti datan kaduga | 

kang lir caritane ki dhalang ngaringgit | 

lalakon srat Wiwaha || 

142. Dananjaya duk amangun-tĕki | 
anĕng (ng)graning Ancalendrakila | 
sang Dwija Mintaragane | 

angga tuhu lir tugu | 

manik datan sĕdya bah osik | 

mamati jroning gĕsang | 

anggĕgĕsĕng kalbu | 

kang tan kĕna winikalpa | 

alpaning tyas angilangakĕn sak-sĕrik | 

sĕrik lamun runtika || 

143. Anirakĕn suba-sukĕng galih | 
cĕngĕng lĕngĕng ngĕningkĕn nĕngira | 
mung amasang lulungide | 

ing dalĕm kalih pandum | 
angga malat gĕgamannĕki | 

Pasopati grannira | 

pyuh graning pandulu | 

lumancar anggroning grana | 

kang pinusthi papasthĕn ĕsthining kapti 

kapati bratĕng laga || 

144. Amaladi si sĕmadi ĕning | 

nĕngĕng karsa nĕgĕr karsaning Hyang | 
maksude pancadriyane | 
pinĕlĕng ing pandulu | 

dalaning kang sandining sĕpi | 
titis grana gusika | 
pusakaning kayun | 
kayungyun kahyanganing Hyang | 
lĕpasing tyas mĕrana ngulati pati | 
patitis kang tan tiwas || 

145. Nalika wus kĕncĕng cĕngĕngnĕki | 
tiwas pamawasing kawaspadan | 
kalawan pucuk bĕdhore | 
sumungku-a sidĕku | 

dĕging jĕmpol jari jĕmparing | 

sĕrĕng lĕnging lĕngira | 

paguting pandulu | 

dulu datan kadaliyan | 

lila lalu malulu lir socaning pring | 

nir pringganing wardaya || 

146. Yĕn mungguh-a agamaning Nabi | 
ĕtrap ingkang makatĕn punika | 
kenging winastan wus kusne | 
khawasuning asuhul | 

bisa mĕsat hawa tri juti | 
yĕn tyas wus kadyĕka | 
pintĕn bangganipun | 
kita punika (ng)dungkapa | 
anirnakkĕn hawa kang angrĕregoni | 
muslim mring kajatmikan || 

147. Samya suka mĕsĕm aningali | 
mring Ki Cariksutra dĕnnirojar | 
angondhĕkkĕn pudyarsine | 

Ki Adimuncar muwus | 

Kae jĕbĕng Mangunarsĕki | 

kadya paran karsanta | 

purnaning awuwus | 

supados dadosa palal | 

ing tyas kadung padungkapanirĕng ngĕlmi | 

kĕndĕling pandĕlingan || 

148. Ki Sĕh Mangunarsa angling malih | 
singgih rĕke sampun kasinggihan | 

(ng)gyannipun ngibaratake | 
saĕstu yĕn kadyĕku | 

kulaning Hyang mukmin kang muslim | 

sadaya kang ingujar | 

tan na lĕpatipun | 

pan sami ugi kewala | 

amung kaot sakĕdhik jalarannĕki | 

undha-usuk kang karsa || 

149. Ingkang sampun sinung bisa mĕksi | 
ing kasidan sup nĕng kagayuhan | 
hawa kang catur sikine | 

dados dadosanipun | 

nĕpsu hawa kawan prakawis | 

luamah lan amarah | 

supiyah katĕlu | 

pat kalawan mutmainah | 

dadya panguntaping tokit mring kadadin | 

saking kalawan hawa || 

150. Mokal bodho karsaning Hyang Widdhi | 
karya asor luhuring kawula | 
kalawan napsu hawane | 

yĕn tan kalawan napsu | 

yakti titah datanpa kardi | 

sabarang rĕh kitarsa | 

dadi lawan napsu | 

amarah murka atingal | 

tadhah guling rosa pangĕlihirĕki | 

suka bukti sapala || 

151. Amarah napsu awĕnga wĕngis | 
krodha nĕnggala jrih mring niaya | 
dĕn tĕkĕng narima sarĕh | 

rĕrĕh tan ngadhul-adhul | 

sikaranya akait juti | 

rinosan sinĕmbadan | 

lan tawĕkalipun | 

tinawĕkaling amarah | 

dĕn-tumĕkĕng hawa dadi wahyu budi | 

kabudayĕng wardaya || 

152. Napsu hawa supiyah papengin | 
kapengina marang kautaman | 
ingkang sipat linuhunge | 

tan pengin loba mumuh | 
krana dĕnnya nalikanĕki | 
myang tadhah rajah tamah | 
pon datan kalulun | 
sirnane hawa tri loba | 
apan luluh anukma dadi sasiki | 
tri mutmainah uga || 

153. Datan paĕ panunggalanĕki | 
mutmainah marang ing tri hawa | 
tri hawa mutmainahe | 

anĕng ing dalĕm kasdu | 

dĕnnya pagut atampa titih | 

aluamah amarah | 

lan supiyahipun | 

mangsud dadya mutmainah | 

kang makatĕn (n)dungkap kadadeyannĕki | 

kang wus amintaraga || 

154. Lamun mutmainah mangsud maring | 
luamah lan amarah supiyah | 

dadya kĕh loba kibire | 

agung tĕkaburipun | 

tan kabuka daliling ngĕlmi | 

kang maring kamuksanan | 

dene jalaripun | 

kang wus sidik rasa sabda | 

ngujubriya tĕkabur sumĕngah kibir | 

kang wukakĕn kadadyan || 

155. Wa-makatĕn kawulaning Widdhi | 
samya tinakdir pribadinira | 

ing dalĕm ngagĕsang rĕke | 

datan ketang kinayun | 

kaya apa kayunning jalmi | 

pan wus samya kinarsan | 

dening Hyang Kang Agung | 

kalawan priyangganira | 

asor luhur wus dadya kaladuk nguni | 

sadĕrĕngipun bakal || 

156. Kae Bayi Panurta duk myarsi | 
sabdanira Ki Sĕh Mangunarsa | 
kadya kinuras driyane | 

ana karasĕng kalbu | 

mring putranya Sĕh Amongragi | 

sasolah bawanira | 

lĕlĕjĕming wuwus | 

wingiting pasĕmonira | 

miwah rimbag ing warna datan nĕbihi | 

saujunging sarira || 

157. Ciptaning tyas tan na paenĕki | 

mring Sĕh Mongraga myang Mangunarsa 

kadya kinarya lirune | 

miwah sadayanipun | 

ingkang kadang kulawangsĕki | 

samya mulung tyas trĕsna | 

mring Mangunarsĕku | 

mangkana ing wancinira | 

lingsir dungkap waktu Luhur kapara kir | 

kaecan ararasan II 

158. Saking dĕnnya rĕna aniniling | 

ing murade Ki Sĕh Mangunarsa | 
tan amapali jarwane | 
nadyan anom rinĕngkuh | 
sasĕpuhing mukmin khakiki | 
kang pangra tuwĕng wayah | 
kang anom sumungku | 
mring Kae Sĕh Mangunarsa | 
ingĕgungkĕn tinamu-tamu utami | 
golonganing ngulama || 

159. Kae Bayi Panurta ngling aris | 
nakmas jĕbĕng Kae Mangunarsa | 
suwawi awĕktu age | 

Lohor mring masjid Agung | 

miwah yayi sadayanĕki | 

dhangan ingkang liningan | 

ingkang para tamu | 

mudhun saking palungguhan | 

maring masjid Mangu ngambil toyastuti 

apan samya sĕmbahyang || 

160. Kewala cukup tamunirĕki | 
pra waela salat anĕng langgar | 
pra kadang kulawangsane | 
salat nĕng masjid Agung | 
ana ingkang banjur amulih | 
pra tamu ingkang salat | 
anĕng masjid Mangu | 

Sĕh Mangunarsa ngancaran | 
kinĕn angimami wĕkuning ngabĕkti | 
nulya Sĕh Mangunarsa || 

161. Tan lĕnggana majĕng angimami | 
wus antara danguning asalat | 
tartib tumĕkĕng bakdane | 
paragad sadaya wus | 
asalawat salaman sami | 

Kae Bayi Panurta | 

lon andikanipun | 

prayogi wangsul ing wisma | 

Kae Adimuncar aturira aris | 
pĕnĕd akaliyĕgan || 

162. Mring masjid Gĕng kawula yun uning | 
Kae Bayi Panurta ris mojar | 

ĕnggĕh langkung prayogine | 

nulya sami amudhun | 

pra tamunya kang sadayĕki | 

maring masjid Gĕng prapta | 

midĕr andudulu | 

pasang rakiting patirtan | 

binotrawi toyanya kalangkung wĕning | 

ngingonan ulam kathah || 

163. Bĕbĕngane balumbang ngubĕngi | 
binĕngawan tĕpining tinaman | 
sangkĕp saliring sarine | 
myang patirisanipun | 

pala kitri gumantung asri | 

samya nĕdhĕng wohira | 

putya dĕnta sinung | 

pucang ranti rinambonan | 

tanjung sawo asinang wohira (n)dadi | 

tinumpak sinaciwah || 

164. Kae Adimuncar Arsĕngbudi | 

Arundarsa Kae Cariksutra | 
kalawan pra tarunane | 

lan Sĕh Malangkarsĕku | 

Mangunarsa Gungrimang tuwin | 

Sĕh Modang Pariminta | 
miwah Ki Piturun | 

Palakarti pra santrinya | 

lawan Jayĕngrĕsmi Jayĕngraga tuwin | 

Wuragil Kulawirya || 

165. Kang wus bakda salat anĕng masjid | 
para kadang Swarja Wiradhustha | 

Panukma lan Panamare | 

miwah kang para sĕpuh | 

Ki Pangulu lan Ki Sĕmbagi | 

Ki Jumĕna Jĕmpina | 

Lawatan Malanggung | 

Luwaran Kardisĕdana | 

samya mudhun sing masjid samya umiring | 

mring kang samya niningal || 

166. Kang pra tamu amicarĕng ati | 
nora jamak Ki Bayi Panurta | 
mĕtu tĕmĕn mangunahe | 
dudu prajaning dhukuh | 

lir karajananing bupati | 

kĕtĕbe wong mah-omah | 

kĕh bĕcik gung agung | 

kaya wong rongĕwu ana | 

kathah wong kang kuwat-kuwat kang rijĕki | 

malah asor wong kutha || 

167. Ngalim wus mijil mangunahnĕki | 
samya pupuji sukuring driya | 
mring Ki Bayi Panurtane | 
nutug dĕnnya (n)dudulu | 
tĕpunggĕlang ngubĕngi masjid | 
ing wanci waktu Ngasar | 
samya mĕt toyastu | 

kadas sami salat Ngasar | 

nĕng masjid Gung sabakdanira ngabĕkti | 

kondur maring ing wisma || 

168. Para kadang kulawangsa sami | 
umiring maring pawismannira | 
atata palungguhane | 

anĕng pandhapanipun | 
sasajinya sampun miranti | 
wedang myang nyanyamikan | 
wus andhĕr nĕng ayun | 
miwah kang para waela | 

Ni Malarsih Turida lan Rarasati I 

tamu Nikĕn Wilapa || 

169. Ni Palangi lan wadon Cĕnthini | 

Nyai-nDaya Sumbaling tan tĕbah | 

Kiyai lon andikane | 
sumanggĕng karsanipun | 
nyamikane ginape sami | 

kang liningan norraga | 

anginggihi wuwus | 

angalap sasĕnĕngira | 

dene para magĕrsari ingkang prapti | 

sarta lan kandhurinira || 

170. Pupunjunganira tinup saji | 
mring Ki Jayĕngrĕsmi Jayĕngraga | 
samya tur salam sĕmbahe | 

Ki Bayi lon amuwus | 

marang santri Luci Nuripin | 

lah iku kandhurinya | 

nak putu kang kolur | 

padha kĕpungĕn priyangga | 

lan wong akĕh aja susah maring mami | 

ing kono kumpulĕna || 

171. Dĕn-akapang angĕpung kĕndhuri | 
si Basarodin andonganana | 
kang kajat nyalamĕtake | 
mĕngko yĕn ana kantun | 
ambĕngane kumpulna dhingin | 
yĕn wus sadasambĕngan | 
donganana gupuh | 

lah ta wus kono Bismilah | 

Basarodin ngalih acĕdhak kandhuri | 
anĕng wetan kadohan || 

172. Mangulona ywa tambuh sirĕki | 
nulya Ki Pangulu Basar sigra | 
ngalih mangulon ĕnggonne | 

Kulawirya gumuyu | 

kang Pangulu lĕh impĕn bĕcik | 
kĕh bĕrkate angayang | 
layak payon wayuh | 
wolu kasanga lanangan | 

Ki Pangulu ngacĕmut mĕsĕm anolih | 
dene kaya kambangan || 

173. Samya gumuyu ingkang miyarsi | 
para tamu mulat para kadang | 
rĕsĕp asih pandulune | 
rumĕksa wong sadulur | 

maring kadang tuwa langkung jrih | 
sumungku kamawula | 
anggĕp angguguru | 
kang samya kajat sidĕkah | 

dinonganan mring Pangulu Basarodin | 
nadhah gya pinarucah || 

174. Ki Wuragil Kulawirya angling | 
kang Pangulu Basar dĕnnya mangan | 
tumrapa pring ros bangkote | 

kĕrĕp tĕmĕn amuluk | 

kongsi lali olĕh ngitungi | 

pipirane amangan | 

tan kaduga ngetung | 

abĕnĕr jarwa sutanya | 

ran pangulu tukang angulu sayĕkti | 

suka sakĕh miyarsa || 

175. Kae Bayi angandika aris | 

Swarja Wiradhustha lan Panukma | 

Panamar Kulawiryane | 

ring masjid Mangu iku | 
tarubana kang sarwa sri | 
sungana patilaman | 
kang samĕkta mungguh | 
sarwa sukci ywa kuciwa | 

(ng)gyannya kadangira ingkang samya prapti | 
para ri tur sandika || 

176. Samya mangsuli turira aris | 
lamun parĕng ing karsa paduka | 
kawula nunuwun rĕke | 

rinta sasikinipun | 

amba nuwun nĕng wisma mami | 

pun adhi sadayanya | 

inggih anunuwun | 

mugi pinarĕnging karsa | 

pan kawula ingkang rumĕksa supadi | 

ing tyas datan sumĕlang || 

177. Ke Bayi mĕsĕm nauri angling | 
iya prayoga iku turira | 
samya amamanuhake | 
atĕpung sih sadulur | 

mupung padha sinung papanggih | 

singgih yayi Dimuncar | 

myang sadayanipun | 

pĕnĕd samya kukupuhan | 

tĕmbe ngalap kadang sih-siniyan sami | 

utami rarakĕtan || 

178. Andhaupkĕn sarasaning kapti | 
kang liningan samya nor turira | 
langkung samya pirĕnane | 
singgih sadĕrĕngipun | 
paduka ngling kawula kapti | 
nukĕri pra arinta | 

ing sasikinipun | 

pan sampun kasĕdyĕng driya | 
langkung sukur suka pirĕnaning kapti | 
dumunung ing pra kadang || 

179. Kae Bayi Panurta ngling aris | 
e yayi sukur Alkamdulilah | 
sumĕdya sih ring kadange | 

Ke Bayi malih muwus | 

lah Suwarja muliha dhingin | 

ruktinĕn wismanira | 

yĕn mĕngko kinayun | 

ring kakanta Adimuncar | 

ing karsanya dumunung wismanirĕki | 

kang rayi tur sumangga || 

180. Angandika lah Wiradhusthĕki | 
iya muliha dhingin ngruktiya | 
ing wismanira dĕn-age | 
mĕngko kakangirĕku | 

Arsĕngbudi yun awowori | 
rĕrĕh nĕng wismanira | 
sanalikanipun | 

kang rayi matur sandika | 

ngling malih lah Panukma muliha dhingin 

rumatana wismanta || 

181. Yayi Cariksutra kang ayun sih | 
wismanira mĕngko dinunungan | 

Panukma sandika ture | 

lan Panamar sirĕku | 

iya age muliha dhingin | 

rĕsikana wismanta | 

ing mĕngko kinayun | 

mring rakanta Arundarsa | 

dene sira Wuragil muliha dhingin | 

tata-tata-a wisma || 

182. Kakangira Ki Carikmudhĕki | 

lan Sĕh Modang ingkang nĕng wismanta | 

kang rayi sandika ture | 

de Pangulu sirĕku | 

angruktiya wismanirĕki | 

rinta Sĕh Parinminta | 

dimĕn nĕng sirĕku | 

Ki Basar matur sumangga | 

nulya lĕngsĕr sadaya ingkang tinuding | 

mulih asowang-sowang || 

183. Angling malih maring santri Luci | 
lah ya Luci lan Nuripin sira | 
miwah pra lurah santrine | 
umiringa sirĕku | 

mring riningsun ingkang sĕdyapti | 
dumunung anĕng wisma | 

-nira pra-kadĕngsun | 

santri Luci tur sandika | 

kang pra tamu ingacaran mring Ki Bayi 

amurih pajĕnĕkan || 

184. Kae Adimuncar Arsĕngbudi | 

Cariksutra Ki Sĕh Arundarsa | 

Carikmudha tanapi Sĕh | 

Modang Parimintĕku | 
samya atur salam ngabĕkti | 
wusing anjawat-tangan | 
nulya lĕngsĕr mundur | 
mring wismane para kadang | 

Kae Bayi Panurta maksih alinggih | 
lan Ki Sĕh Malangkarsa || 

185. Lawan Ki Sĕh Mangunarsa tuwin | 

Ki Sĕh Anggungrimang lawan sira | 

Jĕngrĕsmi Jayĕngragane | 

Palakarti Piturun | 

pra waela sadaya misih | 

Kae Bayi Panurta | 

angandika arum | 

lah Ke jĕbĕng Mangunarsa | 

yĕn sĕmbada ing karsa wontĕn ing ngriki | 

masjid Mangu kewala || 

186. Sampun kĕtĕbihĕn lawan mami | 

Sĕh Mangunarsa matur norraga | 
sumanggĕng karsanta rĕke | 

Ke Bayi malih muwus | 
lah anakmas Malangkarsĕki | 
prayoga arĕrĕba | 
anĕng wismanipun | 
arinta Ki Jayasmara | 

nak Sĕh Anggungrimang padunungannĕki | 
wismane Jayĕngraga || 

187. Samya umatur sandika sami | 
nulya lumĕngsĕr kang ingancaran | 
mijil maring pawismane | 
sasantrinya tut-pungkur | 

sira Ki Sĕh Mangunarsĕki | 
lumĕngsĕr saking ngarsa | 
maring masjid Mangu | 
kang kantun para waela | 
ingancaran anĕng dalĕm wetan singgih | 
dalĕme Tambangraras || 

188. Pangandikanira Kyai Bayi | 
marang para waela sadaya | 
de sutaningsun katrine | 
sira kumpulĕng ngriku | 
wismanipun Nikĕn ing nguni | 
lamun arsa papanggya | 


< Serat Centhini Jilid 12 - Halaman : 231 > 


lan kakungirĕku | 

iya pangguha sadhela | 

krana padha rumĕksa tamunirĕki | 

kalawan ibunira || 

189. Ni Malarsih nambung wacana ris | 
pituhunĕn linge bapanira | 
lawan sun iki katĕmbĕn | 
langkung wulanguningsun | 
lawan sira miwah (m)bok-yayi | 
mupung padha sinungan | 
bisa-a papangguh | 

gĕlise satĕngah wulan | 
sasĕdhĕnge ana-a saka tri sasi | 
sukur salaminira || 

190. Apan paguywan sami pawĕstri | 
nulya aluwaran alungguhan | 
kundur marang ing dalĕme | 
santri Luci aibut | 

lan Nuripin wadon Sumbaling | 
angundur kang rampadan | 
sadayanira wus | 
gĕdrahan wus kinĕsudan | 

Kyai Bayi tulus mulyaning asakit | 
dening praptaning putra || 

191. Tan cinatur ing waktu Mahĕrib | 
bakda Ngisa Ki Bayi Panurta | 
karsa anadar mumule | 
kataman Kur'an agung | 

santri Luci amandhegani | 

pragatan bĕbĕk ayam | 

menda gudĕl lĕmbu | 

angrĕh wong magĕrsarinya | 

lanang wadon Ni-Daya lawan Sumbaling | 

ngratĕngi lah-olahan || 

192. Karya asahan ambĕng kĕndhuri | 
wau sira Ki Bayi Panurta | 
lĕnggah anĕng pandhapane | 
wis rinumat sadarum | 
gagĕlaran kalasa lampit | 

kang badhe palinggihan | 

-nira santri agung | 
wau Ki Sĕh Mangunarsa | 
ingaturan tan dangu anulya prapti | 
lĕnggah assalaman || 

193. Nulya Ki Sĕh Malangkarsa prapti | 
lawan Jayĕngrĕsmi sarĕngira | 
ingirit dening santrine | 
lĕnggah tur salamipun | 

gya Sĕh Anggungrimang kang prapti | 

lawan Ki Jayĕngraga | 
tur salam alungguh | 
kalawan kulawangsanya | 

Ki Piturun Palakarti anĕng wuri | 
kinĕn lungguh pra kula || 

194. Tan adangu ingkang samya prapti | 

Kae Adimuncar Ke Suwarja | 

Arsĕngtyas Wiradhusthane | 
miwah Cariksutrĕku | 

lan Panukma sarĕngannĕki | 

Rundarsa Ki Panamar | 
lan sasantrinipun | 

Ki Carikmudha Sĕh Modang | 
sarĕng lan Ki Wuragil Kulawiryĕki | 
ingiring santrinira || 

195. Pariminta lan Ki Basarodin | 
sasantrinira wong Pakauman | 
ingkang prapta sadayane | 
samya tur salamipun | 

tata kĕpungira alinggih | 
anulya ingkang prapta | 
pra kulawangsĕku | 

Ki Sĕmbagi lan Jumĕna | 

Ki Jĕmpina Lawatan Malangbong tuwin | 

Luwaran Jalipura || 

196. Kardisadana lan Jagapati | 

Singabarong Bĕlongsong Ki Mandra | 
pra tuwa kulawangsane | 

pra kaponakanipun | 

Bagus Kanjir lan Gus Ngujajir | 

Gus Mĕkĕt Gus Sarakal | 

Gus Bahri Gus Dawud | 
myang pra lurah santrinira | 
samya kĕpung akupĕng jajar alinggih | 
supĕnuh ing pandhapa || 

197. Pra sudagar miwah magĕrsari | 
kang samya pĕnĕd angaji Kur'an | 
pan wus pĕpak sadayane | 

Ke Bayi ngandika rum | 
paran uwis katog kang prapti | 
kang sĕmada wus kĕna | 
wawasanirĕku | 

Ki Kulawirya turira | 

(ng)gih punika ingkang sring rahab angaji | 

Kur'an siyang dalunya || 

198. Iya sapa ingkang angimami | 
rawatib iki kataman Kur'an | 
kang miwiti prayogane | 
pra ari samya matur | 

anjawi paduka (n)Jĕng Kyai | 
ingkang ambawanana | 

Ke Bayi amuwus | 

bĕnĕr (ng)gyanta anduduga | 

nanging ora yĕn mungguh ingong pribadi | 

Ke jĕbĕng Mangunarsa || 

199. Kang pra kadang sarĕng turirĕki | 
kasinggihan langkung utaminya | 
mapangat ngalap barkahe | 

Ke Bayi lingira rum | 

Kae jĕbĕng Mangunarsĕki | 
pun bapa amiminta | 
karana Lah-ipun | 
jĕbĕng mugi andhangana | 
amba wani nadar kawula rawatib | 
kataman mukadaman || 

200. Ki Sĕh Mangunarsa turira ris | 
amba maksih kuciwa taruna | 
utami kang sĕpuh rĕke | 

Ke Bayi lingira rum | 

nadyan anĕm sampun utami | 

pan wus kapudyĕng driya | 

angluwari wuwus | 

manadar sukuring Sukma | 

ing mangkin pun bapa sinungan pamanggih | 

lan jĕbĕng samadaya || 

201. Sarta rinta kalih sami prapti | 
kang pra tamunira anambrama | 
marang Sĕh Mangunarsane | 
samya anjurung sukur | 

kang ngancaran tan nikĕl tuding | 

Kae sĕh gya amaca | 

Tĕkabal-lalahu | 

mikum sinauran kathah | 

sadaya sru minna waminkum ya karim | 

nulya Sĕh Mangunarsa || 

202. Amiwiti maca Bismilahi | 
kawiting juj surating saminga ] 
langkung pasĕkat kir'ate | 
lagu Ambyola pemut | 
tunmĕnawĕt sajak Klawirsin | 
lir tuwan wĕton Ngarab | 
sadaya angungun | 

santri tuwa nom sadaya | 
cipta datan kadugi ngaji kadyĕki | 
lir Ke Sĕh Mangunarsa || 

203. Swara gĕtas rĕnyah rum amanis | 
ĕmpuk mĕmbat gĕtĕr muluh rĕmak | 
karya kĕsar tyasing akĕh | 

antara akiripun | 

nuju tĕkĕng apalirĕki | 

ngalaika kibbulah | 

ala innalahu | 

umul muslikun anulya | 

binarungan sadayanira pra santri | 

tamat maca Takabal || 

204. Nulya Kae Dimuncar gumanti | 
surat Kasar amaca Bismilah | 
ilhar kewala kir'ate | 

antara dangunipun | 

pan wus tĕkĕng ayat kang akir | 

tamat maca Takabal | 

sinauran asru | 

tinampan Ki Arsĕngdriya | 

Kur'anira wit winaca Bismilahi | 
apan surat Muskinah(?) || 

205. Sĕdhĕng kewala kir'atirĕki | 
kadung kaduk ilhar wawacannya | 
mung mĕt titis kalimahe | 

pan tĕkĕng akiripun | 
tamat macaTĕkabalnĕki | 
nulya Ki Cariksutra | 
gumantya andarus | 
apan kang Surat Jukinah(?) | 
wus antara tamat Takabal anuli | 
sira Ki Carikmudha || 

206. Apan Surat Mustakim dĕn-aji | 
wusnya tamat amaca Takabal | 
gya Ke Arundarsa rĕke | 
tamat samwacanipun | 

nulya Ke Sĕh Malangkarsĕki | 

apan Surat Jumungah | 

tamat Takabal wus | 

nulya Ki Sĕh Anggungrimang | 

apan Surat Munapĕk ingkang ingaji | 

tamat maca Takabal || 

207. Nulya sĕrĕn mring Ki Jayĕngrĕsmi | 
Surat Takabun ingkang winaca | 
gantya Ki Jayĕngragane | 

Surat Talak dinarus | 
nulya Ki Piturun angaji | 

Surat Takrim atamat | 
tumĕkĕng ing ĕjus | 
maca Pasankurusnawa(?) | 
akulu lakum paos wilu amri | 
ilalah innalaha || 

208. Basirun ngiban barungan santri | 

lan pra santri kathah langkung ramya 
gya Ki Bayi Panurtane | 

mundhut mukadamipun | 
wangsul katur marang Ke Bayi | 
Panurta gya amaca | 
miwiti Surat juj | 
anuju Surat Mubarak | 

Kae Bayi nulya maca Bismilahi 
apan ilhar kewala || 

209. Anging cĕtha kalimahanĕki | 
datan pati rikat nanging mapan | 
kewala kampil dulune | 
antara dangunipun | 

tamat maca Takabal nuli | 
sinauran ing kathah | 
nulya Ki Pangulu | 

Basarodin maca Surat | 

Surat Ĕsun ilhar wawacanirĕki | 
rindhik rikuh kangĕlan || 

210. Tan pati cĕtha kalimahnĕki | 
tinuntun sahipun ing kalimah | 
marang ing kiwa tĕngĕne | 

Ki Wuragil gumuyu | 

lan rowange linggih ngling ririh | 

ta lah kang Ngulu Basar | 

(n)darus | 

sĕmada kapanca-baya | 

krĕp kasandhung ing klimah tan na lĕstari | 

kaya morod-moroda || 

211. Nora pati janji yĕn angaji | 

pan namung (n)dongani kang ambĕngan | 

ingkung kang dĕn-jangjĕkake | 

jawane kang Pangulu | 

saking krĕpe andodongani | 

ambĕngan dalu siyang | 

mring Kur'an tan wanuh | 

nĕk ngaji kae jĕg rikat | 

krĕp ambiyak kĕbĕtane ngong tan uning | 

yĕn dĕn-grĕmĕng kewala || 

212. Samya gumuyu ingkang miyarsi | 

Ki Pangulu dĕnnya maca Surat | 
langkung sangĕt talĕndhone | 
tan talatĕn kang nuntun | 
sinĕlak Ki Pangulu isin | 

tamat maca Takabal | 
nulya kang sumambung | 
kang andarus Ki Suwarja | 

Surat Kakah arikat dĕnnira ngaji | 
pan ilhar kir'atira 1 1 

213. Gya Wiradhustha Surat Mangarid | 
antara tamat maca Takabal | 

anulya Ki Panukmane | 
kang winaca Surat Nuh | 
tamat gya Ki Panamar ngaji | 

Surat Tin kang winaca | 

tamat Takabul wus | 

anulya Ki Kulawirya | 

kang gumantya amaca Surat Mujamil 

tamat nulya Sĕh Modang || 


214. Kang winaca pan Surat Munamir | 
tamat nulya Ki Sĕh Pariminta | 
apan Surat Kiyamah-e | 

tamat ingkang sumambung | 

[-] | 

Ki Sĕmbagi Suratnya | 

Mursalat-ing gupuh | 
maca pamadat kupunya | 
wa akulu lakup paop wiluamri | 
ilalah innalaha || 

215. Basirun bil ngiban barung santri | 
kathah langkung gumuruh swaranya | 

Ke Bayi pangandikane | 

padha aso kuruhun | 

kari sajus ngaringkĕn dhingin | 

lah Luci dĕn-arikat | 

pupuluranipun | 

wedang lawan nyanyamikan | 

wĕtokĕna lan kĕmbang borĕh dĕn-aglis | 

gupuh ingkang liningan || 

216. Nuding para kasinoman santri | 
kinĕn mĕdalakĕn pupuluran | 
rampadan papanganane | 
wedang pawohonipun | 

sĕkar konyohira tan kari | 
samya lumadyĕng ngarsa | 
wrata sadayĕku | 

Ke Bayi aris ngandika | 
ngancarani marang tamunira sami | 
miwah mring kulawangsa || 

217. Gupuh ingkang ngancaran anuli | 
pan samya ngalap sasĕnĕngira | 
wedang myang nyanyamikane | 
ingkang nginang audud | 
boborĕhan sami susumping | 
antara dangunira | 

dĕnnya kukurpulur | 
santri kĕh pating kucapah | 
nutug dĕnnya sasambĕn sami nyanyamik 
tuwuk sadayanira || 

218. Kae Bayi Panurta ngling aris | 
paran wus nak-putu sadayannya | 
dĕnnya padha anggĕgape | 

yĕn wus padha anutug | 
lah Bismilah padha awiwit | 
sapa bĕnĕre maca | 
pra kadang umatur | 
inggih pun paman Jumĕna | 

Kae Bayi Panurta Tĕkabal nuli | 
sinauran ing kathah || 

219. Wit juj Surat Ngama Suratnĕki | 
gantya Ki Jĕmpina ingkang tampa | 
apan Wanaji Surate | 

tamat ingkang sumambung | 

Ki Lawatan ingkang angaji | 
apan Surat Ngabangsa | 
tamat takabal wus | 

Ki Malangbong kang gumantya | 

Surat Ida-samsu kuwirat anĕnggih | 
tamat gya kang gumantya || 

220. Para kapenakan Bagus Kanjir | 

Surat Ida patakun patapak | 
tamat gya Gus Ngajujire | 
apan Surat Waĕlul | 
mutapipin tamat anuli | 

Gus Monot Surat Ida | 

Samangun sakat wus | 
tamat nulya kang atampa | 

Bagus Bahri Surat Wassama ki natin | 
buruji nulya tamat || 

221. Gus Sarakal Surat Sasamai | 

Patariki Gus Dawud atampa | 
apan Sabikin Surate | 

Ki Luwaran sumambung | 

Surat Alhataka anuli | 

Ki Jalapura tampa | 

Surat Alpajli ku | 
nulya Ki Kartisadana | 

Surat Lakuk Ki Balongsong Suratnĕki | 

Wasamsi walukaha || 

222. Ki Singabarong Surat Walĕlli | 

Kyai Canthu pan Surat Waluka | 
barung tinakbiran ngakĕh | 
anulya Kyai Sampur | 

Surat Alam nasrah ingaji | 
gantya Ki Jagapatya | 
surat Watini wus | 

Ki Genjong pan Sura Ikrak | 
gantya magĕrsari Pak Rajiyah ngaji | 

Surat Inna Anjalna 


Jilid 12 - Kaca : 183 

223. Pak Juminah Surat Lam yakunil | 

Pak Basiyah Idajul Suratnya | 

Pak Radiyan pan Surate | 

Walngadiyadi nĕngguh | 

Pak Burerah gantya angaji | 

Pan Surat Alkapiyah | 
nulya kang sumambung | 

Lurah santri Gus Munada | 

Surat Alhakumut Gus Yasim Wal ngasri | 
anulya Bagus Ilyas || 

224. Surat Wolul nulya Gus Jamjani | 

Surat Lam-tara nulya Swaka | 

Surat li-ila arĕrĕn | 

Kyai Muhkamat Yunus | 

Surat Araital anali | 

Ki Amat Mangawiyah | 
dĕnnira andarus | 
pan Surat Ina aktĕna | 

Ki Matngali Surat Kulya-ayu singgih | 
nulyua Ki Amatdiman || 

225. Apan Surat Idaja-a nuli | 

Ki Monthĕl wĕkasan Surat Tabat | 
tinĕbiran sru barung kĕh | 
anulya Surat Kulhu | 
barungan sakathahing santri | 
winaca kapling tiga | 

Surat Kulhu-nipun | 

nulya Surat Palakinas | 

lan Patekah wus tamat laju waratib | 

[-] || 

226. Asmangil Kusni dipun-singiri | 

Sĕh Mangunarsa Sĕh Anggungrimang | 
amĕnyĕt driya sajake | 
wong nonton ĕstri jalu | 
yĕg-uyĕgan tĕpung pandhapi | 
samya ngayun-hyun mulat | 
mring kang lagya rawuh | 

Jayĕngrĕsmi Jayĕngraga | 

miwah marang pra pandhita kang pra tami | 

tumĕkĕng Wanamarta || 

227. Mangkya samya uning warnanĕki | 
takon-tinakon lan rowangira | 
aranne siji-sijine | 

ana kang wus kĕh tutur | 
angarani durung patitis | 
namane kang pandhita | 
misih salang sĕngguh | 

sawiji kang wus tetela | 

mung Sĕh Mangunarsa kang dĕn-uningani | 

kabĕh sapanontonan || 

228. Langkung pangalĕmbananirĕki | 
marang sira Ki Sĕh Mangunarsa | 
rimbage paprĕjĕngane | 

satu pasĕmonipun | 

lawan sang Sĕh Adi Mongragi | 

wĕnĕh ngaranni uga | 

yĕkti lamun iku | 

lakine Ni Tambangraras | 

Sĕh Mongraga dĕnnya lĕlana wus prapti | 
sagarwa kadangira || 

229. Kang wus cĕtha anjawil nuturi | 
wruhanamu iku mono uga | 
apan iya sapungkure | 

Sĕh Mongraga kang nglangut | 
wasta Ki Sĕh Mangunarsĕki | 
kang tinuturan dhamang | 
sarwi manthuk-manthuk | 
sakĕhe ingkang tumingal | 
jalu ĕstri pra santri gawok ningali | 
mring Ki Sĕh Mangunarsa || 

230. Kadang kulawargane Ki Bayi | 
miwah para sadaya pandhita | 
samya jrih asih driyane | 
mring Sĕh Mangunarsĕku | 
mmangsa yĕn kasoran budi | 
tan ana lumawanna | 
sakĕdaling wuwus | 
majĕmukaning akathah | 

pan katongton kasingitanira ngindhaki || 

231. Ciptanya Ki Bayi Panurtĕki | 
miwah pra kyai ing Wanamarta | 
mulat Sĕh Mangunarsane | 
mangsup samya (ng)guguru | 
geyonganing kawruh sajati | 

tan pae mring Mongraga | 

nadyan-tuk liliru | 

lir datan kĕlingan trĕsna | 

suka sukur maring Sĕh Mangunarsĕki | 

tan wus kang ngalĕmbana || 

232. Dĕnnya ratib Asmaul Kusna-ni | 

(n)dungkap dhikirian lan agonan | 
ngayun-yun pampĕg swarane | 
asru langkung gumuruh | 
ramya rahab dĕn-sisingiri | 
anganjat wiwiridan | 

tarki tinangajul | 

kang kalawan nafi isbat | 

wus antara dikir antuk kawan tasbih | 

bakda ing pajungkungan || 

233. Atawapul kusuk ing Hyang Widdhi | 
tratib rikat winaca ing kathah | 
sami kewala rahabe | 

tamat dĕnnya asawub | 
laju maca salawat Nabi | 
atasing kulawarga | 
kĕrasa sadarum | 
wusnya nulya maca donga | 

Ki Sĕh Mangunarsa andongani Kamil | 

Aplal kataman Kur'an || 

234. Jayĕngraga ingkang anasibi | 

imbal kalawan Sĕh Anggungrimang | 
swara ro tambuh pinilĕh | 
swara samya rumipun | 
kadya barung dĕn-panĕrusi | 
aminnira arambah | 
ambabata-rubuh | 
sakĕhe wong Wanamarta | 
myarsa swaranira Kae Jayĕngragi | 
lir agring antuk tamba || 

235. Nirnakakĕn rasaning kang sakit | 
saking dĕnnira asuka bungah | 
tan na winalang-atine | 

tamat pandonganipun | 
atakabul salawat Nabi | 
anulya sasalaman | 
angadĕgi gupuh | 
makmum maring santri kathah | 
dĕr-idĕran dĕnnya tur salamirĕki | 
mring Ki Sĕh Mangunarsa || 

236. Wus warata sadayaning santri | 
wangsul tata palungguhanira | 

Kae Bayi Panurtane | 
pangandikanira rum | 
marang santrinira Ki Luci | 
lah wus Luci wĕtokna | 
kandhurinirĕku | 

ingkang liningan agĕpah | 
santri Luci Nuripin lan Jalallodin | 
ngatak pawong rencangnya || 

237. Nyaosakĕn kĕndhuri ring ngarsi | 
ambĕng gĕng munggĕng panjang-giri bang | 
miwah sarĕrampadane | 

kang ambĕng panjang agung | 
marang para (n)jĕng kyai-kyai | 
kang ambĕng lalayahan | 

rolas ambĕng munjung | 
liya kang ancak supitan | 
miwah ambĕng kang saking pamagĕrsari | 
nĕng dhulang tampi tampah || 

238. Ambĕng papanganan anĕng ngarsi | 
kinĕn amrutah dinum barĕkat | 
wus warata sadayane | 

ambĕng lumadyĕng ngayun | 
wus tinata pamintanĕki | 
ambanjĕng nĕng pandhapa | 
ambĕng kalih puluh | 
myang ambĕng makmum sidhĕkah | 

Kae Bayi Panurta ngandika aris | 
mring Ki Pangulu Basar || 

239. Lah wis donganana Basarodin | 
kajat majĕmuk kataman Kur'an | 
akurmat Nabi mumule | 
mring pra oliya kang wus | 
sinung rahmat swarga donyĕki | 
kalawan kirim donga | 

ĕstri lawan jalu | 

lan luwure wong sadesa | 

Wanamarta luware punagi-mami | 
salamĕte kang prapta || 

240. Sigra Ki Pangulu Basarodin | 
andongani amin ingakathah | 
ambata-rubuh amine | 
antaranira dangu | 

wus tamat dĕnnira (n)dongani | 

Ki Bayi angandika | 

hĕh Luci sirĕku | 

pĕtakĕn ambĕnganira | 

kang warata kabĕh nak-putu ywa kari | 

jalwĕstri kang niningal || 

241. Kang liningan tur sandika aglis | 
nulya dinuman sadayanira | 
jalwĕstri tuwa nom rare | 
kĕpung ambĕnganipun | 

sĕkul papangananirĕki | 
cukup tan ana kurang | 
papanthan (ng)gyannipun | 

Luci matur wus samĕkta | 

Kae Bayi Panurta ngandika aris | 
marang pra tamunira || 

242. Sumangga jĕbĕng sami wawanting | 
tuwin yayi samadayanira | 

samya kĕmbulan kĕndhurĕn | 
kang ingacaran gupuh | 
awawanting lĕkas abukti | 

pakantuk dĕnnya nadhah | 
antaranya dangu | 
luwaran tuturuh asta | 
kandhurine samya cinarikan sami | 
dinum barĕkatira || 

243. Sa-ambĕnge ngloroni nĕloni | 
kang mapati akathah bĕrkatnya | 
sĕkul lan papanganane | 

mĕh tan kĕlar pinanggul | 
kacu amba kongsi jĕmiwit | 
santri cilik adrĕdah | 
rĕrĕbutan pandum | 
kapyukan sarundĕng sĕga | 
ting jalĕrit sasabĕtan sapit abing | 
gumĕrah lĕs-ilĕsan || 

244. Ana ngiloni anake nangis | 
mrambat salin babah padha tuwa | 
tĕndhang-tinĕndhang arame | 
udrĕg jagur-jinagur | 

tan karawun ingkang pinĕndir | 

krĕngan awut-awutan | 

bithĕn ting gĕrabug | 

kang nĕng natar kagĕgĕran | 

ting jarĕlih kĕh wutah barĕkatnĕki | 

kang rinĕbut ing rowang || 

245. Samya mudhun santri nĕng pandhapi | 
andĕlĕng kang padha kakĕrĕngan | 

Ki Kulawirya ge-age | 

sarya ngling sru hus hus hus | 

ho yah ho yah thĕthĕkan santri | 

Cĕmplon Singgang Sayadan | 

setan sapa iku | 

sing padha kĕrah agidrah | 

mĕngko ana uwong cocote dak-lĕmbing 

nĕng kene kakĕrĕngan || 

246. Kĕnĕng sibat angĕgĕt-ĕgĕti | 
apa nora wĕruh cĕplose mana | 
lagya (n)Jĕng Kyai kĕtamon | 
padha wong edan taun | 

nora angon tinon si Jopris | 
kang ingaruhan bubar | 
samya glis lumayu | 
ana kang matur punika | 
tan kantĕnan wiwitipun rare alit | 
nuntĕn dados wong tuwa || 

247. Samya sampun lumajĕng mring jawi | 
Ki Bayi ngling alah uwis Wirya | 
ywa sasrĕngĕn maningane | 

wong padha rĕbut puluk | 
kaya aku biyĕn dhĕk cilik | 

arame rarĕbutan | 

mangan kĕmbul rusuh | 

wus adate santri bocah | 

kang pra tamu sami mĕsĕm aningali 

mring Ki Bayi Panurta || 

248. Lingsir dalu wayahe kang wĕngi | 

Kae bayi alon dĕnnirojar | 

anak putu sakabĕhe | 

sĕdhĕng bubaran mundur | 

sesuk arĕp anambut kardi | 

gupuh ingkang liningan | 

pra santri sadarum | 

myang magĕrsari sudagar | 

gumarĕdĕg samya mundur bubar mulih | 

kantun kang para kadang || 

249. Miwah para tuwa samya linggih | 

Kae Bayi Panurta ris nabda | 
maring kang para kadange | 
padha majuwa lungguh | 
paparĕkan bae abĕcik | 

nulya samya mangarsa | 
kupĕng tĕpung dhĕngkul | 

Ki Suwarja Wiradhustha | 

Ki Panukma Panamar Kulawiryĕki | 

Kae Pangulu Basar || 

250. Kang pra tuwa Jumĕna Sĕmbagi | 

Ki Jĕmpina Malangbong Lawatan | 
myang para kaponakane | 
lungguh nĕng wurinipun | 
uwakira Kiyai Bayi | 

Ki Sĕndhi Kulawirya | 
mĕsĕm dĕnnya muwus | 
wakane Ki Ngulu Basar | 
barĕkate rong ikĕt mĕlĕp bak isi | 
cupĕt sinambung tampar || 

251. Bok santrine kĕn ngulihkĕn dhingin | 
angandhukur sinandhing kewala | 

Ka Basar ngling hĕng kajĕnge | 

Ki Wirya sru gumuyu | 
binarungan rewange linggih | 

Ki Bayi atatanya | 
apa kang ko(k)guyu | 

Ki Kulawirya turira | 

pan punika kang Pangulu Basarodin | 

tan pisah lan bĕrkatnya || 

252. Angandhukur buntĕlan nĕng wuri | 
kawula kĕn ngantukkĕn rencangnya | 
sauripun hĕng kajĕnge | 

bangĕt tĕmĕn kang Ngulu | 

dĕnnya datan ngandĕl mring santri | 

Ki Pangulu anjola | 
ngalih dĕnnya lungguh | 
sarwi barkate ginawa | 

lĕt patang wong (ng)gĕn dalĕm kula alinggih | 
sarwi agarundĕlan || 

253. Yĕn sandhingan lawan Ki Wuragil | 
jĕlĕh bosĕn wong sok pinoyokan | 
tan ana luwasing gĕtĕh | 

pancĕn rada kĕbanjur | 
anggĕgarap mĕndĕng wong siji | 

(m)bok ya towang sapisan | 
sabĕn-sabĕn tĕmu | 
angajĕg bae (ng)gĕgarap | 
gur-anggure maring wong ajowal-jawil | 
tan kĕna sinandhingan || 

254. Samya suka gumuyu kang myarsi | 

Ki Wuragil Kulawirya latah | 

e e kang Ngulu ngalih (ng)gon | 

dĕn-plalah usung-usung | 

ngungsĕkakĕn bĕrkate cicir | 

ambakna tan andĕlan | 

dĕn-ĕtohi lampus | 

iku sing diandĕl sapa | 

tĕka bangĕt tĕmĕn wong ing jirmujijir | 

cĕthil nanging cĕtholan || 

255. Saya (n)dadya paguywan Ki Rodin | 

Kae Bayi Panurta ngandika | 
wong wus watak mono priye | 

ya iku lungguhipun | 
wong narima rĕjĕkĕng Widdhi | 
sukur rahmaning Sukma | 
panganing tumuwuh | 
iku kang bĕnĕr maningan | 
pintĕr ngati-yati sarahng aurip | 
watir katilap pangan || 

256. Yĕku ran ngandĕl dina kang kĕri | 
sesuk manĕh ana kang pinangan | 
ngawruhi mutawatire | 

pamrih samono iku | 

pĕndah nĕngguhakĕn tyasnĕki | 

kang supaya rosa-a | 

pangibadahipun | 

asarat kalawan pangan | 

pan utama wong gĕmi marang rijĕki | 

sĕmpulur sandhang pangan || 

257. Ki Pangulu mĕsĕm namur liring | 
sĕgu-sĕgu sĕmu tyase bungah | 
dĕn-bĕnĕrakĕn watĕke I 

ngliringe anglĕlĕngguk | 
asasmita marang Ki Wragil | 

Ki Kulawirya mulat | 
anjĕngĕk gumuyu | 
i i bilah wakne Basar | 

dene muncu-muncu kaya ngĕmut klĕnthing | 
ĕsĕme bĕranahan || 

258. Pirang-pirang pĕnang ting kĕcumik | 
gĕnti dhuwur pipine kang Basar | 
kongsi apego wangune | 

sadaya gĕr mumuyu | 
myat kang poyok dene patitis | 
cĕplĕs kang pinoyokan | 
pantĕs ambubusur | 
yata wau pra waela | 

Ni Malasih Wilapa lawan Palangi | 

Turida Rarasatya || 

259. Mijil saking wisma mring pandhapi | 
sarwi ngirit kang nampa dhudhulang | 
rampadan dhadhaharane | 

laju tinatĕng ngayun | 

Ni Sumbaling wadon Cĕnthini | 
samya ngandhĕr rampadan | 
wusnya samya mundur | 

Ki Bayi alon ngandika | 

lah sumangga punika pangusap amis | 

won kĕndĕl mamangsĕgan || 

260. Ingkang cinaran sadayanĕki | 
samya angalap sasĕnĕngira | 
wowohan sasĕgĕrane | 

Ki Bayi ris amuwus | 

Kae jĕbĕng Mangunarsĕki | 

pun bapa atatanya | 

rĕhne sampun sĕpuh | 

kĕdah angupaya sabda | 

kang sanyata kawruh dĕnnya praptĕng akir | 

sampurnaning agĕsang || 

261. Kadi kang sampun kasĕbat Kadis | 
tĕtĕrusanipun kang mutĕlak | 
mĕnggah tanggap kita rĕke | 
pangandĕl kang saĕstu | 

kang kaucap ing kitab singgih | 

kang ingupamakĕna | 

jalma ingkang luhung | 

kang dhingin ngandĕl ing Allah | 

lan angandĕl ing malaekating Widdhi | 

angandĕl ing Utusan || 

262. Ngandĕl ing kitab lan dina akhir | 
untung bĕcik lawan untung ala | 

saking Allah iku rĕke | 

singgih ingkang punika | 

pan pun bapa dĕrĕng andĕling | 

mĕnggah pangandĕl kita | 

kadipundinipun | 

trap ngandĕl mungguhing Allah | 

sadayanya ing pangandĕl kadipundi | 

mugi andhanganana || 

263. Ki Sĕh Mangunarsa turira ris | 
murading ngĕlmi kang wus kaucap | 
ing kitab Sitin yaktine | 

mirat raosing ngĕlmu | 
tan tanasup maring sawiji | 
sarak ingkang ahli kak | 
pae mangsudipun | 
kĕdah lid kalih prakara | 
sarengatan kang ahli mangaripati | 
pan pae panganggĕpnya || 

264. Yĕn ing bangsa sarak agĕmnĕki | 
pangandĕlipun mungguhing Allah | 
angandĕl dening napine | 

pasthi kuwasanipun | 
karya titah lawan pribadi | 
gaib sakarsanira | 
tan kenging winĕruh | 
akarya sapta bantala | 
sapta kasa dumadi saisinĕki | 
datan lawan rĕkasa || 

265. Sarta warna-warna malĕkatim | 
seasya-adabah istitdĕlal | 
jirim mukim makluk kabĕh | 
sapangkat-pangkatipun | 
pae-pae paekanĕki | 

tan wontĕn kang sarupa | 

solah-bawanipun | 

ambedakkĕn sĕsining-rat | 

sarta datan kapindho karsaning Widdhi 

dadi lawan sapisan || 

266. Nitah pati urip dan ming-kalih | 
karya elok tamating atitih | 
lajĕng tan ana sampune [ 
kalawan malihipun | 

ngandĕl maring malekat nĕnggih | 
latib sinung babagan | 
ingkang murakabun | 
sakawan pangibadahnya [ 

Jabarail nurunkĕn wahyu nulisi | 
kang panggawe utama || 

267. Mikail kang nurunkĕn rĕjĕki | 
tuwuh kalawan siraming toya | 

Israpil pangaibadahe | 
niyup sasangkanipun | 
amadhangkĕn surya lan sasi | 
gĕng aliting maruta | 

Ijrail kang juru | 
mĕcat sakĕh panguripan | 
nurunakĕn lalara tumĕkĕng pati 
kang tan kĕna tinambak 1 1 

268. Kaping tri ngandĕl Rasuling Widdhi | 
panjĕnĕnge Nabi kang kinarsan | 
pautusaning Hyang rĕke | 

kang wus sinungan ngĕlmu | 
tinurunkĕn saking Hyang Widdhi | 
kalawan amuruka | 
kwulaning Hyang Agung | 
kang bangsa mukmin kang ngaral | 
amardiya ing pakon kalawan sirik | 
kang mrih agama mulya || 

269. Anyĕgaha panggawening eblis | 
atas kalawan winĕruhĕna | 
marang agama sukcine | 

rare tumĕkĕng pikun | 
pinandhitakakĕn ing Nabi | 
wong tuwa kang dadi Man | 
musanip dinunung | 

Nabi wrananing Hyang Sukma | 
kinarilan sasĕrĕn bakdaning Nabi | 
panjĕnĕnging narendra || 

270. Datan pae lan jĕnĕnging Nabi | 
pangastanira adil kukumah | 
anrapkĕn tan kĕna mĕngĕng | 
miwah pamardinipun | 

maring dasih ywa tibĕng nisthip | 

dosa durakĕng Sukma | 

naraka tinĕmu | 

rangu ngatokkĕn dadalan | 

maring ala bĕnĕr bĕcik lawan sisip | 

jrih sungkĕm ing agama || 

271. Pangandikaning narendra pasthi | 
tunggil pangandikaning malekat | 
nabi wali sasamine | 

dadya idayat tuhu | 

sasat pangwikaning Hyang Widdhi | 

tan inang ing kahanan | 

ring dasih sawĕgung | 

nabi wali lan malekat | 

kapat ratu kinarya badaling Widdhi | 

warananing Hyang Sukma || 

272. De angandĕl ing dina kang akir | 
singgih ngagĕsang kita punika | 
wĕkasan pati tan wande | 
muslim ing dalĕm kubur | 
tampi purbanira Hyang Widdhi | 
siksa lawan ganjaran | 

ing sakadaripun | 

mung tĕnĕrsandha kewala | 

ingĕngĕyan mangke maksih angĕntosi | 

(n)dungkape dina bangas || 

273. Anĕng ngriku panĕksiring Widdhi | 
kathah kĕdhik ngamaling ngagĕsang | 
miwah lawan kiyanate | 

pan samya tinaraju | 

ing pasiksanira pribadi | 

kang ĕntĕk anĕng bangas | 

miwah ingkang durung | 

bisa ĕntĕk anĕng bangas | 

tĕtĕp kĕkĕl anĕng sajroning yomani | 

lan kang pinanci swarga || 

274. Wontĕn tĕlas nĕng bangase kĕksi | 
wontĕn tĕlas siksa nĕng kuburnya | 
wontĕn tĕlas duk donyane | 

nir tan na dosipun | 
tan pae lan kang ngadosĕki | 
siniksa duk nĕng donya | 
tĕkĕng siksa kubur | 
kongsi tĕkĕng dina bangas | 
laju tĕtĕp nĕng nraka salaminĕki | 
mĕntas-mĕntas yĕn pasa || 

275. Untung ala lawan untung bĕcik | 
pan kagunganing sira Pangeran | 
kang sipat kamurahane | 

asih ing akiripun | 

langgĕng datan kĕnowah gingsir | 

kita kulaning Sukma | 

tan ngrasa angaku | 

pan kumambang ing wisesa | 

mung Alkamdulillahi rabbil ngalamin | 

wala-wala kuwata || 

276. Illa hilabil ngaliyil ngalim | 

pan makatĕn lir murading makna | 
kabastu ing tĕrtamtune | 
kang mungayaning ngĕlmu | 

Kadis kadi saraking Nabi | 

Kae Bayi Panurta | 

myang sadayanipun | 

ingkang amiyarsa sabda | 

cipta sakalangkung tan bisa ngundhaki | 

titise liding murat || 

277 . Nadyan sami bisa amuradi | 
maknani lapal Kadis nĕng kitab | 
pan kaot dhĕmĕs amoncĕr | 

tan amapali wuwus | 
marang Ki Sĕh Mangunarsĕki | 
ramping rampungannira | 

Ki Bayi angungun | 
miwah ingkang para kadang | 
myang pra uwa cipta tan ana bedaning | 
mring sang Sĕh Amongraga || 

278. Dadya samya wĕwah jrihira sih | 
marang sira Ki Sĕh Mangunarsa | 
miwah Ki Bayi angĕne | 

kadya maksih kadulu | 
putra mantu sira Mongragi | 
cumĕplonging wardaya | 
susurupaninpun | 
miwah kang para waela | 

Ni Malarsih sumĕdhot raosing galih | 
myat ring Sĕh Mangunarsa || 

279. Datan siwah lan Sĕh Amongragi | 
salĕkĕring pamuluwanira | 
mung swara manis arume | 
saratane pamuwus | 

sakalire datan ngĕdohi | 

Kae Bayi Panurta | 
ris andikanipun | 

Kae jĕbĕng Mangunarsa | 

langkung mindhak dhangane raosing kapti | 

miyarsa liding murad || 

280. Kadi alit satunggile malih | 
padhangĕna jĕbĕng ta pun bapa | 

Sĕh Mangunarsa ature | 
ambĕg pangandĕlipun | 
ingkang ahli mangaripati | 
mangandĕle ing Allah | 

dene ananipun | 

alawan pribadinira | 

ingkang datan kalingan raina wĕngi | 

tan kalingan ing padhang || 

281. Tan kalingan ing papĕtĕng tuwin | 
tan kalingan ing bantala kasa | 
sĕsining rat sadayane | 

tan kalingan sa-amun | 
siring angin pon tan ngalingi | 
pan maujud balaka | 
pan tansah kadulu | 
ing dalu kalawan siyang | 

tansĕng tingal tan kawĕran ingĕksi | 
tan kalingan ing aran || 

282. Katon bae tan ambĕloloki | 
saparanne kang tanpa pinaran | 
katon saparibawane | 

tur langgĕng ananipun | 

salaminya datan kasilib | 

saking sakĕdhap netra | 

ĕkak ananipun | 

tan ninang kaanannira | 

anganakkĕn anane ingkang dumadi | 

jumĕnĕng dhawakira || 

283. Pangandĕle para malekati | 
pan angandĕl ing pangucapira | 
kang tan kalawan lathine | 
singgih sakawan dunung | 
myarsa tanpa karnanirĕki | 
ningali tanpa netya | 
ngambu tan granĕku | 

rĕke sami babagan kak | 
amastara ing dhiri lawan pribadi | 
amanat rasa sabda || 

284. Pamiyarsa kang muntalĕk dĕling | 
paningal kak kawasing kasidan | 
kang mutlak wujud mokale | 
wus talĕk ing pangambu | 

kang minangka wanana-dhiri | 
dhadhar kalawan dhawak | 
pangandĕling Rasul | 
karsa rasaning alapa | 
surasaning tahĕn galinggang inapti | 
ciptamayĕng wardaya || 

285. Cipta ripta rasa budi singgih | 
alantaran lan pribadinira | 
angandĕl dina akire | 

ing agĕsang puniku | 

datan ana patinirĕki | 

lamun ta yĕn matiya | 

tan na uripipun | 

angandĕl ing urip kita | 

urip ingkang datan ambĕg srana bukti | 

angujlat nadhah brangta || 

286. Pati tan kingang ingaran mati | 
rĕke kewala ngalih panggonan | 
kalawan ing pribadine | 
untung ala lan ayu | 

saking dhawakira priyanggi | 
wus kawas sing kasidan | 
muhung ing Hyang Agung | 

< Serat Centhini Jilid 12 - Halaman : 251 > 


mardika sasamĕng titah | 

datan cawuh ing sawĕnyahipun jalmi | 

wus wisuswaning Sukma || 

287. Wa-punika sumangga ing kapti | 
rĕhne atanggap dungkaping rasa | 
pinardyĕng tyas kajatĕne | 

Ke Bayi Panurtĕku | 

duk miyarsa wĕdharing pangling | 

sarya nor wuwusira | 

sumangga ing kalbu | 

rĕke andhĕrĕk kewala | 

rĕhning sampun purna surasaning ngĕlmi | 

kadadyaning kasidan || 

288. Ewa samantĕn ing ngriku sami | 
yayi Adimuncar Arsĕngdriya | 
lawan para sadayane | 
singgih manawinipun | 

taksih wontĕn raosing galih | 

sumangga winardiya | 

surasaning wuwus | 

sadaya samya norraga | 

turira tan wontĕn sumĕlanging kapti | 

rĕh wus sampurna sabda || 

289. Kang pra kadang myang pra tuwa sami | 
langkung dĕnnira narimĕng driya | 
sarta pangalĕmbanane | 

mring Sĕh Mangunarsĕku | 

kang wus putus ing kawruh jati | 

kang sampurnaning rasa | 

sabda kang linuhung | 

cipta anggugu sanyata | 

tan pae lan mring sang Sĕh Adi Mongragi | 

samya sudud ing driya || 

290. Kae Bayi Panurta ngling aris | 
marang sira Ki Sĕh Mangunarsa | 

Ke jĕbĕng saupamine | 

pun bapa yun papangguh | 
lan rakanta Sĕh Amongragi | 
saking dahat pun bapa | 
wulangun kalangkung | 
punapi singgih sagĕda | 

Ki Sĕh Mangunarsa aturira aris | 
mring Ke Bayi Panurta || 

291. Mĕnggah karsa paduka (n)Jĕng Kyai | 
kadi dĕrĕng kenging kinantĕna | 
sabab wus babagan sae | 

sampun mangsa sah-alus | 
datan cawuh sasamĕng janmi | 
ginanaling dadakan | 

tan bastu ing kayun | 
wontĕn ing priyangganira | 
kĕdah mawa adudupa ing ngasĕpi | 
anĕng ing pasimparan || 

292. Pan kinayun kalawan prihatin | 
sarat benjing ing malĕm Jumuwah | 
angayun-hyun manawine | 
wontĕn karsanya rawuh | 

Kae Bayi turira aris | 
singgih jĕbĕng sumangga | 
kewala tumutur | 
paran kang dadya rĕhanta | 

Kae Adimuncar lan Ke Arsĕngbudi | 
miwah Ke Cariksutra || 

293. Carikmudha Arundarsa tuwin | 

Sĕh Malangkarsa samya ris nabda | 
marang Sĕh Mangunarsane | 

yĕn pinarĕnging kalbu | 
singgih kula puniki sami | 
dahat ayun papanggya | 
marang kang maha-lus | 
nujĕmba Sĕh Amongraga | 
mugi Kae jĕbĕng sung jalar udani | 
sakĕjat ing paningal || 

294. Sĕh Mangunarsa nauri aris | 
mugi-mugi samya sinĕmbadan | 
kayuwanan pangahyane | 
sawusira samya yun | 

Kae Bayi Panurta angling | 
sĕdhĕng sami luwaran | 
wus lingsiring dalu | 
kewala enjing wangsula | 
majĕmukan sarĕhne nĕmbe papanggih 
yayi kalawan reyang || 

295. Kang liningan tan lĕngganĕng kapti | 
samya tur salam sadayanira | 
lĕngsĕr mijil mring dununge | 

Ki Bayi Panurtĕku | 

maring patajuganirĕki | 

para waela marang | 

dalĕme anĕngguh | 

wismane Ni Tambangraras | 

tan cinatur ing dalu kang samya guling 

enjing bakdaning salat || 

296. Wusing Subuh nulya Kae Bayi | 
pan pinarak anĕng ing pandhapa | 
samĕkta gagĕlarane | 

mijiling surya mĕru | 

Kae Bayi nuding mring santri | 
kinĕn angaturana | 

sadaya pra tamu | 
agupuh ingkang liningan | 
santri Luci Nuripin lan Jalalodin 
Monthĕl samya lumampah || 

297. Tan na dangu ingaturan prapti | 
sira Ki Sĕh jaka Mangunarsa | 
ngancaran lĕnggah nulya ge | 
samya sung salamipun | 
lĕnggah nulya wau kang prapti | 

Jayĕngrĕsmi kalawan | 

Sĕh Malangkarsĕku | 

tur salam nulya kang prapta | 

Ki Sĕh Anggungrimang lawan Jayĕngragi | 
tur bĕkti tata lĕnggah || 

298. Tan na dangu ingkang samya prapti | 

Kae Adimuncar Arsĕngdriya | 

Rundarsa Cariksutrane | 

Carikmudha tan kantun | 

Ki Sĕh Modang Parimintĕki | 

Ki Piturun kalawan | 

Palakarti pungkur | 
miwah ingkang para kadang | 

Ki Suwarja Wiradhustha lan Panukmi | 

Panamar Kulawirya || 

299. Miwah Ki Pangulu Basaroddin | 
pra tamu samya tur salamira ] 
tur sĕmbah para kadange | 
tĕpung tata alungguh | 

nulya para tuwa kang prapti | 

Ki Sĕmbagi Jumĕna | 

Jĕmpina tan kantun | 

Malangbong lawan Lawatan | 

Jagacatur Jagipura Janggapati | 
lawan Kartisapala || 

300. Ki Bĕlongsong Ki Gonjong Ki Tamil | 

Ki Luwaran miwah Ki Abungan | 
myang kang pra kaponakane | 

tur bĕkti samya lungguh | 
atap andhĕr anĕng pandhapi | 
miwah kang pra waela | 
marĕk anĕng ngayun | 

Nikĕn Malarsih Wilapa | 

Ni Palangi Turida lan Rarasati | 

Malarsih nuding rowang || 

301. Nyai-nDaya Sumbaling Cĕnthini | 
kinĕn nyaoskĕn nyamikanira | 
ingkang ingatag nulya ge | 
miwah pra santrinipun | 

jalu ĕstri samya ngladĕni | 

dhadharan (n)jing-enjingan | 
rarampadan agung | 

Sumbaling Cĕnthini-nDaya | 

kang anata lancaran anĕng ing ngarsi | 

wedang pawohanira || 

302. Nyanyamikanira amĕpĕki | 
carabikang lan juwadah jĕnang | 
dodol kupat balendrange | 
kĕtan kalawan madu | 
gĕmblong lĕmpĕng ulĕn gulali | 
ledre lan puthu mayang | 
jĕmunak wug-awug | 
bakaran dhĕndhĕng gĕpukan | 
gĕgorĕngan prit-pĕking kathik gulathik | 
rĕngan gangsir ampalan || 

303. Wusnya tata mundur kang ngladĕni | 
nulya rubiyahira pra-kadang | 
prapta tur dhadhaharane | 

laju tinatĕng ngayun | 
kabantonan ambĕng kĕndhuri | 
kang dĕrĕng tur punjungan | 
sa-ambĕnganipun | 

[-] | 

ingkang sampun nadar maring putra kalih | 
nadar mring Mangunarsa || 

304. Miwah randha ingkang sugih-sugih | 
samya tur kĕndhuri punjungan | 
anggili sarĕng praptane | 

anĕng pandhapanipun | 
kinumpulkĕn para kĕndhuri | 

Kae Bayi Panurta | 

lon andikanipun | 

sumangga kang pasĕmĕkan | 

sumapala (ng)gyanningsun ngukus pribadi | 

(m)bomkayu jĕngandika || 

305. Kang ingancaran umatur inggih | 
samya angalap sasĕnĕngira | 
wedang myang nyanyamikane | 
jalwĕstri samya mulung | 
pupuluran sasukanĕki | 

Kae Bayi Panurta | 
angling mring Pangulu | 
lah Basar wus donganana | 
salamĕte nak-putu kajat kĕndhuri | 

Pangulu tur sandika || 

306. Sarwi angalih (ng)gyannira linggih | 
amangulon mĕdhaki ambĕngan | 

Ki Kulawirya guyune | 
angguguk sarwi muwus | 

i i bilah kang Basarodin | 

mak blĕnyĕng lĕhe lunga | 

tan kongsi tinuduh | 

akĕbat cukat tangginas | 

bagas kuwarasan yĕn ana kĕndhuri | 

asrigak tandangira || 

307. Sakĕhing lara sami abali | 
sakĕh lĕsu-lupa sami lunga | 
nangguh ambĕngan dulune | 
sakĕh boja tan luput | 
ingkang ĕmpuk milihirĕke | 
suwe-suwe mĕraman | 

kan sing atos katut | 

kang Basar lamun dĕn-undang | 

yĕn tan nganggo ambĕng glis jare panastis | 

rumab adhĕrodhogan || 

308. Gĕr gumuyu sakĕh kang miyarsi | 

Ki Basarodin agarundĕlan | 
andĕlĕna yĕn angomĕh | 
ngladĕni wong kĕbanjur | 
kĕmba uwang yĕn tan moyoki | 
angur mĕnĕng kewala | 

adawa nyang umur | 

anulya amaca donga | 

sangsaya sru sadaya tan kobĕr amin | 

tamat pandonganira || 

309. Kae Bayi Panurta ngling aris | 

Luci yĕn ana ambĕng prayoga | 
tĕka tĕlung ambĕng bae | 
santri Luci agupuh | 

milih ambĕng kang panjang giri | 
apan wontĕn sakawan | 
sinaoskĕn ngayun | 
kang kari pinandum kathah | 
wong sawidak ambĕnge angloloroni | 
maksih lanjar ambĕngan || 

310. Sinungakĕn ing santri pamburi | 

Ki Pangulu angambil kewala | 
barkat tĕlung ambĕng dhewe | 
nadhah milya ing ngayun | 
barkat kinĕn dinoking wuri | 
awor lan Ki Lawatan | 
dĕnnira alungguh | 

Ki Bayi mĕsĕm ngandika | 

bok ing kono tunggal dhi-adhimu linggih | 

awora padha tuwa || 

311. Ki Pangulu umatur o inggih | 
ngriki kewala sampun sakeca | 
tan wontĕn kang ngorĕg-orĕg | 

kaop sami balilu | 
asandhingan tiyang anglungit | 
jrih mring kang angrĕncaka | 
tan wande dĕn-wangun | 

Ki Kulawirya alatah | 
ih du-bithi mĕtu gagambĕnirĕki | 
kathik nanggo mrĕnjaya || 

312. Dene kaya wong pujangga wasis | 
ulah prana nabda kawirĕja | 

tur ta tan wruh pa [paj pincange | 
muwuskĕn luhung-luhung | 
ngĕgĕt-gĕti kumĕrki dhidhis | 
yĕn kang Pangulu Basar | 
guna-gunanipun | 
amandĕng wong dundum bĕrkat | 
papanganan kacĕk kalĕcane siji | 
umrĕs dadi prakara || 

313. Ngaku balilu Ki Basarodin | 

nĕng (ng)gon-kulon lĕh bĕrkat wutuhan 

ngetan mĕlu mangan kene | 

singgane nganggo dinum | 

barĕkate pan olĕh maning | 

dhĕk makotĕn kang Basar | 

dobol (ng)gih kang Ngulu | 

gĕr ginuyu ing ngakathah | 

Ki Pangulu mĕsĕm anggarundĕl ririh | 
ambakna wong nanĕrka || 

314. Kĕbangĕtĕn dadi wong Ki Sĕnji | 
tĕmĕn kabacut olĕh sĕmbrana | 
mĕmoyok anjĕlirake | 

tĕkan kang tan kawĕtu | 

tan kawasa simpĕn dudugi | 

giniyarakĕn kathah | 

pĕk makotĕnipun | 

pan wus limrahing ngakathah | 

dadi kula makotĕn karĕpanĕki | 

drĕma dĕn (ng)go paguywan || 

315. Mĕsĕm sadaya ingkang miyarsi | 
tĕka kumĕcĕg pamoyokira | 

Ki Bayi lon andikane | 
ya wus bĕnĕr sirĕku | 
priye manĕh wong angingoni | 
anak rabi maningan | 

Ki Basar umatur | 
o inggih mila punika | 
kadar pintĕn tiyang amlang angulati | 
rijĕkining Pangeran || 

316. Kae Bayi Panurta ngling malih | 
lah suwawi sami wiwijikan | 
kĕmbul sasĕmĕkan rĕke I 

ingkang liningan gupuh | 
jalu ĕstri sami wawanting | 
kĕpung ambĕng priyangga | 
pra waela kakung | 

(n)dan lĕkas sami anadhah | 
apakantuk dĕnnira sami abukti 
kalawan santri kathah II 

317. Ting kucapah pra santri gĕng alit | 
wus antara dangunira nadhah | 
luwaran turuh astane | 
ambĕngannya pinandum | 

wus antara sadayanĕki | 

Ki Pangulu ambĕrkat | 
sa-ambĕng dhewe gung | 

Kulawirya gumuyo-jar | 

lah ta apa bĕrkate kang Basarodin | 

gĕnĕp bojone papat || 

318. Patang ambĕng lan sakacu mlipis | 
dudu kacupan ikĕt balaka | 
kongsi jĕmiwit buntĕle | 

Ki Pangulu amuwus | 
dhasar tukang ngaruh-aruhi | 
nora (n)dadĕkna bĕlang | 
ngur mĕnĕnga uwus | 
ngladĕni wong kĕmba uwang | 
karĕpane angguguyu wong malĕnthi | 
bungahe wong saomah || 

319. Kae Bayi Panurta ngling aris | 
iya bĕnĕr si Rodin maningan | 
wong padha mikir pakolĕh ] 
lan wus mĕluwa Ngulu | 
suwe-suwe mĕnĕk garipis | 
yĕn gĕrang kaya wungkal | 
uwakmu kang lĕmu | 

wis ta muliya dĕn-kĕbat | 

lan (ng)gawa-a manĕh panganan nĕm piring | 

Ki Pangulu agĕpah || 

320. Ngling lah inggih anuwun (n)Jĕng-kyai | 
nulya ngambil nĕm piring sinuntak | 
ginembol nĕng kulambine | 

Kulawirya gumuyu | 

lo lo dadak amimilihi | 

bok aja sing nak-enak | 

bae kang dĕn-jupuk | 

pĕlĕm dodol jruk pacitan | 

manggis duryan surabi bang lawan wajik | 

juwadah puthu-mayang || 

321. Ki Basarodin mĕsĕm nauri | 
dandanan wong wontĕn yĕn pakangsal | 

sapintĕn niki sapele | 
taksih kathah kang kantun | 
rĕjĕkine (n)Jĕng-Kyai Bayi | 
sarwi ngadĕg kabotan | 

(ng)gawa bĕrkatipun | 
ambĕntoyong sagembolan | 
kang binuntĕl ing srĕbĕt ginawa santri 
lawan patang ambĕngan || 

322. Ginaguyu mring sakĕh kang uning | 
myang santri sadaya abubaran | 
sami anggawa bĕrkate | 
kantun kang para tamu | 
miwah kadangira para ri | 
angingkup palungguhan | 
tĕpung adu dhĕngkul | 

Ki Wuragil Kulawirya | 
anĕmbrama nor patanyanira aris | 
mring Kae Cariksutra || 

323. Aminto-jar ngong kakang Kiyai | 
amyarsakkĕn ling paduka kakang | 
duk wingi paduka rĕke | 

saking jujuling kalbu | 

dĕrĕng pati (n)dungkap tyas-mami | 

sadalu (ng)gĕn-kawula | 

angraoskĕn wuwus | 

kakang Kae Cariksutra | 

angondhĕkkĕn srat Wiwaha pun-purwani | 

Parta Amintaraga || 

324. Madyĕng mamati jroning ngaurip | 
kadhatĕngan cobaning Bathara | 
wranggana sapta sikine | 
tyasnya tĕguh tan keguh | 

datan lĕmĕr mring widadari | 
juwĕt samya-(n)jajawat | 
jawata tan uwus | 
anggodha sang Dananjaya | 

Sang Hyang Gurupati Hyang Maha Pramĕsthi | 
rupa Kilatarupa || 

325. Nukmĕng kasantikanira pinrih | 
mĕtyag ganal akral kara-kara | 
kĕrangkus mijil batine | 

Jagadnata linuhung | 
ingubayan Parta naguhi | 
ngĕnirkĕn gar sukĕrtan | 

-nira jawata gung | 
kalĕngsananirĕng aprang | 
soring ripu dur mati pinasopati | 
rĕksasa tanpa sesa || 

326. Wusing ganjur ginanjar apsari | 
sakĕthi dyah wrangganĕng Kaendran | 
nĕng Tejamaya kayange | 

pura mangka swarga gung | 
sinung tĕngran Prabu Kalithi | 
syu(?) Kumbang-alinglingan | 
antuping ngapupuh | 
tulus muktyĕng Ngendraloka | 

Janaloka Sang Karithĕng Suranadi | 
tumunlyan laku lara || 

327. Ingkang punika kakang Kiyai | 
kadipundi dhadhaupanira | 
trap tingkahipun samangke | 
ingkang sĕstu kadyĕku | 
jarwakĕna ingkang patitis | 
sidadari lirira | 
kajateyanipun | 

myang dewa kajateyannya | 
lawan Dananjaya nĕng Tejamayadi | 
tan anĕng Marcapada || 

328. Anĕng pundi sajatinirĕki | 
sakalangkung kawula tan (n)dungkap | 
ondene ngĕlmu lĕjĕme | 

Cariksutra gumuyu | 

de pĕrmana tĕmĕn dhi Ragil | 
atanya kajatĕnan | 
andhĕyaning ngĕlmu | 
kula ragi kakirangan | 

paribasan dhadhalang tan wruh ing ringgit | 
dadya dongĕng kewala || 

329. Kae Bayi Panurta ngling aris | 
kasinggihan Kae Cariksutra | 
lĕrĕs rinta patannyane | 
singgih patannyanipun | 
angindhaki kikmating ati | 
amanggihakĕn dhangan | 
susurupanipun | 

mĕsĕm Kae Cariksutra | 

pan sumangga ing ngakathah amastani | 

kawula nut kewala || 

330. Kae Adimuncar angling aris | 

Arsĕngbudi Kae Malangkarsa | 
samya ris pangandikane | 
mangga sami winuwus | 
patannyannya yayi Wuragil | 
supadi musawarat | 
surasaning wuwus | 

Ki Cariksutra ris nabda | 
yayi Kae Wuragil Kulawiryĕki | 

bisa gawe kangĕlan || 

331. Kawruh misih sruwang-sruwanging ngling | 
dĕrĕng kenging winatĕs jatinya | 

amung omong-ĕmĕng bae | 
mangkya rampunganipun | 
nĕng Kae Sĕh Mangunarsĕki | 
ngong grabahi kewala | 
wawadhaganipun | 
dĕrĕng darbe kakĕncĕngan | 
mugi mangke kang sami nĕdya maoni | 
marma ing kasisipan || 

332. Kang miyarsa mĕsĕm nauri ris | 
inggih yayi Kae Cariksutra | 
aywa sandiyĕng driyane | 

ing sapikantukipun | 
inggih sami rinĕbating ngling | 
kadi datan salaya | 
papagutanipun | 

Ki Cariksutra ris mojar | 

yayi Sĕndhi mungguh palimpinganĕki | 

sang dwija Mintaraga || 

333. Lirnya dĕnnya amamati-raga | 
pandak amidak ing dukacipta | 
alanggat pasĕmadine | 
kawidikaning wahyu | 
ayuwa na saking dur-wĕsthi | 
waskithaning Bathara | 
thikaning driyĕstu | 

inastuti tataning tyas | 

wus kawawas ing wĕkasan wus matĕsi | 

tĕgĕsing kasantosan || 

334. Nir sariranira liru dhiri | 

dhiri Sukma jiwangganta raga | 
ngalela tanpa awĕne | 
pendah sela tumugu | 
tĕgĕl lalis kalis salirning | 
jati jalma jatmaka | 
linang Sukma tuhu | 
sarira mari karĕnga | 

sang dwija nung manĕkung nis ing pangikis 
anukma ring Sukmana || 

335. Para rum-raya ningali ringgit | 
lawan Ki Jatar manjur-mangunjar | 
yĕn pisah lan pulunane | 

yayi ingkang puniku | 

widada ri lamun ingringgit | 

datan tumamĕng karsa | 

maring sang amĕngku | 

ing (n)don muga kasamana | 

inggih sawĕg kulinĕng pangĕksi nunggil | 

ingkang dadya panggotan 

336. Sangkan paran kang karasa dening | 
cacangkoke saking panggaotan | 
kĕsĕl linu lupa cape | 

yĕku dadya pamurung | 
kang pangrusaking tapa yayi | 

Ki Kulawirya mojar | 
sarwi wor gumuyu | 
yĕn kadi makatĕn kakang | 
kadulu salĕmut mangka widadari | 
kang pra endah namanya || 

337. Samya suka gumuyu pra sami | 

Ki Kulawirya malih tatanya | 
mungguhing karĕp bontose | 

Ki Cariksutra muwus | 

kang jumĕnĕng iman sajati | 
pan datan mong saĕrah | 
lĕmbut jatĕnipun | 
sipat langgĕng kawujudan | 
mijil saking pangayunaning kapti | 
pawitĕng brantaning tyas || 

338. Pan sakawan bangsaning dumadi | 
undhuking tawang tumamĕng nir tyas | 
pĕncar sakawan paranne | 
kawiluting ngawuyung | 

tan lyan margĕng saking pangĕsthi | 

anrusing iman raga | 

luhunging pandulu | 

maot yĕn wus kajumbuhan | 

sinung rahmat kang badhe sujanma luwih | 

gadhangan bangsa klimah || 

339. Tĕguh cĕngĕngira tan mĕngĕti | 
nging sakalir kang was wus kawawas | 
dadya tama salawase | 

sakĕh mosiking laku | 

kayangane Teja-maladi | 

jumĕnĕng Hyang Surasa | 

jalma kang wus luhur | 

kĕksatmata niring tingal | 

langlang datan campuh sasamining janmi | 

dunung kradyaning swargan || 

340. Ajujuluk sang Prabu Karithi | 

Kombang ngali-yali tĕgĕsira | 
karsa kang binagusake | 
niringrat kang rahayu | 

datan ninang karsaning Widdhi | 
sakyĕh barang pratingkah | 
wiji wisesaku | 
tunggal tan salayĕng karsa | 

ganal alit linukita sangsayaning | 
mung Hyang Latawal Ujwa || 

341. Winong ing sakayunirĕng osik | 
dĕn-mangrĕp sang syuh Kumbang-ngalingan | 
klilan ngrurah rum-arume | 

sasmitaning aluhung | 
ngingsĕp madu mungĕling sari | 
sari ruru ring kisma | 
kantun ganda marbuk | 
puspita kari anggana | 

Dananjaya winong (ng)gyannya (n)dan-mangungsir | 
ngingsĕp maduning sĕkar || 

342. Ambĕking dyan ring sasana adi | 
kadi punapa lamun unggula | 
puspita ring brĕmarane | 
katingkĕs rĕhning kayun | 
jalma ulah utamĕng lungit | 

tan wrin sakĕhning gama | 
angulapi luhung | 
kang endah-endah kaĕstha | 
yĕkti mokal sinistha bisa abĕsmi | 
kaluhuran wus tama || 

343. Sampun bĕdhol rĕrasan upami | 
mangsa-borong pan sumanggĕng karsa | 
kita mung rĕke andhĕrĕk | 

paranĕn mĕnggah etung | 
sami ugi kajatyannĕki | 
sumangga ngewahana | 
sukur ing pamuwus | 
kadi ta toya sumrambah | 

Kae Kulawirya langkung sukĕng galih | 
marang Ke Cariksutra || 

344. Basa-thika wau kang ginupit | 
wau amawi thikaning driya | 
kĕkĕling rasa lawase | 

yĕn thikaning driyĕstu | 
wahananing tyas ngati-ati | 

Bagawan Mintaraga | 

lĕlĕjĕming sĕmu | 

yĕku tulising wardaya | 

singgih pan wus tĕtĕse prana kang adi | 

carita jro wardaya || 

345. Kulawirya gumuyu sarya ngling | 
nora jamak Kae Cariksutra | 
nglĕngĕs wilĕt ngĕs jarwane | 
alĕbda para tangguh | 

sor dhadhalang amanggung ringgit | 
tan kewran ing lampahan | 
gal-lĕmbut winĕngku | 

ring prana kasatmata-a | 

kaecanĕn myarsa swara kang mamanis | 

Ki Sĕndhi Kulawirya || 

346. Dene suka myarsakkĕn rĕrasih | 
punapi yayi botĕn angumpak | 
dene asuka guyune | 

nadyan sayĕktinipun | 
mung kinarya ondhe upami | 
sadaya kang miyarsa | 
pan sarĕng gumuyu | 

Ki Kulawirya alatah | 
e jawane kasisipan suka mami | 
saking nrus sukĕng driya || 

347. Botĕn ngumpak sayĕktose naming | 
saking kalajĕng manah pasaja | 
panuntune tyas lajĕre | 

pra kadang anĕm sĕpuh | 

Ki Suwarja lan Palakarti | 

Jĕmpina lan Panamar | 

samya nambung wuwus | 

e anak Ki Cariksutra | 

yĕn arinta pun Sĕndhi lahan sayĕkti | 

myang kadang sadayanya || 

348. Langkung sami trusthanirĕng galih | 
wawatake ingkang lalajowan | 
ĕnggĕh kewala balĕkĕn | 

anggĕr trusĕn ing wuwus | 

andĕlĕna sirĕku Sĕndhi | 

watakmu tan wang-wangan | 

kabudaning dangu | 

lĕng-lĕnging sagara wiyar | 

sing pangrasa pangan wus sĕpatanĕrĕki | 

murad karana Allah || 

349. Singgih yayi Ke Cariksutrĕki | 
arinta Ke Sĕndhi Kulawirya | 
katĕlah kala alite | 

sangĕt marusulipun | 

karĕmane ningali ringgit | 

lawan Ki Jayĕngraga | 

pupundhuhanipun | 

tan pisah lan pulunannya | 

marmanipun yĕn wontĕn carita ringgit | 

tan brĕbĕl amiyarsa || 

350. Inggih botĕn cotho ing agami | 
malah ragi amĕmpan piyambak | 
mring kitab murat lokate | 
nging sĕngsĕm maring Suluk | 
dĕn-gĕgaol ing siyang ratri | 
yĕn nuju dhadhayohan | 

angraoskĕn Suluk | 
kalamun arĕbat rasa | 

pundi wontĕn jagongan kongsi rong bĕngi | 
nglalah tinggal sĕmbahyang || 

351. Samya gumuyu kang samya sinung-ling | 
mulat mring Ki Sĕndhi Kulawirya | 
pra-tamu karĕnan kabĕh | 
ngalĕmbana ing kalbu | 

rahab amicara patitis | 

samya ngling jroning nala | 

layak Ki Waruju | 

andĕle kakang Rundaya | 

wong sĕmbada ekal-ekal duwe budi | 

micara lĕlĕmbutan || 

352. Kae Cariksutra angling aris | 
singgih kakang Ke Bayi Panurta | 
rinta Ke Kulawiryane | 

[-] | 

kadi pantĕs ngĕntasi kardi | 

watak cĕkak-aosan | 

gathĕk gathuk rampung | 

akase dadya pikulan | 

lĕmĕsipun (ng)gih pantĕs dadya tatali | 

gal lĕmbat kacakupan || 

353. Ki Kulawirya anjola angling | 
lah apa ta nuli kawalĕsan | 
dene mangkene rasane | 
kaya wong kajalungup | 
mak-sar liyan ati atitir | 
mĕsĕm sarwi lon mojar | 
sang Cariksutrĕku | 
sadaya-daya ĕboda | 

rĕhne ta kanggonan tutunggangan dhingklik | 
luhung nuntĕn wangsula || 

354. Samya gumuyu kang amiyarsi | 

Ki Wuragil Kulawirya latah | 
kapagut tyas kaprananne | 
dĕnnya muwus wor guyu | 
kakang kae dhasar mĕdĕni | 
tan kaop ngarah-arah | 
manawa kaladuk | 

Ki Bayi suka miyarsa | 

dĕnnya samya rahaban condhonging kapti | 

apundhuh kĕbyantonan || 

355. Kae Bayi Panurta ngling aris | 
bok suwawi won kĕndĕl ingalap | 
punika nyanyamikane | 

kang liningan lon matur | 
singgih mapan sampun dumugi | 

salong sami angalap | 
nyanyamikanipun | 

Ki Wuragil Kulawirya | 

mĕsĕm matur ring raka Kiyai Bayi | 

rinta Ki Cariksutra || 

356. Kaĕngĕtan kula duk ing nguni | 
kala lĕlana mring Galĕkwulan | 
ing Lĕmbuasta prajane | 

kang sring kawula matur | 

rinta Kidang Wiracapĕki | 

lawan Ki Cariksutra | 

tan na kaotipun | 

lan Ke Kidang Wiracapa | 

tungtumane ukara dĕnnya muradi | 

dhangan cĕtha arata || 

357. Datan wontĕn kojah kang kalĕmpit | 
tuwin kaol kang magol pinapal | 
aramping karampungane | 

wasis wuwusira lus | 

tutug guyu ambĕbanyoli | 

aparap paringgitan | 

sasĕnggolanipun | 

alĕbda panabdanira | 

mantri dhasar ngulama apramakawi | 

sarwa sarwi sĕmbada || 

358. Kadumugĕn tan ana nimbangi | 
lir Ki Rangga Kidang Wiracapa | 
tanah ing Galĕkwulane | 

Ke Cariksutra muwus | 

Wiracapa sintĕn dhi Sĕndhi | 

Ki Bayi gumuyojar | 
punapi tan emut | 

Kidang Wiracapa (n)dika | 

duk samya lit sami ngaji maring Bangil | 

tunggil saekapraya || 

359. Dene andika kang mamarabi | 

Gus Daka Ke Kidang Wiracapa | 
wit dening akas dhangane | 
dadya katĕlahipun | 

karan Kidang Wiracapĕki | 

ing mangke dados dĕmang | 

ngiras amumuruk | 

anĕng krajan Lĕmbuasta | 

tanah ing Galĕkwulan jĕnĕng Ngabĕi | 

kang tinutur arinta || 

360. Punapinggih kasupĕn ta sami | 

Kae Cariksutra Adimuncar | 

Arsĕngbudi Rundarsane | 
miwah Carikmudhĕku I 

samya (n)jola gumuyu angling | 
e inggih kaĕngĕtan | 
kawula ing dangu | 

Gus Daka kang pinaraban | 

Kidang Wiracapa sakathahing santri | 
alulut binanyolan || 

361. Yĕn muradi caritaning tapsir | 
lambung tangane polatanira | 
tinĕpa winayangake | 

cucut bisa mĕt kalbu | 

sring sinĕndhu mring gurunĕki | 

dĕnnya carita wayang | 

Ki Guru tan rĕmbug | 
nging santri kĕh samya rĕna | 
kasinggihan panggunggungipun Ki Adhi 
mring Kidang Wiracapa || 

362. Sabarang ngĕlmu datan tinampik | 
dhasar nglangkungi rumiyin mila | 
iba indhakipun mangke | 

Ki Kulawirya (ng)guyu | 

inggih ta lah kakang Kiyai | 

lamun kula tumingal | 

ing mimitranipun | 

rakanta (n)Jĕng Kyai kakang | 

pan sadaya tan wontĕn ingkang sor budi 

numbras sami utama || 

363. Mĕsĕm angling Ki Cariksutrĕki | 

e Ki Adhi (ng)gih-(ng)gihipun uga | 
kula pajar sadayane | 
puniki ingkang lungguh | 

Kyai Muncar Ki Arsĕngbudi | 
lan manira punika | 

Ki Carikmudhĕku | 
kalima Ke Arundarsa | 

Sinduraga Wargasastra Tekawardi | 

Ki Datuk Danumaya || 

364. Kidang Wiracapa sadasĕki | 
sawĕlasipun raka andika | 

Kae Bayi Panurtane | 

pan samantĕn puniku | 

rimbag budi asatu kapti | 

tan wontĕn salayĕng tyas | 

kupu sabiyantu | 

tan na kadung kakadangan | 

lami-lami samya mĕncar (ng)gyannirĕki 

bagi wus karsaning Hyang || 

365. Nambung wuwus Ki Kulawiyĕki | 
lĕrĕs paduka pajar punika | 

pra mitranta sadayane | 
kawula wus anjujug | 

duk dinuta ing (n)Jĕng Kiyai | 
angupaya putranta | 

Sĕh Mongraga nĕngguh | 
kang mentar tilar sasana | 
kalampahan kawula lan Jayĕngrĕsmi | 
katri Ki Jayĕngraga || 

366. Lawan santri satunggil Nuripin | 
mendra paran ring wana Wulusan | 
pawukiran guwa-rĕjĕng | 

jurang ingkang asamun | 
tĕkĕng tanah kitha Kĕdhiri | 
ngilĕn Selamanglĕngan | 
wontĕn jalma luhung | 
nĕng (ng)graning wukir Klĕlĕngan | 
adhedhepok paparab Sĕh Ragayuni | 
ahli sabda sasmita || 

367. Tan-pati tyas kula andungkapi | 
amung lĕjĕme sampun amĕca | 
tan mĕdhar kajatĕhane | 

laju lampah andarung | 

tĕkĕng tanah ing Pranaragi | 

kapanggya lan pandhita | 

anĕng ngardi Tajug | 

wasta Kae Sinduraga | 

inggih mitra-paduka wau dĕra ngling | 

kandĕl agaminira || 

368. Parĕk pura pĕngkĕr kitha lami | 
nulya kapanggih malih pandhita | 
nĕng ngarga Padhangehane | 

Wargasastra rannipun | 

ahli sastra Jawa Rab wasis | 

tunggil mitra-paduka | 

ran Sĕh Sidalaku | 

dĕnnira angalih aran | 

laju ngalih maring arga Bayangkaki | 

kapanggih lan pandhita || 

369. Nĕng Marantĕn lambung Bayangkaki | 
wasta Kae Datuk Danumaya | 

sarwi ĕdi panabdane | 
anulya malih laju | 
maring Lĕmbuasta ing Galik | 
pangguh lan Kae Kidang | 

Wiracapa nĕngguh | 

apan ragi karĕrĕyan | 

anĕng Lĕmbuasta langkung kurmatnĕki | 

wus kadya darbe karya || 

370. Ambaladhah wisma lan pandhapi | 
atatarub sarta tutuwuhan | 
anguyu-uyu gangsane | 

salendro pelogipun | 

andhatĕngkĕn suruhanĕki | 

langĕn suka pirĕna | 

nutug karsanipun | 

antawis sadasa dina | 

siyang dalu tan pĕgat mumulang ngĕlmi | 

mring kula lan putranta || 

371. Pan angangge sajaking priyayi | 
anging tan kĕndhat ibadahira | 
rarasan sajroning rame | 
asangĕt dĕnnira lul | 

kang katingal ingkang kapyarsi | 
pinĕt rasaning murad | 
kasampurnanipun | 
jinarwan sadayanira | 
sakathahing pandamĕl dipun-kawruhi | 

Ke Kidang Wiracapa || 

372. Ki Wuragil sinasmitan liring | 
maring kang putra Ki Jayĕngraga | 
manawa ngandhar wadine | 

kang paman wruh ing sĕmu | 

pan cinĕndhak tuturirĕki | 

tan kawistarĕng sabda | 

dĕnnya nambung wuwus | 

nuntĕn kawula sadaya | 

pamit laju umangkat lampahira glis | 

panggih malih pandhita || 

373. Pan awasta Ki Sĕh Tekawardi | 
mung saratri kathah wulangira | 
enjing umangkat lampahe | 
laju sami umantuk | 

Kae Cariksutra ngling aris | 
sukur yayi kapĕndhak | 
dene sakalangkung | 
ing lampah mundhak utama | 

Kae Bayi Panurta ngandika aris | 
nĕdhĕng sami rĕrĕyan || 

374. Mangke kewala bakda Ngasĕri | 
sami wangsula malih papanggya | 
nĕng riki laju Magribe | 

lamun saĕstunipun | 
amimidik anĕng panĕpin | 
ring pungkur Pasimparan | 
ngayun hyun yan rawuh | 
sang Sĕh Adi Amongraga | 
sarat andodonga pinarĕngna ugi | 
praptane kang sinĕdya || 

375. Kang liningan samya sukĕng galih | 
para kadangira bibisikan | 

pan wus dadya ing rĕmbuge | 

Ki Suwarja umatur | 

mring kang raka Kiyai Bayi | 

lamun pinarĕng karsa | 

rinta sadayĕku | 

nuwun andhĕrĕk nanimpar | 

sakalangkung rinta sadaya yun panggih 

lawan putra-paduka || 

376. Kae Bayi angandika aris | 
kadipundi jĕbĕng Mangunarsa | 
pamanta pan sadayane | 
samya hajat papangguh | 
sakalangkung wulangunnĕki | 

Kae Sĕh Mangunarsa | 
aturira arum | 

inggih prayogi kewala | 

apupuji ing ratri marang Hyang Widdhi 

mugi pinarĕngĕna || 

377. Wus mangkana samya atur pamit | 
kang para tamu asasalaman | 
wusnya sasalaman lĕngsĕr | 
luwaran sadayĕku | 

maring pamondhokanirĕki | 
ingkang para waela | 
maring ing wisma gung | 

Ke Bayi maksih alĕnggah | 

nĕng pandhapa kalawan Ki Santri Luci | 

Sumbaling Nyai-nDaya || 

378. Samya angundur sasajwan ngarsi | 
rĕrĕbĕtanira kinĕludan | 

Ki Baywa-ngling mring santrine | 

Luci undangĕn gupuh | 

Ki Wuragil Kulawiryĕki | 

Ki Luci sigra mentar | 

animbali gupuh | 

tan adangu nulya prapta | 

nĕmbah lungguh Ki Bayi ngandika aris 

marma sira sun-undang || 

379. Rĕsikana ing panĕpĕn wuri | 
jroning tajug langsĕnana seta | 
prayoganĕn ing patute | 
ingkang samya alungguh | 
sakabĕhe dĕn-sarwa suci | 
mangsa bodhowa sira | 

kang rayi umatur | 
sandika nuduh mring rowang | 
lan wus payo Luci kalawan Nuripin | 
undangĕn lurah-lurah || 

380. Santri tĕka rolas bae aglis | 
santri Luci tinuding gya mentar | 

Ki Kulawirya nulya ge | 
maring panĕpĕn pungkur | 

lan pra kaponakanirĕki | 
myang lurah santrinira | 
anambut karyĕku | 
ing panĕpĕn tinaruban | 
pinalisir linungsir sarwa seta di | 
sri patilamanira || 

381. Akarya kĕmbang mayang sarakit | 
tuwuhan pisang gĕmandarasa | 
cĕngkir tĕbu-rĕjunane | 

soring wrĕksa trĕnggulun | 
pinagĕran bĕtepe asri | 
sajrone ginĕlaran | 
lampit kĕlasa lus | 
sajawine tinaruban | 
rinĕsikan sinapon sĕla-sĕlaning | 
ingkang pasĕsĕkaran || 

382. Kae Bayi lan Nikĕn Malarsih | 
anjĕnĕngi lan kang nambut-karya | 
Malarsih alon wuwuse | 
ingkang nambut-karyĕku | 

apa nganggo ngingon-ingoni | 
Kulawirya turira | 
inggih-inggihipun | 
sayah ingkang nambut-karya | 

Ni Malarsih anuduh maring Sumbaling 
kinĕn mundhut ingonan || 

383. Wadon Sumbaling lan Santri Luci | 
mundhut bubucu lan pupuluran | 
wedang rokok lan kinange | 

tan adangu prapta wus | 

pan tinata sadayanĕki | 

wontĕn malih ambĕngan | 

saking (n)jawi (n)dulur | 

nĕm ambĕng sĕga panganan | 

kang ajakat ngalujĕngakĕn kang prapti | 

Malarsih mĕsĕm mojar || 

384. Wĕruha yĕn ana ambĕng prapti | 
tan sun-wĕtokakĕn pupuluran | 

Ke Bayi lon andikane | 

bĕcike kang awuwuh | 

rijĕkine kang nambut-kardi | 

warĕg olĕhe mangan | 

kĕh barĕkatipun | 

hĕh Luci tatanĕn pisan | 

ambĕnganmu sapa kang duwe kĕndhuri 

matur king pangindhungan || 

385. Wus kinumpulakĕn ambĕngnĕki | 
gya Pangulu Basarodin prapta | 

Ki Bayi ngling lo lah kene | 
kabĕnĕran sirĕku | 

tĕka anĕmoni kĕndhuri | 

Ki Sĕndhi gumuyojar | 

ih wakne Pangulu | 

kang dadi tĕluh ambĕngan | 

nora kĕna layah tampah dĕn-sasabi | 

bĕdhĕngul nuli prapta || 

386. Ambakna wong awas maring takir | 
kumliwĕr saĕnggonne kawruhan | 
wus matĕng tĕmĕn etunge | 
ayake kang Pangulu | 
mĕngkonone iku wus ngaji | 
pagandam mring Madura | 
katĕmu ingambu | 

nadyan ambĕng dĕn-pĕndhĕma | 

pan konangan mring Pangulu Basarodin | 

sĕga panganannira || 

387. Ki Pangulu mĕsĕm anauri | 
panyana-kula Ke Kulawirya | 
ana ing kono ĕnggone | 

wus dĕn-incih ing kalbu | 

saparanku dipun-anani | 

mung pĕrlu anggagarap | 

maring ngong tan uwus | 

apa wus dĕn-jĕnthot mana | 

kĕbangĕtĕn ambakna wong amrangguli | 

tan na kĕmlĕthonira || 

388. Ki Bayi ngling mring Ki Basarodin | 
lah wus donganana salamĕtan | 
nulya dinonganan age | 

kajat salamĕtipun | 
sadayanya brayat sadĕsi | 
sawusira dinongan | 

(n)dan lĕkas akĕmbul | 
aroyom nadhah ambĕngan | 
tutug samya warĕg sadayaning santri | 
ambĕngipun barĕkat || 

389. Pan wus dadya dĕnnya nambut-kardi | 
ing panĕpĕnira pinrayoga | 
rampung sakaliring gawe | 

Ke Bayi lon amuwus | 

yĕn wus padha bubara mulih | 

matur Ki Kulawirya | 

apan inggih sampun | 

pra santri kang nambut-karya | 

samya abubaran mĕtu padha mulih | 

mampir ring masjid salat || 

390. Sawusira Lohor tan winarni | 
mangkana ing wanci bakda Ngasar | 

Kae bayi Panurtane | 

anĕng pandhapanipun | 
lawan santrinira Ki Luci | 
tata gĕlarannira | 
lampit kalasa lus | 
miwah kang para waela | 

Rancang kapti Wilapa lawan Palangi | 

Turida Rarasatya || 

391. Nikĕn Malarsih umatur aris | 
punika rinta Nikĕn Wilapa | 
kalawan (m)bok Palangine | 
lamun kaparĕnging hyun | 
pan tumutur nimpar ing ratri | 
kalangkung pahyunnira | 
dĕnnya ayun pangguh | 

lan putranta Sĕh Mongraga | 
saking dĕrĕng uninganipun ing warni | 
langkung kumĕdahira || 

392. Kae Bayi angandika aris | 
iya mĕngko manira popoyan | 
maring Sĕh Mangunarsane | 
lamun parĕnging kalbu | 
sutanira lamun nglilani | 
payo padha pinaran | 
maring masjid Mangu | 

kang garwa sumanggĕng karsa | 

Kae Bayi nulya tindak maring masjid | 

Mangu ing Pananggungan || 

393. Nulya tindak wau Kae Bayi | 
maring masjid Mangu Pananggungan | 
pra waela ing wurine | 

Luci Nuripin sukur | 
sarwi (m)bĕkta sĕlpanirĕki | 
tan dangu nulya prapta | 
ing masigid Mangu | 
kokobok toyĕng balumbang | 

Ki Sĕh Mangunarsa mulat mring Kiyai | 

Bayi Panurta prapta || 

394. Angingsĕri (ng)gyannira alinggih | 
lĕnggah atata sasalaman | 

pra waela nĕng keringe | 

Ke Bayi lon amuwus | 

Monthĕl Luci lawan Nuripin | 
lampit kalasanira | 
ing pandhapa mau | 
gĕlarĕn kene kewala | 

lamun ana kang prapta dimĕn mariki | 
ingkang luwih prayoga || 

395. Ingkang samya liningan nulya glis | 
mundhut gagĕlaran nulya prapta | 
rinakit lampit klasane | 

Ke Bayi lon amuwus | 

Kae Jĕbĕng Mangunarsĕki | 
bibinta samadaya | 
samya yun papangguh | 
mring rakanta Sĕh Mongraga | 
alon matur singgih kawula utami | 
pra bibi yun papanggya || 

396. Lĕga tyasira sami pupuji | 

tan adangu wau ingkang prapta | 

Kae Sĕh Malangkarsane | 
lan Jayĕngrĕsmi nĕngguh | 

Anggungrimang lan Jayĕngragi | 

Piturun Palakarta | 

atur salamipun | 

ngabĕkti putra kalihnya | 

nulya Kae Adimuncar Arsĕngbudi | 

Suwarja Wiradhustha || 

397. Prapta atur salam tata linggih | 

kang rayi nĕmbah nulya kang prapta | 

Rundarsa lan Panukmane | 

miwah Carikmudhĕku | 

lan Panamar Sĕh Modang tuwin | 

Ki Pariminta miwah | 

Kiyai Pangulu | 

Basarodin atur salam | 

ring Ki Bayi para ari angabĕkti | 

samya tata alĕnggah || 

398. Ni Malarsih anuduh Sumbaling | 
kinĕn naoskĕn dhadharanira | 
wedang lan nyanyamikane | 
ingkang lininngan gupuh | 
naosakĕn sugatanĕki | 
cumaos anĕng ngarsa | 

prapta amakĕndhung | 
rampadan anjrah nĕng ngarsa | 
cinarakkĕn angalap sasĕnĕngnĕki | 
anadhah dhadhaharan || 

399. Kae Bayi Panurta ngling aris | 
kadipundi yayi Adimuncar | 
ing panĕmbah katrimane | 
miwah puji kang katur | 
maring Allah Kang Maha Sukci | 
surasaning panĕmbah | 
kadospundinipun | 

kang utama linampahan | 
manirĕki ywa kongsi tumĕkĕng sirik | 
purna-a ing panĕmbah || 

400. Kae Adimuncar turira ris | 
inggih utami sabdanta kakang | 
sarĕhning sami anganggo | 
sunat kalawan parlu | 
majibakĕn naoskĕn bĕkti | 
yĕn ing kula priyangga | 
kang kapyanggĕng kalbu | 
wikanta lamun mĕmpana | 

lan kĕmule wontĕn wasesaning takdir | 
karsĕng sira Pangeran || 

401. Pangintĕning kang rĕh maring tokit | 
kawajiban ngĕlmi rasa tunggal | 

tan kengang mamak gaibe | 
anĕng wasesanipun | 

Maha Suci Hyang Maha Jati | 
rupa wasesa kayan | 
molahkĕn rohipun | 
marah rupa samadiyah | 
amĕpĕki uripipun ing sabumi | 
urip kahar sampurna || 

402. Akmalul ngĕlmi pan saking tokit | 
tokit dadya tĕtĕbĕnging ngadam | 
singgih makripat tokite | 

Nabiyolah (ng)gyannipun | 
larĕrahe nĕng donya singgih | 
yĕkti kang kinawruhan | 

kang dumadi nĕnggah | 
saha Dad tigang prakara | 
mutanikirah mutawasitah tuwin | 
sadad muta-awilah || 

403. Muta-awilah punika gaib | 
anĕksĕni marang dhawakira | 
nĕksĕni sinaksĕn dhewe | 
tan na Pangeranipun | 
anging Allah Pangeran jati | 
karĕm mutawasitah | 

Allah ngawruhi ku | 

angawruhi pribadinya | 

tan kakalih mungguhing Allah naksĕki | 

kalawan pribadinya || 

404. Angawruhi Muhkamad puniki | 
kinon Sukma kang mutanakirah | 
kang sahadad mukmin rĕke | 
mutawasitahipun | 
sadadipun kang para wali | 
sadad muta-awilah | 

Nabi ingkang (ng)gadhuh | 

duk dĕrĕng jagad gumĕlar | 
awang-uwung ngandika Hyang Maha Sukci 
nabda mring alam arwah || 

405. Dudu ingsun Pangeranirĕki | 
sakĕhing duryat martabat insan | 
atut amba panĕmbahe | 
nĕmbah ring Hyang Maha Gung | 
kadi rontal tan mawi tulis | 
paran baya budinya | 

yĕn muniya suwung | 
sĕrik sirik yĕn muniya | 
wĕkasannya aroro Pangeran jati | 
sasar yĕn dĕn-rorokna || 

406. Ungĕlipun apan tan kakalih | 
kalle langgĕng kewala satunggal | 
kadya wawadhah pamine | 
gung pĕnuh isinipun | 
kawadhahan mutakirahi | 
dadya mukmin kalbunya | 

pan jujulukipun | 

ingaran hidayatolah | 

kang punika dadya papan mawa tulis | 

tulis punika kodrat || 

407. Dadosipun sing sĕmbah lan puji | 
kalbuning mukmin pan kanugrahan | 
sĕmbah puji ing amore | 

dadya Mukhamad tuhu | 

ing wujude tan kĕna gingsir | 

singgih Nabi Mukhamad | 

pan omahing ngĕlmu | 

ngĕlmu omahing Pangeran | 

pan Pangeran omahing jalma sayĕkti | 

kula jatining Sukma || 

408. Kĕmbul jiwa tan na wujud kalih | 
wĕkasing tingal dadya tan ana | 
non-tinon dhirinya rĕke | 

tan na kadudonipun | 

Maha Sukci jĕnĕnging latip | 
apan tanpa sasama | 
saking kang Maha Gung | 
tasbihira Hyang Wisesa | 
datan kadya tasbihing sawiji-wiji | 
ing wujuding ngapiyah || 

409. Dad mutĕlak Maha Sukci nĕnggih | 
ngĕsthi jiwa rihing dhawakira | 
lĕstari ing lalakone | 

anglaut tanpa banyu | 
pan adharat datanpa bumi | 
muluk tanpa gagana | 

muksa tanpa samun | 

langgĕng nami isbatira | 

datan owah kidam bakane wus pasthi | 

sampurna jiwaraga || 

410. Wa-punika sumangga ing kapti | 
mangsa-borong rĕke ing ngakathah | 
manira tĕka andhĕrĕk | 

Ke Bayi manthuk-manthuk | 

pan karĕnan dĕnnya miyarsi | 

anandhĕs rasa sabda | 

surasaning wuwus | 

murade Ke Adimuncar | 

langkung dĕnnya kamasuk raosing galih | 

atĕrang tan sumĕla || 

411. Myang pra kadangira ngling ing kapti | 
ĕstu lamun tuhu pinandhita | 
amĕdhar rasa wuwuse | 

Ke Bayi ngandika rum | 
marang sira Ke Arsĕngbudi | 
yayi kadi punapa | 
rarakitanpun | 

kang lir nglinge Kya-Dimuncar | 
mugi samya andhanganakĕn ing kapti | 
ngalap kasil utama || 

412. Ki Arsĕngbudi turira aris | 

singgih sampun tan wontĕn kumlamar | 
lir kang wus winuwusake | 

Ke Adimuncar wau | 
purnanipun sĕmbah lan puji | 
pan wuwus karungsitan | 
apan panukmĕng Hu | 
sinukma sajroning Sukma | 
amrih nulya dulu-dinulu pribadi | 
lir andulu paesan || 

413. Sĕdya andulu ing rupanĕki | 
apan andulu ing wawayangan | 
amalĕsi pandulune | 

tan lyan ingkang pandulu | 
pan andulu lawan pribadi | 
ngaranni ingarannya | 
lawan dhawakipun | 
tan liyaning ngarannira | 
anĕksĕni sinĕksĕn priyangganĕki | 
ambuka lĕlarangan || 

414. Kang ginĕdhong kinĕkĕr piningit | 
manunggale rasa sajatinya | 
kajatĕn saksi karsane | 

karsa ingkang saĕstu | 
tunggaling Dad wisesa jati | 

singgih tunggaling nama | 

ajal jatinipun | 

tĕgĕse ajal wiwitan | 

datan wontĕn ingkang amiwiti dhingin | 

pan ananing kapurba || 

415. Saniskara dĕrĕng wontĕn mosik | 

Sang Maha Karsa wus sĕdya murba | 
mojud pĕsthi ing anane | 

lawan pribadinipun | 

singgih ananipun pribadi | 

karya tĕtelaning Dad | 

jujuluk wahdatu | 

nyata anĕng wakidiyat | 

karsa sĕdya nama tunggal jatinĕki | 

latip sadat mutĕlak || 

416. Anĕksĕni sinĕksĕn pribadi | 
tĕgĕsipun pan purwaning ajal | 
datan ana kawitane | 

Pangeran kang Maha Gung | 

tan na lawas tan na kang dhingin | 

tan na wujud kang purba | 

ing purwakanipun | 

apan purbanira dhawak | 

purba rupa purba wujud purba dhiri | 

kalawan purba ngajal || 

417. Purba purwa purba wĕsanĕki | 

purba wahdat kang tan kenging rusak | 

kang tunggal kajatĕhane | 

saha Dad jatinipun | 

ing anane jatining saksi | 

naksĕni namanira | 

ing pribadinipun | 

Dat rasa tunggal priyangga | 

nir syuh sirna lĕbur kang jagad dumadi | 

ana tanpa wĕkasan || 

418. Purbaning Dat purbaning Sipati | 
purbaning Asma purbaning Apngal | 

Dat ana tan ana rĕke | 

Sipat rupa kang bĕstu | 
tanpa rupa Asma namĕki | 
tan anduwĕni aran ] 

Apngal panggaweku | 
kang tanpa panggawenira | 
apan purba-wasesa kan catur siki | 
alanggĕng ananira || 

419. Nyata ingĕski hirabbi Datti | 

wus tan wĕnang wĕnyah kanyatahan | 
ayun wruha ing anane | 
anĕng ing dhawakipun | 

tanpa karya kita puniku | 
datanpa wujud kita | 
ananing Dat tuhu | 

Sipat tanpa rupa kita | 

Asma tanpa aran kita Apngal singgih | 
tanpa panggawe kita || 

420. Suhul tunggal jatinipun pasthi | 
batin sanyata ing lahirira | 
masuk ing lair batine | 

batin Dat Kang Maha Gung | 
tan sawĕnyah ingkang ngawruhi | 
tan lyan sang Maha-karsa | 

-nira dhawakipun | 
kakalih karsanirĕng Dat | 
kaelokan ing batin karsanirĕki | 

Dat ngĕsthi Nur Mukamat || 

421. Jinatĕning Hyang Kang Maha Sukci | 
kajatĕyanira kinon nĕmbah | 

rahsa jati suhul Date | 

pan jatining pangutus | 

nyata tunggal sĕmbah lan puji | 

sira duk jatining Dat | 

sanalikanpun | 

tan gĕnti kula Pangeran | 

pamujining Sukmaning Dat kang Ma-Suci | 

puji jatining wus man || 

422. Pan makatĕn ing sĕmbah lan puji | 
lir pĕksi pĕrkutut amĕrdangga | 
dĕrkuku munya asĕngsĕng | 
asĕnggani munya gung | 

tan prabeda nĕngira singgih | 

sosiknya datan liyan | 

pujinya anguyu | 

apan pujining kawula | 

kang pinangka lantaraning jomblah ngĕsthi | 

ing wawalĕsaning Hyang || 

423. Pan punika kawula sarĕhning | 
kapiyambak yĕn dĕrĕng muayan | 
ing ngakathah mutamate | 

ing raos kususipun | 
ngriku yayi Cariksutrĕki | 
sami (ng)gih minuradan | 
suraosing wuwus | 

Ke Bayi nambungi sabda | 

inggih yayi Cariksutra ingkang mugi | 

sami musawaratan || 

424. Kae Cariksutra turirĕki | 
bab sĕmbah puji kita punika | 
pintĕn banggi katrimane | 

ing kasampurnanipun | 

ing atitah ngakĕn punapi | 

dene ta bara-bara | 

katrimĕng Hyang Agung | 

angaku dede pantĕsnya | 

sĕtun namung tĕlat dhadhalang ngaringgit | 

inggih ingkang ingucap || 

425. Kilap dora lan yaktose sami | 
miwah lĕrĕs lĕpate punika | 
tuwin kirang lan langkunge | 
yĕktos lan botĕnipun | 

pan wus anĕng caritanĕki | 
amung ngalap sambada | 

-nipun ingkang mungguh | 
carita sakĕh nagara | 

tanah sabrang ing prang sor ungguling jurit 
kang dadya lalampahan || 

426. Cinaritakakĕn Dhalang ngĕnting | 
tur ta Ki Dhalang durung lĕledhang | 
mring kang cinaritakake | 

mung lĕrĕsing panggayuh | 
cĕlak tĕbih kenging binudi | 
lĕn sĕsining bantala | 
winĕngku kawĕngku | 
ginraita lan prayoga | 
rarambatan wiwinih carita nguni | 
pinĕt sambunging kata || 

427. Pinatut lawan sasĕndhon gĕndhing | 
pangayuting tyas marang kadewan | 
kinahanan ing wujude | 

myang pakayanganipun | 

pra jawata ing Suranadi | 

kacupaning Ki Dhalang | 

anggunggung sawĕgung | 

kang ganal rĕmpit winĕdhar | 

purbaning tyas lan kang purbaning sakalir | 

salir sĕmbahing Dhalang || 

428. Ajujuluk ing Dhalang-sajati | 
siniliyan wĕnang sih-siniyan | 
pon wus tan kĕna pindhahe | 
lan Sukma Kang Maha Gung | 
karane bisa angringgit | 
ingaranira dhawak | 

Datira Hyang Agung | 
agung kang misesĕng jagad | 
wayang kang wus wujud anyata kaĕksi | 
lalakon takdirolah || 

429. Sang Dhalang Agung Sukma sajati | 
murwa carita madya wusana | 
andora tan na gorohe | 

sisilihing Sukma gung | 

karya lĕjĕm lakuning urip | 

kabĕh dadya sasmita | 

titis tan ana wuk | 

pratingkah lampahing sĕmbah | 

ing atuwa guru ratu ing Hyang Widdhi | 

lantaring kaluhuran || 

430. Tuwin kang tan wruh pmnganjali | 
marang ing dunung catur panĕmbah | 
nistha papa ing uripe | 

druhaka sor ing tuwuh | 

pan gagĕdhĕg apĕs ing budi | 

kabuncang tan kawilang | 

ing Sang Maha Catur | 

prakara dununging sĕmbah | 

marma parlu ngagĕsang tata ngabĕkti | 

maring wau punika || 

431. Ingkang anduwĕni pangabĕkti | 
datan liyan ing catur prakara | 
karya sidaning kadadĕn | 
karya wurunging tuwuh | 

rĕke bisa karya ngabĕcik | 

jalaring kawurungan | 

saliring ngaluhur | 

wajib utama bĕktiya | 

ing patuwanira guru ingkang muslim | 

ing narendra kang nyata || 

432. Kaping catur mring ratu kang luwih | 
jĕr punika badaling Pangeran | 

sor rucah kauripane | 
tan kanjating ngaluhur | 
nisthip bae akĕthip-kĕthip | 
sojare Kae Dhalang | 
dĕnnya mĕt sasĕmu | 
sing sapa tumumyĕng sĕmbah | 
ginantungan ing kabĕcikanirĕki | 
thikil wiji utama || 

433. Mijil saking sĕmbah lawan puji | 
tatkalanipun ing elingira | 
anĕbut eling namane | 
tatkalan paminipun | 

nĕbut ing piyambakirĕki | 
iman tokit makripat | 
paranning panĕbut | 
sinungkĕn nugrahaning Hyang | 
pan nugraha puniku sajatinĕki | 
ingkang aduwe aran || 

434. Angaranni aranne pribadi | 
ingkang aran sajatining jalma | 

akathah tĕtĕbĕngane | 

rinasa ing ngalangut | 

paran sakecaning angalinggih | 

paran ecaning pangan | 

ecaning aturu | 

paran ecaning lumampah | 

paran ecanipun ngagĕsang puniki | 

paran ecaning pĕjah || 

435. Paran wuwus winuwus ing lathi | 
paran wuwus winastarĕng tingal | 
paran wus pinirsakake | 

paran uwus dinulu | 

paran uwus dipun-ulati | 

pinanggih tinambuhan | 

pundi kang binastu | 

wus pinacak ing lampahan | 

pundi Dhalang kang sajati amumpuni 

sajatining nugraha || 

436. Nugraha aranne kang sinung sih | 
anugraha aranne kang ngaral | 
pan ana dudu rupane | 

ranne dudu rupĕku | 

karyane dudu rannerĕki | 

ana ran dudu rupa | 

ran dudu karyĕku | 

iya aran iya rupa | 

iya karya datanpa kaanannĕki | 

yĕn nora na arannya || 

437. Kang tanpa rupa tanpa karyĕki | 
tanpa aran tanpa karyanira | 
dinalih awang-uwunge | 

ana dinalih suwung | 
dalih suwung ananirĕki | 
dadya sĕmbahnya sasar | 
sinoring pangridhu | 
sĕmbah kĕdah kang waskitha | 
pan dede maha sukci kita puniki | 
pan pangayunaning Hyang || 

438. Rĕke dene urip kita singgih | 
tĕgĕsipun pakaryaning Sukma | 
dede mulya kita rĕke | 

anane Sukma luhung | 
naim kaim punika singgih | 
wus karsaning wisesa | 
katĕtĕpanipun | 
tĕtĕping kita ya sira | 
iya iku ing sanyatanira iki | 
dadi sira siniyan || 

439. Wus siniyan kita aran mami | 
ihtiyarira tuladhaning Hyang | 
kang luwih anĕng jagade | 

Sukma ro tanpa tutur | 
padha Sukma atunggal dhiri | 
lirpendah madukara | 
mamanisanipun | 

amuji pinuji dhawak | 

apan sĕmbah sinĕmbah pribadinĕki | 

tan pae pinaeya || 

440. Kang punika ing pamanggih-mami | 
sawĕg samantĕn kapadungkapan | 
sumangga lalawĕdane | 

nak Sĕh Malangkarsĕku | 
tuwin jĕbĕng Mangunarsĕki | 
kula kumambang karsa | 
kewala nĕbaruk | 

Ki Bayi Panurta nabda | 

singgih nakmas Kae Sĕh Mangunarsĕki 

kadipundi rujuknya || 

441. Ki Sĕh Malangkarsa turira ris | 
pan wus tan ana kang kĕkirangan | 
paripurna sadayane | 

sami kewala rujuk | 
sĕtun pae pangambilnĕki | 

(n)dungkape tan prabeda | 

surasaning ngĕlmu | 

alĕrĕs Ke Cariksutra | 

ing ngagĕsang ngawruhi salir dumadi | 

patitising panĕmbah || 

442. Patitising sĕmbahyang dĕn pasthi | 
kang bĕnĕr supaya kawĕca-a | 
ingandĕla upamane | 

maring kang karya tuwuh | 
mulyĕng titah lamun ngabĕkti | 
pan paugĕrannira | 
ngagĕsang puniku | 
wajib sami ngangkah-angkah | 
patitising niyat patitising puji | 
patitising ngĕlmunya || 

443. Patitising ngidhĕp kang khakiki | 
lan patitisipun ing kasidan | 
patitise pati rĕke | 

kang pitung prakarĕku | 

yĕn tan wruha patitisnĕki | 

kainaning ngagĕsang | 

kadya paksi pingul | 

atilar patuting seta | 

saba toya malĕcit wĕktu binukti | 

tan wruh ing batal-karam || 

444. Liring puji kang tan salah-kardi | 
sumungkune sukuring panrima | 
liring niyat kang anongge | 
maring dalan rahayu | 

aywa wĕngwĕng wĕngkuning kapti | 
liring ngĕlmu dĕn-panggya | 
susurupanipun | 

kang tan tumpangso ing sabda | 
liring ngidhĕp kang sanyata idhĕpnĕki | 
kang datan kumalamar || 

445. Liring kasidan angati-ati | 
kang datan sĕlaning pandaliyan | 
liripun amati rĕke | 

kang sura surasĕng hyun | 
anglĕgawakakĕn ing pati | 
mamati jroning gĕsang | 
pajununannipun | 
tan ana panyananira | 
ing wiwilangane kang awarni-warni | 
mĕngakkĕn tutuping tyas ]| 

446. Yĕn sampun mĕnga tutuping ati | 

(ng)gih punika kantiling nugraha | 
punapi rinaosake | 

wus kanyatahan tuhu | 
kadya mangkya dipun-ulati | 
tan wruh yĕn sumandhinga | 
kang dĕn ayun-ayun | 
anrang ngulati Hyang Sukma | 
wruh ingaran tan wruhing rupanĕki | 
anggung angaya apa || 

447. Kang wus buka ing dalĕm sawiji | 
sarwa sarwi ing pribadinira | 
kayuwanan ing kayunne | 
angĕningakĕn wujud | 
angĕnĕrkĕn ingkang majaji | 
dudu iku ing-iya | 

iki jatinipun | 

kang akantha iya kita | 

tan sanepa ibarat ondhe upami | 

wus pon pandhawakira || 

448. Manawi ta kang makatĕn ugi | 
sungapipun (n)dungkaping panĕmbah | 
wa-punika lamun dĕrĕng | 

kawula kewala nut | 
rĕhning sami ngraoskĕn ngĕlmi | 
ing ngriku pan sumangga | 
yayi kalihipun | 

Jayĕngrĕsmi Jayĕngraga | 
anauri kawula dhatĕng umiring | 

rĕh tan wontĕn kuciwa 


449. Ki Sĕh Malangkarsa sasmita ring | 

Ki Sĕh Mangunarsa angandika | 
rĕke tan wontĕn pinae | 

ulam upaminipun | 
sakarsane dĕnnya ngolahi | 
sampurnaning panĕmbah | 
tan kenging dinunung | 
apan kahananing jalma | 
anon-tinon marmanya tan aningali | 
kalingan ing paningal || 

450. Tidhĕm kayun tidhĕming ngabĕdkti | 
datan wontĕn ingkang katingalan | 
pan amung anane dhewe | 

wujud kang lĕngĕng lĕngut | 
tan mulat tan paja mugani | 
monĕng ing marga sonya | 
nugrahaning ngĕlmu | 
ing sajati datan bakal | 
sanalika pagut lan pribadinĕki | 
pan tan lawan kinarya || 

451. Saking parĕng tunggal sihing Widdhi | 
kalawan ing piyambak priyangga | 
nging mangsa tan kenging pinĕt | 
dene pamujinipun | 

tatakrama lampahnya singgih | 
sĕmbahyang dĕn-lumunta | 
tĕtĕping ngawĕktu | 
pangartinya ing kapurnan | 
asasadu aling-aling ambodhoni | 
datan liliyĕng lampah || 

452. Linampahan sandining utami | 
sukur tapakur pana bĕktinya | 
tinungalkĕn ing kalihe | 

tan wiyah ing pandulu | 

pandalihe datan gumingsir | 

muhung Hyang Maha Mulya | 

singgih ananipun | 

ingkang datan kawikanan | 

yĕn tan wikan maring ananing ngasĕpi | 

lan sĕpining kaanan || 

453. Mungguh lirnya aningali sĕpi | 
pangucap kang tan kalawan lesan | 

Sumkma-jati pangintĕne | 

ing panunggalanipun | 
ananira ing oranĕki | 
pan tan ora tan ana | 
nalirahanipun | 
lirnya sĕpining kahana | 

apan wujud kang sĕpi datan kakalih | 
kang tan kalawan badan || 

454. Tunggal pangintĕne Sukma-jati | 
kajumbuhan ran kĕna ran tunggal | 
tan kĕna ranne rorone | 

pasthi sawijinipun | 

sĕpinira kahanannĕki | 

ya sĕpiya kahana | 

ya Hyang Kang Maha Gung | 

kang katon lan kasatmata | 

kang tan kĕksi ingkang tansah kapandĕling | 

lawan pribadinira || 

455. Sampurnane sĕmbah lawan puji | 
tan andulu anane sarira | 

lĕbur jati ing anane | 
lĕburing tulisipun | 
kahanannya tan ana kari | 
pan wus anĕng Pangeran | 
paran kang winuwus | 
pan tan wontĕn paran-paran | 
kula Gusti nyatĕng pribadinirĕki | 
katingal kang sampurna || 

456. Sampun ngantos klĕntu anampĕni | 
wadinipun mubarang kahanan | 
lan kang ati santa rĕke | 
norannpun puniku | 

dening noranipun pribadi | 

ananipun priyangga | 

tan saĕngan sĕngguh | 

purnaning ro maha juga | 

wus kawĕngan kalawan tutuping ati | 

waluya jati Sukma || 

457. Rĕhning anĕm sumangga ing kapti | 
marmanya yyan karoban ing riya | 
maklumipun sadayane | 
lĕstarinirĕng wuwus | 

manawi ta tumibĕng sisip | 

sarĕh ing wirayatan | 

punika rahayu | 

singgih nut-tinut kewala | 

aywa ngantya kang riyonan saliring ngling | 

dipun mutabangatan || 

458. Tan sinatmatan ing sabda liring | 
samyang nor jiwa sadayanira | 

Kae Bayi Panurtane | 
langkung tyasira sukur | 

alon dĕnnya wijiling kang ngling | 
kalangkung karahmatan | 
saraosing kalbu | 

pun bapa langkung pirĕna | 
aprasasat antuk idayating Widdhi | 
linging para ngulama || 

459. Para kadangira Kae Bayi | 

Ki Wuragil lawan Wiradhustha | 

Panukma lan Panamare | 
manut kahananipun | 
marang para tamunirĕki | 
kang sami ararasan | 
sarasaning ngĕlmu | 

Ki Wuragil Kulawirya | 

mĕsĕm nabda sarya nor sasmita liring | 

mring Kae Cariksutra || 

460. Singgih ta lah Ki Cariksutrĕki | 
langkung sae saraosing sabda | 
wau kang kawuwusake | 
murad surasĕng ngĕlmu | 
asenggolan janturan ringgit | 
dadya ondhe upama | 

lĕjĕme tumuwuh | 
yĕn kados makatĕn kakang | 
singgih kula sadaya punika sami | 
kalĕbĕng wawayangan || 

461. Kang lir wayang rĕngon lawan sigid | 
dudugangan dhagĕlan lan buta | 
wangunnya salalakone | 

ketang pinĕt ing ngriku | 

baya kakang Cariksutrĕki | 

sun-duga yĕn mungguha | 

wawayanganipun | 

pantĕs lir Krĕsna micara | 

kae Cariksutra anjola ngling aris | 

dene botĕn kadosa || 

462. Jĕngandika Ki adhi Wuragil | 
ngentha-entha ring kula Sri Krĕsna | 
ya tĕka dede sepane | 

ing agĕsang punika | 

yĕkti kadya ringgit nĕng kĕlir | 

tumindak lan pangucap | 

saking dhalangipun | 

amolah lamun pinolah | 

ugi sagĕd kumĕdhĕp myarsa ningali | 

iya kalawan dhalang || 

463. Ngong puniki sĕtun-sĕtun kadi | 
parampogan abyaganning kathah | 
sarĕmpah lumampah kabĕh | 

tan kawilang sadarum | 
tan kacrita jĕnĕngirĕki | 
payo-payo ing kathah | 

abyung maju mundur | 

Ki Kulawirya alatah | 

samya suka sadaya kang aningali | 

sabda tan tilar rasa || 

464. Dangu dĕnnya ararasan ngĕlmi | 
wus antara wanci Hyang Karaba | 
titih ing ancala sore | 

Ke Bayi lon amuwus | 

lah sumanga sami abĕkti | 

dhangan ingkang liningan | 

samyarsa mrih wĕktu | 

nyamikannya cinarikan | 

sinungkĕn mring santri pamburi waradin 

tuwuk tan ana kurang || 

465. Kae Bayi Panurta ngling aris | 

Luci Nuripin lan Monthĕl sira | 
wong tri maringa panĕpĕn | 
ngruktiya ratus rabuk | 
pakutugan cawisna dadi | 
kang ramut samadaya | 

ywa kongsi kaliru | 
sira nang kana kewala | 
ing panĕpĕn sakathahing hari mami | 
maranga palanggatan || 

466. Wus kinumpul para kadang-sami | 
miwah wau kang para waela | 
kundur maring pawismane | 
mriksa sasajinipun | 

ingkang dĕrĕng pantĕs rinukti | 

ing mangkya dĕnnya salat | 

kewala ing tajug | 

sira Ki Bayi Panurta | 

anĕng masjid Mangu lan pra tamunĕki | 

samya maring mahĕran || 

467. Sĕdhĕng wanci ing wĕktu Mahĕrib | 
wusnya ngambil toyastuti kadas | 
miwah santri sadayane | 

kang dahat swaranya rum | 
wusnya sunat ramya pupuji | 
anulya kinamatan | 
ngangkat waktu parlu | 

Sĕh Mangunarsa ngancaran | 
angimami yun lĕnggana pinĕksa glis | 
gya angimami salat || 

468. Ngangkat usalinira patitis | 
anĕkani kasdu takmllira | 
yaktine niyat parĕnge | 
nuju lapal Allahu | 
pangikale tibaning takbir | 

-ratulekram lir-pendah | 

Sudama sumunu | 
sapandulon lawan Arka | 
nis tilĕme Sudama tan dadi Rawi | 
kagĕntyan tranging Surya || 

469. Ikram munajat lawan tubadil | 
ikram cĕngĕng tubadil kagantyan | 
munajat sapocapane | 

yĕktinya kang Maha Gung | 
angandika tan lawan lathi | 
elok ananirĕng Hyang | 
muwus tanpa wuwus | 
tubadil gantya tan panggya | 

Allah saking aksara THA kang pinusthi | 
wus dinaskithĕng driya || 

470. Kang Alip mutakalimun wakit | 

Lam-tabĕngil lawan Lam-jaidah | 

He ukat Lip lan Tamsure | 

Kap-kabirah Be-suhu | 

biyah Re rapingul drajadi | 
purna lawan sapisan | 
pan kapindho ing hyun | 
dumadi jĕnĕnging salat | 
bar-jumungah wus tadaim ismu ngalim | 
lawan mulyaning niyat || 

471. Sadaya samya tumutur takbir | 
wusnya ing kalbĕng wajah iptitah | 
gya amaca Patekahe | 

pasĕkhat kir'atipun | 

tan ninang-mat lan karsanĕki | 

myang kandĕl tipisira | 

kalimahanipun | 

sakathahe kinawruhan | 

nuju lapal wallala landhung awasis | 

lir pĕksi birmadhala || 

472. Wusing Patekah sunatirĕi | 

Kulya-ayu rĕkangat kang awal | 
rĕkangat akir surate | 

wusing Patekah wau | 

nulya Surat Birabinnasi | 

antaranira salat | 

tumulya asujud | 

gya maca Kamas-waeta | 

nulya salam bakda laju apupuji | 

barung lan santri kathah || 

473. Alalegon pujiyan adhikir | 
antara-ntuk catur tasbĕh purna | 
andonga limang waktune | 
pragat sunatira wus | 

laju salat kang sunat Wabin | 

nĕm rĕkangat tri salam | 
bakda gya tujunun | 
kadi patatus anulya | 

wĕktu parlu panjinging Ngisa nulya gilis | 
adan gya kinamatan || 

474. Andadĕkkĕn niyat kamulyaning | 
lĕngĕnging takbir sarĕning niyat | 
pyuhing karsa upamine | 

lir (m)bun tumibĕng ranu | 

tan kengang ngisayĕng pangĕksi | 

rĕke kewala juga | 

kajumbuhanipun | 

tan bakal jĕnĕnging salat | 

sida luluh tan-polih wujuding Widdhi | 

Maha Kasucinira || 

475. Wusnya tumaninahira tartib | 
rĕkangat awal wusing Patekah | 

Surat Jumungah ayate | 
rĕkangat akiripun | 

aran Surat Munapĕk singgih | 

tĕkĕng patang rĕkangat | 

asalam bakda wus | 

antaranira gya sunat | 

wus parapat Minal-Witri Ngatal-Witri | 

pra santri samya bubar || 

476. Gya Ki Bayi lon panabdanĕki | 
samya ngaturan marang ing wisma | 
nulya kerit sadayane | 
malĕbĕng dalĕmipun | 

tata tĕpung dĕnnira linggih | 
kadang myang pra waela | 
tansah anĕng ngayun | 
sarwi naoskĕn pawohan | 

Kae bayi Panurta ngandika aris | 
yayi Kae Dumancar || 

477. Paran mangke lan tumuntĕnĕki | 
marang pungkur langgar pasimparan | 

Ke Adimuncar ature | 
sumanggĕng karsanipun | 

aKae jĕbĕng Mangunarsĕki | 
yĕn ta amba priyangga | 
luhung nuntĕnipun | 

Sĕh Mangunarsa ris nabda | 

lamun ĕstu ing karsanta (n)Jĕng Kiyai | 

mĕmidik ing pasimpar || 

478. Utami mupung awaling ratri | 

Kae Bayi aris dĕnnirojar | 
sukur sumanggĕng karsane | 
lah wis Wirya dĕn-gupuh | 

lumakuwa anĕng ing ngarsi | 
kan rayi tur sandika | 
lan pra kadĕngipun | 
mring panĕpĕn mawa pandam | 
nulya lumaksana sadayanirĕki | 
mring tajug pamidikan || 

479. Para kadang apan datan kari | 
korinya wus sinorog binuka | 
samya malbĕng panĕpĕnne | 
asri pangrĕngganipun | 

para tamu rĕna ing galih | 

panti prantining tilam | 

tutuwuhan tarub | 

suluhing pandam lir rina | 

kĕmbar mayan ngapit ing langse seta di | 

dupa mrik rum angambar || 

480. Langkung rĕsĕpira aningali | 
para tamu mulat ing parĕnggan | 
ing langgar reka-rekane | 
samya micarĕng kalbu | 
sagĕdira Kiyai Bayi | 

karya wuryaning tilam | 
pahyun-hyuning kalbu | 
pratandha sih asusuta | 
pakurmate kadya wus ana alinggih | 
ingkang pininta prapta || 

481. Kae Bayi Panurta ngling aris | 
sumanggĕng Ke jĕbĕng Mangunarsa | 
ing pamudya prayogine | 

prayogi kang saĕstu | 

rakanta sang Sĕh Amongragi | 

kang wus ahli nujĕmba | 

gongsul ngalamipun | 

mugi karsa kamastara | 

anĕkani kahyun-hyuning kawlas-asih | 

sung pangĕdhĕnganira || 

482. Ki Sĕh Mangunarsa turira ris | 
manawi parĕng lawan bĕgyanta | 
kadhatĕngan sakajate | 
ingkang pinudya rawuh | 
putranta sang maha-lul-wingit | 
sahagra siswanira | 

rinasan sing kayun | 
lir pendah sĕmi maruta | 
aplalunya kaluwiyaning sakalir | 
kinarsan Hyang Wisesa || 

483. Kae Bayi anauri aris | 

inggih sumangga borong ing karsa | 
kewala andhĕrĕk rĕke | 

sasmita ring sadarum | 
samya abipraya ing kapti | 
wawi samya karsanta | 
kewala jumurung | 
ngrasĕhkĕn condhonging karsa | 

(n)dan trap dĕnnya ingamilakĕn rawati 
tan asru barung swara || 

484. Sĕh Mangunarsa ingkang ngimami | 
pra waela makmuming apriya | 
pinyyarsa asri swarane | 
anganyut-anyut arum | 

kadya suling dĕn-panĕrusi | 

singir Aswanul-kusna | 

sajak amlas-ayun | 

tan sarĕnti alonnira | 

wusnya ratib laju trap sasilah dhikir | 

abengat kawiritan || 

485. Makam satariyah nakisbandi | 
barjah jalalah pangguyĕrira | 
anulis sastra ubĕde | 

anor jiwaragĕku | 
angakĕni mupid muktadi | 
lawan panarikira | 
napi ibatipun | 
sarta pangucap kalimah | 
lailaha-ilalah tanajul tarki | 
lawan pambukanira || 

486. Ingkang lawang-ati kang puat nĕnggih 
panganjate mring nakisbandiyah | 
sipat jamal pangguyĕre | 

srah jiwaraganipun | 

yĕku murid kang mutawasik | 

lawan panarikira | 

napi jinisipun | 

tan kĕna kinaya-apa | 

ngucap kalimah ilalah ilalahi | 

anging Allah naminya || 

487. Pambukaning lawang ati-siri | 
panjawate mring wirit barĕjah | 
tulise rĕke guyĕre | 
rumangsa raganipun | 
angakĕni yywan murid kamil | 
lawan panarikira | 

isbate Hyang Agung | 
ananing Hyang tan karana | 
pan angucap kalimah Allah Allahi | 
lawan pambukanira || 

488. Pan lawang-ati kang puat nĕnggih | 
panganjate mring wirit jalalah | 

tulise nĕtu guyĕre | 
wruh ing jiwaragĕku | 
akĕn murid amil-muhamil | 
lawan panarikira | 

Dad wajibulwujud | 
anane tanpa upama | 

lawan kasdu ngucap hu hu hu hu tuwin | 
Allahu lan Huallah || 

489. Pambuka lawang ati-maknawi | 
panganjatira ring ripangiyah | 
tulise aib guyĕre | 

lĕngĕng jiwangganipun | 

wus ta murid-minurid singgih | 

lawan panarikira | 

tan ana kasamun | 

iya napi iya isbat | 

lan amuni a a i i ih ih ih ih | 

hoh hoh hi hi ĕh ĕh ha || 

490. Pan kalawan pambukaning nĕnggih | 
iya iku lawang-ati puat | 
kalimputan ing anane | 

tan wimbuh tan kawimbuh | 
wus tan kengang dinugĕng kapti | 
pon jiwaraganira | 
kusuk junun suhul | 

(m) brastha pancadriyanira | 

kusuk junun suhul Hyang Kang Maha Sukci 
tan kawĕran warana || 

491. Wau kang ngabĕngrat wirid dhikir | 
samya anyantĕr pangguyĕrira | 

(n) dungkap panaul-banane | 
antaranira kantu | 
anggulinting pendah kaywa king | 
winot sĕwu kalimah | 

ing sanapasipun | 
lagya toh jiwangganira | 
tanpa kasdu sanalikanira ningrat | 
kang pra priya waela || 

492. Enĕngĕna kang apana guling | 
yata wau kang ingucapĕna | 
kang nĕng jaman kanĕngane | 
sang mahatul bangsa lus | 

wus nujĕmba bongsul ngalami | 
sĕnĕt ring kasamunan | 

-nirĕng Jurang Jangkung | 

Kae Sĕh Adimongraga | 

tansĕng graha Ni waela Selabrangti | 

ya Nikĕn Tambangraras || 

493. Tansah lawan siswanta sasiki | 
pari-mitranira sang Nubaya | 

pawitrĕng deta tapake | 

Ragasmara rannipun | 

dera santya budya-mbĕg suci | 

priyastu animpuna | 

tar liyan dinulu | 

lan bangsa lul di nujĕmba | 

ahli kikmah lan sartane ahlul-ngakli 

tan adoh dening asya || 

494. Adunung tanpa dunungannĕki | 
basluning karsanĕng pribadinya | 
sadaya dadya alame | 
mangkana Sĕh Mongluhung | 
angandika arum mring rabi | 
yayi Kĕn Tambangraras | 
wruhanta ing kalbu | 

ana kawulaning Sukma | 

subrangtĕng tyas sumĕdya minta ring kami | 

saĕstu lan angganta || 

495. Amimidik anĕng (ng)gyan kang sĕpi | 
pasimparan langgar pakadharan | 
ramanta lan ibu rĕke | 

kĕh rowange (m)biyantu | 

rinta karo lan pra ngulami | 

katrima pamudyanya | 

maring Hyang Maha Gung | 

utama padha tinĕkan | 

jalma luwih kang ahyun marang sirĕki | 

kalawan angganira || 

496. Miwah manĕh ta Ki Ragarĕsmi | 
payo yayi lumaksanĕng pana | 
nĕkani pudya kang nunge | 
maring Wanamartĕku | 

Tambangraras turira aris | 
amba kumambĕng karsa | 
saking kang linuhung | 

sung sih tyas kang sukarĕna | 

nadyan yĕn tinuding supyĕng jro yomani | 

dasihta tan sumimpang || 

497. Saha manganjalĕng gurulaki | 
katarimĕng tyas nulya wisata | 
tansĕng siswa sasikine | 
kunĕng kanĕnganipun | 
sanalikanira duk prapti | 
nĕng made pamidikan | 
magut kang langgat hyun | 
patĕmyan nĕng ka-alusan | 

kang sinidhi widagda mĕdhar pangaksi | 
nĕng sajroning kanĕngan || 

498. Paiksanira ing dalĕm ngarip | 
cipta riptamira samadaya | 
pendah wantah pandalihe | 
marang ing sang Maha Lul | 
tan rasa ywa pandulyĕng jĕrnih | 
asukur sukarĕna | 
pamulyaning kalbu | 

rahab pasalamanira | 

sadaya wus binagyan samya pupuji | 

miwah para waela || 

499. Bakda salamira nakisani(?) | 
madyanirĕng pajununannira | 
kang para ngulama rĕke | 
tarkinira tanajul | 
wangsuling sawĕnyahirĕki | 
pangikale salsilah | 
uculing ngasuhul | 
sambunging napas listara | 

tan kĕsotan miwah tingalnya lĕstari | 
tan sĕlaning paningal || 

500. Lan paningalira jroning arip | 
anging saking pasuhullanira | 
tan na owah pandulune | 
maring kang lagya rawuh | 
ing kahanan tan na ngĕgĕti | 
saprĕnahing alĕnggah | 

sira maksih tuhu | 

sang Sĕh Adi Amongraga | 

graha siswa Tambangraras Ragarĕsmi | 

nĕng madyaning papajang || 

501. Mĕdhar karamatirĕng pangaksi | 
ambuncang cipta surasĕng driya | 
kang gung brangta wulangune | 
tyasing kang marang sunu | 
mangka mangke mangkana panggih | 
tĕkane pajununan | 

tĕkĕng bakda suhul | 
tan pae paĕksanira | 

surasĕng tyas kadi tan rumangsa ningit | 
dene tanpa antara || 

502. Miwah tuwukira mulat kadi | 
wus satata kulina andina | 
andoning (n)don lir sabĕne | 
tan suka datan wuyung | 
amung panarimanirĕki | 
kang wantah kadya saban | 
wus tan sangsayĕng hyun | 
luwar kung rimanging driya | 

santri Monthĕl Nuripin Cĕnthini Luci | 

angrukti pakutugan || 

503. Datan kĕndhat kĕluning dupa mrik | 
mrik saji-saji samya binuka | 

Cĕnthini marĕk sang Nikĕn | 
acadhang sakarsĕng hyun | 

wau ingkang para ngulami | 

sira Ke Adimuncar | 

lawan Arsĕngkalbu | 

miwah Kae Cariksutra | 

myang Rundarsa Carikmudha tĕmbe mĕksi | 

maring Sĕh Amongraga || 

504. Samya gawok dĕnnira ningali | 
sĕnĕnning cahya gumilang-gilang | 
pamulu jĕnar rumĕmbe | 

wingit pasĕmonipun | 
kĕksi paenira ngaluwih | 
samya tan na kawawa | 
paguting pandulu | 
sĕmune lan waelannya | 
cahyanira lir lintang parak ing sasi | 
kĕsisan ing jalada || 

505. Tuwin para kadangira sami | 
mulat marang pupulunanira | 

Nikĕn Tambangraras rĕke | 
kalangkung saenipun | 
kaidayat marang ing laki | 
ahotaning wanita | 

lakine linuhung | 
samya micara ing nala | 
apandudu kaote lawan duk nguni | 
ing mangkya wus minulya || 

506. Ana sujalma pĕdhĕk sasiki | 
baya apane tĕmbe tumingal | 
angĕmpĕri pasĕmone | 
paran siswanirĕku | 
kulawangsa sami pra sami | 
pawitra tansĕng wuntat | 
akukula tuhu | 

marang sang adi-utama | 
dulunira lir wus tan tinahĕng kapti | 
bĕgyantuk paripurna || 

507. Sang Kae Sĕh Adi Amongragi | 
arum wijiling pangandika | 
mring garwa lah sira Nikĕn | 
ngabĕktiya ramĕbu | 

Tambangraras nulya ngabĕkti | 
marang ing ibu rama | 
ingaras kang ĕmbun | 

pupuji sukur ring Sukma | 

myating putra wus sampurna ing kajatin 
babare jalma tama || 

508. Ke Dimuncar lawan Arsĕngbudi | 
Arundarsa Kae Cariksutra | 
samya micorĕng jro tyase | 
sukur samya papangguh | 

lan Kae Sĕh Adi Mongragi | 
palaling Hyang ring kita | 
gegeyonganipun | 
watĕs wĕkasaning sabda | 
padungkaping kasidan maring kadadin | 
sampurnaning agĕsang || 

509. Sĕh Mongraga angandika aris | 
singgih utami apaparĕkan | 
kewala lalĕnggahane | 
samya talabul ngĕlmu | 

parlu sarta wajibing urip | 
arahab kang liningan | 
samya ngaju lungguh | 
miwah kang para waela | 

Ni Wilapa Pĕlangi gawok ningali | 
maring sang maha prapta || 

510. Sarira rum angambar kasturi | 
cahyanira sumunu anawang | 
tahu binagus warnane | 
lawan rubiyahipun | 

yu utama Ni Selabranti | 
tunggal sĕnĕnning cahya | 
anrang ing pandulu | 
lir tan bisa-a-tumingal | 
marang kalihira sang maha awingit | 
kang misesĕng kamuksan || 

511. Ratri ing wanci kaluruk siji | 
ingkang samya majĕmuk animpar | 
anĕng sanggar panĕpĕne | 
sadaya kang nĕng ngriku | 
tridasa tri jalma jalwĕstri | 

lan Ki Bayi Panurta | 

Jayĕngrĕsmi nĕngguh | 

kalawan Ki Jayĕngraga | 

lan pra kadang Suwarja Wiradhushĕki | 

Panukma lan Panamar || 

512. Lawan Ki Sĕndhi Kulawiryĕki | 

Ki Pangulu Basarodin miwah | 
kang pra tamu sadayane | 

Dimuncar Arsĕngkalbu | 

Cariksutra Carikmudhĕki | 

Arundarsa Sĕh Modang | 

Sĕh Parimintĕku | 

Sĕh Mangunarsa Gungrimang | 

kulawangsa Piturun lan Palakarti 
lawan santri Monthĕlnya || 

513. Santri Luci kalawan Nuripin | 
sang Kae Sĕh Adi Amongraga | 
siswa Ragasmara rĕke | 

kang pra waelanipun | 

Tambangraras Nikĕn Malarsih | 

Rarasati Turida | 

Ni Wilapa tamu | 

Palangi Cĕnthini miwah | 

Nyai-nDaya kalawan wadon Sumbaling | 
dene kang dĕrĕng wikan || 

514. Marang Kae Sĕh Adi Mongragi | 
ngulama lima lan ro rubiyah | 

Dimuncar Arsĕngbudine | 

lan Ke Cariksutrĕku | 

Arundarsa Carikmudhĕki | 

Ni Palangi Wilapa | 

dadya wong pipitu | 

kang samya katĕmbĕn mulat | 

wruh ing aran durung wruh warnanirĕki | 

ing mangkya amastara || 

515. Langkung dĕnnya kayungyun ing brangti | 
ningali sang Adi kang winus man | 

pra ngulama kalimane | 

lir pendah prawan kĕncur | 

sĕdhĕng mĕpĕkira birai | 

paĕs paĕksanira | 

branta maring kakung | 

tyasira widhak-widhikan | 

angahyun-hyun karsane priya priyanggi | 

anjatĕni duhkita || 

516. Adimuncar nĕmbrama turnya ris | 
dhuh sang Kae Sĕh Adi Nujĕmba | 
pun bapa tuwĕng wayahe | 
rasĕng noming pamuwus | 
tyasing duwul awawaling ngling | 
wicaling pakaolan | 

kathah kang karungu | 
mugi tuwan tuduhĕna | 
ing cipta-yu supadi angga kitĕki | 
wruhing tata dungkapan || 

517. Sĕh Mongraga angandika aris | 
singih apĕllal langkung utama | 
ngagĕsang punika rĕke | 

wau ta sadayĕku | 

samya bukuh (n)dĕlingkĕn angling | 
tanggaping tyas cacadhang | 
tibaning pamuwus | 

kang supaya kadriya-a | 
pangalape bĕrkah wiwinih ing jĕrnih | 
andhĕdhĕrring wardaya || 

518. Pan tumungkul tumuhu ing kapti | 
wau sang Aotadi Mongraga | 
arum ing pangandikane | 
singgih kang para lul | 

ing ngatitah rĕke puniki | 

sĕstuhĕng priyangganta | 

kang pinĕlĕng ing hyun | 

tan kĕna ginampangĕna | 

yĕkti angĕl yĕn kinarya ngĕl pribadi | 

gampang angĕl nĕng kita || 

519. Kadi ta rĕh ngagĕsang puniki | 
angrasani Hyang Kang Maha Mulya | 
amurba kajatĕhane | 

lawan pribadinipun | 
akukula kang langgĕng Gusti | 

Maha Suci Wisesa | 
rĕke dhawakipun | 
awimbuh tan kawimbuhan | 
sasolahe lir nopĕng tingal sajati | 
dulu-dinulu juga || 

520. Panglonging Hyang Sukma Purbajati | 
muksĕng ana nir tanpa tuduhan | 

tan yuwana ing kayunne | 
kandhĕging tingal luhung | 
paran marganipun pinanggih | 
kraya-raya rĕkasa | 
saking pucuk gunung | 
anrang kalĕngkaning jurang | 
sing lulungan kapati dĕnnya ngulati | 
tan wruh yĕn juga dhawak || 

521. Kang ngulati mĕlu angulari | 
kandhĕg laju parah saparannya | 
marang ingkang nama rĕke | 
tan wruh ing kawruhipun | 

yĕn nutake kang dĕn-ulati | 

adat tan wruhing ngulat | 

dadya angĕlangut | 

lir kikinjĕng tanpa soca | 

maksa nĕmĕn mawas angiling-ilingi | 

brantaning kawuyungan || 

522. Kĕdah wuyunge narik mring supi | 
supinira pan kinon ing wahya | 
jatmika liring-liringe | 

aywa liring kalurung | 
nĕrak larangane pribadi | 
tĕmah anir gaibnya | 

pĕsamudanipun | 
kandhĕg nĕng pasinang kita | 
kadyanggane kang sĕkar kentir ing warih | 
nir gandaning puspita || 

523. Muwus linakon kalawan lair | 
kalawan mandĕng imaning driya | 
pintĕn bangginipun tĕmbe | 
pangguh kajatĕnipun | 

Sukma datan adoh lan dhiri | 
makuwoni kanĕngan | 
ramening ngasamun | 
atĕbih yĕn tinĕbihna | 
singgih cĕlak yĕn cinĕlakana ugi | 
marma tan kaduluwan || 

524. Kandhĕg kasĕlak wimbuh ing Widdhi | 
pangadhang ngĕrat kadaliyan | 

tan wun doh tan na wangĕne | 

luwih parĕk tan rangkul | 

panggih sasat datan pinanggih | 

nĕng jro kadhaton mulya | 

prana jĕrnihipun | 

kalingan dening suweda | 

kita pendah pandung katungkul ingkang sir | 

tinĕkĕk tan uninga || 

525. Utami telat tuladan yĕkti | 

wruh ĕmpĕre kang ingĕmpĕr dhawak | 

nĕtĕpi tatakramane | 

sarengat kang linuhung | 

lan tarekat panggĕndĕngnĕki | 

maring ing kajatmikan | 

kakekat kang nuduh | 

mring ĕmpĕring kajatĕnan | 

kang makripat nampurnakkĕn kang pandĕling | 

ĕmpĕr sajuga rupa || 

526. Anging tutup ingĕmpĕr sajati | 
maha kasuciyaning Hyang Sukma | 
kang kabĕnĕr utamane | 
sarengat pan rarungkut | 

tarekat marga jro ngati | 

kakekat suluhing tyas | 

kanyatahanipun | 

makripat waspadĕng tingal | 

ing Dattolah isbat nĕng sajroning napi | 

tuntuming paĕsĕman || 

527. Ewa punika osikĕn malih | 

Sukma purba dĕn-pratelakĕna | 
padungkapaning jatine | 

Sukma purba puniku | 
sajatine jĕnĕnging bĕcik | 

ingkang luwih utama | 
kasuciyan ayu | 
kalintang parĕk atinya | 
anglimputi wimbuh sĕsining dumadi | 
kasukmĕng Suksma purba || 

528. Murdaningkung kang wus wruh ing wangsit | 
lir dom ingobong cinlup ing toya | 

kĕdah ingucap kang rinĕh | 
tan anĕng swara sĕru | 
sabab sabda rungsit arĕpit | 
pawore rasa swara | 
lan kumandhang nguwung | 
nguwunge yĕkti ngumandhang | 
jati rasa tanpa rasa anggrantĕsi | 
tumamĕng angganira || 

529. Trusing rasa punika Kiyai | 
pan kakekating bantala kita | 
kalawan uripe dhewe | 

rip tan kĕnane luluh | 
wawayanganing Dat sajati | 
jati-jatinipun Sukma | 

Ywang ingkang Murba Gung | 
awayangan Dat Mutĕlak | 
ingkang pasthi anane lawan pribadi | 
maujud datan ngadam || 

530. Rĕke trusing kang swara puniki | 
pan makripat ing akasa kita | 
kĕjĕpe pati uripe | 
paluluting ngalĕngut | 
satyĕng pati sajroning urip | 
langgĕng kahananira | 

Hyang ingkang Maha Gung | 
awayangan napi salat | 
apan pasthi napi tan kalawan wiji | 
nis nir tanpa tuduhan || 

531. Rasa lan swara tĕrusnya salir | 
limput tyasnya condhong kajumbuhan | 
bantala ngakasa rĕke | 

pan suhul batinnipun | 

tĕtĕp-tinĕtĕpan Kiyai | 

akasa lawan kisma | 

kajatĕyanipun | 

datan kengang pinaeya | 

kang bantala anukma jroning wiyati | 

kasa nukmĕng jro kisma || 

532. Bumi sapta langit pitu nĕnggih | 
ingisĕnan swarga lan naraka | 
loh kalam dhindhing jalale | 
tĕrus kajatĕnipun | 

sampun dening Sukma nur singgih | 

ing ngriku manawia | 

cĕlak ĕmpĕripun | 

tĕtĕbĕng gĕdhonging Sukma | 

kang jinĕman langkung agĕng wĕrit rungsit | 

tan kengang ginampang || 

533. Lamun tan wruha puniku kapir | 
yĕn ta lamun awĕruha kopar | 
pon sampun gagantungane | 
marmanta ing tumuwuh | 
tansah pangguh rubeda dening | 
apĕse tyas kang ina | 

saking mahanipun | 

piyambak cakĕp tan (n)dungkap | 

ingkang samya myarsa tumungkul sarya ngling 

nuwun nuwun kewala || 

534. Saking karikuhanira sami | 

Kae Adimuncar Arsĕngdriya | 
katri Ke Cariksutrane | 
samya nor lon umatur | 
marang Kae Sĕh Amonggragi | 
papangkalaning sabda | 
dadya kapir kupur | 

kang uning tan uning juga | 
ing liripun punika ta kadipundi | 
pun bapa minta warah || 

535. Sĕh Mongraga angandika aris | 
kita punika yĕn datan wruha | 
dadi yakti balilune | 

tan wruh pisan ing ngĕlmu | 
pĕpĕt datan salir mangĕrti | 
sampun takdir tan bisa | 
kapire tan wĕruh | 
ing ngĕlmu rasaning kata | 
kapiripun satata lan sato najis | 
de tan na pangidhĕpnya || 

536. Kang sampun wruh dadya koparnĕki | 
sabab wus wruh surasaning swara | 
gampile lawan angĕle | 

lohat lan muradipun | 

wruh ĕlide lan muradnĕki | 

kalle datan sumĕdya | 

anglampahi ngĕlmu | 

karĕp kang maring kasidan | 

amung wĕruh ing bĕbasan milang-milih | 

kumawon ginawokan || 

537. Jalma kang ahli micarĕng ngĕlmi | 
ujaring wong ahli sarengatan | 
langkung dening utamine | 
tinimbang lan kang busuk | 

luhung ingkang pintĕr abĕcik | 

pae lan kang ahli kak | 

tan micara ngĕlmu | 

milang milih kalal karam | 

cĕgah pakon wus tan nĕdya angingusi 

lamun kalabĕtana II 

538. Mung anungge brantinirĕng Widdhi | 
ingkang tan lawan kĕcaping lesan | 
sĕdya anĕkani rĕke | 

ring niyat ingkang luhung | 
purbaning tyas maring kadadin | 
tan ayun ahli kata | 
sanalikanipun | 
dĕnnira andhĕdhĕr niyat | 
tumanĕme cukup nĕng lĕlĕran tokit | 
tanpa mandĕng ing tingal || 

539. Tingal jati anirnakkĕn liring | 
liring awas murcitĕng paningal | 
sung sinunge tingal mangke | 
marmanya tan dinulu | 

tingal jati kandhĕh tan liring | 
katingal kang sung tingal | 
luhung kang kadulu | 
inggih ugi dhawakira | 
kang kadulu lan dinulu tan kakalih | 
layap paranning tingal || 

540. Sampurnane tingal lan papalih | 
tan mulat ing nala jiwaraga | 
tingale wus brastha kabĕh | 
kabĕh luyut tan emut | 
kandhĕg tingal ing karsa jati | 
sakarsa dera molah | 
kajatĕyanipun | 

singgih ugi kang wasesa | 
dasih awas tansah pinolah ing jati | 
amawas winaspadan || 

541. Wontĕn pralambi dhalang wignya di | 
anukma sĕdya sakarsanira | 

tan ana wruh ing anane | 
tar wikan wontĕnipun | 
wruhing dhawakira pribadi | 
wruhing saparipolah | 
kawignyan myang kahyun | 
lawan wruh solahing wayang | 
sadĕrĕngipun wontĕn wayang lan kĕlir | 
tansah dĕnnya awayang || 

542. Wawayange tan suka tan kingkin | 
wayang akingkin suka priyangga | 
cinatur guna bisane | 

ing ngriku duk angaku | 
lamun dhalang wignya di luwih | 
dhalang amĕdhar karsa | 
wus sinamuting hyun | 
anyatakkĕn ing sarira | 

nyatĕng wayang nyataning dhalang nĕng ringgit | 
sampurnaning paningal || 

543. Dhalang wayang tan suka prihatin | 
dening sirna paningaling wayang | 
kĕsthi kang ngamayang sihe | 
marmanipun angayut | 

jiwa raga datan kaĕsthi | 

dhalang kanguningana | 

wus kalimput ing hyun | 

kandhĕg ing asmaranala | 

lĕnglĕng mangu sukma-jati anggantyani | 

dhalang Sukma-wisesa || 

544. Datan ana sĕmbah kang kaĕsthi | 

tan lyan muhung kahananing Sukma | 
tan wrin ing ala bĕcike | 
pan anggung branta wuyung | 
tan mastara kawula Gusti | 
anane anĕng Sukma | 

-jati lulut-luyut | 
wus luluh sajroning karsa | 
karsa jati anirnakakĕn ing kapti | 
kapti anunggal karsa || 

545. Waluya rĕke kadi duk nguni | 

tan ngukumi sĕmbah kang sinĕmbah | 

anirnakkĕn sakalihe | 

tan wontĕn wikan tan wruh | 

kandhĕg kĕrĕm ing jalanidhi | 

dadya tĕmahan bathang | 

kang kagayuh alus | 

tingkah lan polah tilarsa | 

malbĕng karsa ing ngriku amanggih urip | 

urip tansĕng hĕrnawa || 

546. Sukma langgĕng rip tan kĕnĕng pati | 
kang tan lyan sih sahe kang mong-raras | 
sapocapan jro ĕnĕnge | 

anangis jroning guyu | 

driya mendra lagi ing kapti | 

tan ana sinangsaya | 

mung wignya mong lulut | 

lir palwa drĕs kapawanan | 

tan uninga parannya ing drĕnging angin | 

tan kengang winangĕnan || 

547. Liyan lĕngut anane tan kĕsthi | 
tanpa jiwa datan amangeran | 

-jati minangka jiwane | 

raga jiwa tan nuwus | 

layap laut aliru dhiri | 

parau mot sagara | 

kawimbuhan lulut | 

asmara kandhihan raras | 

kang andulu kadulon kang angsung liring 

larangane Pangeran || 

548. Yĕn tan sapandulon tan pribadi | 
nihan pancadriya dĕn-karĕksa | 
dasa-ndriya dĕn-katalĕn | 

ywa wĕng-wĕng dĕn akukuh | 
kinirangan bukti lan guling | 
rumĕksĕng rajah-tamah | 
manah asĕdya-yu | 
ring rubeda karĕksa | 
pasimpanganing takiyur dĕn-atokit | 
dĕn-wikani pinangka || 

549. Pinangkaning sĕmbah sĕbut puji | 
datan liyan rĕke kawisesa | 
kang tansah amurba ing rĕh | 
anduming ala ayu | 

kang aniksa angganjar ing sih | 

ambagi ka-akiran | 

swarga naraka gung | 

ing dalĕm dunya akirat | 

kang alanggĕng ing karsa tan na ngowahi 

tan gingsir tan awĕwah || 


Jilid 12 - Kaca : 236 

550. Rupaning kĕlir tan kita jati | 
marmanipun sinung-jati awas | 
ing rupa kadi rupane | 

rupa jro carmin agung | 
kanyatahan ing rupa jati | 
rurupan katitipan | 
tan beda rupĕku | 
dene akĕmbar lan Sukma | 
rupa-jati tansah rupa Maha Sukci | 
tan wontĕn sanepanya || 

551. Tanpa sasama ananing Widdhi | 
datan miyat datan kalamangsa | 
saking prĕnah parĕnahe | 
mangka duk rapalipun | 

yĕn dinulu dera Hyang Widdhi | 

tan dihat tan musapat | 

wontĕn kan andulu | 

tan wontĕn kulon lan wetan | 

ĕlor kidul ing tĕngah ngandhap myang nginggil | 

Hyang Maha Sukci juga || 

552. Ing ngagĕsang punika Kiyai | 

tan sampurna angaji sĕmbahyang | 
anĕbut myang muji rĕke | 
andodonga Tawasul | 
dĕn-kongsi mĕnirĕn kang lathi | 
sĕmbahyang dĕn-kongsiya | 
bĕnjut bathukipun | 
datan antuk wawangsulan | 
kang angaji gumrĕmĕng punika sami | 
lan wong omong-omongan || 

553. De kang antuk wangsulan kang jati | 
ngirigakĕn sakĕhing Apĕngal | 

ing kasab pangibadahe | 

suku bau calathu | 

datan ayun aminangkani | 

mung sĕstuning wardaya | 

ginulang ginĕlung | 

aningsalakĕn kal donya | 

maha sucĕkakĕn niyat mring kajatin | 

tan cambor ing panyipta || 

554. Miwah tan pepeka ing pangaksi | 
datan sĕlan marang pandaliyan | 
pasĕdhĕnganing awĕngwĕng | 
tĕbih saking takiyur | 

tyas numama maringi napi | 

tan ana inisbatan | 

mung napi sinungku | 

tinokitakĕn ing driya | 

tan kumlamar kumalĕndhunging pangĕksi 

angomplangakĕn cipta || 

555. Pan wus tanpa sĕmbah tanpa puji | 
tanpa solah muni lawan muna | 
tan nadhah tan nendra rĕke | 

tan sĕksi tan sung-sinung | 

ing sasaminirĕng dumadi | 

amuhung pribadinya | 

tanjul ing panaul | 

lalyĕng toh jiwangganira | 

kawaspadan tan ana ingkang kaĕsthi | 

mung tunggal ing panunggal || 

556. Sukma rimbag wutuh dĕn-tingali | 
saosike ya Sukma bĕlaka | 
wujuding Sukma tan-pae | 

wus tan kengang binastu | 
woring jati kula lan Gusti | 

Maha Gusti ta kula | 

sih kajatĕnipun | 

lamun kita tan kadyĕka | 

kula misih kula Gusti misih Gusti | 

tan kengang wor-winoran || 

Jilid 12 - Kaca : 237 


557. Jalma ingkang ahli Sukma singgih | 
tan sawĕnyahira ing panĕmbah | 
kalawan Dad lesanane | 

pan namung bangsa kalbu | 

ing kanĕnganipun ginanti | 

baksana inalapan | 

sabusananipun | 

mĕnĕng sakaliring karsa | 

tanpa pepeka marang ing sakaptinĕki | 

ngĕningkĕn ĕnĕngira || 

558. Nalikanya ing dalĕm sawiji | 
paalĕmanipun ing antara | 
sapta sasi sasikine | 
sumungku ing ngalimut | 
sĕlan sira tingkah ing nguni | 
tan ngunandikĕng driya | 
sara surasĕng hyun | 

ywa kadadyaning kawukan | 
muhung kadungkapanira ing kadadin | 
sumĕdya purnĕng karsa || 

559. Wondening kang winastan ingangling | 
sajatine ngĕlmu yĕkti niyat | 

niyat kang brangta angluwe | 

tawĕkal ing pangridhu | 

tyas kang sura lĕgawĕng pati | 

papa pantakĕng driya | 

santosa ing kalbu | 

jatmika tan kajaruhan | 

menak tadhah tahĕn mung sariring angin 

sor kulup kang rinasa || 

560. Ingkang sinasmitaning pandĕling | 
samya anor palungguhanira | 
angapurancang jarine | 

Ke Bayi manthuk-manthuk | 
andhĕkoni tasbĕh winilis | 
sadaya ingkang myarsa | 
aniniling wuwus | 
sami nyathĕt ing wardaya | 
sira Kae Adimuncar Arsĕngbudi | 
miwah Ke Cariksutra || 

561. Samya ngunandika jroning ati | 
tuhu lamun winus-man ing Sukma | 
arampung ramping aranne | 

lir kang ingucap wau | 

mungguh Allah kang Maha Sukci | 

jumĕnĕng lawan hawa | 

ing kahananipun | 

yĕn na kaya Asmanira | 

dadi Ingsun iki Hyang Kang Maha Sukci 

dene tan jĕnĕng Allah || 

562. Tĕka samya mĕsĕm jroning ati | 
wau sira Ki Sĕh Amongraga | 
kapatu jroning driyane | 
amanggut sik-ing kalbu | 
mĕsĕm pangandikanira ris | 

Kae Sĕh Adimuncar | 

Kae Arsĕngkalbu | 

katri lan Ke Cariksutra | 

cipta lamun yĕn ingsun iki Hyang Widdhi | 

de tan inguwuh Allah || 

563. Cipta ingkang makatĕn Kiyai | 
apan botĕn singgih jatinĕka | 
mungguhing Allahu khake | 
nĕng wujud kita tuhu | 

kang kadulu pribadinĕki | 

tan lyan kang amastara | 

dhawak kang maujud | 

sawĕktu kanĕnganira | 

ngĕsthi suci kang mulya tan ana malih | 

rupa rupaning Allah || 

564. Allah dede rupa kang kaĕksi | 
dede badan kita kang kawulat | 
angga jiwa raga dede | 

Dat ingkang Hyang Maha Gung | 

ĕnĕng kita ingkang mustakik | 

mukik kang kak mutĕlak | 

langgĕng jatinipun | 

ing jaman kanĕngan kita | 

pan kanĕngan puniku wujuding napi | 

tan kengang kinaya pa || 

565. Mahasukci nucĕkkĕn pribadi | 

kang wus (n)dungkap ngĕsthining kanĕngan | 

mulya kadi duk orane | 

ing nguni datan suwung | 

mangke kita tan anggĕdĕri | 

ing tĕmah kajĕrnihan | 

tan rame tan samun | 

sĕpi samya sanalika | 

ing sakĕdhaping netra salaminĕki | 

tan kĕkĕl lan sakala || 

566. Anĕng dalĕm sawijining gaib | 
marma kita tan anjĕnĕng Allah | 
saking napine Hyang rĕke | 
saking saĕstu bastu | 

ing (m)botĕna lan wontĕnĕki | 
anane nanging ora | 
orane ing wujud | 
wujude tanpa karana | 

pasthi anĕng pribadinira Hyang Widdhi | 
dhawakira ya kita || 

567. Kang puniku tan kengang ngakĕni | 

Asmaning Hyang sawĕnyahing jalma | 
kaanan sapapadhane | 
laranganing Hyang Agung | 
nakdirkĕn ing dalĕm sawiji | 
sanadyan kang sampun man | 

ing Hyang kang Maha Gung | 
pon uga tandha ga asma | 
yan muayat sajuga sayĕkti gidib | 
goroh pangakĕnira || 

568. Langgar kewala soso dera ngling | 
ngaku anung kasiku ing sarak | 
myang wajar ahli balade | 
kawisesa ing ratu | 

kang rumĕksa saraking Nabi | 
anrapakĕn kukumah | 
panjĕnĕngan ratu | 
kakisas sarana donya | 

mring wong ahli nunggal Asmaning Hyang Widdhi | 
ratu kang kawajiban || 

569. Nampurnakkĕn donya praptĕng akir | 
panguntape mungguh ing kasidan | 
nirkĕn gidib lairahe | 

tĕkĕng kamulyanipun | 

jalma yyan kadyĕka Kiyai | 

wus jomblah ing surasa | 

lan ingkang sinuhun | 

samya babagan manpangat | 

wontĕn emba singgih kawulaning Gusti | 

kadi-kadi kadyĕka || 

570. Jalma ahli wingit tur akunci | 
amamanggut surasaning driya | 
kang dadya pangahyun-hyune | 
maring kamuksanipun | 
minta jalaring nayarati | 
kasiranning kadadyan | 

ayun wruhing dunung | 
jiyarah tĕpyang samodra | 
alalanggat lawan siswanya kakalih | 
ngalairkĕn salsilah || 

571. Tan na lami janma kang ataki | 
wĕntar kaĕksan ing Ngaksiganda | 
dening siswa ro gumyahe | 
pinulung wĕng sang ratu | 
janma taki linanggat ing sih | 
sasiki tanpa siswa | 
pinardikĕng luyut | 

dinunung nĕng ing Tunjungbang | 
wus kapadhaning karsa sang ginastuti | 
datan antara muksa || 

572. Tĕtĕp kamulyanira inapti | 
rahmat dhatĕng padungkapanira | 
sang Sinuwun pangatĕre | 

kang agung maha luhung | 
aminihi kusuma-aji | 
amanat jiwa Sukma | 
ngudanĕni kalbu | 
tan silong ing samar-samar | 
suprandene datan arsa angakĕni | 
pan panunggaling Asma || 

573. Wontĕn malih kawulaning Widdhi | 
anglairkĕn panunggaling Asma | 
angakĕni sawantahe | 

lamun pribadinipun | 

pasthi Allah Kang Maha Sukci | 

kawĕntar ing Bintara | 

majĕmukanipun | 

pra ratu wali mong sarak | 

wus tan kilap kang minta (n)dungkap ing akir | 

Ki Ngabdul Siti Jĕnar || 

574. Sinampurnakakĕn ing kajatin | 
kisase agama lan gagaman | 
marga mring kasuciyane | 
brastha sasiswanipun | 
lawan pangadilanira ji | 
rumĕksa ing sarengat | 

sarta lawan hukum | 
marma titahing ngagĕsang | 
lamun malih dĕrĕng santosa ing tokit | 
tokit maring kanĕngan || 

575. Kang kanĕngan punika Kiyai | 
ngudi agama kang kinarĕpan | 
sumungku tan wangwang-wĕngwĕng | 
punapi prabotipun | 

mapan sampun wontĕn pribadi | 

sarengat lan maripat | 

pae ahlinipun | 

wontĕn tokite priyangga | 

tata sarak tan kengang ngucap pribadi | 

kĕdah ngumum muayan || 

576. Lawan ngibadah tartip kang suci | 
anglampahi sukur suka-rĕna | 
janji cĕgah lan pakonne | 

Adalil Kadisipun | 
ngutamĕkkĕn agama Nabi | 

Islam ingkang minulya | 

ayuning tumuwuh | 
kalawan nyandhang amangan | 
ingkang sarwa-kal marganing pakarti | 
supadi santosa-a || 

577. Pangibadahira ing Hyang Widdhi | 
amangeran isbat napining Hyang | 
anane mung isbat bae | 

anĕbut ing Hyang Agung | 

anarima napining Widdhi | 

kang nora warna rupa | 

tan kengang kinalbu | 

untung bĕcik lawan ala ] 

saking Allah Tangala ingkang (n)darbĕni 

sakĕhing puji sĕmbah || 

578. Tarekate sarengat puniku | 
atakabul ngĕlmu ing punggahan | 
ayun wruh tĕgĕs-tĕgĕse | 

Dalil madĕlulipun | 
pangalaping Kadis kudĕsi | 

Ijĕmak lawan Kiyas | 
wajan mutadĕku | 
angĕkĕh-kĕhkĕn ngibadah | 
ngĕkĕh-kĕhkĕn puji dikir pangabĕkti | 
sumĕdya ahli gama || 

579. Kakekate sarengat kang ngĕlmi | 
anyatakkĕn ing panĕmbahira | 
sunat kalawan parlune | 

ing siyang dalunipun | 

ngĕkaskĕn utamining ngĕlmi | 

tan sĕdya jamak ala | 

tan sĕdya pot wĕktu | 

sumĕdya brangtĕng panĕmbah | 

maring Allah kang asipat murah asih | 

angĕgungkĕn Asmanya || 

580. De makripating sarengat nĕnggih | 
maha-nucĕkakĕn ing panĕmbah | 
kalawan eklas jĕrnihe | 

suci badanirĕku | 

lawan tumaninah kang tartip | 

sucine lesanira | 

amicara ahlul | 

katri suci atinira | 

lawan mukaranatuhu ing Hyang Widdhi | 
tan angloro Pangeran || 

581. De ta tokit ing makripat nĕnggih | 
anirnakkĕn ing paningalira | 

(m)brastha tyas toh jiwanggane | 
nala nalikanipun | 

datan mangkya datan ing nguni | 

tan mulat ing Pangran | 
tan mulyat lyannipun | 
ring badanta pon tan mulat | 
pangulate mosik kalawan pribadi | 
datan lawan kinarya || 

582. Sarengate makripat Kiyai | 
anggigalkĕn ngamal ing kal-donya | 
cĕgah nadhah lan gulinge | 
lumuh misil donyĕku | 

miwah rajah tamah kawuri | 

tan ana kinarĕpan | 

papaĕs myang puluk | 

rasaning boga tuwuhan | 

datan ngingus andadarus ngaji jilid | 

kitab kalawan Kur'an || 

583. Tarekate makripat puniki | 
amĕndra nis ngikis ing sasana | 
nimpar tan bastu unggyanne | 
andhewe dhawakipun | 

tan sĕdya wor marang sasami | 
tan sukur wĕh-winĕhan | 
asĕlang pamuwus | 
sapandulon lawan jalma | 
solah muna-muni sĕnĕnge pribadi | 
beda badan budinya || 

584. Kakekat makripat kang yakti | 
angyaktĕkkĕn khake dhawakira | 
tan ana pandalihane | 

kang lyan-lyan ing pandulu | 

tan kadulonnirĕng pandĕling | 

mangeran ing dhirinya | 

pribadi dinulu | 

maha sukci priyangganta | 

datan tawang tuwang tuwin jirim mukin 

wontĕna dhawakira || 

585. Makripating makripat kang ngĕlmi | 
rila dharat wiyat tan winulat | 
mulya suwung kajatĕne | 

plĕng komplang angga muncu | 
tan angĕntha ing badan budi | 
wus tan mangeran ing Hyang | 

Ingkang Maha Agung | 
tan mangeran ing dhawaknya | 
tan mangeran ing dalĕm sakalir-kalir | 
ĕnĕng tanpa karana || 

586. Kang makatĕn punika Kiyai | 

datan kengang camboring panduman | 
salaya lawan takdire | 
tan wontĕn kikmahipun | 
lamun maksih anandhang bukti | 

tansah ring rajah tamah | 
misil kal-donyĕku | 
kumĕdah wruhing Dattolah | 
lir padhati agiling anĕng jaladri 
palwa ngambah ing lĕsta || 

587. Pinĕt lampahe ingkang lĕstari | 
saking punapi lamun sagĕda | 
anggampilakĕn kang angĕl | 
tuwas tiwas tan ayu | 

lir bintaro kĕli ing kali | 
tinututan nĕng dharat | 
pundi marganipun | 
bintaro yĕn kagayuha | 
atĕn-atĕn luhung lir rayap prayogi | 
anĕlatĕni pangan || 

588. Wrĕksa kisma rijĕkinirĕki | 

tan melik mring panganing manungsa | 

saking mukul panrimane | 

bali wruh takdiripun | 

tinitah kalawan abukti | 

makatĕn malih uga | 

ahli sarak Rasul | 

dĕn-anungge ing sarengat | 

cĕgah miwah pakon mokal lawan wajib | 

tinuhon linampahan || 

589. Anging wontĕn wajibing aurip | 
parlu amrih ngĕlmuning Pangeran | 
angguguru ngaji rĕke | 

kitab Kur'an dinarus | 
narik bodho mring pintĕrnĕki | 
ngupaya pangulatan | 
ngulama gung jamhur | 

Sarapdin ahli mumulang | 
anĕlaskĕn sarasaning ngĕlmu wajib | 
marma sami rinasa || 

590. Samya enggar tyasira kang myarsi | 
dĕnnya kagunturan sabdatama | 
pan sadaya wardayane | 

kathah paedahipun | 

kadya papan cinitrĕng sungging | 

tuturutaning pulas | 

tan na kang tan surup | 

raosing tyas kagawokan | 

ing wuwuse Mongraga anuju kapti | 

sing ngarsa dĕn-lakokna || 

591. Dhininganan ing pamuwus aris | 
samya anggalih dening mangunah | 
wruh durung winuwusake | 
saosikirĕng kalbu | 

sinauran kalawan angling | 

tanggap pasang surupan j 

-nira tan kaliru | 

tyasnya kadya sinuluhan | 

mĕdĕt mentar kabuka kabuling kalbi | 

kababaring wacana || 

592. Lir wuwuse wau Sĕh Mongragi | 
amayangga sĕmining Tunjungbang | 
anyenggol paliringane | 

tan dinoh ing asĕmu | 
ngĕkĕr dhiri mukir ngĕngkoki | 
nata ing Nayaganda | 
cihnane ngapulung | 
lĕjĕme jaman biragat | 

Ki Lĕmahbang kinambang anĕng para ji | 
ajiwa Sukma mulya || 

593. Limang siki siswanta kaswasih | 
kaĕsisan sukaning mabĕlan | 
purna pupul kamulyane | 
pranyata ahli luhung | 

Sĕh Mongraga jalma-di luwih | 
lĕlĕjĕmirĕng sabda | 
tan mantra ing sĕmu | 
lumuh kawanguraning lyan | 
langkung dening kawĕrit wingit akunci | 
pacuhan kaoncĕkan || 

594. Sira Kae Bayi Panurtĕki | 
mulat ing putra tyasira kadya | 
tan anglala ing praptane | 
sing pangumbaranipun | 
datan pae kadya duk misih | 
anĕng ing Wanamarta | 
lawan antĕnipun | 

miwah pra kadang sadaya | 
tan prabeda lan cipta kadya Kiyai | 
tan nyana mĕntas ngendra || 

595. Alon matur Kae Arsĕngbudi | 
tuwan Kae Sĕh Adi Nujĕmba | 
maklum tuwan mring ngong rĕke | 
pun bapa pan kumudu | 

minta rĕhing sang Adiluwih | 

sampurnaning ngagĕsang | 

supadi ywa mangguh | 

kadudoning dalĕm titah | 

pintĕn banggi swarga kir yuning yomani | 

maniking kanikmatan || 

596. Sĕh Mongraga angandika aris | 
singgih rĕke Kae Arsĕngdriya | 
kewala ing sasĕnĕnge | 

ing agĕsang puniku | 

pundi ingkang dadya wiwinih | 

manah prĕnahing titah | 

tinuhoning kalbu | 

nut palalirĕng Hyang Sukma | 

punapi ta sarengat paranning branti | 

paran branti makripat || 

597. Lamun branti ing sarengat singgih | 
dĕn-maksud wajibing Rasullolah | 
kang sidik amanat tablĕk | 

lawan mokaling Rasul | 

gidib kyanat kikmat puniki | 

lirning sidik dĕn-nyata | 

ring tri prakarĕku | 

kang bĕnĕr solahing badan | 

pangibadahipun salat kang asukci | 

tatakramĕng panĕmbah ]| 

598. Bĕnĕr solahing lesan puniki | 
kang asuci pangucaping salat | 
myang pamuji panĕbute | 
sakĕcapirĕng ngĕlmu | 

kang abĕnĕr solahing ati | 

amung karanat tuhu | 

kasuciyanipun | 

asalat kalawan driya | 

manggut ikram mirat munajat tubadil | 

nalika nĕng kanĕngan || 

599. Lire amanat kapracayanĕki | 
dĕn-pracaya badannira salat | 
kalawan dhangan rahabe | 
anĕkani ing waktu | 
tumaninahipun kang tartib | 
tan ngĕnĕngakĕn solah | 
pangibadahipun | 

tan molahakĕn kanĕngan | 

sarta datan andhinginakĕn kang kĕri | 

tan sumĕlang ing tingkah || 

600. Kang pracaya ing lesanirĕki | 
anuhoni saunining sastra | 
kir'at sarta pasĕkate | 

suci barang winuwus | 

wuwus kang tan andurakani | 

juwĕt anĕbut Asma | 

ingkang agung-agung | 

anyĕgah catur alahan | 

rĕke karĕp kewala misiling ngĕlmi | 

kang kalawan utama || 

601. Kang kapracaya marang ing ati | 
datan ninang tanggaping wacana | 

parĕnging batin laire | 

tan salaya ing kalbu | 

lawan lesan badanirĕki | 

kang dĕling anĕng driya | 

muna-muninipun | 

ing waktu ngibadah salat | 

ing pratingkah anĕbut muji Hyang Widdhi | 

kalawan dhawakira || 

602. Lirnya tablih kang ngandĕl kang ngĕlmi | 
mungguh ing badan kangge sasalat | 
sĕmbahyang pangibadahe | 

ngumut asihing wĕktu | 
datan wontĕn poting ngabĕkti | 
antĕnging palungguhan | 
kuwat pangguh tamu | 
arosa tapakuring Hyang | 
angluluri linakon tan angĕlongi | 
santosa ing agama || 

603. De kang ngandĕl lesanirĕki | 
ingkang ngutamĕkkĕn ngĕlmu sarak | 
mijiling Dalil Kadise | 

Ijĕmak Kiyasipun | 
tan kalĕmpit murat rasĕki | 
wruh surasaning sastra | 
kitab agung-agung | 
anggunggung Asmanira Hyang | 
atawasul ngamalakĕn ngĕlmi salih | 
ngĕgunghakĕn Hyang Sukma || 

604. Kaandĕle mungguh mara-ati | 
mantĕp dhatĕng kal ngibadah moka | 
salat wujude Hyang rĕke | 

tokit kalbuning Rasul | 

maha sucĕkakĕn Hyang Widdhi | 

mantĕp iman Pangeran | 

Agung Maha Luhur | 

kang asipat bijaksana | 

tyas sru masud ing agama sarak Nabi | 

Mustapa dutaning Hyang || 

605. Lirnya mokal ing Rasul pan gidib | 
kiyanat kikman ingkang punika | 
mokal yĕn kinarsakake | 

goroh palacidrĕku | 
lan angumpĕt liripun nĕnggih | 
apan gorohing badan | 
mangan mumah mumuh | 
anĕdya sirih puwasa | 

angalibi tyas maring mungsuhing Widdhi | 
amor agamanira || 

606. Palacidraning badan puniki | 
karĕm anendra dalu lan siyang | 
narajang wayah wĕktune | 

tan kabuka ing ngĕlmu | 
tan sinungan akal tan salih | 
meda lara dumadak | 
pot wĕktuning ngudur | 
badan tan tĕkĕng utama | 
rĕke andhap kewala agamanĕki | 
tansah dadya paguywan || 

607. Lire anyumpĕt badanirĕki | 
lamun sĕngsĕm karĕm ing sahuwat | 
dening istijla junube | 
angĕndhak cipta luhung | 
kasuciyanira mring Widdhi | 
anggung kula kulina | 
kalangĕnanipun | 

mring wanodya dadya sudra | 
agamanya tan (n)dungkap manggaripati | 
yĕn sisip ngro Pangeran || 

608. Dĕnta goroh ing lĕsanirĕki | 
pangucapira tan linaksanan | 

(ng)guguyu kĕh lĕlahane | 
tan sĕmbada ing wuwus | 
ngaji tutur tan wruh ing tulis | 
dadya tuna dungkapan | 

tan titis ing ngĕlmu | 
de palacidraning lesan | 
pangucape anggĕgawok paksa luwih | 
wuwus kudu gumisa || 

609. Tur tan rujuk sambunging angling | 
ngarat-arat lumaku tinut-a | 

ujare kang angĕl anĕh | 

yĕn tinut-a tur kumprung | 

karya samar kang bodho ngĕlmi | 

limya ngumpĕt kang lesan | 

micara kang dudu | 

angangĕl-angĕl kang gampang | 

anggampangkĕn kang angĕl kinarya gampil 

ya tanggung donya kerat || 

610. Wani katĕmpuh dĕnnya matĕsi | 
langar langguk majibkĕn kang mokal | 
mokalkĕn kang wajib rĕke | 
gumaib ningit wuwus | 

pan lumaku dĕn-guguroni | 
sayaktine angupa | 
jiwa kang kadyĕku | 
aramban sandhang lan pangan | 
wondene kang agoroh mungguhing ati | 
ambatalakĕn niyat || 

611. Niyat kang marang agama sukci | 
datan yuning niyate kang tama | 
pan akĕh-akĕh dinalĕh | 

pan muhung ing aluhung | 

lamun ati pasangan Widdhi | 

tansah akaya-kaya | 

kang angĕthul kalbu | 

takiyur agamanira | 

dene palacidra kang mungguhing ati | 

pepeka sĕlanyana || 

612. Ura rubeda ngalih pandalih | 

dadya tan (n)dungkap maring kanĕngan | 

mamang sĕmang-sĕmang wĕngwĕng | 

saking tyas tan pituhu | 

ning sir ĕsir rarai eblis | 

ikrame karameyan | 

tan pintĕr tapakur | 

kur-ukur agamanira | 

wondene kang angumpĕt mungguhing ati | 
takaburing panyipta || 

613. Amaido salirirĕng osik | 
ngunandika nukarta ing nala | 
datan wontĕn nalikane | 

tan angĕl mung tinuhu | 
tan na laku kang ginagati | 
tan wruh ing kasisipan | 

-nira ing tumuwuh | 
tuwah tuwas katiwasan | 
kang makatĕn puniku Ke Arsĕngbudi | 
tan dadya kasidannya || 

614. Marma sarak sarengating Nabi | 
kĕdah kita mawas nokitĕna | 
ngĕlmu kang pinarlokake | 
wajib mokaling Rasul | 

ingkang mangsub marang ing wajib | 

kang kipat marang mokal | 

tan arus angingus | 

ambatalakĕn agama | 

kang liningan Adimuncar Arsĕngbudi | 

katri Ke Cariksutra || 

615. Samya anor tumungkul sinung ling | 
saking kasinggihanirĕng sabda | 
pra tuwa sukur ciptane | 

Mongraga malih muwus | 

de kang ahli mangaripati | 
tan ngudanĕni kabar | 
ring sastra kang agung | 
ya mung sabar lan tawĕkal | 
rila sukur marang ahline sakalir | 

sakalir wus takdirnya || 

616. Tan wor lan wong kang agama Nabi | 
pan wus karsa ajaman priyangga | 
anungge ing pribadine | 

mung tuhu kang binastu | 

salat mati sajroning aurip | 

kang urip tan kalawan | 

langgĕng jatinipun | 

aurip sajroning pĕjah | 

tan kĕna dinunung ingaranan pati | 

patitising kasidan || 

617. Kewala ngalih panggonannĕki | 
datan pae ing wau ing benjang | 
ing sih wus tan na wangĕne | 
paran sakarsanipun | 

apan sarwa kewala dadi | 

langgĕng tan winangĕnan | 

suwungira mujud | 

mujude tan kasamunan | 

wus tan kengang kinaya-pa ing pandalih | 

juga tan paja muga || 

618. Wontĕn sanepa emba pralambi | 
tunjung tuwuh anĕng madyantara | 
awungkul nanduk gandane | 

ing warna tan saĕstu | 

kaĕlĕban ing jalaniddhi | 

laute tanpa tirta | 

hawa tanpa uwung | 

asĕnĕt tanpa sasana | 

ganda milĕg tanpa ambu anglabĕti | 

nyataning kanyatahan || 

619. Anĕng pambukaking manah ĕning | 
marma jalma kang ahli makripat | 
sĕnĕt nĕng kaelokane | 

tan bastu ing padunung | 
amĕmutung pribadinĕki | 
tan wikan ing priyanggan | 

-nira wus maha gung | 
tan ayun kawangurana | 
maha nucĕkakĕn kalawan pribadi | 
abadan budinira || 

620. Lir patanyaning jalma kang luwih | 
ahli rasa surasaning sabda | 

wus amĕngku saliring rĕh | 
pan kalih prakarĕku | 
kang tinanya marganing pati | 
lan ĕnggoning patinya | 
pundi sĕstunipun | 
lamun ta datan wĕruha I 

ing agĕsang punika sirik tur kapir | 
patine siya-siya || 

621. Ke Cariksutra kapranan kapti | 
osiking tyas yun tinanyakĕna | 
ing mangke winĕdharake | 
asru suka gumuyu | 
winantonan ing guyu sami | 
ing rasa wus anduga | 
kapatujon kalbu | 

Ki Cariksutra ris nabda | 

kasinggihan sang Adi nujwa dĕnnya ngling | 

kadipunĕndinira || 

622. Sĕh Mongraga angandika aris | 
singgih linge Kae Cariksutra | 
dadalane pati rĕke | 

alul iman ing ngĕlmu | 

kang tan samar paningal ngĕsthi | 

hu ĕlaking mubarap | 

kalaratul maut | 

pasthĕning duryat wĕkasan | 

datan wontĕn ing marga simpanganĕki | 

kĕncĕng donya ngakerat || 

623. Lĕstari marga gung ingkang suci | 
gamblang apadhang tan kumalĕndhang | 
ajĕmbar tan na sikune | 

tanpa pinggiranipun | 

myang tan ana lyan kang lumaris | 

amung pribadinira | 

alampah ing ngriku | 

tan ana pancabayanya | 

lĕlampahan limangatus taun naming | 

salayaping paningal || 

624. Langkung endah marga gung mring ngakir | 
botĕn (n)dĕlarĕh lir marga donya | 
margendah saupamine | 

marga ahlining ngĕlmu | 

ngĕlmi patang prakara nĕnggih | 

marga Dalil akerat | 

kabar yakin tuhu | 

wiwinih ngĕlmu sarengat | 

ngĕnul yakin wiwinih tarekat nĕnggih | 

khakul-yakin winihnya || 

625. Kakekat lawan akmayul-yakin | 
wiwinih ingkang ngĕlmu makripat | 
ing pati wus bisa dhewe | 

datan lawan dinunung | 
babing pati wus anduwĕni | 
ing karahmatanira | 
langgĕng tan na uwus | 

kakyun-yakin pan wus nyata | 
angĕngkoki uripe prasasat pati | 
sakĕjale paningal || 

626. Ngĕnul yakin sayĕktine pati | 
datan owah sawĕnyahing titah | 
sampurna kauripane | 
wontĕn pribadinipun | 

ing pamanggihirĕng pangaksi | 
kabar yakin punika | 
warta ingkang tuhu | 
ing pati wus kadalilan | 

Ijca Kiyas tan ninang mungguhing pati | 
pamanggihing ngakerat || 

627. Ngĕlmi patang prakara pan dadi | 
dadalaning pati tan utama | 
kalawan iman kang salĕh | 
krana dadalan agung | 
pangingkuping marang ing napi | 
ing kalanggĕnganing Hyang | 
kajumbuhanipun | 

nĕng jaman kanĕngan baka | 
sakĕh makluk gĕng alit jalu lan ĕstri | 
tunggal sawiji patya || 

628. Makluk kang sinung nraka lan swargi | 
lagi (n)dungkap lan pati pan padha | 
andhap lan luhur tan pae | 

kang sasar kang marga-yu | 

datan wontĕn prabedanĕki | 

pan sami kawimbuhan | 

sadayane makluk | 

ing pati tan kĕna ora | 

mungguh ta kita ki pamanggihing ngĕlmi | 

sayĕkti beda-beda || 

629. Punapi takdirira pribadi | 
takdir nabi takdir waliolah | 
takdir ratu nurbuwahe | 
takdire pra mukminun | 
takdir Islam lan takdir kapir | 
punika pamanggiyan | 

-nira bakdal-maut | 
pangucape kang sarengat | 

(ng)gonning mati nĕng kubur makam paraki | 
pangguh swarga naraka || 

630. Kang tarekat tur ĕnggonne pati | 
apan anĕng kubur makam jamak | 
manggya lalan yune reke | 
kakekat pan anyatur | 

(ng)gonning patinĕng kubur singgih | 
makam jaminul jamak | 

mangguh lali emut | 
ucape kang mangaripat | 

(ng)gonning pati kubur makam baka singgih 
urip tan kĕnĕng pĕjah || 

631. Marma langgĕng kewala ing akir | 
kang cinatur mungguh swarga nraka | 
ngibarat upama bae | 
rĕngganing janma luhung | 

lan rĕngganing janma sor urip | 

kang maksih sinung hayat | 

kauripanipun | 

wĕnang akarya penginan | 

lawan wĕnang ing sorah karya wĕwĕdi | 

supadi praptĕng tama || 

632. Pinindi ing ngĕlmi pat prakawis | 
sarengat lan tarekat kakekat | 
makripat rĕke tan pae | 

ing kajatĕyanipun | 

kang mangka idayattolahi | 

purbaning ngĕlmu papat | 

pedah apituduh | 

marang ing agama mulya | 

supamine sujalma sinuprih luwih | 

punjul samĕng tumitah || 

633. Krana ngĕlmi wus nampik amilih | 
ngĕlmi kang pedah mring kaluhuran | 
wahyu donya akerate | 

kikmah kamulyanipun | 
lan ngĕlmi mrih sosoring urip | 
pituduh kang agiwar | 
mring Sang Maha Catur | 
ngĕlmining Hyang Kang Minulya | 
yakti dadya dadalaning pati urip | 
pamanggiyan kamulyan || 

634. Miwah pamanggiyan durakĕki | 
datan kĕna linyok ing panduman | 
ala kalawan bĕcike | 

pasthi mijil sing ngĕlmu | 
wulang wuruk tuduh bibisik | 
pan saking ngĕlmu uga | 
tan lyan saking ngriku | 
ihtiyar pamilihira | 

swarga nraka ala ayuning pamanggih | 
ing kauripanira || 

635. Miwah pamanggih sawusing pati | 
inggih ingsa Allahu Tangala | 

wa hu-aklam pambagine | 
ala kalawan ayu | 
pasthi datan uwus pinanggih | 
kadi banyoling murat | 

wawadhaganipun | 
dalaning pati ginawa | 

mring dalanggung gĕdhe ywa nimpang ing margi 
kang tutug ing kuburan || 

636. Lamun nimpang satĕngahing margi | 
ambĕlasak marang ing pomahan | 
ambubrah dhadhah myang bĕthĕk | 
ngambah dudu dalanggung | 
pasthi nĕmu srĕngĕning jalmi | 
dĕn-balak ingakathah | 

sĕdya ambabĕntur | 
malah patut binlojodan | 
babathange kinĕn ngĕlĕkkĕn ing kali | 
kang gawa jinĕmalan || 

637. (ng)Gonning pati linuwang ing bumi | 
tinunggilkĕn kuburing wong kathah | 
dĕn-atulus pamĕndhĕme | 

ewa makatĕnipun | 
anggĕnnira amĕndhĕm jisim | 
anĕng natar pomahan | 
tuwin joganipun | 
amĕsthi manggih babaya | 
malah-malah rinampas sadarbĕknĕki | 
bangkene kinĕn (m)buwang || 

638. Jisimira sami lawan wĕrjit | 
pati siya-siya anggagawa | 
marang bilaining akĕh | 

Kiyai kang puniku | 
datan tĕbih raosing ngĕlmi | 
ingkang sampun kacupan | 
kadya ngajĕng wau | 
marma kang samya narima | 

sarta lila ing driya marang ing ngĕlmi | 
agal alusing sorah |] 

639. Lir puniku guguyoning alim | 
karya lĕlĕjĕm saruning sorah | 
wus maklum ngĕlmu kabĕhe | 
prĕjĕnganing aluhung | 
datan ninang kajatyanĕki | 
nadyan nistha ĕng sabda | 
utami tinĕmu | 

lah duk sawiji ing tangat | 

ing manpangat mĕngĕti angaramati | 

marang bangsa agama || 

640. Ke Cariksutra mĕsĕm angliring | 
kagawokan surasaning nala | 
kacupan sakarĕntĕge | 
kalancanganing wuwus | 
asasmitĕng Kulawiryĕki | 

kang sinasmitan tanggap | 
ing naya apagut | 
gumuyu Ki Kulawirya | 
binayantu sadaya suka ing galih | 
kalĕjaraning driya || 

641. Tĕrang jĕrnihira binarĕsih | 
dĕnnira sang Sĕh Adi Nujĕmba | 
lir kitri katranganing we | 
mangka kadrĕsan jawuh | 
sĕgĕr ronnya ngudaya sĕmi | 
kĕmbang mĕsi mardapa | 
enggal hyunnya tuwuh | 

tyase kang para ngulama | 

pendah ratri kadipan dening Hyang Rawi | 

kawulat sĕsining-rat || 

642. Tuwin pra waela mulyan kapti | 
kadya mina katĕlĕngan tirta | 
jĕmbar kalautan tyase | 

tan na sangsayĕng kalbu | 
rasa kaidayating ngĕlmi | 
minulyakakĕn dĕnta | 
kasuciyanipun | 
katarik katrakanira | 
padungkapaning tyas tan malangatĕni | 
jalwĕstri samadaya || 

643. Yata ing wanci kaluruk ratri | 
ratri poting palilah ijabah | 

(n)dungkape wĕktu Subuhe | 
samya kinĕn awulu | 

mring pahĕran mĕt toyastuti | 
sawusnya samya kadas | 
asĕmbahyang Subuh | 
sira Sĕh Adi Nujĕmba | 
angimami ing asalat Subuh nĕnggih | 
andadĕkakĕn niyat || 

644. Tan rĕkasa ing karsa lĕstari | 
parĕnging takbir wus tan kinarya | 
lir alun lan samodrane | 

toyane tan kawuwus | 

kawimbuhan jĕnĕng jaladri | 

kaobaning sagara | 

kulatan rah makluk | 

slira Pangeran balaka | 

datan Sipate Asma Apĕngalirĕki | 

pon Maha Sukci juga || 

645. Kang mangkono salating ngaluwih | 
datan ngĕngkoki datan apasrah | 
tan mokal lan Kalĕk rĕke | 

lir tan kĕna dinunung | 

pacampuhing kawula Gusti | 

lir sastra kinakata | 

datan kasaliru | 

ranning sastra lan uninya | 

sadurunge ngunĕkkĕn uni wus muni | 

anĕng piyambakira || 

646. Ikram kasuciyaning Hyang Widdhi | 
tubadilira wajah istitah | 
mukramahe Patekahe | 

pasĕkat kir'atipun | 
sakathahe datan kalĕmpit | 
swaranya rum kajiman | 
tan na imbanipun | 
wawacane wus Patekah | 
apan surat Sujada awalirĕki | 
rĕkangat sinujudan || 

647. Wusing Patekah rĕkangat akir | 

Surat Kasar dĕge Kinunutan | 
gya tahyat akir tartibe | 

lan tumaninahipun | 

salam bakda laju pupuji | 

dikir purna anulya | 

donga limang wĕktu | 

tawasul Asmakul-kusna | 

wus paragat salawat salaman sami | 

warata sadayanya || 

648. Wangsul tata palungguhanĕki | 
sang Sĕh Adi Nujĕmba ngandika | 
yĕn parĕng rĕke ing mangke | 
singgih Kae ramĕbu | 

kawula yun ngĕski kawingkis | 
jiyarah ring kanĕngan | 
mupiting ngasamun | 
lan putranta Ni Waela | 

Salabranta kang darbe siswa sasiki | 
panĕngran Ragasmara || 

649. Paduka sami kantun basuki | 
andodonga kuwating ngibadah | 
ngutamĕkkĕn pamujine | 
ingkang sukuring ngĕlmu | 
atĕpakur marang Hyang Widdhi | 
nuwun salamĕt donya | 

myang akeratipun | 
tuwin Kae Adimuncar | 

Arsĕngbudi Rundarsa Carik Sutrĕki | 
miwah samadayanya || 

650. Samya anor jumurung turnya ris | 
singgih sumangga sakarsa tuwan | 
sang Adi Nujĕmba ring rĕh | 

sami anor tumungkul | 
nulya asung salamirĕki | 
mangarsa mring kang rama | 
nulya sadaya wus | 

Jayĕngrĕsmi Jayĕngraga | 

Ki Sĕh Malangkarsa Sĕh Mangunarsĕki | 
lawan Sĕh Anggungrimang || 

651. Samya nguswa ing pada ngabĕkti | 
mring kang raka Sĕh Adi Nujĕmba | 

Sĕh Mongraga lon dĕlinge | 
marang ing garwanipun | 

Nikĕn Tambangraras sirĕki | 
lan siswa ngabĕktiya | 
marang rama ibu | 

Ni Waela Selabranta | 

tur pranata mring rama Kiyai Bayi | 

ngaras ĕmbuning putra || 

652. Atur sĕmbah ring ibu Malarsih | 
saha kinuswa lungayanira | 
gantya mring pra waĕlane | 
pan asung salamipun | 

Ni Wilapa wadon Palangi | 

Rarasati Turida | 

Rancangkapti tan wun | 
samya nĕmbah maring raka | 
nulya siswa Ragasmara atur bĕkti | 
mring Ki Bayi Panurta || 

653. Miwah mring ibu Nikĕn Malarsih | 
tumulya tur salaming sadaya | 
sawusnya kadyĕka rĕke | 

sang Sĕh Adi Mongluhung | 
uluk salam sanalika nis | 
sagraha siswanira | 
wisatĕng ngasamun | 
mursita ing palungguhan | 
sinauran ngalaekumu-salami | 
kang nis tan kaduluan || 

654. Wus mangkana wau kang alinggih | 
katilaring sang Adi Nujĕmba | 
kamangunahan driyane | 

lir galinggang tinunu | 

mĕntĕr antĕr antaranĕki | 

mongah-mongah awangwa | 

marab mawa urup | 

tan kocor tahĕn matarang | 

pra ngulama tyasnya kadi bisa ugi | 

anganjat kajatmikan || 

655. Turun sata mĕh raina enjing | 
karukrukan sawung kaswabawa | 

atĕtĕgar ring natare | 

amĕt cucukanipun | 

barung asri swaranya asri | 

jalak thilang kapodhang | 

cocak mrak manguwuh | 

nyangungong ngakak jag-jagan | 

tuwu hantu wantu nĕng wrĕksa gung inggil 

kokolik guligikan || 

656. Kadya bantu pangĕnggaring galih | 
pra ngulama kang katranganing tyas | 
lir wastra binarsihake | 

tan na guguluhipun | 

pantĕn lamun kangge tumuli | 

mangkana isthanira | 

myang srining kang dhukuh | 

karajaning Wanamarta | 

kadya agring ing mangkya antuk usadi | 

myang lya cĕcĕning(?) desa || 

657. Mabang kambanging taruna mijil | 
ring pracima nitih (ng)granning arga | 
nirat sĕsining rat kabĕh | 

kitri katrangan nrawung | 

kakajĕngan wuryaning rĕsmi | 

tiris dĕnta myang pucang | 

ambabar mayang rum | 

lumrang sinranging sadpada | 

sari wĕgar-wĕgar kawĕdharan dening | 

kaĕngĕl ing jarahan || 

658. Akĕtĕran kairiting angin | 
tiyunging pang pradapa ngalayang | 
adhodhor ronnira rongĕh | 

lir milya suka sukur | 
kĕkĕjale kadya nganthuki | 
mring kang antuk sih sabda | 

-nirĕng jalma luhung | 
pala gumantung ngungalwah | 
kadi-kadi atuduh raganya manis | 
supadi binuktiya || 

659. Yata wau kang samya alinggih | 
nĕng panĕpĕn langgar pasimparan | 

Kae Bayi Panurtane | 

ngandika mring pra tamu | 

pĕnĕt lunggyĕng maring pandhapi | 

sadaya kang liningan | 

tan lĕngganĕng kayun | 

nulya mijil sing sasana | 

mring pandhapa atata dĕnnira linggih | 

pra waela ring wisma || 

660. Ngrukti pasugatĕngirĕng tami | 
wus samĕkta samadayanira | 

anuduh pawong rowange | 
ingirit marang ngayun | 
santri Luci wadon Sumbaling | 
Malarsih praptĕng ngarsa | 
Ni-nDaya abikut | 
anata rampadanira | 
pasĕmĕkan sarwa angĕt sadayĕki 
andhĕr anĕng ing ngarsa || 

661. Kae Bayi alon ngancarani | 
sumangga sami tuturuh asta | 
sasarapan sawontĕne | 
kewala sami kĕmbul | 
kasayahan anatas ratri | 
ingkang liningan agya | 
jalwĕstri tuturuh | 

(n)dan lĕkas sami anadhah | 
apakantuk dĕnnira sami abukti | 
sarwa ngĕt (n)jing-enjingan || 

662. Wus antara nutug dangunĕki | 
aluwaran dĕnnira anadhah | 
turuh asta sadayane | 
ambĕng cinarik sampun | 
sinungakĕn santri pamburi | 
anadhah ting kucapah | 
wradin samya tuwuk | 
nulya dhadharan mangarsa | 
cinarakkĕn punika pangusap amis | 
adhahar mamangsĕgan || 

663. Kang ingancaran samya angambil | 
nyanyamikan ing sasĕnĕngira | 
myang pra waela anggape | 

wau ta para tamu | 

Adimuncar Ke Arsĕngbudi | 

Rundarsa Cariksutra | 

myang Carikmudhĕku | 

lan Kae Sĕh Malangkarsa | 

lan Sĕh Modang lan Ki Pariminta tuwin | 

Kae Sĕh Mangunarsa || 

664. Sĕh Gungrimang lan Kulawangsĕki | 

Ki Piturun Palakartinira | 
paguting tyas sasmitane | 

kang samya ning asĕmu | 

Kae Adimuncar ngling aris | 
kakang Kae Rundaya | 
yĕn parĕnging kalbu | 
kawula yun papamitan | 
miwah para rinta sadayanirĕki | 
minta madal pasilan || 

665. Mapan sampun kalampahan mangkin | 
kajat papanggya lawan paduka | 
kaidayat ing wulang rĕh | 
sasurasaning ngĕlmu | 
gĕgeyongan sinungan dening | 

sang Sĕh Adi Nujĕmba | 

nampurnakkĕn kawruh | 

aprasasat kakang uga | 

kang asung rahmating tyas ing pandĕling | 

jalar pangguh paduka || 

666. Sagĕd patĕmyan lan jalma luwih | 
marang sang Sĕh Otadi Mongraga | 
nujĕmba gosul ngalame | 

gawe wruh sung pitutur | 

Kae Bayi nauri angling | 
singgih saking bagyanta | 
priyangga amangguh | 
wulang mangunahing driya | 
pan manira amung darmi anaidi | 
mugi pinarĕngĕna || 

667. Sru kacaryan ingkang para tami | 

(n)dan samapta pakartining lampah | 

Ki Bayi kĕh pisungsunge | 

pan santri tĕlung puluh | 

kang mimikul sanguning margi | 

miwah pakintunira | 

gya budhal lumaku | 

warata (ng)gyan jawat-asta | 

sukĕng driya wau kang arsa lumaris | 

nadyan ingkang tinilar || 

668. Pan wus laju kang arsa umulih | 
maring dhepokira sowang-sowang | 
tarlĕn karantan driyane | 
anawung sukĕng kalbu | 

ing samarga anggung dhinisik | 
cipta antuk nugraha | 
wahyuning Hyang Agung | 
kang lumantar sang Nujĕmba | 

Amongraga mong kawĕkasing panggusti | 
wus sampat paripurna || 

669. Tan winarna roroncĕning margi | 
lalangĕning marga tĕba-tĕba | 
kasongan ing tyas sukane | 
nanging datan winuwus | 
lampahira sang Amongbrangti | 
tan ana ngrasa sayah | 

sadaya kang laju | 

lĕrĕme mung yĕn asalat | 

lamun ratri sipĕng satibaning margi | 

kawilut ararasan 


670. Ngĕcĕr laku ingkang wus aprapti | 
dhĕpokira nĕnggih sowang-sowang | 
susugun maring tamune | 

tan inang lan ing dangu | 

enjangira laju lumaris | 

ingkang anglantun lampah | 

maring dunungipun | 

mangulon tujuning sĕdya | 

saya suda lampahe kang arsa mulih | 

pamungkas Wanantaka || 

671. Pan pinugut wĕdharing palupi | 
punang Sĕrat Canthini karannya | 
wawĕjangan pamungkase | 
mamardi marang kawruh | 

ing kajatĕn jatining urip | 
wikanne rĕh kahanan | 
ananing Maha Gung | 
sajati-jatining jalma | 
wus jinajah jĕjĕring janma majaji | 
kang jinurung ing sĕja || 

672. Kadarpaning panggalih sang aji | 
kang jinumput wĕjanganing kata | 
tinaliti saturute | 

tĕtelane tinutur | 

titi tatas tataning gati | 

sakwĕhning kang kinata | 

wus samya ingimpun | 

ala ayuning pakaryan | 

kawruh miwah ngĕlmuning kang lair batin | 

winĕdhar mring pra mudha || 

709 Sinom 

1. Wontĕn sujana taruna | 
midĕr-midĕr andĕr-pati | 
nusa Jawa prĕnahira | 
sing tanah wus dĕn-idĕri | 

Balambangan Patani | 

ing Cĕmpa Palembangipun | 

Surapringga Tandhĕsan | 

ing Tuban miwah Kĕdhiri | 

ing Koripan myang Giri ing Lĕmbuasta || 

2. Jatiswara wastanira | 
janma ulah laku luwih | 
pandhita nĕm tanpa wisma | 
wayahe satriya brangti | 
kalih sanak sang brangti | 
padha pandhita satuhu | 

tur dinunung dening Hyang | 
lagya kocap lampahnĕki | 

anĕng marga samadyaning wana-wasa || 

3. Tĕngah dalu lampahira | 

tan kandhĕg ing marga sungil | 
tan ana durgama ketang | 
sangĕt brangta ing Hyang Widdhi | 
marmane wuwuh brangti | 
dening sinungan swarĕku | 
margane anglalana | 
nĕnggih wontĕn sanaknĕki | 

Amongraga wastane ujaring swara || 

4. Sun-ulati tan kapanggya | 
kapan ta baya kapanggih | 
ingkang aran Amongraga | 
yata wau kang winarni | 
kang lumampah janma di | 

Mongraga lan garwanipun | 
tejanira sumirat | 
kalawan Ki Ragarĕsmi | 

Jatiswara kampita narka gurnita || 

5. Jatiswara uluk-salam | 

Amongraga anauri | 
ngalĕkum ngalĕka salam | 
sinunga rahmating Widdhi | 
cundhuk sampun apanggih | 
jawat-tangan marga iku | 
miwah Ki Ragasmara | 
pan sampun atata linggih | 

Amongraga angucap sapa sinambat || 

6. Jatiswara aran-ingwang | 
sĕdyaningsun angulati | 
sanakingsun Amongraga | 
ujare kang angsung warti | 

Amongraga nauri | 

sapa wĕh wartĕng sirĕku | 

Jatiswara angucap | 

ujaring swara kang lĕwih | 

kinasihan ing Hyang mĕsĕm Amongraga 

7. Aris ing pamuwusira | 
lah ing pundi wismanĕki | 
ingkang aran Amongraga | 

Jatiswara lingira ris | 

tan kantĕnan wismĕki | 

midĕr-midĕr tanpa kuwu | 

gumuyu Amongraga | 

katambĕtan sira bayi | 

iya ingsun ingkang aran Amongraga || 

8. Jatiswara aris mojar | 
kalingane tuwan iki | 
kang aran Ki Amongraga | 

sumaur ingkang sinung ling | 
duraka awak-mami | 
lumaku mung ali tutur | 
anglĕngkara oliya | 
sihing Hyang kang praptĕng jati | 
wong kasasar sun iki ambĕg birawa 

9. Wus atĕmu lawan tuwan | 
lah paran karsanirĕki | 

Ki Jatiswara lingira | 
punika lamun lastari | 
sĕdya kawula amrih | 
sinampara ing Hyang Luhung | 
yĕn kinasudĕnana | 

Amongraga anauri | 

tuhu daya ingakuwa kinasihan || 

10. Tan kawasa ing manira | 
angakuwa ing sirĕki | 
pan iku uga larangan | 
sapa ngaku wong puniki | 
ing sarat kang lĕstari | 
anging Hyang Wisesa iku | 
polahira punika | 

darma pinolah ing dhiri | 

Jatiswara angling atut yĕn mangkana || 

11. Nanging pangĕsthi-manira | 
yĕn sambada karsanĕki | 
ing tyas pandame tan samar | 
anut ujaring swarĕki | 

yĕn tuwan sanak-mami | 
nadyan tan arsa angaku | 
tan kondur ing kawula | 

Amongraga anauri | 
karsanira manira darma punapa || 

12. Lah ta araryan sa-saat | 
yĕn arsa sanak ing mami | 
pan manira nĕdha karsa | 
eca dĕnnya angrasani | 
paguyon lawan mami | 
nimpang wau dadinipun | 
sakĕdhap wontĕn taman | 
pinggiring marga tulya sri | 

kagĕt mulat Jatiswara kagawokan || 

13. Tirta midĕr ing mandhapa | 
sĕkar kapawanan milir | 
sumyar gandane angambar | 

Jatiswara lir angimpi | 
sampun sami alinggih | 

ing made-kambang (ng)gĕnnipun | 

Jatiswara lingira | 

Ki Amongraga asakti | 

Ragasmara linggih lan Ni Selabrangta || 

14. Jatiswara ngrasa kewran | 
mulat warnaning patani | 
iku tandhaning mangunah | 
ya ing mĕngko karsa-mami | 
sun takon ujar jati | 

yĕn uga mangke anĕmu | 
tandhane wong utama | 
tuhu wus awor ing Widdhi | 
sun-atanya inggih sintĕn aran-tuwan || 

15. Ki Amongraga ling suka | 
nora wikan manirĕki | 
pae silih wong ngulama | 
mudha-dama manirĕki | 

Ragasmara tinari | 

janji manawa sira wruh | 

mojar Ki Ragasmara | 

manawi kakang-(m)bok iki | 

yĕn wikanna mĕsĕm Nikĕn Selabrangta 

16. Ki Amongraga lingira | 
lah ta saurana yayi | 
lamun sira sampun wikan | 

Selabrangta matur inggih | 
tan lĕnggana ing laki | 
puniku manira ngrungu | 

aranning Hyang kang sĕjati | 
janma kabĕh punika manira myarsa || 

17. Jatiswara anggratta | 
wong iki wus padha wasis | 
katarĕng sĕmu basanya | 
alantip pasanging wadi | 
wacana sĕmu sandi | 

bisa sastra-sandya iku | 
tandhaning yĕn ulama | 
masalah tiba pawĕstri | 
pan kĕwĕdan wacana lawan wanodya || 

18. Ki Amongraga angucap | 
lah ta saurana yayi | 
wacanane rabiningwang | 
aywa riringa yĕn ĕstri | 
sampun ta salah tampi | 
mapan tan prabeda iku | 
bulah ingsun bisa-a | 

lah mara ta lah dĕn-aglis | 

Jatiswara amuwus sarĕng ing wuntat || 

710 Pangkur 

1. Anging ta rĕke manira | 
anĕdha ta ing apuranirĕki | 
karasa dede kramaku | 

Amongraga lingira | 
pindho-karya rĕke karsanira iku | 
pra ilanging wong agama | 

ing karsa dipun lumaris || 

2. Balik paran karsanira | 

pan jawabe wong pawĕstri puniki | 
atut rĕke kang kadyĕku | 
apa ta karannĕku | 
ingaranan rĕke kanugrahan iku | 
jatining manungsa ika | 

Selabrangta anauri || 

3. Punika manira myarsa | 
karane ingaran nugrahanĕki | 
jĕnĕng wawayangan iku | 

Jatiswara lingira | 

nĕnggih atut mangkana sabda puniku | 

Jatiswara malih ngucap | 
kadipundi karsanĕki || 

4. Ana masalah mangkana | 

ing tĕgĕse Sĕlam ta kadipundi | 

kadya punapa karsĕku | 

tĕgĕse kapir ika | 

lah ucapna tĕgĕse ing karonipun | 

angucap sajroning nala | 

yĕn uga jawab puniki || 

5. Nyata lĕwih ing ngakathah | 

Selabrangta aris dĕnnira angling | 
nĕnggih manira angrungu | 
tĕgĕse wong kang Sĕlam | 

pasthi kapir nĕnggih manira angrungu | 
tĕgĕse kapir punika | 

Sĕlam ing kajatinĕki || 

6. Amuwus Ki Jatiswara | 
kadipundi kang Islam lawan kapir | 
patitissĕna ing wuwus | 

Selabrangta angucap | 
pamyarsĕngsun nĕnggih Sĕlam-e puniku | 
dene wus atĕmu ika | 

ĕnggĕn manira amanggih || 

7. Kapiripun dening kĕpyan | 

lali lamun tan ana kang kaĕsthi | 
dene sihira Hyang Agung | 
kawimbuhaning Sukma | 
upamane lir malam kabrama ngapyu | 
sirna tan ana ingucap | 

Jatiswara takĕn malih 


8. Apa aranne manungsa | 

yĕn ailang ing ngĕndi parannĕki | 

Selabrangta sauripun | 

nĕnggih rĕke ilangnya | 

anĕng kanugrahan kang purba puniku | 

jĕnĕnge yĕn wawayangan | 

dadya sira ing Dat iki || 

9. Mulih ing jatine ika | 
ana-dene ĕnggone ta puniki | 
sapa wruha ing jronipun | 
tunggale dhawakira | 

nora ana ingkang wĕruha puniku | 
wikanning pribadinira | 
tan ana kang ngudanĕni || 

10. Prandene kang sampun nyata | 

mung lampahe tan kandhĕg papan-tulis | 
tan ketang tatakramĕku | 

Jatiswara (ng)graita | 
mandhane Ki Amongraga puniku | 
rabine kalangkung lĕpas | 
lan sakĕhe anglampahi || 

11. Kang alul surambi ika | 

iya nyata yĕn kasor Amongragi | 

lami ingsun dĕrĕng nĕmu | 

manungsa kang mangkana | 

nyata lamun kinasihan ing Hyang Agung 

Ni Selabrangta angucap | 

manira tatanya aki || 

12. Ana masalah mangkana | 
karya-paran tĕgĕse ingkang napi | 
lan punapa tĕgĕsipun | 

kang ingaran isĕbat | 
kaya-paran puniku ing tĕgĕsipun | 
jawabĕn dĕn-tetela | 

Jatiswara lingnya manis || 

711 Dhandhanggula 

1. Nĕnggih rĕke ing tĕgĕse napi | 
nyata iku rĕke lamun isbat | 
kang isbat napi jatine | 
iku manira ngrungu | 
ing tĕgĕse rĕke kang napi | 
mĕsĕm Ni Selabrangta | 
kaya pa puniku | 
lah ta rĕke padhangĕna | 

Jatiswara mangke sira anauri | 
manira amiyarsa || 


< Serat Centhini Jilid 12 


Halaman : 335 > 


2. Ingkang napi anĕnggih puniki | 
sajatine ananing paesan | 
kang isbat tunggal jatine | 
nora liyan puniku | 
ing anane isbat puniki | 
napi mapan mangkana | 
manira angrungu | 
singa tanpa wuwus ika | 
kang atanggap sajati-jatining napi 
tan kĕna ucapĕna || 


Jilid 12 - Kaca : 260 

3. Selabrangta alon muwus aris | 
asung cipta marang ingkang raka | 
manira sampun asĕrĕn | 

Amongraga amuwus | 

Ragasmara alon tinari | 

yayi lah atampa-a | 
kakangira iku | 
manira darmi miyarsa | 

Ragasmara wau alon anauri | 
kakang manira nĕdha || 

4. Ragasmara alon atanya ris | 
masalahe rĕke pan larangan | 
pan angĕl ing masalahe | 

Jatiswara tinĕmbung | 

kaya ngapa karsanirĕki | 

wontĕn rĕke pawarta | 

manira angrungu | 

sapa baya biyangira | 

pira kĕhe wong atuwa kang sajati | 

lah rĕke ucapĕna || 

5. Jatiswara alon anauri | 

lah inggih rĕke wong-tuwaningwang | 
tigang prakara kathahe | 
yĕn ingkang lair iku | 
amĕtokkĕn ing raga iki | 

[-] | 

[-] | 

[-] | 

yayi puniku ingkang sajati iku wijiling Sukma || 

6. Wontĕn rĕke sasmitaning wangsit | 
sira ingsun anaking camĕra | 
putuning asu wartane | 

iku ingsun angrungu | 
kabĕh-kabĕh anaking anjing | 
mĕsĕm Ki Amongraga | 

Ragasmara muwus | 
sampun ta sampun dinawa | 

Amongraga gumuyu pan sarya angling | 
anaking asu bĕlang || 

7. Margane ana sira puniki | 
dening asu rĕke marganira | 

Ki Jatiswara wuwuse | 
anut ujar puniku | 

sang Atapa sĕmune wadi | 
jatining lampahira | 
mapan janma luhung | 
anglir ta landhĕping pĕdhang | 
kang atapa jatining alim puniki | 
yogya pagurokĕna || 

8. Singa maca lalandhĕp puniku | 
dipun-kĕna rĕke rasanira | 
yĕn luput dadi sasare | 

angĕl ujar puniku | 

nora nana ing papan-tulis | 

iku bĕgja cilaka | 

pamarah-sun iku | 

dudu ngĕlmuning sarengat | 

Jatiswara yata sigra anauri | 

Amongraga tinĕmbang || 

9. Manira iki takĕn sajati | 

lan anĕdha rĕke sih pawarta | 
wontĕna ngucap mangkene | 
apa nyatane iku | 
yĕn andika anaking anjing | 
lamun nyata punika | 
ĕndi nyatanipun | 

Ki Amongraga angucap | 
dening apa yĕn ora nyata puniki | 

Jatiswara sru mojar || 

10. Apa karane kantun puniki | 
lamun nyata anaking camĕra | 

Ki Amongraga wuwuse | 
apa kang katon iku | 

dudu iku anaking anjing | 
pan kurungan kewala | 
anane puniku | 
yĕn sira ayun mangkana | 
ulatana sajatining asu iki | 
lah payo tututana || 

Jilid 12 - Kaca : 261 

11. Payo-payo rewang-ingsun iki | 
aja kari ayo padha ilang | 
umuksa tambuh paranne | 

Jatiswara umangu | 

(n)jĕngĕr mangu tan kĕna angling | 
nyata yĕn raga-Suksma | 
anane dinulur | 

Ki Jatiswara angucap | 

kari apa yĕn olĕh Hyang Suksma-jati | 

Jatiswara wus ilang || 

12. Amongraga mangkana winarni | 
angalaya anĕng awang-awang | 
amor ing mega prĕnahe | 

Jatiswara tan kantun | 

lah ing pundi ĕnggĕnnirĕki | 

ana layang-layangan | 

awor mĕndhung-mĕndhung | 

kang mĕndhung mĕndhunging Sukma | 

gĕbyar-gĕbyar tejaning manungsa adi | 

awor padhanging wulan || 

13. Amongraga mĕsĕm aningali | 
pan alinggih saluhuring mega | 
lan rabine sarowange | 

Jatiswara pan wĕruh | 

ing prĕnahe Amongragĕki | 
tumulya pinaranan | 

Amongraga muwus | 
asĕkti Ki Jatiswara | 

nulya prapta ing ngarsa padha wong sĕkti 
mĕsĕm Ki Jatiswara || 

14. Ki Jatiswara anulya angling | 
lah ta payo ingsun ulatana | 
wus ilang saking ngarsane | 

Amongraga tumutur | 
parĕng ilang sarewangnĕki | 

Jatiswara nĕng guwa | 
tejane sumunu | 

Ki Amongraga wus wikan | 

nulya prapta ing ngarsa sami alinggih | 

lah apa ujarira [| 

15. Jatiswara angling jroning galih | 
iya nyata sĕkti Amongraga | 
tan ana ing papadhane | 
anging ta karsanipun | 
sumawita dadya prajurit | 
mangke sun dadi toya | 

yĕn uga sirĕku | 
wikan maring raganingwang | 
nyata lĕwih dudu rewanging ajurit | 
mundur dadi sagara || 

712 Durma 

1. Amongraga sampun wruh ing polahira | 
mring Jatiswara singgih | 
yĕn dadi sagara | 

Amongraga anyipta | 
kang palwa sakĕdhap nuli | 
sarewangira | 
anitih palwa sami || 

Jilid 12 - Kaca : 262 


2. Padha suka manahe lir acangkrama | 
Ragasmara pan tunggil | 

lan Ni Selabrangta | 
padha kagĕt duk kapan | 
ana sagara puniki | 

Ki Jatiswara | 
gawok dĕnnya ningali || 

3. Padha suka duk apa ana baita | 
tau ta ingsun iki | 

ana ing sagara | 

Jatiswara kĕwĕdan | 
dĕnirarsa tandhing jurit | 

Ki Amongraga | 

sun sidhĕp mundur ajrih || 

4. Amongraga tansah mĕsĕm jroning nala 
tumon polahirĕki | 

Amongraga mojar | 
lah mara Jatiswara | 
tĕkakna karsanirĕki | 
dĕnnira yuda | 
payo aja na gingsir || 

5. Amongraga susumbar mring Jatiswara | 
dĕn-yatna yudanĕki | 

lah ta Jatiswara | 

Amongraga anyipta | 
gĕni saking sarirĕki | 
anulya muntab | 
dahana ngingsĕp warih || 

6. Mubal-mubal anĕng saluhuring toya | 
ing ngĕndi ana iki | 

gĕni ngingsĕp toya | 
tandhaning wong kuwasa | 
ambadan Sukma linuwih | 

Ki Jatiswara | 
sangsaya ingkang ati || 

7. Sanalika sagara anuli saat | 

Jatiswara karsĕki | 
nyipta dadi barat | 

Amongraga pinanah | 
pinrih ilanga tumuli | 

Ki Amongraga | 
wus wikan karsanĕki || 

8. Sanalika ana gunung ngarsanira | 
Amongraga yitnĕki | 

wus anĕng ing guwa | 
wong titiga puniku | 
sami suka aningali | 

Ki Jatiswara I 

kewuhan ing ngajurit || 

9. Jatiswara anĕdha ing tapanira | 
sanalika kang prapti | 

naga gĕng kang prapta | 
punika mangsa Sukma | 
gĕngipun kagiri-giri | 

Ki Jatiswara | 

dinulur ing Hyang Widdhi || 

10. Tan antara kang naga prapta ing ngarsa | 

Amongraga wus uning | 

karĕpe kang naga | 
lamun arsa amangsa | 
tumulya Amongraga glis | 
anĕng gagana | 
kang naga dĕn-anciki || 

11. Tanpa polah sanalika nulya ilang | 

Amongraga sira glis | 

anĕng gigirira | 

Jatiswara kĕwĕdan | 
kapupugan karsanĕki | 

Ki Amongraga | 
sĕktine tanpa tandhing || 

12. Lah kariya Ki Amongraga ing guwa | 

Jatiswara anuli | 

muksa saking guwa | 
sapraptanirĕng jaba | 
ngambarĕng jumantara di | 
ngalaya mulya | 
tan na sinĕdyĕng galih || 

Jilid 12 - Kaca : 263 

13. Amongraga sampun mĕdal saking guwa | 

Jatiswara tan kĕksi | 

mapan kinawruhan | 

nĕngĕna Amongraga | 

kari brangti ing Hyang Widdhi | 

tan kawarna-a | 

kang antuk rasa manis || 

713 Dhandhanggula 

1. Wontĕn malih masakĕh winarni | 
alul sastra amangun sahadat | 
ing Wanacandra dhukuhe | 
kalangkung ngamalipun | 
wong alinggih alul surambi | 
kinĕpung sinaroja | 
dening sabatipun | 
amupugi wong kasiyan | 
bagus anom jatmika asih ing santri | 
lumaku lawan kondhang || 

2. Lampahing dana lir toya mili | 
awĕh sandhang rĕke ing kawudan | 
asung pangan wong kaluwĕn | 

tur ambĕg santa sadu | 
tan agingsir ing alamnĕki | 
nora anggunggung lampah | 
tan anggunggung ngĕlmu | 
lakune tansah sinamar | 
dĕn-srahakĕn lakune nyata yĕn napi 
yĕku lampah utama || 

3. Isĕlamira dipun-alingi | 

mung kapire dĕn-abĕrkĕn ngarsa | 
dĕn-jĕrĕng nistha damane | 
ala lan miskinipun | 
cĕla ingkang dĕn-lampahi | 
sabar rila sukuran | 
alinggih ing ngayun | 
datan angrasa gagadhah | 
sakathahe nyata kagungane Widdhi 
rumasa yĕn titipan || 

4. Iku lampah ambathang namĕki | 
tan angrasa yĕn aduwe karkat | 
anunggoni ing ngamale | 

tan gingsir ulah ngĕlmu | 
Insan-kamil kang dĕn-lalari | 
masjidira anganggrang | 
balumbangira gung | 
kĕdĕran ing sarwa sĕkar | 
babanjaran argulo pĕthak mĕlathi | 
gambir mĕnur angsoka || 

5. Santrinira akĕh padha ngaji | 
agĕng alit umyang kang tilawat | 
lir pasar lagya nĕdhĕnge | 
wĕnĕh amaca Suluk | 

kang asahir kang gĕnti muni | 

wĕnĕh ana narĕbang | 

ana turun guyu | 

ana kang amaca Kitab | 

rĕbut akal ambuka rasaning tulis | 

rame musawaratan II 


7 (Ki Jatiswara dumugi ing dhusun Wanacandra) 

Ki Jatiswara dumugi ing dhusun Wanacandra ing dalĕmipun Ki Ragamana. 
Jatiswara nyuwun puruita, lajĕng bantah bab ewuh-ayaning agĕsang. 
Jatiswara kasugata sacĕkapipun. Dalunipun dipun-prĕpĕki dening anakipun 
ĕstri Ki Ragamana wasta Ni Sakati, karon lulut. Enjingipun pamit 
nglajĕngakĕn lampah, dipun gondhĕli botĕn purun, lajĕnging lampahipun 
dumugi ing guwa partapanipun Sĕh Baka. Nyuwun pitĕdah, dipun-dhawuhi 
mĕndhĕt sĕsotya ing guwa kanthi lawang tundha sanga, kalĕksanan, lajĕng 
nĕrusakĕn lampah kapanggih adhinipun wasta Ki Sajati, inggih punika Ki 
Ragasmara ingkang suwita dhatĕng Sĕh Amongraga lan Ni Selabrangti. 


< Serat Centhini Jilid 12 - Halaman : 341 > 



Kalihipun lajĕng mantuk dhatĕng Cĕmpa, nundhung ratu Pratokal ingkang ing 
ngajĕng ngrĕbat kraton Cĕmpa warisanipun Ki Jatiswara lan Ki Sajati, 
wasana lajĕng sami jumĕnĕng nata lan patih. 

Kaca 264 - 273 


Jilid 12 - Kaca : 264 

713 Dhandhanggula 

6. Gumĕr swarane wong kathah ngaji | 
papantĕse wong alul sarengat | 
angĕsahakĕn rapale | 

ana arĕbut hukum | 

manjing mĕdal saking surambi | 

tur padha (ng)gawa Kitab | 

maring gurunipun | 

aminta rasaning makna | 

rare akĕh amasuh sabak mring kali | 

ana lagi nunurat || 

7. Rara ngangsu rame ting saliring | 
tuwa anom parawan wulanjar | 
kang ngangsu akĕh warnane | 
miyos ing masjid iku | 

saking kali pating suliri | 

wĕnĕh ana nĕnangga | 

awĕdhak apupur | 

sawĕnĕh anguncang tingal | 

gĕlung kĕmbang ki santri dĕn-kĕndhĕrĕki | 

tur sami anjĕjawat || 

8. Santri kathah ika padha angling | 
ingkang gumuyu asuka-suka | 
padha wikan ing sĕmune | 

Jatiswara winuwus | 

lagya prapta jabaning masjid | 
arsa atatakona | 
ika karsanipun | 
katuju ana wong mĕdal | 

Ki Marĕbot karsanira maring kali | 
jinabat (ng)gawa landha || 

9. Dĕnnya lumaku tumungkul ririh | 
nora wikan yĕn ana dhatĕngan | 
angling ing wawayangane | 

Jatiswara amuwus | 

Ki Marĕbot kagĕt ningali | 

kakĕtĕgira sumyar | 

dĕnnya nyapa asru | 

dĕnning nora asabawa | 

nora wikan ing suba-sita wong iki | 

mĕsĕm Ki Jatiswara || 

10. Lah anĕdha paman apurĕki | 
dipun agung paman martanira | 
luput manira agĕdhe | 

sun singgih wikan mring sun | 
kalingane tan angranuhi | 

Ki Marĕbot angucap | 

ulate arĕngu | 

tur sarwi mengo angiwa | 

karsanira lĕstari marang ing kali | 

Jatiswara lingira || 

11. Lah ing pundi wastane puniki | 
kya pa manira atanya | 
dĕn-agung pangapurane | 
bĕnĕr tĕkĕng sirĕku | 

Ki Marĕbot yata nauri | 
nĕnggih ing Wanacandra | 
wastane puniku | 
tuwan ing pundi kang wisma | 

Jatiswara yata sira anauri | 
wong midĕr anglalana || 

12. Tanpa wisma manira puniki | 
midĕr-midĕr saparan amoyang | 
arsa taki-taki rĕke | 

marang kang sampun junun | 

lamun ana kang sudi misik | 

marang wong suwe ara | 

kasiyan talimbrung | 

wingi ingsun amiyarsa | 

nĕnggih kene wartane ana wong ngarip | 

manira yun uninga || 

Jilid 12 - Kaca : 265 

13. Ki Marĕbot aris anauri | 
kalingane arsa puruita | 
marang kijaiku kene | 
lah anĕdha tumanduk | 
maring masjid bilih kiyai | 
pinarak sun-awarta | 
mring kiyai guru | 

lan anĕdha tut-wurinya | 

Jatiswara yata sira anauri | 
paman manira nĕdha || 

14. Ki Marĕbot age-age mulih | 
nĕnggih rĕke matur gurunira | 
agya prapta ing wismane | 
asung wruh gustinipun | 

yĕn dhatĕngan wong anom pĕkik | 
guru lagya anendra | 
nyaine sumaur | 
paran karyanira baya | 
age-age tĕka mamarasi ati | 
lah ta apopoyana || 

15. Ki Marĕbot anauri aris | 
nĕnggih rĕke manira dhatĕngan | 

kiyai tinakĕkake | 

anjujug karsanipun | 

bagus anom brangti ing Widdhi | 

nyainipun angucap | 

sĕmbrana sirĕku | 

kiyai lagya anendra | 

kang aguling alon dĕnnira alinggih | 

pupungun sarya ngucap || 

16. Sĕh Ragamana wus angawruhi | 
lamun sira rĕke adhatĕngan | 
katon ing jro supĕnane | 

Ragamana amuwus | 

lah undangĕn kaki mariki | 
ujarira dhatĕngan | 
mau sun-angrungu | 
rabine mĕsĕm ing nala | 

Ki Marĕbot gupuh mĕdal angaturi | 
marang ingkang dhatĕngan || 

17. Ingulatan kapanggih ing masjid | 

Jatiswara rinubung wong kathah | 
padha kanyaran tingale | 

santri padha sih lulut | 
aningali marang sang brangti | 
padha amojakrama | 
akathah kang ujung | 

Ki Marĕbot nulya prapta | 
ris umojar Jatiswara dĕn-aturi | 
pinarĕka ing wisma || 

18. Yata tumurun saking ing masjid | 
nulya kĕring wau marang wisma | 
dupi manjing ing wismane | 

Ragamana amuwus | 

saking panti tur anuruni | 
lah rĕke tumanduka | 
dĕn-enggal puniku | 
sampun agĕlar kalasa | 

Jatiswara alon dĕnnira alinggih | 
gya winijilan sabda || 

Jilid 12 - Kaca : 266 

714 Mijil 

1. Lah bageya ingkang lagi prapti | 
saking pundi kang wong | 

ing ngarsa paran sĕdyane mangke | 

Jatiswara anauri aris | 
tanpa wisma mami | 
sĕdya mring sirĕku 1 1 

2. Ki Ragamana amuwus aris | 
punapa kang gatos | 

arsa panggih lan manira mangke | 

Jatiswara alon wacana ris I 

karan ingsun ugi | 
panggih mring sirĕku || 

3. Dene tuwan kasusra ulami | 
akathah kang wartos | 

dĕn karana amurah ambĕke | 
mapan kadunungan ngĕlmu luwih | 
upama wak-mami | 
atut angguguru || 

4. Ki Ragamana alon nabda aris | 
yata awak-ingong | 

pan dĕn-sidhĕp ngĕlmuningsun kabĕh | 
Ragamana anguwuh ing rabi | 
lah mundhuta nini | 
pamucangan gupuh || 

5. Rabinira sumaur agipih | 
wus kĕsthi dĕningong | 
sigra asung pawohanira ge | 
wadhahira bokor kancana di | 
sakĕdhap gya prapti | 
munggĕng ngarsanipun || 

6. Jatiswara nulya dĕn-carani | 
mucanga sang anom | 
sampunnya mucang alon dĕlinge | 
Ragamana maring rabinĕki | 
ujare pan sami | 

balakan satuhu || 

7. Lah saosa sĕkul dipun-aglis | 
sasajiya gupuh | 

rĕhning wong lagya dhatĕngan mangke 
adoh sangkane dhatĕngan iki | 
sadarbene miskin | 
susuguha gupuh || 

8. Jatiswara pan sampun atampi | 
wiraos mangkono | 

mapan manira anĕdha rĕke | 
pan larangan ujar kang puniki | 
kinasihan Widdhi | 
pilih jatinipun || 

9. Ing laku punika sun-miyarsi | 
nĕng dunyĕku yĕktos | 

apan ta dadi susukĕr bae | 
alon mĕsĕm Ki Ragamana ris | 
kang tinĕdhĕng Widdhi | 
nutug siyang dalu || 

10. Tĕkakĕna ing duraka sami | 
iku jatiningong | 

pan ta dene yĕn ipĕn padhane | 

Jatiswara alon wacana ris | 
lah ta kadipundi | 
ing karsanirĕku || 

11. Dening anĕdha duraka yĕkti | 
pan kaya pa uwong | 

Ki Ragamana alon ĕsĕme | 

Ragamana tan wikan sĕmuning | 
marang ing Hyang Widdhi | 
kĕwuhan ing laku || 

Jilid 12 - Kaca : 267 

12. Ragamana yata sira angling | 
undhangana gupoh | 

para marbot ingkang kinon age | 
undhangana anak-anak-mami | 
mumpung wontĕn tami | 
tur asugih ngĕlmu || 

13. Aja tungkul alul sastra ugi | 
tan wruh wĕkasing wong | 

aja katungkul sĕmbahyang bae | 

Ki Marĕbot wus linggar tumuli | 
lan kaumirĕki | 
angundhangi gupuh || 

14. Jatiswara wuwus sĕmu wadi | 
kadipundi ingong | 

apan (n)jajaluk duraka bae | 
ing jatinipun ta kadipundi | 

Ragamana angling | 
wus anĕng sirĕku || 

15. Aja ana kang tinahan ugi | 
jĕbĕng anak ingong | 

apan sampun anĕng sira dhewe | 

Jatiswara alon dĕnnira ngling | 
paman nĕdha ugi | 
pamulangirĕku || 

16. Mapan wontĕn pan ujaring Dalil | 
pilih-pilih uwong | 

ingkang awas maring Pangeranne | 
mapan gĕdhe dosaniku ugi | 
iku sun-miyarsi | 

Jatiswara muwus || 

17. Atut paman yĕn mangkana ugi | 
pamiyarsaningong | 

Ragamana nambungi sabdane | 
yata wus wikan sĕmuning wadi | 

Ki Jatiswarĕki | 

alon ĕsĕmipun || 

18. Kaumira kabĕh padha prapti | 

Ragama-nabda lon | 

pan ta padha kukulaka kene | 
awarta-a ing laku ta ugi | 
mumpung ana iki | 
ingkang sampun luhung || 

19. Mundhak kathaha kawruhirĕki | 
ngalapana gupoh | 

ing sapangat pan mundhak kawruhe | 
sumadinah(?) bapa ingsun iki | 
maksih kurang ugi | 
ing kawruhirĕku || 

20. Datan wikan ing jatine ugi | 
sabat matur gupoh | 

lah ta nĕdha manira jatine | 
pinarĕnga mundhak kawruhnĕki | 
mugi ingsun ugi | 
dĕn-idhĕpna kawruh || 

21. Jatiswara anauri aris | 
tĕmĕn panĕdhĕng-ngong | 
anggĕguru sajatine mangke | 
karane jĕbĕng tingkah puniki | 
kongsi awak-mami | 
tumĕkĕng sapurug || 

22. Dening utama laku anĕnggih | 
singgih pilih uwong | 

ingkang purun narajang kunthunge | 
amĕgata balabar sirĕki | 
dadya ibu ugi | 
tan sinungan wĕruh || 

23. Apan katungkul angolah tulis | 
kang dĕn-atos-atos | 

mung Kitabe tiningalan bae | 
tanpa gawe nyĕkĕl Kitab ugi | 

Jatiswara angling | 
ĕsĕme lir madu || 

715 Dhandhanggula 

1. Jatiswara wuwuse amanis | 

kadipundi karsa pakĕnira | 
laku ingkang sajatine | 
dadine laku iku | 
lawan paran dadine iki | 
nora kalawan sastra | 
kang jati puniku | 
yĕn nora lawan sĕmbahyang | 
kadipundi Ki Ragamana nauri | 
dadi lawan duraka II 

2. Upamane kang sarengat iku | 
kadyangga-ning wong ulah sasawah | 
anggaru maluku rĕke | 

karya lĕlĕrannipun | 

yĕn wus dadi tumrap kang wiji | 

wiji pan saking ing Hyang | 

ngĕlmu arannipun | 

mangkana dĕn-tandurana | 

yĕn wus dadi lĕlĕrannipun sajati | 

mangka dĕn-banyonana || 

3. Ingkang pundi rĕke banyunĕki | 
ingkang toya ta rĕke punika | 
pangucaping wiji rĕke | 

Ragamana amuwus | 
dipun-nyata ing rĕhirĕki | 

iku minangka toya | 

ngĕlmining Hyang iku | 

kalawan asangu aran | 

sampun kandhĕg ing sĕmbah kalawan puji 

yĕn ayun wruhing paran || 

4. Yĕn pinuwung sarengat puniki | 
ingaranan rĕke maksih bakal | 
dĕrĕng wikan ing jatine | 
nyatane maksih bingung | 

ing nyatane tan wruh ing jati | 

dening amisih bakal | 

sangsaya kalurung | 

misih kandhĕg tatakrama | 

pasthi gampang yĕn kinarya papan-tulis | 

manira amiyarsa || 

5. Upamane ing laku puniki | 
yĕn katĕkan kadi amimitra | 
sarta lawan jarumane | 
mapan jaruman iku | 

yĕn tininggal kathah ngirĕni | 
dhingin kalawan sastra | 
pan ping kalihipun | 
jaruman kalawan badan | 
ping tigane jaruman Eroh puniki | 
iku dadining lampah || 

6. Jatiswara alon anauri | 

kasinggihan karsa-pĕkĕnira | 
sambada lawan tĕgĕse | 
angĕl ujar puniku | 
lamun dudu jarumanĕki | 
iku marga sampurna | 
kanugrahan kawruh | 
wontĕn kari jakat badan | 
pira-pira larane dĕnnya nglampahi | 

coba lawan bancana 


7. Kang duraka ta kadi punapi | 

kang ingaran lampah kang sampurna | 
punapa rĕke tĕgĕse | 

Ragamana amuwus | 
nĕnggih rĕke manira manggih | 
iku mulane awas | 
ananing Hyang Agung | 
sawuse kĕna ing coba | 
iya iku mulane duraka jati | 
manira amiyarsa || 

8. Apan wontĕn ing ujaring Dalil | 
anukupi coba lan rĕncana | 
damare wong Arab rĕke | 

iku manira ngrungu | 

Jatiswara alon nauri | 
nyata lamun mangkana | 
ing wuwus puniku | 
sabate padha angucap | 
kadipundi jatining warta puniku | 
manira mas tan wikan || 

716 Maskumambang 

1. Nĕnggih wontĕn anake wadon sawiji | 
dene wastanira | 

Ni Sakati yu linuwih | 
ayu anom dĕrĕng krama || 

2. Pan akathah wong anglamar samya bali | 
mring Ni Sakati ka | 

nĕng tĕpas dĕnnira linggih | 
lan arinira satunggal || 

3. Tansah tinurunan arinira mangkin | 
ngarsaning ibunya | 

ing nguni bĕngi sun-ngipi | 
aturu lawan wong lanang || 

4. Anging biyang sampun ngandika baribin 
manawi amirsa | 

mring rama pasthi sun isin | 
ibunira aris mojar || 

5. Bokmanawa tĕmĕn ipĕn iku ugi | 
lan sun-pajarana | 

dĕn-tetela kang sayĕkti | 
tan adoh lan jatinira || 

6. Ni Sakati alon tutur ipĕnnĕki | 
biyang wong punika | 

kang katon jro supĕnĕki | 
patute mĕmpĕr si rama || 


< Serat Centhini Jilid 12 - Halaman : 349 > 


7. Jatiswara punika wastane singgih | 
kang katon jroning tyas | 

lawan Ki Jatiswarĕki | 
katon sumandhing anendra || 

8. Malah mangkin biyang masih dadi ati | 
tansah awĕh rimang | 

Ki Jatiswara wong sigit | 
katon sapari-polahnya || 

9. Ibunira gumuyu pan sarya angling | 
anakingsun baya | 

mandah wĕruha sayĕkti | 
dening brangta ing supĕna || 

10. Ni Sakati ibunira dĕn-jiwiti | 
biyang atiningwang | 
bungahe kapati-pati | 
pinuliran lambenira || 

11. Ibunira gumuyu pan sarya angling | 
anakingsun sira | 

apan sĕdhĕng wus birai | 

Ni Sakati nulya mĕdal || 

12. Saking wisma ulate asawang sasi | 
asĕngkang kancana | 

sisinom mijil awilis | 
remanira ngandhan-andhan || 

13. Pan ing wayah sirĕping janma pra sami | 
lanang wadon samya | 

sirĕp kabĕh samya guling | 

Ni Sakati mudhun enggal || 

14. Panggonanne Jatiswara dĕn-paranni | 
tan ketang ing wirang | 

tĕka sumandhing alinggih | 
pan sarwi atur pawohan || 

15. Lah nginanga kakang-ĕmas jatining sih | 
ingsun (ng)gantĕnana | 

mara iki kadipundi | 
atiningsun cipta-cipta || 

16. Mung andika kang katon jroning kang galih | 
paran wisayanya | 

wikan maring awak-mami | 
warassĕna dĕn-waluya || 

17. Mara iki lara tĕka ing sirĕki | 
angling Jatiswara | 
amicorĕng jroning galih | 

raganingsun duk agĕsang || 

18. Pan akathah bĕncana saindĕngnĕki | 
anulya angundang | 

lah Cili lunga-a yayi | 
kang rinĕksa ing bancana || 

19. Iku mapan dadi bĕnduning Hyang Widdhi | 
agawe cilaka | 

wus mantuka kusuma di | 
dĕn-wikan ing ĕstrinira || 

20. Iya kakang karsanira angaranni | 
mangsa ta dĕdĕya | 

tĕka ing karsanirĕki | 
ingsun iki wĕlasana || 

21. Ing sakarsanira ingsun tan amulih | 
lah suwawi kakang | 

umantuk ing wisma aglis | 
sampun dangu anĕng (n)jaba || 

22. Manawi kauningan mring rama mangkin | 
suwawi mring wisma | 

tan purun kesah ing ngriki | 
siyang ratri tan suminggah || 

23. Jatiswara nauri sabdanira ris | 
kĕmĕngan ing driya | 

lah ta Cili ari-mami | 
kusuma yu pagulingan || 

24. Gya kinanthi Ni Sakati lon lumaris | 
wus prapta ing wisma | 

anjujug ing jinĕm-wangi | 
tan adangu tangkĕp gubah || 

25. Ni Sakati manahe bungah kapati | 
tĕka pyuh ujarnya | 

kakunge tansah dĕn-jawil | 
dĕn-parĕk kakang alĕnggah || 

26. Anglanggati Ki Jatiswara mrĕpĕki | 
alĕnggah ajajar | 

ingaras-aras arungih | 
sarya ngayuh payudara || 

27. Tansah dĕn-rarĕpa anĕng tilam-sari | 
sawusnya mangkana | 

mĕh raina wayahnĕki | 
apan wayah tabuh tiga || 

28. Alon wungu wau ta ingkang karon-sih | 
marang ing patirtan | 

kĕtĕmu arsa susuci | 
karsanira pan sĕmbahyang || 

29. Wusnya bakda samya linggih ing surambi | 
alon Jatiswara | 

karsanira arsa pamit | 
marang ing Ki Ragamana || 

30. Ragamana gupuh-gupuh dĕnnira-ngling | 
lan babo nak-ingwang | 

aja lunga tĕka ngriki | 
tĕka wisma-a nĕng kamal || 

717 Sinom 

1. Manira arsa mit kesah | 

Ki Ragamana mangkya angling | 
adhuh nyawa anak-ingwang | 
punapa karsanirĕki | 
ayun dhatĕng ing pundi | 
sampun kesah anak-ingsun | 
asru pangampahira | 
gilang pasir kari sĕpi | 
dalĕmira asamun sĕpi asunya || 

2. Yyan sira ta mangkoa | 
supaya manira iki | 
dadosa anak-manira | 
lĕng-lĕng sakĕh wong ing ngriki | 
nĕhĕr kang sida brangti | 
sampun lĕngsĕr dĕnnya lungguh | 
lumaris lampahira | 
katiwang-tiwang samargi | 

wus alĕpas tan kandhĕg ing lampahira || 

3. Lumampah sarya lon-lonan | 
dening marga limut wĕrit | 
tan etang ing wana pringga | 
dening lampus manahnĕki | 
sira subrangtĕng Widdhi | 
birai marang Hyang Agung | 
rĕna satitahing Hyang | 
warnanĕn kang kari agring | 

Ni Sakati kalawan Ki Ragamana || 

4. Ĕnĕngna kang anggung brangta | 

Jatiswara kang winarni | 

kang lagya antuk nugraha | 

lampahe tansah ing wukir | 

tan arĕrĕn ing margi | 

raina wĕngi lumaku | 

kandhĕg mangu ing marga | 

sumĕngka lampahirĕki | 

pan sadina lampahe datan araryan || 

5 . 


Wus lĕpas ing lampahira | 
narajang parang asungil | 
anut ing tĕpining arga | 
wus tumurun sing marga writ | 
sampun ngungkang jaladri | 
asri wau kang kadulu | 
lampah kalunta-lunta | 
prapta tĕpining jaladri | 
apan wontĕn dhukuh asri katingalan 

6. De kang darbeya samodra | 

Kyai Sĕh Baka anĕnggih | 
panggĕnanne anĕng guwa | 
punika tansah prihatin | 
tan mangan tan aguling | 
nĕng guwa tĕpining ranu | 
warna tan kadi janma | 
singa myarsa sami wingwrin | 

ing padhukuhane Kiyai Sĕh Baka || 

7. Pilih ta ingkang uninga | 
maring Ki Sĕh Baka lĕwih | 
singa kang arsa uninga | 
pan tapa puniku dhingin | 
yĕn tan atapa ugi | 

pilih uwong kang awĕruh | 
yata Kiyai Baka | 
wus ngawruhi polahnĕki | 
maring wau saosiking Jatiswara || 

8. Tan ana samaraneya | 
sira Ki Jatiswarĕki | 
umure pan satus warsa | 
datan abukti aguling | 
mung patra kang binukti | 
sajĕge umur puniku | 

iku tan mawa brama | 

tĕmĕn tahan lampahnĕki | 

tĕmĕn tahan puniku lampah utama || 

9. Yata sira Jatiswara | 
apan maksih anglumaris | 
wau ta ing sĕdyanira | 
arsa ngampir-ampir margi | 
anulya alĕstari | 

umampir mandhĕg ing pintu | 
yata wontĕn wijilan | 
puniku amĕgat warih | 
sitinira alĕbak parang pancuran || 

10. Kumrusuk swaraning toya | 

panggĕnanne langkung asri | 
kacaryan Ki Jatiswara | 

Ki Sĕh Baka mulat aris | 
yĕn wontĕn tamu prapti | 

bagus anom warnanipun | 
dangu datan sinapa | 
alon Ki Jatiswarĕki | 

Ki sĕh Baka alon dĕnnya (ng)gula-drawa 

718 Dhandhanggula 

1. Anĕmbrama ing tamunirĕki | 
lah ta jĕbĕng sira lumajuwa | 
padha-a linggih ing kene | 

Jatiswara mituhu | 

lan anĕdha marang Kiyai | 

Ki Sĕh Baka madhapa | 

dĕnnira alungguh | 

punapa lanang sinĕdya | 

lan ing pundi sasana ingkang kawuri | 

Jatiswara angucap || 

2. Jatiswara lingira amanis | 
tanpa wisma Kiyai manira | 
wong amoyang tanpa ĕnggon | 
tan wontĕn kang jinujug | 
wong kasiyan manira iki | 
aran Ki Jatiswara | 
saĕnggĕn adunung | 
angucap Kae Sĕh Baka | 

tan prabeda lanang lan manira iki | 
atut lan sabdanira || 

3. Ki Sĕh Baka alon muwus aris | 

Jatiswara babo anak-ingwang | 
yĕn sira arsa ing mangke | 
pawong sanak lan ingsun | 
mindha ina tuna ing budi | 
pun bapa atatanya | 

ing karsanirĕku | 
punapa kang dera sĕdya | 
anglalana amatĕkkĕn raganĕki | 

Jatiswara angucap || 

4. Anampani ing sĕmunirĕki | 
ing rarasannira Ki Sĕh Baka | 
manira anĕdha rĕke | 

sabda tuwan puniku | 
kang sun-tĕdha raina wĕngi | 
ĕndi ta coba tuwan | 

Ki Sĕh Baka muwus | 

Ki Lanang sun-tĕdha sira | 
lamun sira atakon cobaning Widdhi | 
malĕbuwa jro guwa || 

5. Ing jro guwa samarre kapati | 
pilih-pilih lanang kang wikanna | 
pan ana sosotya rĕke | 

tan sirna yĕn sira wruh | 

lah pundhutĕn gawanĕn mijil | 
Jatiswara angucap | 
lah anĕdha tĕngsun | 
ing pundi marganing guwa | 

Ki Sĕh Baka amuwus wacana manis | 
lah bapa mareneya ]| 

6. Ki Sĕk Baka yata muwus aris | 
lah ta iku margane kang guwa | 
lawang mĕnga minĕb dhewe | 
pilih-pilih kang wĕruh | 
bangkit tĕmĕn kang anginĕbi | 
iku ta kawruhana | 
dĕn-awas andulu | 

ing guwa kang katingalan | 
gĕbyar-gĕbyar gĕbyare awor lan thathit 
sigra malĕbu guwa || 

7. Tĕkĕng guwa wijil kang kariyin | 
nulya pindho wijil kaping tiga | 
prapta tundha kaping pate | 
tĕkĕng wijil ping pitu | 
aningali padhang nĕlahi | 

ana mancur katingal | 

Jatiswara mangu | 

apikir ing nalanira | 

anĕnĕdha ing Sukmanira kang asih | 

ing dunya ing akerat || 


8 (Ki Bayi Panurta gĕrah mbadal saliring usada) 

IV. Ing Wanamarta, Ki Bayi Panurta gĕrah mbadal saliring usada. Ing 
kaĕnĕngan Sĕh Amongraga rĕraosan kalihan Ni Selabrangti bab gĕrahipun Ki 
Bayi, sampun ndungkap dumugi janjinipun lan sakalangkung ngajĕng-ajĕng 
dhatĕngipun Ni Selabrangti. Lajĕng sami mahawan dhatĕng Wanamarta, Sĕh 
Amongraga nguntapakĕn sedanipun Ki Bayi Panurta, lajĕng kasusul dening 
sedanipun Ni Malarsih. Gĕgĕr tĕtangisan, layon kalih lajĕng karukti sae lan 
kasarĕkakĕn ing sawingkinging masjid. Jayĕngrĕsmi nggĕntosi 
kalĕnggahanipun Ki Bayi Panurta, kabiyantu dening Jayĕngraga ingkang 
nyĕpĕng paprentahan dhusun ing sadintĕn-dintĕnipun. 

Sasampunipun para tamu sami wangsul, Ki Bayi Panurta kambuh gĕrahipun, 
mbadal sakathahing usada. Watawis sawulan sampun botĕn karsa dhahar. 
Bilih sare tansah gĕmrĕmĕng botĕn cĕtha kadosdene ngucapakĕn namaning 
putranipun Nikĕn Tambangraras. Ing kaĕnĕngan Sĕh Amongraga sampun 
pirsa bilih Ki Bayi sampun ndungkap sedanipun lan tansah ngarsa-arsa putra 
putrinipun. Mila Sĕh Amongraga lan Ni Selabrangti lajĕng dhatĕng ing 
Wanamarta. Sĕh Amongraga nguntapakĕn sedanipun Ki Bayi Panurta. Sarĕng 
Ni Malarsih mangĕrtos kakungipun seda, sanalika lajĕng kantaka dumugi ing 
sedanipun. Mila sampun ubaya bilih badhe sarĕng ing sedanipun. Gĕgĕr 
tĕtangisan, layon kalih sami karukti lan kasarĕkakĕn ing sawingkinging 
masjid. 

Kaca 274 - 287. 


718 Dhandhanggula 


Jilid 12 - Kaca : 274 

8. Jatiswara asru pikirnĕki | 
ingkang cahya wau sampun ilang | 
guwa padhang pĕtĕng manĕh | 
yata sru manahipun | 

Jatiswara limput ing ati | 

dhuh katuwone ingwang | 
nalanira kanyut | 
karasa-rasa tan pĕgat | 
saya asru ragane pinrih ngĕmasi | 
yĕn jinurung ing karsa || 

9. Wus jinurung ing karsaning Widdhi 
Jatiswara praptĕng wijil sanga | 
sotya kapanggih ing rĕke | 

ana linggih pitĕkur | 

Jatiswara dĕn-pitambuhi | 
dening sosotya mulya | 
kewran manahipun | 

KI Jatiswara angucap | 

ing ciptane punika osiking ati | 

mĕsĕm sosotya mulya [| 

10. Jatiswara anggraitĕng ati | 
paran marma ika angucapa | 
ingsun asaloka rĕke | 

ing jro guwa puniku | 

paran baya isine ugi | 

lan pira warnanira | 

yĕn tan wruha iku | 

kudu-kudu anĕng guwa | 

yĕn wĕruha ing raga rĕke puniki | 

iya guwa sampurna || 

11. Ingsun iki midĕr andĕr-pati | 
durung wikan bakaning sarira | 
sajatining jati rĕke | 
baka-baka puniku | 

ingkang baka ta kadipundi | 
ingkang baka punika | 

Ki Sĕh Baka iku | 

sajati jatining baka | 

durung jati yĕn tan wruha rupanĕki | 

lamat dĕrĕng sampurna || 

12. Anĕng guwa sirnaning anĕpis | 
pispi ĕnĕng ĕnĕnge kewala | 
tur ta dĕrĕng wruh jatine | 
ĕndi ramon(?) puniku | 

ing atapa prapta sirĕki | 

ing ĕndi pispi-nĕka | 

ing guwa puniku | 

yĕn sĕpi dumng sampurna | 

ingkang prapta yĕn rame agĕlis iki | 

ujare kang anggula || 

13. Pan cinatur lampahirĕng nguni | 

Jatiswara dĕnnira lalana | 
adrĕng ngupaya arine | 

Sajati parabipun | 

mangkya panggih ingkang linuri | 

wus luhung salin aran | 

Ragasmara masud(?) | 
anyisma(?) Ni Selabrangta | 
wus pamitan ingajak wangsul nagari | 
angrĕbat nagri Cĕmpa || 

14. Sang kalih wus biniyantu dening | 
para kadang santana myang wadya | 
anundhung maring ratune | 
nanĕka prajanipun | 

ing Pratokal ingungsir bali | 
asor prabawĕng yuda | 
asrah putrinipun | 
anungkul nata taruna | 
madĕg aji Jatiswara turun kaki | 

Ki Sajati patihnya |] 

15. Kunĕng ingkang wus umadĕg aji | 

Jatiswara nĕng nagari Cĕmpa | 

Prabu Satmata juluke | 

Sajati patihipun | 

tata-harja ingkang nagari | 

adil aparamarta | 

ing pamĕngkunipun | 

menak tyasnya wadyabala | 

de winĕngku ing nata adil martani | 

satuhu waliolah || 

16. Pan wus krama kakalihirĕki | 
kĕh garwane sang nata wanudya | 
ayu endah suwarnane | 
kalangkung muktinipun | 
anutugi mangun karĕsmin | 

sih lulut para garwa | 
mamarune rukun | 
sangking bangkiting narendra | 
dĕnnya amĕt sihira kang para sori [ 
wasis ulah asmara || 

17. Kawuwusa caritaning nguni [ 
ing karajan nĕnggih Wanamarta | 
dĕrĕng lami antarane | 
wangsulira pra sunu | 

Jayĕngraga lan Jayĕngrĕsmi | 
saking ing Wanantaka | 
wangsulira wau | 

wus wangsul ing kasunyatan | 

lan kang ipe Sĕh Mongraga datan lirip | 

laraping rĕh sopana || 

18. Gangsal warsa raharjaning janmi | 

Wanamarta tan ana kawarta | 
tinunggu para gurune | 

Ki Bayi Panurtĕku | 

sru angĕmong marang ing santri | 

ajrih asih sadaya | 

tyasira sumungku | 

marang Ki Bayi Panurta | 

mung sakĕdhik kang antuk buntasing ngĕlmi | 

wulanging para putra || 

19. Kacarita kĕh kadang kang lalis | 
para tuwa titiga wus lena | 

Ki Sĕmbagi lan arine | 
kantun gangsal kang sĕpuh | 
kadangira wau Ki Bayi | 
mangkana kang winarna | 
nĕnggih gĕrahipun | 

Kiyai Bayi Panurta | 

nandhang roga madal saliring usadi | 

kongsi antara lama || 

20. Ni Malarsih sru sungkawĕng galih | 
mulat marang gĕrahe kang raka | 
dhasar wus sĕpuh wancine | 

tan arsa nadhah nginum | 
jroning cipta ingkang pinusthi | 
amung putra Ni Rara | 

Tambangraras iku | 
lan garwa Sĕh Amongraga | 
pinrih prapta saking onĕnging kapati | 
manawi dadya tamba || 

21. Tigang candra gĕrahe Kiyai | 
datan suda malah wimbuh lupa | 
ngalayung lapa anggane | 

pra kadang samya tugur | 

sarta putra kalih nĕnggani | 

giliran pra santana | 

siyang dalunipun | 

jalu ĕstri wus tinata | 

kakancuhan dĕnnira sami nĕnggani | 

titindhih para kadang || 

22. Kang ngladĕni wau (n)Jĕng Kiyai | 

Ni Malarsih lan mantu kalihnya | 
kang tansah anĕng ngarsane | 
ring ratri akapiluh | 

Ni Turida lan Rarasati | 
ketang mirmaning nala | 
marang mara-sĕpuh | 
mulat pucating wadana | 

asru nglayung sawang kunarpa (n)Jĕng Kyai | 
wus dangu tan ngandika || 

23. Nahan ingkang nandhang nawung wingit | 

Kyai Bayi Panurta sakadang | 

miwah pra putra mantune | 

sadaya bela wuyung | 

datan ana kasukan sami | 

silĕp sĕpĕn asunya | 

tan ana sumĕngkung | 

tidhĕm krajan Wanamarta | 

tan kapyarsa sabawa tĕrbang lan gĕnjring | 

tanapi kalĕnĕngan || 

24. Saking dĕnnya bela gung wiyadi | 
mring gĕrahe Ki Bayi Panurta | 
dadya wong sakrajan mangke | 
tan ana sukĕng kalbu | 

darbe karya parlune siwi | 
tan amawi sabawa | 
amung (m)buru pĕrlu | 
tidhĕm tanpa pamiwahan | 
sinamayan kasukanira ing wuri | 
kalamun wus aludhang || 

25. Sigĕg ingkang sami nawung kingkin | 
wong ing krajan Wanamarta mangkya | 
wau kang nĕng kanĕngkane | 

sasana sang Mongluhung | 

lawan garwa Ni Selabrangti | 

ris pangandikanira | 

dhuh yayi sun-dulu | 

para kadang Wanamarta | 

waktu mangkin sami kandhahan wiyadi | 

gerahe ramanira || 

26. Baya uwus wangkiting pinasthi | 

Kyai Bayi wangsul kamulyannya | 
mung yayi sira dĕn-ame | 
sangking onĕnging kalbu | 
paran mangkya karsanirĕki | 
miwah ingkang pamawas | 

apa ta wus jumbuh | 
matur Nikĕn Tambangraras | 
datan pae lawan paduka sayĕkti | 
saking paningal-amba || 

27. (n)Jĕng Kiyai wus arsa mungkasi | 
alam kabir ngancas ing kasidan | 
mung cipta anganti mangke | 
rawuh paduka tuhu | 

pinrih nguntapakĕn ing pati | 
ywa kongsi sĕmang-sĕmang | 
pamawasing kalbu | 


< Serat Centhini Jilid 12 - Halaman : 359 > 


Sĕh Amongraga ngandika | 
adhuh yayi apa wus wantala yĕkti | 
nguntapĕna (n)Jĕng Rama || 

28. Yĕn kadangon satuhu kaswasih | 
(ng)gĕnnira gung anandhang roga | 
lamun wus rila sira-nggĕr | 
dĕn-tawĕkal ing kalbu | 
kudangane yayah lan bibi | 
maring suta wanudya | 

(ng)gumatĕni tuhu | 

duk kalane nandhang roga | 
bubuhane suta pawĕstri sayĕkti | 
mangka walĕsing trĕsna || 

29. Wruhanira tĕmbe iku yayi | 
ibunira prasĕtya nut lena | 
pan wus dadi pangidhĕpe | 
marmanta aywa giyuh | 

ing tyasira nĕmbe nungkuli | 
lenane yayah rena | 
utamĕng tumuwuh | 
antuk nugrahaning Sukma | 
kudangane wanudya bĕkti ing laki | 
muksa barĕng sadina || 

30. Duk miyarsa wau Selabrangti | 
andikaning raka kang mangkana | 
tumungkul nahĕn waspane | 
ketang ing trĕsnanipun | 
yayah-rena ingkang langkung sih | 
salami pamongira | 

mring putra sang ayu | 
tinurut ingkang paminta | 
datan kongsi kacuwan saking panggalih 
mangkyarsa tinilara || 

31. Sĕh Mongraga angandika aris | 
adhuh nyawa mugi di-santosa | 
tyasira ing mĕngko anggĕr | 
wus jamake wong iku | 

urip anĕng dunya puniki | 

pindha mampir ing desa | 

kandhĕg adhudhukuh | 

tan lami tinilar lunga | 

wangsul marang prajanira kang sajati | 

mulih mulya pinanggya || 

32. Ya pagene sira wus udani | 
purwa madya wasananing gĕsang | 
ing awal miwah akire | 

sadaya wus sumurup | 
tĕka (n)dadak kogĕl ing galih | 
dhuh yayi ramanira | 
gĕrahe wus dangu | 

rusaking kang sarira | 

baya tĕmah karya rusaking tyas ĕning | 

bawur pamawasira || 

33. Lah ta mara parĕngan tutuwi | 
mĕt wĕkasan pamarĕming prana | 
aywa yayi ing kasuwĕn | 
mamĕlas raganipun | 

duk miyarsa Ni Selabrangti | 
gadgadeng tyas sanega | 
ambirat tyas wuyung | 
nulya aris aturira | 

dhuh pukulun suwawi amba umiring | 
sampun sandeyĕng driya || 

34. Langkung suka Mongraga nut myarsi | 
ing aturing garwa wus siyaga | 

tan wangwang malih nalane | 

samana sigra laju | 

mĕsat marang Wanamartĕki | 

kawuwusa samana | 

malĕm Sukra nuju | 

ing wancine bakda Ngisa | 

Kyai Bayi Panurta saya ngranuhi | 
kadya praptĕng antaka || 

35. Para kadang putra garwa sami | 
pĕpak tugur ana ing pandhapa | 
ingkang cĕlak nĕng gubahe | 

Ni Malarsih nĕng ngayun | 
mantu kalih ingkang ngladosi | 

Rarasati Turida | 

kang tansah nĕng ngayun | 
lan kalih putrane priya | 
para ari gangsal sami ngirid rabi | 
cakĕt marĕg ing tilam || 

36. Jayĕngraga miwah Jayĕngrĕsmi | 

Ki Panukma Panamar Suwarja | 

Wiradhustha Ki Wiryane | 
kalangkung wlas andulu | 
maring raka gĕrahirĕki | 

aris dĕnnya atanya | 

Ki Suwarja wau | 
maring Ni Malarsih ika | 
dhuh kakangbok pintĕn laminira mangkin | 
gĕrahira kang raka || 

37. Ni Malarsih aris anauri | 
tigang lapan yayi gĕrahira | 
raka-ndika prapta mangke | 
wiwite gĕrahipun | 

Sukra Krĕsna nĕnggih marĕngi | 
wĕdalannira raka I 

jangkĕp yuswanipun | 

suwidak sakawan warsa | 

amung kaot kawan wulan lawan mami | 

ngĕnĕmi sawatara || 

38. Ki Panukma anambungi angling | 
ing salami gĕrahe rakanta | 
dhahar punapa karsane | 
ingkang taksih kinayun | 

Ni Malarsih nauri aris | 

ing nguni dhaharira | 

bubur mawi madu | 

duduhing ayam kĕlĕman | 

nging sawulan punika tan ana bukti | 

amung tajin kewala || 

39. Miwah duduh ĕtim dara-piyik | 
ing watara samangkok sadina | 
datan arsa malĕh-malĕh | 
wedang ingkang kaunjuk | 
susuh paksi sandawa ugi | 
miwah kĕmbang tĕmpayang | 
kalĕngkĕng cinampur | 
gĕndhis arĕn sawatara | 

mung sacangkir sadintĕn watara apti | 
liyan datan kinarsan || 

40. Langkung ngungun Ki Panukma tuwin | 
para kadang miwah para putra | 

Ki Panamar muwus age | 
mĕnggah usadanipun | 
raka-ndika punapa apti | 
angunjuk lolohira | 

Ni Malarsih muwus | 
yĕn usada warni toya | 
pira-pira sakĕdhik ingunjuk ugi | 
miwah bobok borĕhan || 

41. Nging tan ana sudaning sasakit | 
lamun nendra kadi awacana | 
dede dalĕmingan bae | 
nanging tĕtĕh kang wuwus | 
angucapkĕn namaning siwi | 

Tambangraras winĕca | 

anĕng ing pamuwus | 

anggrantĕs laguning kata | 

nging tan cĕtha wĕdaling swara kapyarsi | 

gumrĕmĕng mulung swara || 

42. Wau ingkang samya amiyarsi | 
kadang putra mantu ipe samya | 
kalangkung angrĕs driyane | 

Ki Bayi tuhu lamun | 

onĕng maring suta pawĕstri | 

dadya sadayanira | 
gya angĕsthi kalbu | 
pĕnĕt anggayuh sopana | 

Sĕh Mongraga kalawan Ni Selabrangti | 
ingkang ciniptĕng driya || 

43. Sruning mupit suhuling tyas dadi | 
ginĕlĕng mĕsu ing pangĕsthinira | 
samana madya ratrine | 
kawistara kang rawuh | 

Ki Sĕh Amongraga lan swami | 

ririh auluk-salam | 

wus lĕnggah nĕng ngayun | 

Tambangraras jajar lawan | 
ingkang ibu kagyat putranira prapti | 
mĕh supe anyabawa || 

44. Kadya anjrit sakala duk mĕksi | 
marang putranira Tambangraras | 
manguswa pada ramane | 

adrĕs dera kapiluh | 

dangu dĕnnya nungkĕmi sikil | 

Sĕh Mongraga sandhingnya | 
nguswa astanipun | 
sadaya mingsĕr lĕnggahnya | 
sasalaman warata aganti-ganti | 
pra ari nguswa asta || 

45. Tambangraras mingsĕr dĕnnya linggih | 
maksih waspa nyĕlaki ibunya | 

nulya anukup sukune | 

mangĕstu padanipun | 

drĕsing waspa kongsi ngĕbĕsi | 

mangkana Sĕh Mongraga | 

ririh dĕnnya muwus | 

dhuh bibi miwah pra paman | 

yayi karo praptaningwang gung wiyadi | 

dadya wĕkasanira || 

46. Ywa sungkawa sadaya puniki | 
titah namung nut karsaning Sukma | 
ri ratri kĕntir iline | 

lir sarah munggĕng ranu | 
kombak-kombul alun jaladri | 
ana wĕkasanira | 
pangrurahing layu | 
ambirat ingkang busana | 
gagayuhan jasat saking Maha Suci | 
wus pantog karyanira || 

47. Nulya wangsul marang Maha Suci | 
karsaning Hyang sumewa ing dhampar | 
tansĕng ngarsa pangadhĕpe | 
kamulyan kang pinangguh | 

marma ugi dĕn-rila sami | 

kamulyaning (n)Jĕng Rama | 

ing mangke wus bastu | 

praptĕng jangjine tumitah | 

datan kurang datan luwih (ng)gwan dumadi 

mangsane tilar raga || 

48. Angĕn-angĕn ginĕndholan sami | 
karya sĕmang samaring wardaya | 
yĕkti tan nana bĕcike | 
ingkang arsa amurut | 

lir kacancang sukunya kalih | 
kang tinilar sadaya | 
karantaning kalbu | 
karya pĕtĕnging paningal | 
raga lupa karasa sadaya sakit | 
luhung sami lilakna || 

49. Sa-antara sawusira angling | 

Sĕh Mongraga nyĕlak ingkang rama | 

ana ing kering prĕnahe | 

lĕnggah nĕng salunipun | 

ingkang asta dipun-cĕpĕngi | 

sami kering kang asta | 

anulya tumĕlung | 

kadya ambisiki karna | 

ingkang kering saksana wau Ki Bayi | 

asĕgu babar layar || 

50. Nulya dhikir nut lĕbu lan mijil | 
uswanira lir ĕngĕt sakala | 
dhela-dhela ing ĕngĕte | 
nanging katungka laju | 
pangikise marang kajatin | 
pangrasanira lir nendra | 
wisata ngalangut | 
ngingiring Sĕh Amongraga | 
alalana ananira jaman akir | 
lĕyĕp laraping angga || 

51. Sa-antara kumĕclaping jisim | 
wus palastra Ki Bayi Panurta | 
wadana katon cahyane | 
sumilak asumunu | 
prabanira langkung nĕlahi | 
mubal arum suganda | 

jro wisma amarbuk | 
miwah padhang tarawangan | 
lir kĕnyaring sasangka purnama siddhi | 
sadaya kĕkĕs ing tyas || 

52. Sĕh Mongraga dĕrĕng angingkiti | 
anĕng keringira kang palastra | 
nulya anata astane | 

sidhakĕp kalihipun | 

ingkang kanan nĕng pulung-galih 
asta kiwa tumumpang | 
tumindhih puniku | 
kadya sidhakĕping salat | 
kaotira ing kanan dipun-tindhihi | 
dening kering kang asta 1 1 

53. Liyĕpira kang netra nyarĕngi | 
lawan tutuk ingkĕme samada | 
wus rapĕt kĕjĕpe | 
padanira anjujur | 
palandhungan datan jinĕpit | 
tumumpang ing wĕntisnya | 
adhĕkĕt ing suku | 

jĕjĕg ujure kang sawa | 

mujur ngalĕr wiwit gĕrahnya Kiyai | 

Panurta wus lĕgawa || 

54. Madya ratri sedane (n)Jĕng Kyai | 
wus tetela (n)tuk nugrahĕng Sukma | 
katon ana prabawane | 

ngalamat dadinipun | 
ingkang laku kasidan jah | 
lĕgawa paramarta | 
sasama sih lulut | 
patitis praptĕng wĕkasan | 

Kyai Bayi nugrahane dunya akir | 
datan kuciwĕng patrap || 

55. Lĕgĕh lĕga sĕlĕhing kang jisim | 
suka rĕna lir mĕsĕm kang nitya | 
amung kadi sare bae | 
mangkana kang nĕng ngayun | 
para kadang tanapi siwi | 
tyasira lir sinĕndhal | 
marĕgĕl kang ĕluh | 
kawuwusa garwanira | 

Ni Malarsih kang nĕng cakĕtira linggih | 
lan Nikĕn Tambangraras || 

56. Anggraita yĕn raka wus lalis | 
putĕking tyas kapĕtĕking driya | 
kabyatan nandhang wirage | 
ketang ing trĕsnanipun | 

tuhu sĕtya bĕkti ing laki | 

Ni Malarsih salama | 

mring raka mituhu | 

anut saliring rĕh priya | 

tan kumĕdhap anyipta sarĕnga lalis | 

pinĕntog jro wardaya || 

57. Nglĕsing nala sumusup kalalin | 
liyĕp lĕpas angganya marlupa | 
kadya linolos ngalĕlĕh | 

ngalumpruk kadya kapuk | 
pĕgat-pĕgat uswanirĕki | 
kalaratirĕng Sukma | 
sumalah aluyut | 
wus murcitĕng kaĕnĕngan | 

Tambangraras waspada gita nadhahi | 
saking pungkur sinundhang || 

58. Kadya sĕndhĕn isthanira linggih | 
suku kalih salonjor ngarĕncal | 
gugup kakalih mantune | 
parĕng dĕnnira nubruk | 

Ni Turida lan Rarasati | 

anyĕpĕng sukunira | 

kakalih pinangku | 

mangkana Malarsih nulya | 

mancal sigra saking dunya tĕmah lalis | 

layap lyĕping netra || 

59. Wus tetela Ni Malarsih mangkin | 
lena labuh sarĕng lakinira | 
sadaya langkung gidhuhe | 

Sĕh Mongraga lon muwus | 

para paman miwah para ri | 

aywa guguping tindak | 

iku tan pakantuk | 

mapan wus pasthine samya | 

pedah paran tandangira briga-brigi | 

dipun-sarĕh kewala || 

60. Wus tetela rama miwah bibi | 
samya tilar maring sagung putra | 
tanapi ing kadunyane | 
eklasing (ng)galih luhung | 
paran malih dipun-ulari | 
lĕhĕng sami (ng)galiha | 
pangruktinya wau | 

papan pasucianira | 

ingsun pasrah marang sira yayi kalih | 

ruktine samudaya || 

61. Jayĕngraga miwah Jayĕngrĕsmi | 
mapanakĕn layone bu-nira | 
wus jinĕjĕr anĕng bale | 

tinata ujuripun | 
tinuguran kang para ari | 

Basarodin samana | 

nĕng (n)jaba angrungu | 

sabawa udrĕging wisma | 

paksa malbu marang wisma duk ningali | 

layon maksih jinajar || 

62. Anggraita kalamun Ki Bayi | 
miwah garwa wus sarĕng pralaya | 

mangkya jinajar sawane | 
saksana Ki Pangulu | 

Basarodin anggro tan wigih | 
andheprok anĕng jogan | 
panangise asru | 

Sĕh Mongraga lawan garwa | 
sigra nilap marang panĕpĕn ing wuri | 
mangkana kang tinilar || 

63. Wus tan nana ingkang dĕn-sigĕni | 
lir ambĕdhah kang tirta bĕbĕgan | 
parĕng karuna kabĕhe | 
mangkana kang rumungu | 

para kadang santana sami | 

kang tugur nĕng pandhapa | 

gumrudug lumĕbu | 

mring wisma bela karuna | 

mulat ingkang layon karo dĕn-tutupi | 

sasambat ngaru-ara || 

64. Jalu ĕstri sadaya wus prapti | 
giyuh umyung swaraning karuna | 
lir gĕrah jro padalĕme | 

wus tan kĕna binĕndung | 
baya iku rĕngganing lalis | 
sĕdhĕpe tinangisan | 
lĕganirĕng kalbu | 
pakurmate wong pralaya | 
satĕmĕne iku malah amĕtĕngi | 
margane anĕng makam || 

65. Lamun nora akĕh kang nangisi | 
anglairkĕn gĕtuning wardaya | 
kagugah mring sungkawane | 
wau ta sang Mongluhung | 
nabda maring paman myang ari | 
dhuh aywa tinangisan | 

kang murwĕng (n)don luhung | 
luhung nuli angruktiya | 

-ing pasucĕn aywa kadawa anangis | 
gadgada kang liningan || 

66. Kĕndĕl dĕnnya sami anangisi | 

gya rumagang pra kadang lan putra | 

Mongraga wus wangsul age | 
marang panĕpĕnipun | 
lawan garwa Ni Selabrangti | 
samya tangat palilah | 
sakalih wus junun | 
ananĕdha ing Hyang Sukma | 
sampurnaning ibu rama ingkang lalis | 
sinunga marga padhang || 

67. Lawan lĕga jĕmbaring pangaksi | 
dipun-eklas saciptaning driya | 
ruwat sagung kasmalane | 
cedanira ing kalbu | 
sinukcĕkna ing dunya iki | 
ywa kongsi karahatan | 
lĕkĕting kalulun | 
kawuwusa pra santana | 
miwah putra rumagang ing kardi | 
sami mijil ing (n)jaba || 

719 Mijil 

1. Ni Turida miwah Rarasati | 
gung sungkawĕng batos | 
lawan sagung santana ĕstrine | 
nambut-karya sarwi dĕnnya nangis | 
kang waspa drĕs mijil | 

tarlĕn sĕnggruk-sĕnggruk || 

2. Wĕnĕh ana ingkang niba tangi | 
tangise (ng)galolo | 
kalĕsĕdan kĕkitrang tangise | 
gugulungan galungsar anangis | 
ana ringik-ringik | 

kang ngiyĕng angguguk || 

3. Langkung ramya swaranirĕng tangis 
sasolahe kang wong | 

santri Luci anabuh gĕndhonge | 
tĕtĕg kaping tiga kang tinitir | 
sung pratandha maring | 
sagung santrinipun || 

4. Lamun ana karya kang wigati | 
kapyarsĕng sagung wong | 

gora andhar ngumandhang swarane | 
langkung gugup kang sami miyarsi | 
gupuh amiranti | 
nungsung wartanipun || 

5. Wus anduga lamun Kyai Bayi | 
praptanirĕng layon | 

nging tan nyana yĕn sarĕng Nyaine | 
Ni Malarsih ingkang bela lalis | 
marma sagung santri | 
duk myarsa sru ngungun || 

6. Sami (n)jĕtung gumunne tan sipi | 
dadya dhĕlog-dhĕlog | 

wĕnĕh ana kang asru tangise | 
ana ingkang mung (m)barĕbĕs-mili | 
gĕdrug-gĕdrug siti | 
kĕkĕrog ambĕkuh || 

7. Ketang sami sih trĕsanirĕki | 

(n)Jĕng Kyai kang layon | 
mari-mirma dahat pangĕmonge | 
maring para santri sadayĕki | 
santri jalu ĕstri | 

tan wingang gĕgĕtun || 

8. Dĕrĕng wontĕn ingkang nambut-kardi | 
saking anggung lamong | 

gya katungka ing tĕtĕg unine | 
bĕdhug masjid awal Subuh prapti | 
nulya Subuh sami | 
maring masjid agung || 

9. Mung amiji santri gangsal siki | 
ingkang nĕngga layon | 

ngadhĕp dupa kumĕndhĕng kukuse | 
mĕnyan madu cĕndhana tĕgari | 
kayu garu minging | 
andĕdĕl ing kukus || 

10. Among pinĕt parluning ngabĕkti | 
rinancang kang Suboh | 

nulya wangsul sadaya ge-yage | 
byar raina marbangbang purwa brit | 
kumĕnyar kaĕksi | 
nĕng pucuking gunung || 

11. Bang-bang wetan sagung para santri | 
dinum karyaning wong | 

santri Luci lan karĕrĕhane | 
mĕt piranti kinarya nucĕni | 
kapat jĕmbanganing | 
ingisĕnan ranu || 

12. Sabawaning wong kang nambut-kardi | 
jalu miwah wadon | 

tanpa ngucap ambĕbĕg waspane | 
silĕp sĕpi swaraning kang paksi | 
tan nana kang muni | 
kadya bela giyuh || 

13. Nĕng wit-witan maksih samya mlangkring 
lir ngungun tumonton | 

kwĕh kukila angĕnĕs isthane | 
ambĕdhodhog sinambi salisik | 
tan ngupaya bukti | 
andulu pijĕtung || 

14. Anggarjita sagung para paksi | 
mulat mring sagung wong | 
ana paran iki ta wong akĕh | 
maksih enjang samya nambutkardi | 
sinambi anangis | 

tan nana amuwus 


15. Baya Kyai Bayi angĕmasi | 
marmane sagung wong | 
gung karuna iku saparanne | 
sruning trĕsna marang (n)Jĕng Kiyai | 
dĕnnira ngayomi | 

marang santrinipun || 

16. Barubahing Wanamarta dĕsi | 
tyasira sagung wong | 

kadi datan antuk sasulihe | 
locitaning sagung para paksi | 
gya mĕsat anĕbih | 
ring pasabinanipun || 

17. Basarodin lawan katib kalih | 
anambut lalawon | 

ulĕsira kang layon kalihe | 
tundha sapta lawon sami putih | 
wau kang parĕstri | 
sĕkar kang sinambut || 

18. Gugubahan myang sĕkar kang sari | 
mlathi lan argulo | 

rarajangan kang pandhan wangine | 
kang kinarya isi lir tilamrik | 
kara-ulu guling | 
miwah isi kasur || 

19. Tan antara dangu wus miranti | 
pasucĕning layon | 

kalih prangkat sanega prantine | 
nĕng kumbaya bokor slaka sami | 
landha mĕrang tuwin | 
toya sĕkaripun || 

20. Kokosokan ingkang warni-warni | 
ron dalima kang nom | 

ron widara kumuning samane | 
tirta tawa nĕng kalĕnthing kalih | 
minangka ngĕdusi | 
siki sowangipun || 

21. Dhingklik panjang kang cakĕt rinakit | 
sinandhing nĕng kono | 

pan kinarya kadang linggihane | 
kang amangku jisime sinuci | 
wus pinatah sami | 
jalu ĕstrinipun || 

22. Jisim jalu ingkang ngupakardi | 
kadang priya kang wong | 
jisim ĕstri kang angrukti kabĕh | 

para kadang pawĕstri wus prapti | 
sangkĕp amiranti | 
samana gya rawuh || 

23. Sĕh Mongraga lawan ingkang swami | 
sing panĕpĕn kulon | 

njĕnĕngi yĕku panyucinĕ | 
rama ibu kang tinuting pangling | 
sakĕh kadang sami | 
nut parentahipun || 

24. Nulya dhawuh Ki Sĕh Amongragi | 
marang ari karo | 

adhuh yayi punapi prantine | 
wus sanega kang kinarya suci | 
prayoga tumuli | 
sinucĕna iku || 

25. Tur sandika ingkang rayi kalih | 

Jayĕngrĕsmi manggon | 
angling marang lilima pamanne | 
lah suwawi paman malbĕng panti | 
angangkat Kiyai | 

rakanta karuhun || 

26. Ari gangsal ngangkat (n)Jĕng Kiyai | 

Panukma nĕng kulon | 

gya Panamar nĕng tĕpak ĕnggone | 

Ki Suwarja nĕng lambung jinagi | 

Wiradhustha wĕntis | 

Kulawirya suku || 

27. Tan nyabawa kaangkat tumuli | 
wau ingkang layon | 

wusnya prapta nĕnggih ing unggyanne | 
pasiraman kang ngangkat gya linggih | 
ajajar nĕng dhingklik | 
kang sawa pinangku || 

28. Ngungkang jĕngku tumumpang nĕng wĕntis | 
ri gangsal kang caos | 

putra kalih anyirami age | 

Sĕh Mongraga ingkang anuruhi | 
sing ulon lĕstari | 
tumurun mring suku || 

29. Wali-wali dĕnnya anumhi | 
nĕng gayungira lon | 

Jayĕngrĕsmi lan Jayĕngragane | 
kang ngosoki toya warni-warni | 
ron dalima tuwin | 

widara ronnipun || 

30. Lan kumuning sĕkar toya wangi | 
warata kinosok | 

wus barĕsih ing angga ujure | 
nulya Ki Sĕh Mongraga muloni | 
kusuk lapal sukri | 
wului Allahu || 

31. Hu-akbaru mawantu kang warih | 
sing ulon kinocor | 

bibilasing tirta suci mangke | 
pinasatan lawan lawon putih | 
gya ingangkat sami | 
ring pulunanipun || 

32. Wong pipitu sutane pra ari | 
ngangkat ingkang layon | 
sinalahkĕn anĕng busanane | 
pasrah marang Kiyai Basarodin | 
kang arsa ngulĕsi | 

lawon tundha pitu || 

33. Gya sinumpĕt sadaya lĕng sami | 
lawan kapuk mawor | 
bubukaning candhana kayuning | 
gya binungkus wastra seta nuli | 
pipitu malipit | 

tinalĕn pipitu || 

34. Jroning wastra tutup muka tuwin 
tutup jaja karo | 

kang tinulis ing Arab sastrane | 
wus tarĕtib sinĕbaran sari | 
samana gya ganti | 
nĕnggih layonipun || 

35. Ni Malarsih ingangkat pra ĕstri | 
pipitu pra wadon | 

prapta prĕnah pinangku layone | 
paripeyan gangsal kang parĕstri | 
siniraman nuli | 
mawarna kang ranu || 

36. Mujur ngetan sumalah ing jisim | 
kapat para wadon | 

mantu kalih wimbuh ing kadange 
anggosok warata kang jisim | 
tiga kang nuruhi | 
kongsi sucinipun || 

37. Nyi Pangulu Basaruddin nuli | 
muloni kang layon | 

wusnya suci gya ingangkat age | 
wong pipitu sadaya pawĕstri | 
miwah (m)busanani | 

kalih Nyi Pangulu || 

38. Layon kalih sampun sami suci | 
pinasang amanggon | 
krĕndha-sawa rinĕngga kalihe | 
lurup sutra wastra seta adi | 
rinacut malathi | 

ginubah sadarum || 

39. Sĕh Mongraga nulya anyalati | 
wau ingkang layon | 

para paman lan ipe makmume | 
samya kadas sadaya miranti | 
nĕng wetaning jisim | 
madhĕp keblatipun || 

40. Anĕng ulon prĕnah angimami | 
sipat pundhak layon | 

jĕjĕr kering kang makmum unggyanne | 
ngangkat niyat imamnya rumiyin | 
usali-ngaladli | 
mayiti arbangu || 

41. Takbiratin lilahi tangali | 
allohu-akbar lon | 

gya Patekah binatin sarĕnge | 
kaping kalih takbirira sami | 
salawat (n)Jĕng Nabi | 
nulya takbir tĕlu || 

42. Salalahu ngalahi-salami | 
takbir salam mengo | 

ngiwa nĕngĕn pan maksih adĕge | 
gya dinongan sadaya ngamini | 
paragat salati | 
nulya sami mundur || 

43. Nulya pamit wau Sĕh Mongragi | 
lan garwa sang sinom | 

ningit maring pasonyan dununge | 
wus salaman sadaya pra ari | 
pra paman anuli | 
wus nilap asamun 1 1 

44. Ki Pangulu nulya ngatag aglis | 
arsa salat gupoh | 

Ki Panukma aris ing wuwuse | 
kang Pangulu yogyane puniki | 
salat janajahi | 
mangke bibaripun || 

45. Ing jam'ah kewala nĕng masjid | 
sagunging ponang wong | 
sasarĕngan nĕnggih nyalatake | 

wus sarujuk sadaya suwawi | 
kalawan wus mranti | 
gya ingangkat gupuh || 

46. Para kadang santana (n)Jĕng Kyai 
Wanamarta kang wong | 
kakĕrigan umiringa kabĕh | 
layonira Ki Bayi nĕng ngarsi | 
ing wurine Nyai | 

karo layon laju || 

47. Gumarumung sadaya kang ngiring 
salawatan alon | 

dhidhikiran samargi lampahe | 
wus sadhiya kaluwatnya kalih | 
nĕng wurining masjid | 
prĕnah kidulipun || 

48. Lawan ingkang pangimamanĕki | 
jinajar kang manggon | 

mujur ngalĕr wau sakaliye | 
angulonkĕn pangimaman sami | 
kang kulon Ki Bayi | 
wus sami kinubur II 


9 (Jayĕngrĕsmi nggĕntosi kalĕnggahanipun Ki Bayi) 

Ingkang katilar, putra sĕpuh Jayĕngrĕsmi nggĕntosi kalĕnggahanipun Ki Bayi. 
Sasampunipun sĕwu dintĕnipun sawĕg purun pindhah dhatĕng dalĕmipun Ki 
Bayi Panurta. Pangrĕhing santri botĕn beda kalihan swargi ramanipun, kanthi 
trĕsna asih, mila dipun sujuti. Paprentahan sadintĕn-dintĕnipun katindakakĕn 
dening Jayĕngraga, tata titi tĕntrĕm. 

Kaca 288 - 292. 

719 Mijil 

49. Ingadanan sinarĕng kakalih | 
kinamatan gantos | 

Basarodin arum ngrĕs swarane | 
katabĕtan matrĕnyuhing ati | 
sadaya kang myarsi | 
kararantan wuyung || 

50. Ingurugan wau kubur kalih | 
mawa karas karo | 

kongsi mungkrug wau urugane | 
ingkang krĕndha siningkirkĕn sami | 
sinĕbaran sari | 
lir lurup angumbruk || 

51. Sarampunge dĕnnira ngurugi | 

Ki Pangulu manggon | 
lungguh anĕng kubur antarane | 
dadaganing kang kubur kakalih | 
watara kapering | 

gya talkim-irĕku || 

52. Nutug tutug ucapirĕng talkim | 
sadaya rumojong | 
angamini wau ing dongane | 
wus paragat sacaraning mayit | 
sadaya anuli | 

mundur wangsulipun || 

53. Mring pandhapa atata kang linggih | 
wau sagunging wong | 

nulya mijil kang kandhuri gĕdhe | 
dhudhulangang gotongang kandhuri | 
tinala maripit | 
jajar kapang kepang || 

54. Kur-ungkuran tumpĕngira sami | 
sinigar dadya ro | 

gya angingĕr bĕlah kakalihe | 
kukuluban kĕbak angubĕngi | 
lam-ulaman sami | 
mawarna atĕpung || 

55. Nulya ngadĕg wau Basaroddin | 

(n)dongani tumlawong | 
gumarĕnggĕng aguyub amine | 
praptĕng wĕkas wau donga amin | 
anulya pra sami | 

ing kandhuri andum || 

56. Amoloni miwah nyapuluhi | 
kang nadhah aroyom | 

dĕnnya wanting kukucur koboke | 
durung rĕsik kasĕlan nyowoki | 
tumpĕngira nuli | 
rinurah pinuluk || 

57. Angucapah ingkang samya bukti | 
wau sakĕhing wong | 

gya dinuman kacu lalawone | 
binuntĕlan arta suku tali | 
kĕthip ingkang dadi | 
ing salawatipun || 

58. Wus warata antuk kacu sami | 
agĕng aliting wong | 

jalu ĕstri datanapi lare | 
datan ana kaliwatan siji | 
nutug dĕnnya bukti | 

(n)dum barĕkatipun || 

59. Gya binuntĕl anĕng kacu sami | 
kongsi ambareyot | 

nulya bubar sowangan ulihe | 

tan antara ing wanci nĕngahi | 
bĕdhug masjid muni | 
pra santri sumungsung || 

60. Ingkang adoh wismane tan kanti | 
mantuk gya jumujog | 

maring masjid ambĕkta barkate | 
ambalabar wong kang samya prapti | 

(m) baludag surambi | 
nĕng ratar sor kayu || 

61. Wusnya sunat kang sukri wului | 
sunat masjid kang wong | 
nulya kutbah arum suwarane | 
mangasiralira wa mukminin | 
ingkang anĕng jawi | 

tan bisa arungu || 

62. Sawusira kutbah Basaroddin | 
wacananira lon | 

nĕdha sakĕh santri sadayane | 
bar-jumungah pininta nyalati | 

(n) Jĕng Kyai lan Nyai | 
kakalih kang lampus || 

63. Amiminta aksamaning Widdhi | 

mrih wau sakaro | 
ananggapi wau wong sakĕhe | 
nulya adan parlunira masjid | 
tamat wusira glis | 

samya salat parlu || 

64. Basaroddin ingkang angimami | 

takbirira alon | 

tundha-tundha ingkang nambungake 
anasibi kongsi praptĕng (n)jawi | 
mrih samya miyarsi | 
parĕng tindakipun || 

65. Paragating salat parlu masjid | 
salamira karo | 

sagunging wong nulya nyalatake | 
ingkang mayit jalu lawan ĕstri | 
rong rakangat sami | 
rong salamira wus || 

66. Nulya bubar wau sakĕh santri | 
mring wisma ponang wong | 
tan kawarna paragat parlune | 
kang jama'ah lan layon kakalih | 
wancinira lingsir | 

wus sami anggambuh || 

720 Gambuh 

1. Mangkana kang tinutur | 

Wanamarta nĕnggih krajan agung | 

sasedane Ki Bayi Panurta nguni | 
sarĕng lawan garwanipun | 
putranira kang gumantos || 

2. Jayĕngrĕsmi pangayun | 
ambakoni ing pasantrĕnipun | 
analuri pamardine marang santri | 
kalangkung dĕnnira ngugung | 
marma sutrĕsna sakĕh wong || 

3. Mangkana pra tumĕnggung | 

siswanipun Ki Bayi sadamm | 

wus sinungan warta sedane (n)Jĕng Kyai | 
marma kathah akikintun | 
panjurung ragating layon || 

4. Nanging datan winuwus | 

parincĕne wijanganing catur | 
mung Dipati Wirasaba kang maringi | 
kintaka palilahipun | 

nawala mangka wigatos || 

5. Lĕstarinira turun | 

maring putra gumantya ing lungguh | 
mangagĕngi guru ngaji ing pasantrin | 
dadya kang pangagĕngipun | 

Jayĕngrĕsmi pinitados || 

6. Samana dadya bau | 
tuwanggana ing pasantrĕnipun | 
sabĕn ratri para santri kinĕn ngaji | 
dadarusan Kur'anipun | 
sinunggata datan anggop || 

7. Nyamikan wantu-wantu | 

tĕngah dalu kandhurine mĕtu | 
royom bukti para santri agĕng alit | 
tan mĕndha ing sabĕn dalu | 
datan kĕkurangan sugoh || 

8. Laminira winuwus | 

kongsi kawandasa dalunipun | 
pamungkasing kandhuri wilujĕngnĕki | 
kang tilar kadunyanipun | 
sumungku wau sagung wong || 

9. Kongsi petangan satus | 
arinira pinurwa kang lampus | 
pamumulĕn winantu ing kang kandhuri | 
para santri rahabipun | 

angaji sucining batos || 

10. Tri ratri laminipun | 

samya ngaji anĕng (n)dalĕmipun | 

Kyai Bayi samana Ki Jayĕngrĕsmi | 
dĕrĕng karsa ngalih malbu | 
marang dalĕme kang layon || 

11. Sungkawanirĕng kalbu | 
dĕrĕng pulih maksih agagĕtun | 
sedanira kang rama miwah bu-nĕki | 
dĕrĕng wantala ing kalbu | 

asru kararantan batos || 

12. Saking gĕnging panuwun | 
kongsi pĕndhak kapisan ingetang | 
winangunan malih ingkang rudatin | 
mumulih kandhurinipun | 

angaji malih sagung wong || 

13. Dwi warsa pĕndhakipun | 

kang mumule angaji sadarum | 
para santri sinunggata amĕnuhi | 
rahabira tyas sumungku | 
marang rĕh wuri sang anom || 

14. Para paman angrapu | 

sungkawaning pra putra linipur | 

Jayĕngrĕsmi pinrih ngaliha tumuli | 
mundhak kadadawa anggung | 
amangun ingkang wirangwrong || 

15. Samana gya mituhu | 

Jayĕngrĕsmi pindhah dalĕm agung | 
ambakoni sadaya santana sami | 
ngayomi pra santrinipun | 

duk prapta kang winiraos || 

16. Sĕwu dina tinutup | 
amumulĕni layon wus tutug | 
kĕkahira sapi sadasa sinilih | 
sadaya ingkang lalawung | 
tan pinĕt karyanirĕng wong || 

17. Kinĕtog kang susugun | 
santri jalu ĕstri samya malbu | 

pinrih ngaji kang wadon anĕng ing wuri | 
garwanira kang tinuduh | 
lawan pra santana wadon || 

18. Ing pandhapa pra jalu | 
santri ngaji sadaya gumuruh | 
ingkang swara lir gĕrah ngĕbĕki kuping | 
arame umyung gumrumung | 
gumrĕnggĕng arum mring batos || 

19. Sabĕn raryyan anginum | 
warna-warna pangunjukanipun | 
wedang sĕrbat pokak adulima mawi | 
nyanyamikanira ngumbuk | 
salayah cĕpat wiyah wong || 

20. Rinayap nyamuk-nyamuk | 
ginontoran wedang inum-minum | 
nora lukak cĕrĕtira dĕn-ĕjogi | 
kawandasa santrinipun | 
ingkang piniji lalados || 

21. Parĕstri ingkang tugur | 
anĕng pawon rumagang abikut | 
ngraratĕngi lah-olahan warni-warni | 
tri ari dĕnnya anambut | 

ramud sampat praptaning (n)don || 

22. Madya ratri gya mĕtu | 
gĕgotongan kandhuri gung-ngagung | 
sĕkul wuduk kandhuri mawa pangiring | 
ingkang lĕmbaran markungkung | 
ayam bĕbĕk banyak menthog || 

23. Nĕng tabung kĕmplung-kĕmplung | 
kimplah-kimplah santĕnira kanyut | 
wus tinata pinarĕnca awaradin | 
dinum ing sajuru-juru | 
pinetang sagolong-golong || 

24. Basaroddin tinuduh | 
andongani gadgada agupuh | 

ngadĕg pacak madhĕp keblat andongani | 
swara rum ngumandhang mulung | 
paragat wangsul alunggoh || 

25. Ngacaran samya kĕmbul | 
amĕt papan pra santri sadarum | 
gogolongan mĕt kancuh dĕnnira bukti | 
ngucapah kokoh asĕngkut | 
lam-ulam cinarup awor 1 1 

26. Sadaya sami nutug | 

dĕnnya nadhah tan kĕmba abikut | 
takĕr warĕg wadhukira sami (n)jĕmbling | 
nulya cinarikan gupuh | 
binarkat wuwungkus godhong || 

27. Wus sami bubar mantuk | 
para santri jalu ĕstrinipun | 
sasarĕngan pra samya dĕnnira mulih | 
samana wĕkasing wuwus | 

Wanamarta guru anom || 

721 Sinom 

1. Nahan gantya kang winarna | 
kang anggung nahĕn wiyadi | 
Jayĕngrĕsmi Jayĕngraga | 
sedaning rama lan wibi | 
samana kang gumanti | 
angrĕh wong Wanamartĕku | 
Jayĕngrĕsmi kang mangka | 
guruning sagung pra santri | 
jalu ĕstri pinardi ngaji sadaya || 

2. Anĕtĕpi sarakira | 

(n)Jĕng Nabi Mustapa sami | 
anging paprentahan desa | 
tata-tĕntrĕming prakawis | 
Jayĕngraga majibi | 
akarya pranatanipun | 
cara saraking Nata | 
sagung wong kang apapanti | 
laki-rabi cinarakakĕn agama || 

3. Miwah nut tataning praja | 
amrih widadaning jalmi | 
wasisira Jayĕngraga | 
angrĕh amirma sujanmi | 
tan nana kang rudatin | 
jrih-asih samya sumungku | 
wajib panatanira | 
caraning Wanamartĕki | 

wimbuh arja satata rĕngganing praja 

4. Kunĕng krajan Wanamarta | 
gantya kawuwusa malih | 
ingkang mahasĕng sopana | 
mangkana Sĕh Amongragi | 
lawan garwanirĕki | 
ingkang kulinĕng ngasamun | 
ningit nimpar ing wana | 
lalana puncaking wukir | 
sakarsanya ngidĕri sapramudita || 


10 (Sĕh Amongraga kalihan garwa Ni Selangbrangti) 

V. Sĕh Amongraga kalihan garwa Ni Selangbrangti ingkang wontĕn ing alam 
asamun gadhah osik kapengin jumĕnĕng ratu, lajĕng mĕsat sowan Sultan 
Agung ing Mataram ingkang anamur jumĕnĕng pandhita ing rĕdi Telamaya 
jĕjuluk Panĕmbahan Nyakrakusuma Sidawakya. Gĕgayuhanipun Sĕh 
Amongraga sakalihan sagĕd kalĕksanan. Lumantar sami dados gĕndhon jalĕr 
ĕstri kadhahar Sultan Agung lan Pangeran Pĕkik, nurunakĕn Sultan 
Amangkurat. Tĕmbenipun kaamuk dening kraman Trunajaya, kaplajĕng 
dhatĕng Banyumas dumugi sedanipun, kasĕbut Amangkurat Tĕgalarum. 

Sĕh Amongraga gadhah osik kapengin dados ratu, mila sakalihan lajĕng 
sowan Pandhita ing rĕdi Telamaya ingkang estunipun Kangjĕng Sultan 
Agung anamur dados pandhita jĕjuluk Panĕmbahan Nyakrakusuma 
Sidawakya, suka pitulungan dhatĕng para kawula alit dumugi para abdidalĕm 
ingkang atekad wilujĕng. Sadĕrĕngipun Amongraga ngaturakĕn tekading 

manah, sang Pandhita sampun mangĕrtos lan kaanggĕp tĕka nyalĕnĕh 
anggĕnipun mĕri dhatĕng kanugrahaning asanĕs, lan punapa botĕn prayogi 
jumĕnĕng pandhita? Sĕh Amongraga mantĕp dhatĕng tekadipun, nadyan sakit 
dumugining pĕjah. Mila sang pandhita namung mituruti lan asung margi. Sĕh 
Amongraga sakalihan supados dados gĕndhon jalĕr ĕstri. Punika dados sarana 
anggĕnipun badhe manunggal darah kalihan Sultan Mataram. Sasampunipun 
dados gĕndhon, lajĕng kalĕbĕtakĕn ing bumbung lan kabĕkta kundur. Dumugi 
ing kraton Sri Sultan Agung nimbali Pangeran Pĕkik sakalihan garwa Ratu 
Pandhansari. Gĕndhon kadhahar dening Kangjĕng Sultan lan Pangeran Pĕkik. 
Tĕmbĕnipun Kangjĕng Pramĕswari pĕputra kakung lan Ratu Pandhansari 
pĕputra putri, lajĕng kajodhokakĕn, wĕkasan putra dalĕm jumĕnĕng ratu 
nggĕntosi ramanipun kanthi asma Sultan Amangkurat. Nalika jumĕnĕng ratu 
sampun kagungan putra kakung ingkang lajĕng kajumĕnĕngakĕn Pangeran 
Adipati calon anggĕntosi ramanipun. Kaelokaning Pangeran, Sultan 
Amangkurat tumindak daksiya dhatĕng para abdi lan kawula, midana lan 
midana pĕjah. Mataram gĕgĕr, saengga Pangeran Adipati damĕl kraman 
ingkang dipun pandhegani Trunajaya. Mataram bĕdhah, Sultan Amangkurat 
kaplajĕng dhatĕng Banyumas, kadhĕrĕkakĕn putra Pangeran Adipati lan 
rayinipun Pangeran Pugĕr. Sang Pangeran Adipati botĕn purun ngrĕbat 
Mataram, wasana Pangeran Pugĕr ingkang tumandang lan sagĕd mimpang 
yudanipun, wĕkasan jumĕnĕng ratu asma Sinuhun Pakubuwana. Sultan 
Amangkurat dumugi ing sedanipun kasarĕkakĕn ing talatah Tĕgal, katĕlah 
kasĕbut Amangkurat Tĕgalarum. Titi tamat cariyosipun Sĕh Amongraga ing 
dalĕm Sĕrat Cĕnthini. 

Kaca 293 - 305. 

721 Sinom 

5. Mangkana osiking driya | 
yĕn anggung mangkene iki | 
amung ngumbara lalana | 
tan yogya amulang ngĕlmi | 
kalamun dadya jalmi | 
darbe pangawasa luhung | 
nuntuni sakĕh janma | 
karya rahayuning bumi | 
pupuntone arsa umadĕg narendra || 

6. Gadgadĕng tyas kalihira | 
umĕsat arsa papanggih | 
lawan (n)Jĕng Sultan Mataram | 

Nyakrakusuma sang Aji | 

Mangkya nĕdhĕng mimidik | 
anĕng sapucaking gunung | 

Telamaya kang arga | 

lor kulon Marbabu wukir | 
ananamur tan nana ingkang uninga || 

7. Kalamun kang mindha Tapa | 
anĕng sapucaking wukir | 
sabĕn malĕm ari Sukra | 

Kĕmisnya Nata tinangkil | 
nĕtĕpi dadya Aji | 
sajĕngkarira sang Prabu | 
mĕmpĕn anĕng jro tilam | 

sajatinira niningit | 

mindha Tapa mumulang anĕng ing ngarga || 

8. Nadyan kĕh para punggawa | 
nayaka lawan bopati | 

sami samar pandulunya | 

tan nana anduga sami | 

kalamun (n)Jĕng sang Aji | 

kang namur ana ing gunung | 

kinira tuhunira | 

sang Tapa ingkang sajati | 

apaparab Panĕmbahan Nyakrasuma || 

9. Sidawakya arannira | 

wong desa ingkang ngaranni | 
kĕh janma kang sami seba | 
warna-warna ingkang pinrih | 
wĕnĕh ana sujalmi | 
nunuwun darbeya sunu | 
wĕnĕh minta darajat | 
ana kang nuwun rijĕki | 
lan usada sarupane kang lalara || 

10. Amung sang Rĕsi tan arsa | 
paring sarana mring janmi | 
tuju tĕluh taragnyana | 
kang gĕthingan samya jalmi | 
pinrih rukun prayogi | 
narima satitahipun | 
wĕnĕh ana kang minta | 
ngĕlmu rasa karsa jati | 

ngĕlmu nyata kasampurnan kaprawiran || 

11. Kĕh wadya punggawa Nata | 
bupati panĕwu mantri | 
marĕk maring padhepokan | 
ing Ngandongrukmi pra sami | 
nunuwun warni-warni | 
sinambadan sang Awiku | 

tan nana kang kacuwan | 

sagung kang nunuwun sami | 

risang Tapa mung kalih cacantrikira || 

12. Wasta santri kalihira | 

pun Ngalim miwah pun Ngadil | 

rumĕksa dhedhepokira | 

nĕng dhepok dĕnnya papanti | 

wau santri kakalih | 

tyasira langkung sumungku | 

nĕng wukir Telamaya | 

anyantrik marang sang Rĕsi | 

datan wikan kalamun wau sang Nata || 

13. Para nayakaning praja | 
kĕh nuwun sarana sami | 
kaprawiraning ngayuda | 
amung sakĕdhik kang mamrih | 
sampurnaning dumadi | 
kasunyatanirĕng ngĕlmu | 

Ki Mĕnggung Wiraguna | 
nyalĕnĕh ingkang ingudi | 
mrih siniyan dhumatĕng ing Naranata 

14. Panglocitane sang Tapa | 
ĕsmu gumujĕng ing galih | 
dene iki ta wong tuwa | 
apangkat bupati ngarsi | 
amung minta dĕnsihi | 
marang risang Maha-prabu | 
nanging sang pindha Tapa | 
tan masgul dĕnnya paparing | 
saciptanya sujanma tan nana cuwa || 

15. Andikanira sang Tapa | 
kalamun sira mung mamrih | 
sinihan dening Narendra | 
baya gampang kang pinardi | 
sira dipun-tabĕri | 

marĕg maring sang Aprabu | 
di-sumungku tyasira | 
kumandĕl marang sang Aji | 
amituhu apa ing sadhawuhira || 

16. Dipun waspada ing karsa | 
yĕn bangkit nuju panggalih | 
karĕnannira sang Nata | 
aywa kongsi nyulayani | 
dipun-trĕsna-a kadi | 
maring sudarma satuhu | 
sumungkĕm trusing nala | 
yayah mring Allah sayĕkti | 

aywa mĕngĕng nglakoni ayahanira || 

17. Abot ĕnthĕnging pakaryan | 
tan nana agĕng lan alit | 
kabĕh dhawuhing Narendra | 
tan na rĕmĕh parlu ugi | 
mungguh kabĕh karsa ji | 
inganggĕpa sami parlu | 
dipun-tĕmĕn ing karya | 
aywa (n)daleya ing kardi | 
di-lĕgawa lara tĕkaning palastra || 

18. Tan susah mawi sarana | 
sarat masrute sadawir | 
kalamun wus nĕtĕpana | 
kadya warahingsun iki | 
sayĕkti yĕn dĕn-sihi | 

sira marang sang Aprabu | 

ywa sĕmang-sĕmang sira | 

sihira Sri Narapati | 

nora cuwa sira sumungkĕm ing Nata || 

19. Ki Tumĕnggung Wiraguna | 
datan anyana sadami | 
lamun kang marah punika | 
tuhune Sri Narapati | 
kinira tuhu Rĕksi | 

kang mumpuni sarwa putus | 
suka nulya pamitan | 
linilan mundur anuli | 

tan kawarna kang mundur saking ing ngarsa || 

20. Amarĕngi titi sonya | 

ing wanci wus madya ratri | 

sang Tapa pribadi lĕnggah | 

anĕng pacrabakan alit | 

wisma dĕling sasiki | 

cagakira samya pĕtung | 

ginanjĕl sela seta | 

balunganira pring ori | 

pagĕr plupuh wuluh ginapit ing pucang || 

21. Payon sruwa gaglamitan | 
kadya gimbaling rasaksi | 
sĕmu wilis lumutira | 
katuwuhan warni-warni | 
bayĕm latĕng lan trĕni | 

karo kombang samya manglung | 
rumambat ing papasan | 
bolu galing bondot kĕksi | 
widasari sumlak seta sarinira || 

22. Amrik minging gandanira | 
kĕntaring samirana ris | 
mulĕg kadya buratwida | 
yayah gandaning apsari | 
tumurun sing swarga di | 
lalangĕn pucaking gunung | 
wangun tajug kang wisma | 
rong puluh pĕcak pasagi | 
angarompyoh pindha sisinoming kĕnya || 

23. Suluring pakis ngarĕmbyah | 
lung jangga kang mobat-mabit | 
katub dening samirana | 
isthane kadya kĕnya di | 
tangkis asta ing ngungsir | 
pinrĕping priya mrih lulut | 
manĕngkah-nĕngkah jaja | 
katrĕsaning driya langit | 

sirating (m)bun kadya swanitaning kĕnya || 

24. Kumyus ingkang gĕng rĕwĕyan | 
sumirat kadya ngĕpyuri | 
mring priya kang mriyĕmbada | 
arsa mangrurahing sari | 
sumribiting kang angin | 

sung swara uswa winangun | 

sĕsĕg sinrĕg asmara | 

lir kĕnya katĕmbĕn rĕsmi | 

jroning dhepok sidhĕm tan nana sabawa || 

25. Kĕh janma kang sami nimpar | 
tirakat marĕg sang Yogi | 
anging anĕng Panataran | 
wus samya kapati guling | 
galasah jalu ĕstri | 

natarira gasik adhum | 
kayoman dening wrĕksa | 
nagapuspa angidĕri | 

sĕdhĕng sĕkar angambar-arum gandanya || 

26. Pucang marapit ing (n)jaba | 
sami mayang amĕkari | 
mulĕg gandanira kongas | 
kang katub maruta ririh | 
karya nyĕming ati | 
kataman ganda rum-arum | 
mangkana sang Atapa | 
wus wikan sajroning galih | 
lamun arsa katamuwan ing utama || 

27. Anggung manungku ing karsa | 
pinĕlĕng sajroning galih | 
palaling Hyang kasĕmbadan | 
wus purna pramana yĕkti | 
katon risang Palinggih | 

ing ngarsa anĕng tatamu | 

sakloron tamunira | 

priya kalawan pawĕstri | 

cahyanira sang kalih nawang sasangka || 

28. Ririh uluk-salamira | 
winangsulan sami ririh | 
ngacaran lĕnggah satata | 
anĕng klasa pandhan wangi | 
mangkana sang Ayogi | 

ris wijiling pambagya yu | 
rahayuwa kang prapta | 
rahayu ing ngarsa wuri | 
paran baya karaya-raya panggiha || 

29. Wus nulya ngulari paran | 
kumudu dahwĕning jisim | 

nyaruwe karya kang nistha | 

mĕri karyaning acĕplik | 

wong mudha sami kingkin | 

labĕt saking tyasnya punggung | 

beda kang wus sampurna | 

panaul panak dumĕling | 

tĕka (n)dadak lalayu karyaning jana || 

30. Lamun kamuktĕning dunya | 
binujung anggung anĕbih | 
kawibawan saminira | 

tan karya marĕming galih | 
dadya tĕlĕng prihatin | 
barubahing driyanipun | 
baya andrĕng andadra | 
kalayu anandhang kingkin | 
sangsorarda wus mulya agolĕk apa || 

31. Mangkana Sĕh Amongraga | 
dupi miyarsa kang wangsit | 
sasmitanira sang Tapa | 
akarya rudahing galih | 

wus nyandhak kang ginusthi | 
tuhu risang pindha Wiku | 
waskitha saosiknya | 
wicaksanane sang Aji | 
saciptanya cinĕda karya rubeda || 

32. Tĕmbunge para nujĕmba | 
kang wus limpat ing pangĕksi | 
sinamun wawangsonira | 
kacĕtha sarasĕng galih | 

Sĕh Mongraga nanduki | 

kadhinginan karsanipun | 

dadya ris aturira | 

sĕmu nalangsa dera-ngling | 

dhuh sang Tapa kalĕngane wus waspada || 

33. Saosike sagung titah | 
wus tan samara sayĕkti | 
satuhu Nata utama | 

Pandhita ingkang linuwih | 
marma bangkit nampĕni | 
nurbuwah kukumahipun | 
nugrahanirĕng Suksma | 
prabawa wus angimpuni | 

sahir kabir winĕngku sajroning driya || 

34. Ing mangke prapta-manira | 
sakoloron lawan rabi | 
tuhu datan kalĕmpitan | 
warananira Hyang Widdhi | 
sadaya wus kapusthi | 
nanging mangke kang kinayun | 

lamun paduka arsa | 

paring sarana sayĕkti | 

ulun nĕdya mangĕstu darah paduka || 

35. Anambung datan sumĕla | 
sabab paduka kaĕsthi | 
pinĕta dadya sarana | 
lantaranirĕng dumadi | 
titah ingkang linuwih | 
mangsa kilapana tuhu | 
parasdyaning kasidan | 
paduka ing cipta-mami | 

mung sumarah sarĕh paduka kewala | 

36. Sang Tapa mĕsĕm ing driya | 
dadya angandika aris | 
dhuh kisanak punapa-a | 
sanyata karsa puniki | 
mantĕp cipta sayĕkti | 
datan ajrih srananipun | 
tuhu sakit tinĕmpah | 
tumama marang ing jisim | 

luwih lara laraning wong cuwa harda 

37. Nanging maksih langkung lara | 
kadya angungudi dadi ] 
dadinira mrih kasidan | 
dumadi janma utami | 
ingkang ginayuh ngĕlmi | 
luwih sangsara pinangguh | 
nanging andrĕnging driya | 
datan rinasa kang sakit | 

yĕn sanyata aywa sambat angrĕsula || 

38. Mapan iku tinĕmaha | 
saking karsanta pribadi | 
manira tan arsa-arsa | 
midana angsung sasakit | 
dosanira pinanggih | 
kukuming angga tumanduk | 
ing mangke karsanira | 
nĕmaha arsa ngadoni | 
darah-ingong kalayu umadĕg Nata || 

39. Iku tujune manira | 
amung arsa nambadani | 
punagi sajroning driya | 
singa ingkang nĕdya apti | 
minta-sarayĕng kami | 
sakawasa pan jinurung | 
amung wĕling-manira | 
ajwa anunutuh benjang | 

mring manira manawa anĕmu papa || 

40. Lan malih wĕling-manira | 
lamun wus sĕmbada benjang | 
jumĕnĕng sri narendra | 
ajwa kaduk nawung kibir | 
amawas angruhuni | 

ing pasthi dĕrĕng tumanduk | 

sahir kabir lampahnya | 

apan ta beda sakĕdhik | 

yĕn ing batin dĕrĕng kĕna pinidana || 

41. Kalamun wus babarira | 
anĕng pakartining lair | 
iku sĕdhĕnge tampiya | 
pidananira sang Aji | 
kalamun dĕrĕng kĕngis | 
kasamnadan tindakipun | 
kalamun pinidana | 
dede kukucahing Aji | 

gagantungan anĕng karsaning Pangeran || 

42. Sĕh Mongraga duk miyarsa | 
sakĕh wulange sang Yogi | 
sumanggĕm sadayanira | 
tan ana ingkang tinampik | 
mangkana nauri aris | 
pukulun sang maha Wiku | 
sadaya dhawuh-tuwan | 
sandika darma nglampahi | 

wus tinĕmah sakĕh cobanirĕng lampah || 

43. Malih muwus sang Pandhita | 
marang tamune linuwih | 
dhuh ki-sanak piyarsakna | 
wĕling-manira puniki | 
manira wus udani | 
putus-para ing pangawruh | 
wahyu ingkang nubuwah | 
katitik cahya kaĕksi | 

papantĕse jumunĕnga kang pandhita || 

44. Nununtun agama mulya | 
ngĕlmu lair lawan batin | 
wus datan ana kuciwa | 

-para ing pamawas-mami | 
nanging para ing mangkin | 
tĕka (n)dadak kapiluyu | 
mamĕt wahyu kukumah | 
apan arsa amumpuni | 

wahyuning Hyang ginulung dadiya tunggal || 

45. Mĕri bĕgjaning sasama | 
winih saking panas sĕrik | 
lamun maksih nglabĕtana | 
kang rasa panas sak-sĕrik | 

dadya pamurung ugi | 
karan mungguhing ratu | 
sirna kamĕrĕnira | 
sak-sĕrik datan (n)darbĕni | 
marmanira ing nguni manira karya || 

46. Ambĕdhah mring ramanira | 
minulya (n)Jĕng Sunan Giri | 
karana ana dosanya | 
nubuwahira kasilib | 
takabur ambĕg ĕdir | 
sumĕngguh angaku-aku | 

Asmane Kang Kawasa | 
amĕngku kawasĕng Aji | 

kang sinĕbut Narendra Kalipatulah || 

47. Lamun Pangeran wus karya | 
wawakil Sri Narapati | 
pagene tan pinarcaya | 

ana malih kang ngayomi | 
nĕnggih ramanta nguni | 
kadya angakoni lugu | 

Pangeran kang kawasa | 
amĕngku adil ing bumi | 
lah ta para surasane piyarsakna || 

48. Ing nguni ingkang ngong-patah | 
ambĕdhah marang ing Giri | 
ipe-manira kawala | 

kang aran Pangeran Pĕkik | 

mung sadarma lumaris | 

awit saking pakaningsun | 

marma ing mangkya para | 

ajwa andunungi sĕrik | 

mring kaipe Pangeran Pĕkik sanyata || 

49. Mungguh ta wahyu kukumah | 
sasangganing Narapati | 

suci ngadil lawan trĕsna | 
marang sagunging dumadi | 
tan mawi mĕrang-mĕri | 
marang wahyuning tumuwuh | 
kalamun tan ngrubeda | 
marang jĕnĕnging Narpati | 
dĕnnira mrih adil ayuning bawana || 

50. Sang Nata wus apaparab | 
panĕtĕp agama suci | 
panuntuning janma mudha | 
amlasi marang kaswasih | 
tanapi amadhangi | 
pĕpĕtĕnge tyas puniku | 
marma mĕngko manira | 
sisinglon umadĕg Rĕsi | 

anĕng arga mung murih angayomana 1 1 

51. Sagunging kang wadyabala | 
gung alit ingkang pra sami | 
kacingkrangan gĕsangira | 
ing lair lawan ing batin | 
lĕgawĕng tyas nulungi | 

(ng)gwaningsun arsa mamayu | 
karya ayĕming jana | 

warata ayu sabumi | 

yĕn wus wikan para sami nyanggĕmana | 

52. Sĕh Mongraga duk miyarsa | 
sakĕh dhawuhe sang Yogi | 
nalangsa atur mamĕla | 
pukulun amba wus tampi | 
karsa-paduka sami | 

wus samapta badan-ulun | 

kalawan pun rubiyah | 

sumangga karsa sang yogi | 

tan (ng)grantĕsa ing lara praptaning laya 

53. Mara sumĕdya anuta | 
sadhawuhira sang Yogi | 
kakalihnya wus sanega | 
sakarsa ulun tut-wuri | 
sang Nata angling aris | 
para wus pralĕbdĕng kewuh | 
ngarah amangun raga | 
angrasuk badan jasmani | 
anyipta-a malih jasmani sarana || 

54. Dadiya gĕndhon samangkya | 
siji sĕwang ingkang warni | 
apan dadya sarananya | 
manukma ring jasat-mami | 
para tĕmbea dadi | 
suta-manira kang jalu | 
ginadhang madĕg nata | 
mijil saking pramĕswari | 
rabinira dadiya gĕndhon wanodya || 

55. Arsa sun-paringkĕn ika | 

ya marang Pangeran Pĕkik | 

supadya darbeya suta | 

wanudya ayu linuwih | 

benjang dhaupa ugi | 

kadang nak-sanak puniku | 

para lan rabinira | 

dadya jatukrama malih | 

ing satĕdhak mawor lan darah-manira || 

56. Gadgada sukaning driya | 
wau risang Amongragi | 
anolih mring rabinira | 

sasmita arsa nĕkani | 
tanggap ingkang liniring | 
sakala amalih lwujud | 
dadya gĕndhon kalihnya | 
jalu lawan pawĕstri | 

ingkang jalu sĕmu krĕsna gĕng sirahnya || 

57. Kang ĕstri alit sirahnya | 
ing ngarsa pan sĕmu abrit | 
waspada wau sang Nata | 
kang gĕndhon cinandhak aglis | 
winadhahan anuli | 
saĕrosing bumbung wuluh | 
amung srĕg lĕbĕtira | 
kalangkung pĕtĕng jroning pring | 
nging tan sambat waspada pamawasira || 

58. Saksana sang Wiku-tama | 
wancinira bangun enjing | 
sigra umĕsat sakala | 

wus prapta sajroning puri | 
nulya Subuh sang Aji | 
paragat sunating Subuh | 
dhikir ratibanira | 
byar raina nuli mijil | 

Sri Narendra kasmaran mulat ing garwa || 

722 Asmaradana 

1. Bang-bang wetan sirat enjing | 
kumĕnyar sunaring surya | 
kadya kancana babare | 

rame swaraning kukila | 
wijah-wijah mawarna | 
lir nambrama wijilipun | 
pandaming kang prabudita || 

2. Asri sabawaning paksi | 
kang samya andon karoja | 
ramya amyang pangocĕhe | 
thilang cocak miwah jalak | 
kathik johan kĕpodhang | 
paparĕngan uninipun | 
paksi anggungan bĕkuran || 

3. Bĕrkutut ngayĕr anĕng wit | 
drĕkuku arang anĕng pang | 
sumĕla thĕruk bĕkure | 
ramening cĕthi jro pura | 
kang samya amĕt toya | 
wĕnĕh adus raub | 
kalawan mangun busana || 

4. Besusan angadi warna | 
kang sami arĕbut endah | 

datan winarna solahe | 
wus watake para kĕnya | 
kang anĕng jroning pura | 
karya asrining kadhatun | 
kang samya angendah warna || 

5. Kawuwusa Narapati | 
lĕnggah madyĕng dhatulaya | 
ajajar lawan sorine | 
anulya dĕnnya anduta | 
cĕthi kalih saksana | 

kinĕn animbali gupuh | 
ing rayi Dyah Ratu Pandhan || 

6. Sakaliyan Pangran Pĕkik | 
kinĕn umanjing pura | 
cĕthi kalih mundur lĕngsĕr | 
sang Nata malih ngandika | 
maring (n)Jĕng Pramĕswara | 
dhuh yayi manira mundhut | 
pagĕnĕn karya bakaran || 

7. Anglo padupan prayogi | 
lawan bumbu asĕm uyah | 
ingulĕg lawan brambange | 

(n)Jĕng Ratu nulya dhawah | 
marang Nyi Mĕnggung Soka | 
sigra dĕnnira amundhut | 

tan dangu sumaos ngarsa || 

8. (n)Jĕng Ratu matur wotsari | 
marang raka Sri Narendra | 
kadiparan ing karsane | 
paduka Nata mundhuta | 
pagĕnĕn bumbunira | 
punapa ta karsanipun | 
dene tuhu nyala-wadya || 

9. Paduka duk wingi tampi | 
kang sĕkar Wijaya-mulya | 
taksih rinimat ing mangke | 
punapa lamun adhahar | 
mawi bumbu binakar | 
dene kadya ulam tuhu | 
sang Nata ris angandika || 

10. Lah yayi pundhutna glis | 
kang sĕkar Wijaya-mulya | 
saking Nusa Kambangane | 
jumĕnĕng Ratu Kĕncana | 
tan dangu wangsulira | 
ngaturkĕn cĕmung cucupu | 
wadhahe Wijaya-mulya || 

11. Wus sumaos anĕng ngarsi | 
cinandhak dhatĕng sang Nata | 
binuka wau tutupe | 

kang sĕkar maksih katara | 
wangsulkĕn tutupira | 
sinalahkĕn anĕng ngayun | 
anulya ris angandika || 

12. Marang garwa Pramĕswari | 
dhuh yayi mundhut manira | 
wedang kang pangunjukane | 
pateyan sadhiyanana | 
cangkir catur manawa | 
arinira karo malbu | 
kinarya kang pasunggata || 

13. Kasaru ingkang umanjing | 

Ratu Pandhan marĕk ngarsa | 
sakaliyan lon sĕmbahe | 
sĕmu gugup lĕbĕtira | 

dene enjing wus tampa | 
timbalane sang Aprabu | 
nulya wotsari mangarsa || 

14. (n)Jĕng Ratu Pandhan turnya ris 
pukulun paraning karsa | 

dene agita dhawuhe | 
animbali maksih enjang | 
maring amba kaliyan | 
langkung kumĕpyur tyas-ulun | 
paran wigatining karsa || 

15. Manawi gĕrah sang Aji | 
dene maruput sih enjang | 
duta tan sarĕh lampahe | 
mĕsĕm angling Sri Narendra | 
arum wijiling sabda | 

dhuh yayi (m)bok aywa gugup | 
panggalih dĕn-sarĕhĕna || 

16. Wruhanira sira yayi | 
ratri sun-supĕna miyat | 
jalu-ĕstri wahyu kaot | 
kang jalu nĕdya adadya | 
iku putra-manira | 
tĕmbe umadĕga ratu | 
dene ta ingkang wanodya || 

17. Prasabĕn arsa umanjing | 
tĕmbe dadya yoganira | 
mijil wanita yĕktine | 
jinodho lan putraningwang | 
marma iki manira | 
animbali sira gupuh | 

umanjing pura kaliyan 

18. Arsa prasabĕn wak-mami | 
tĕmbe arsa bĕbĕsanan | 
aja na kongsi kasupĕn | 

(n)Jĕng Ratu Pandhan sakala | 
lĕjar sumĕhing nitya | 
dadya aris aturipun | 
pukulun sumanggĕng karsa || 

19. Lamun ta tuhoning wangsit | 
bĕgja kamayangan amba | 
antuk pratiknya sang Katong | 
arsa bĕbĕsanan mulya | 
punapa suminggaha | 

datan gumingsir satuhu | 
manira atadhah karsa || 

20. Mangkana wau sang Aji | 
ngandika malih pan sarya | 
angunus bumbung wuluhe | 
sinĕlap anĕng ing madya | 

Narendra ris ngandika | 

mring Pangran Pĕkik ing ngayun | 
dhuh yayi ana wahana [| 

21. Kang wujud wahyu kaĕksi | 
iki rupane sanyata [ 
gĕgĕndhon kalih warnane | 
siji sewang binuktiya | 

sira lawan manira | 
aywa kongsi ragu-ragu | 
manawa dadining sĕdya || 

22. Bumbung sinuntak gya mijil | 
anĕng bumbu asĕm uyah | 
lawan barambang lalangĕn | 
ing wadhah piring kancana | 
wau ta duk tumingal | 

Pramĕswari lan (n)Jĕng Ratu | 
mring gĕndhon kagyat lumajar || 

23. Tanpa tata angabĕkti | 
kesah dinadak sru gila | 
bubar sagung pawongane | 
lumayu akitrang-kitrang | 
kirig-kirig magila | 
datan wantala andulu | 
warnane gĕndhon samana || 

24. Wau sang Nata kang kari | 
kalawan ipe-narendra [ 

Pangran Pĕkik nĕng ngarsane | 
hĕh yayi mangkya surupa | 

iki gĕndhon karonya | 
pawĕstri kalawan jalu | 
kadadyan manungsa tama || 

25. Kang arsa umanjing siwi | 
sira kalawan manira | 

siji sĕwang pangalabe | 
ingsun dhihin kang ngalappa | 
amiliha ingkang priya | 

Pangran Pĕkik aturipun | 
amung sumangga karsĕndra || 

26. Sang Nata nulya anyapit | 
supit salakaning wangwa | 
kang gĕndhon sinapit age | 
amilih gĕndhon kang priya | 
sirah sinapit sigra | 
binakar ana ing latu | 
padupan sumaos ngarsa || 

27. Sasambate mĕlas asih | 
molak-malik solahira | 
karĕkĕlan ing panase | 

dhuh Gusti langkung panasnya | 
kadi api naraka | 
baya tan kawawa ulun | 
nahĕn panasing pawaka || 

28. Nata angandika aris | 

lah paran ingsun wus mojar | 
marang sira sayĕktine | 
wus nulya amamrih papa | 
saking kamurkanira | 
datan narima ing pandum | 
wruhanta sakĕhing karsa || 

29. Samya anrang ing pangĕsthi | 
ujarira wus prasĕtya | 

lara pati anut bae | 
pagene tĕka sasambat | 
amung gĕnining dunya | 
datan sapira kang apyu | 
tan paja api naraka || 

30. Mĕh matĕng pinanggang agni | 
kang gĕndhon malih wacana | 
kararantan ing ature | 

dhuh Gusti lamun sambada | 
kaparĕng ing karsendra | 
ulun arsa pindhah wau | 
marang ing Wijayamulya || 

31. Datan wantala wak-mami | 
nahĕn panasing pawaka | 

sang Nata ris andikane | 
prayoga nanging tilara | 
wujud gĕndhon kang warna | 
mring sĕkar Wijaya-arum | 
samana wus matĕng sigra || 

32. Gĕndhon dhinahar sang Aji | 
anulya dhahar kang sĕkar | 
Wijaya-kusuma age | 

wus anukma yitmanira | 
wau Sĕh Amongraga | 
marang rahsane Sang Prabu | 
mangkana gantya kocapa || 

33. Sang Nata maringkĕn nuli | 
mring Pangran Pĕkik saksana | 
anglo kalawan gĕndhone | 
anulya sinapit sigra | 
pinanggang nĕng pawaka | 
angiyĕng tangis kaprungu | 
sĕsambat lir calapita || 

34. Angrĕs ingkang amiyarsi | 
sasambatirĕng wanodya | 
kadya anandhang kaninne | 
ananging sigra sinĕngka | 
nĕnggih pambakarira | 
saksana gĕndhon wus lampus | 
nulya dhinahar wus tĕlas || 

35. Wus paripurnaning kardi | 
sang Nata nulya dhadhawah | 
kinĕn ngundurĕna age | 
anglo miwah panjangira | 
kantun ingkang pateyan | 
kinĕn animbali gupuh | 
Pramĕswari sigra prapta || 

36. (n)Jĕng Ratu Pandhan tan kari | 
kalih wus umarĕk ngarsa | 

Nata aris ngandikane | 

lah pagene padha lunga | 
lumayu kitrang-kitrang | 

(n)Jĕng Ratu nĕmbah umatur | 
pukulun atadhah duka || 

37. Saking tan wantala mĕksi | 
marang kakalih kang warna | 
kang gĕndhon langĕn solahe | 
anĕng bumbu munggĕng panjang 
kalihnya karĕjotan | 

amba karasa (n)jangkĕrut | 
kang angga kadya kasrĕpan |] 

38. Nuri ring angga waradin | 
datan datan sagĕd angraosna | 
(n)Jĕng Ratu Pandhan ature | 
tan prabeda lir mangkana | 
rasaning kang sarira | 

sang Nata ngandika arum | 
iya wus datan ngapa-a || 

39. Wus paripurna kang kardi | 
sira ro sami ngacaran | 
parĕng angunjuk wedange | 
ing watara lĕnggahira | 

ari nulya liningan | 
kalilan wangsul akondur | 
wus nĕmbah lĕngsĕr kalihnya 

40. Ratu Pandhan Pangran Pĕkik 
undure saking jro pura | 
anggung rarasan kalihe | 
sarwi ascaryaning driya | 
antuk dhawuh pratignya | 
arsa bĕsanan ing pungkur | 
(n)dhĕrĕk nĕrahkĕn narendra | 

41. Kawarna-a Narapati | 
ing ratri sare lan garwa | 
dadya Sori (ng)garbinine | 
Pangran Pĕkik miwah garwa | 
Ratu Pandhan samana | 
adrĕnging driya salulut | 
wus (ng)garbini sasarĕngan || 

42. Sinigĕg wuryaning kawi | 
Sĕrat Cĕnthini carita | 
makatĕn ing puwarane | 
rancaganing kang carita | 
babaring para putra | 
putra Nata mijil jalu | 
ginadhang gumnatyĕng Nata | 

43. Ratu Pandhan ingkang siwi | 
mijil wanita yu-endah | 
pinacang awit timure | 
pinundhut anĕng jro pura | 
praptĕng mangsa diwasa | 
anulya putra dhinaup | 

atut rukun kalihira || 

44. Karya sukaning Narpati | 
miwah ibu Pramĕswara | 
tanapi Ratu Pandhane | 
mantunira wus dinadya | 
Pangran-dipati nama | 
sasurude sang Aprabu | 

agya gumantyĕng Narendra || 

45. Sambada ing warna pĕkik | 
duk Nata jumĕnĕngira | 
sampun puputra priyane | 
wau risang Rajaputra | 
madĕg Pangran-dipatya | 
mangkana wau sang Prabu | 
ngubalakĕn kaelokan || 

46. Kawaspadaning pangaksi | 
kĕh wadya punggawanira | 
ingkang pinidana mangke | 
winawas darbe tyas cidra | 
wĕnĕh ingkang culika | 
ana cĕlak pĕjahipun | 
ginege kukum Narendra || 

47. Saya dangu sang Narpati | 
adrĕng dĕnnya amidana | 
mamati mring punggawane | 
horĕg sanagri Mataram | 
papatih lan nayaka | 
makĕtĕr tyas asmu giyuh | 
wingwrin karsane Narendra || 

48. Datan (n)dungkap ing karsa Ji 
mangkana sang Rajaputra | 
ginubĕl ing punggawane | 
kawĕkĕn pangrĕhing tata | 
ajrih matur ing rama | 
dadya tyas karya panamun | 
amatah santananira || 

49. Trunajaya kang piniji | 
mangetan madĕg karaman | 
sinung nawala karsane | 
angege ing rama Nata | 
saking ĕmĕnging driya | 
para bupati wetan sayuk | 
rinĕh dening Trunajaya || 

50. Mangulon (m)bĕdhah nagari | 
Mataram dadya bĕdhahnya | 
sang Nata mangkya linggare | 
mangilĕn marang Toyamas | 
lawan putra kalihnya | 
Pangran-dipati tut-pungkur | 
tan arsa kinĕn ngrĕbata || 

51. Nĕnggih ing Mataram nagri | 
dadya sumĕrĕn arinya | 
Pangran Pugĕr wangsul age | 
angrĕbat nagri Mataram | 

anundhung Trunajaya | 
wus madĕg jujuluk Prabu | 
(n)Jĕng Sunan Pakubuwana || 

52. Anĕng Mataram nagari | 
kawuwusa Sri Narendra | 
ingkang linggar ing lampahe | 
mung lawan putra sajuga | 
nĕnggih Pangran-dipatya | 
nĕng Banyumas sang Aprabu 
nandhang gĕrah tĕkĕng seda || 

53. Sumare nĕng Tĕgalwangi | 
mangkana wĕkasanira | 
ing nguni mangka wĕlinge | 
(n)Jĕng Sultan mindha Tapa | 
patraping kang Narendra | 
kukumira sang Aprabu | 
atilar pitungkasira || 

54. Midana wadya kang silib | 
dĕrĕng kababaring dosa | 
tĕmah karya ing gĕgĕre | 
dadya satru lawan putra | 
binĕdhah Trunajaya | 
katiwang-tiwang sang Prabu | 
sedanira anĕng paran || 

55. Titi tamat ingkang tulis | 
tĕlas ingkang cinarita | 

Sĕh Mongraga lalakone | 
kongsi umadĕg narendra | 
kendhang tĕkĕng pralaya | 
karan Sunan Tĕgalarum | 
kapisah sumarenira || 

